
Pentru profesorul Ugo Bianchi, în amintirea cursurilor sale 
despre gnoză (1973-1974) 


întrucît fără vînt şi fără stele nimic nu se întîmplă 
în lumea pămîntească 
Parafraza lui Sem 27, 26-27 


à V'heure où tant de nuit s'accumule, serions-nous 
au bord de la vraie lumière ? 


Yves Bonnefoy 


(la ceasul cînd se-adun-atîta noapte, putem noi fi 
la graniţa luminii-adevărate ? ) 


there were surely occasions when symbols of virtue passed into 
living embodiments 


Henry Chadwick 


(au existat desigur ocazii în care simboluri ale virtuții au trecut 
în întrupări vii) 


Cuvînt de mulţumire 


Habent sua fata libelli : cea pe care cititorul o are în faţa ochilor a 
fost concepută în 1973 şi a primit o primă formă într-o teză de licenţă 
prezentată în 1975 la Universită Cattolica „del Sacro Cuore“ din Milano, 
universitate care a fost pentru mine, ca şi pentru mulţi alţii, o alma 
mater şi un refugiu salvator. De atunci încoace, obstacole de natură şi 
esenţă diversă m-au împiedicat de fiecare dată să-mi realizez proiectul - 
rămas constant, totuşi — de a-i da o formă definitivă, lucru de care nu aş 
fi fost în stare nici acum fără concursul mai multor circumstanţe care, la 
prima vedere, seamănă cu oarba selecţie naturală. 

Pentru realizarea acestei scurte monografii critice despre Hans Jonas 
gnosticus îi sînt profund îndatorat profesorului Ugo Bianchi, magister 
milanez abandonat, dar nu trădat, care, în mijlocul realităţii necontenit 
schimbătoare, a rămas întotdeauna pentru mine un punct de referinţă 
pentru bunăvoința sa permanentă şi seninătatea judecății sale, neabătute 
nicicînd, de împrejurări oricît de diverse. El este cel căruia i-a revenit 
sarcina ingrată - aceea a unui părinte - de a canaliza avîntul meu juvenil 
în forme compatibile cu rigoarea academică occidentală - transfer ce 
părea a nu fi reuşit decît imperfect, dar care, cu timpul, a răspuns destul 
de bine aşteptărilor. Iar cine nu a avut un maestru în măsură să le ofere 
discipolilor săi luxul disputei şi al disensiunii nu va şti niciodată să 
aprecieze savoarea unică a acelor lungi discuţii în care se confruntă 
puncte de vedere şi se caută soluţii : aş spune că este metoda pedagogică 
care îl îmbogăţeşte cel mai mult pe studentul doritor să culeagă din 
documentele istorice acele constante care să-i permită să spună: mea 
res agitur. Mărturisesc că nu tocmai aceasta era poziţia profesorului 
Ugo Bianchi, şi poate că nu era nici a mea, dacă n-ar fi fost dorinţa de 
a alimenta un dialog în permanenţă consistent şi, pentru mine, de o 

importanţă aproape vitală. (De altfel, mă ocupam de probleme al căror 
caracter tehnic părea să-i repugne chiar şi maestrului.) Ceea ce nu pot 
cu siguranţă uita este că prelegerile profesorului, al căror relief puternic 
încă mă urmăreşte, erau pline de un patos existenţial pe care l-am adus 
nu o dată ca mărturie a faptului că orice istoric este un hermeneut, oricît 
ar vrea să exorcizeze pericolele acestei practici nerecomandabile din 
pricina „subiectivităţii” sale. Nu că aş fi un partizan al hermeneuticii ; 
dimpotrivă, cu timpul îmi dau tot mai mult seama că investigația istorică 
reprezintă o redescoperire a unor scheme obiective de universalii ideolo- 
gice, care funcţionează în contexte date. Istoricul nu este un hermeneut, 
întrucît sarcina lui nu este să negocieze cu bunuri proprii amestecate cu 
bunuri ale altuia, ci pur şi simplu să determine funcţionarea acelui 
sistem de gîndire care constituie obiectul cercetării sale. 

Hans Jonas însuşi, pe de altă parte, a arătat nu numai o dată - în 
circumstanţe pe care le voi menţiona în Apendicele acestui volum - o 
simpatie vie pentru proiectul meu. Mulţumind aici familiei Jonas pentru 
ospitalitatea arătată, nu pot decît să îmi doresc ca această carte să fie în 
măsură a-i aduce un omagiu ilustrului filozof la cea de-a optzecea 
aniversare a sa. 

În ce priveşte locurile în care s-au desfăşurat cercetările mele privi- 
toare la subiectul cărţii, cît şi persoanele implicate în aceasta, vreau să 
mulţumesc în mod deosebit următoarelor instituţii şi indivizi, al căror 
rol a fost fundamental în diferite perioade ale activităţii mele : la Milano, 
Universităţii Catolice in toto şi, in specie, profesorilor R. De Cesare, 
directorul revistei Aevum, şi R.V. Cantalamessa, ofm, pe atunci director 
al Departamentului de Ştiinţe Religioase; la Chicago, profesorului 
Mircea Eliade şi doamnei Eliade, cît şi dr. Mircea Marghescu, pe atunci 
profesor la University of Chicago ; la Groningen, profesorului Willem 
Noomen, conducătorul secţiei de limbi romanice ; şi last but not least, 
soţiei mele, martor cel puţin indulgent al tuturor eforturilor mele din 
ultimii ani. 

LPC: 
Groningen, 19 iulie 1982 


Preambul 


Această carte îşi propune să fie un instrument de lucru atît pentru 
studentul care vrea să găsească în ea o rapidă prezentare a fenomenului 
şi a istoriei studiilor despre gnosticism, cît şi pentru cercetătorul care 
doreşte o imagine succintă, dar în acelaşi timp cît se poate de cuprin- 
zătoare, a activităţii lui Hans Jonas şi a rolului jucat de el în istoriografia 
modernă a gnosticismului şi în istoria ideilor în general. 

În acest sens am încercat să menţinem mereu prezente cele două 
exigenţe de mai sus, dînd întregii expuneri un ton întrucîtva de popu- 
larizare, pe care îl îmbracă chiar şi acele părţi despre care cititorul îşi va 
da cu uşurinţă seama că reprezintă săpături în profunzime. 

Fenomenul gnostic continuă să le pună cercetătorilor atît de multe 
probleme de ordin istorico-religios, istoric tout court şi filologic, încît 
nimeni - şi cu atît mai puţin autorul acestui libellum - nu îşi poate face 
iluzia că ar fi găsit soluţii general valabile. Din analiza atentă a multi- 
plelor poziţii asumate de literatura de specialitate - de un volum enorm 
şi aproape obligatoriu contradictorie în ce priveşte interpretarea textelor, 
chiar şi pe plan strict filologic (mai ales în cazul documentelor originale 
în limba coptă) - poate cel mult să apară o oarecare sugestie timidă. În 
orice caz, certitudinile sînt uşor de epuizat şi ipoteze diverse par să 
existe pînă şi în privinţa problemelor materiale, cum ar fi locul exact în 
care au fost găsite codicele de la Nag Hammadi, numărul de tratate pe 
care le conţin, originea şi apartenenţa sau non-apartenenţa cîtorva dintre 
aceste scrieri la gnosticism. Un caz tipic este cel al Evangheliei lui 
Toma (Cod. II 80, 10-99, 28), care conţine 114 logia sau spuse ale lui 
Isus, dintre care o mare parte se găsesc, în forme mai mult sau mai puţin 
diferite, şi în evangheliile sinoptice. Este vorba despre un text cu un 

caracter desigur non-gnostic, care circula totuşi în medii gnostice (s-ar 
putea spune că este un text perignostic, dacă utilizarea acestor bar- 
barisme nu ar fi fost clar nerecomandată de Documentul final al Congre- 
sului internaţional despre gnosticism organizat de Ugo Bianchi la Messina, 
în 1966). Şi totuşi Evanghelia lui Toma continuă să apară, de regulă, în 
antologiile de texte gnostice, uneori cu eticheta de [evanghelia] „Gnostică”. 
În fine, tonul acestei lucrări a impus o reducere a bibliografiei la 
strictul necesar - cu excepţia cazului lui Hans Jonas însuşi, ale cărui 
volume sînt indicate la sfîrşitul cărţii -, ea conținînd în plus şi textul în 
limba engleză a celor două discuţii pe care autorul acestei cărţi le-a 
avut, în 1975 şi în 1980, cu Hans Jonas în persoană. În ce priveşte 
studiile asupra gnosticismului, ne-am referit frecvent la următoarele 
culegeri tematice şi la actele celor trei congrese internaţionale, dintre 
care primul şi poate cel mai celebru rămîne congresul mai sus amintit, 
organizat de Ugo Bianchi la Messina, în astăzi îndepărtatul 1966: 


J. Doresse, Les Livres secrets des enostiques d'Egypte, Plon, Paris, 
1958. 

U. Bianchi (ed.), Le origini dello gnosticismo, Brill, Leiden, 1967. 

K. Rudolph (ed.), Gnosis und Gnostizismus, Wiss. Buchgesellschaft, 
Darmstadt, 1975. 

G. Widengren (ed.), Der Manichăismus, Wiss. Buchgesellschafit, 
Darmstadt, 1977. 

B. Aland (ed.), Gnosis, Festschrift für Hans Jonas, Vandenhoeck & 
Ruprecht, Göttingen, 1978. 

H.-Ch. Puech, En quête de la Gnose, vol. I: La gnose et le temps, 
Gallimard, Paris, 1978. 

R. van den Broek - M.J. Vermaseren (editori), Studies in Gnosticism 
and Hellenistic Religions presented to Gilles Quispel, Brill, Leiden, 
1981. 

J. Ries (ed.), Gnosticisme et monde hellénistique, UCL, Institut Orienta- 
liste, Louvain-la-Neuve, 1982. 

B. Layton (ed.), The Rediscovery of Gnosticism I: The School of 
Valentinus, Brill, Leiden, 1980. 


În ce priveşte informațiile asupra gnosticismului furnizate de ere- 
ziologi, ne-am referit de regulă la cea mai bună traducere italiană a 
textelor gnostice creştine : Testi gnostici cristiani, îngrijită de M. Simonetti, 

Laterza, Bari, 1970, completată cu antologiile lui W. Foerster şi R. Haardt 
în cazul unor texte neincluse în cea dintîi. Textele de la Nag Hammadi, 
atunci cînd nu sînt citate după diverse ediții şi traduceri, sînt date 
conform acelui instrument de lucru comod dar imperfect, şi anume 
J.M. Robinson (ed.), The Nag Hammadi Library in English, Brill, 
Leiden, 1977. 

În notele de subsol, volumele de mai sus sînt citate într-o abreviere 
inteligibilă, de ex. : Bianchi (ed.), Le origini. În plus, au fost utilizate 
abrevieri pentru următoarele opere mai des citate : 


Hans Jonas, Gnosis und spätantiker Geist, vol. I şi II, 1, Vandenhoeck 
& Ruprecht, Göttingen, 1954? (1964°). 

Idem, Gnostic Religion, Beacon Press, Boston, 1963? (1972) (traducere 
italiană de M. Riccati di Ceva, Lo Gnosticismo, SEI, Torino, 1973) 

Ibidem, The Phenomenon of Life : Towards a Philosophical Biology, 
Harper & Row, New York, 1966. 

Ibidem, Philosophical Essays : From Ancient Creed to Technological 
Man, Prentice Hall, Englewood Cliffs, NJ, 1974. 

W. Bousset, Hauptprobleme der Gnosis, Vandenhoeck & Ruprecht, 
Göttingen, 1907. 

R. Bultmann, 7] Cristianesimo primitivo, traducere italiană de L. Zagari, 
Garzanti, Milano, 1964. 


Introducere 


Gnosticismul : date fundamentale 
ŞI istoria cercetării 


Gnosticismul este un fenomen istorico-religios al Antichității 
tîrzii a cărui unitate fundamentală a fost deseori negată : de fapt, 
nu lipsesc cercetătorii care preferă să vorbească despre şcoli 
şi sisteme gnostice, mai curînd decît despre un „gnosticism” 
propriu-zis. Există chiar unii care observă că Părinţii creştini - 
de exemplu Clement Alexandrinul - utilizau termenul de gnostic 
referindu-se la cei care urmau cu adevărat doctrina creştină!, dar 
aici este vorba de o simplă problemă de vocabular”: utilizarea 
termenului gnostikoi pentru a-i desemna pe gnosticii noştri este, 
din partea Părinților Bisericii, deliberat ironică şi polemică, de 
parcă termenul ar fi pus între ghilimele. Există cunoscători 
adevăraţi şi cunoscători falşi, există o adevărată înţelepciune şi o 
„înţelepciune” falsă şi corupătoare. Obţinerea gnozei sau „cunoaş- 
terii” este un scop pe care şi-l propun adepţii feluritelor curente 
religioase din Antichitatea tîrzie. Evident, din punct de vedere creştin 
gnoza variilor gnostici (multitudo gnosticorum) nu este decît o 
cunoaştere iluzorie, travestită însă în cunoaştere (pseudonymos 


1. Cf. Morton Smith, citat de U. Bianchi, „Le Gnosticisme: Concept, 
Terminologie, Origines, D6limitations”, în B. Aland (ed.), Gnosis. 
Festschrift für Hans Jonas, Göttingen, 1979, pp. 33-4. 

2. Cf. G. Sfameni Gasparro, „Fede, Rivelazione e Gnosi nel cristianesimo 
e nello gnosticismo”, în A. Babolin (ed.), Z Metodo della Filosofia 
della Religione, Padova, 1975, vol. I, pp. 47-133. 

enosis)!. Pentru apologeţii şi ereziologii creştini există aşadar o 
gnoză legitimă şi o gnoză heterodoxă profesată de adversari, de 
cei ce abuzează de acest termen şi merită, în derîdere, apelativul 
comun de gnostici. Conceptul de gnosticism îşi are originea deci 
în intuiţia ereziologilor şi are o nuanţă negativă: este vorba 
despre susţinătorii, diferiţi în argumentaţia lor, înarmaţi totuşi cu 
fundamentări teoretice comune, ai unei ştiinţe fără sens şi goale 
care, adeseori dacă nu întotdeauna, este pusă pe seama unui 
salvator-revelator care poartă, în mod abuziv, numele de Isus 
Cristos. Raporturile dintre gnosticism şi creştinism sînt o ches- 
tiune delicată: unii susţin că gnosticismul este o erezie creştină, 
alţii inversează fără să ezite termenii, făcînd din creştinism o 
deviere colaterală a unui gnosticism precreştin ; există chiar şi 
unii care consideră gnosticismul ca o religie în sine, ale cărei 
puncte tangenţiale cu creştinismul sînt superficiale. În orice 
caz, apologeţii creştini erau desigur îndreptăţiţi să combată 
gnosticismul ca pe o erezie, căci, pe lîngă materialul creştin de 
care anumiţi gnostici uzează din plin, există între cele două 
fenomene interferenţe istorice destul de profunde spre a stîrni 
neliniştea păstorilor bisericii în dezvoltare. Este vorba în special 
despre apostazia anumitor creştini (Marcion, Basilide, Valentin), 
autori de sisteme gnostice sau gnosticizante şi, în lipsa liniilor 
clare ale unei ortodoxii, există o contaminare, în special în 
mediile monastice din Egipt şi Siria?, între creştinism şi gnos- 
ticism. În aceste circumstanţe, nu îi putem acuza pe Părinţii 
Bisericii de a nu fi înţeles că, poate, gnosticismul nu era doar o 
erezie creştină, ci o religie în sine; pe ei nu îi anima spiritul 
imparţial al istoricului religiilor, ci imperativul categoric de a 
stăvili răspîndirea heterodoxiei, ale cărei efecte se puteau dovedi, 
cu timpul, dezastruoase. 


1. Ibid., p. 47. 
2. Vezi secţiunea „Gnose et Monachisme”, în ]. Ries (ed.), Gnosticisme et 
monde hellenistique, Louvain-la-Neuve, 1982, pp. 301-42. 

Chiar şi în această privinţă opiniile sînt diferite : există unii care 
cred că gnosticismul reprezintă un important pericol pentru biserică ; 
şi există cei care minimalizează puterea reală a micilor grupuri 
gnostice care, în lipsa unei organizări unitare, se prezintă atunci 
ca simple derivații minore din trunchiul bisericii în marş!. Este 
foarte dificil să emitem o judecată asupra importanţei „perico- 
lului” gnostic. Problema diferă în funcţie de cazul concret în 
discuţie : cu siguranţă valentinismul, care avea două şcoli şi nu 
puţini adepţi, a luat proporţii mai semnificative decît alte curente ; 
mai tîrziu maniheismul, care este şi el o formă de gnosticism, va 
tulbura multe autorităţi religioase, între care şi pe cea creştină, 
din cauza aspectului său universalist şi a propagandei sale misio- 
nare active şi eficace. Accentele vii ale polemicii împotriva 
diverselor forme de gnoză dualistă, şi cu atît mai mult anumite 
exagerări pe care Părinţii se poate să le fi pus pe seama adversa- 
rilor lor cu intenţia de a-i discredita (de exemplu: acuzaţia de 
infanticid, chiar dacă practica avortului în contextul doctrinei şi 
al ritualului gnostic poate conferi unei atare acuzaţii trăsături de 
veridicitate), par să indice că ponderea ideologică şi socială a 
grupărilor gnostice nu trebuia subestimată. Poate - ca să reluăm 
o butadă a lui A.H. Armstrong - călătorul în Alexandria, în 
Egipt, n-ar fi întîlnit cîte un gnostic chiar sub fiecare portic ; dar, 
explorînd cîteva zile oraşul, ar fi dat desigur peste destule secte. 

Mărturiile ereziologilor despre gnosticism au fost privite întot- 
deauna cu o anumită circumspecţie ; cu toate acestea, deşi incom- 
plete, informaţiile sfinţilor Părinţi asupra sistemelor şi vieţii 
gnosticilor par, cel puţin în cea mai mare parte, demne de 
încredere. Descoperirea textelor originale traduse din greacă în 
limba coptă nu pare să fi modificat radical tabloul care se desprinde 
din descrierile Părinților şi nici să-i fi diminuat valoarea sau vala- 
bilitatea. În pofida afirmațiilor imprudente ale cîtorva specialişti, 


1. Aceasta este poziţia lui A.H. Armstrong în contribuţia sa la volumul 
Gnosis, apărut sub îngrijirea lui B. Aland. 

sîntem încă foarte departe de a putea reconstitui imaginea gnosti- 
cismului pornind exclusiv de la textele copte - şi situaţia nu s-ar 
modifica, nici dacă ar mai ieşi la lumină încă vreo nouă bibliotecă 
gnostică, aidoma celei de la Nag Hammadi. Oricît de parţiali ar 
fi fost ereziologii, aceştia sînt singurii în măsură să furnizeze 
date mai mult sau mai puţin credibile în ce priveşte practicile 
gnostice, cu alte cuvinte în privinţa consecinţelor de ordin 
existenţial şi ritual pe care gnosticii le extrăgeau din premisele 
teoretice expuse în tratatele lor. De altfel aceste tratate se găsesc 
într-un număr atît de mare şi prezintă o asemenea diversitate, 
încît par a întări presupunerea că deşi, pe de o parte, în secolele 
II-III gnosticii ofereau un tablou la fel de haotic precum cel al 
sectelor protestante din secolul al XIX-lea, ei nu duceau totuşi 
lipsă de adepţi în abundență şi nici de influenţă ideologică asupra 
lumii înconjurătoare. 

Şi, în fine, calitatea filozofică şi persuasivă a discursului 
gnostic - chiar şi în acele tratate ale gnozei „vulgare” care la 
prima vedere par, ca să mă exprim politicos, confuze - este mult 
mai elevată decît ar vrea să creadă unii. Întrebările fundamentale 
ale gnozei, dacă ştii să le descoperi, sînt pur şi simplu acele 
întrebări perene ale metafizicii care nu au încetat să fie puse de-a 
lungul întregii istorii a gîndirii occidentale : De ce există ceea ce 
există? Care este raportul între model şi copie, între abstract şi 
concret, între formă şi conţinut? Care este originea şi scopul 
existenței? Care este valoarea şi puterea cunoaşterii ? 

Să ne oprim o clipă la figurile ereziologilor. Cei mai impor- 
tanti sînt: Irineu, episcop de Lyon (Lugdunum Francorum), care 
a compus între 180 şi 185 cele cinci cărţi intitulate Demascarea 
şi respingerea falsei gnoze, transmise pînă la noi într-o traducere 
latină căreia i se dă de obicei titlul Adversus haereses ; Tertulian 
(c.160-220), apologet creştin (începînd din 207 montanist), autor 
al unei serii de scrieri antignostice dintre care cea mai importantă 
este Adversus valentinianos ; Clement Alexandrinul (ob. ante 
215) care, alături de diferite informaţii privind gnosticismul 

inserate în ale sale 7apiserii (Stromateis), ne-a transmis extrase 
dintr-o scriere din şcoala valentiniană orientală, intitulată în 
general Excerpta ex Theodoto ; Origen (185-254), mai ales în 
scrierea sa polemică împotriva filozofului păgîn Celsus (Contra 
Celsum) şi în Comentariul său la loan; Ipolit, episcop al 
Romei, căruia i se atribuie o lucrare în zece cărţi (dintre acestea 
s-au pierdut cartea a II-a şi a III-a), cunoscută în general ca 
Elenchos o Refutatio omnium haeresium ; cărţile V-IX ale acestei 
scrieri conţin un repertoriu de aproximativ treizeci de doctrine 
gnostice. În secolul al IV-lea, ereziologul cel mai important este 
Epifaniu, episcop de Salamina din Cipru (c. 315-403), autor al 
scrierii Panarion, al cărei titlu însemnă, în acest caz, literal 
„casetă conținînd medicamente”, adică antidoturi contra veni- 
nului doctrinelor eretice. Caracterul scabros al cîtorva ceremonii 
atribuite de ereziolog anumitor grupări gnostice (de ex. borbo- 
riţilor, fibioniţilor şi stratioticilor) a suscitat numeroase dubii în 
ce priveşte credibilitatea informaţiilor sale ; şi totuşi Epifaniu, 
care a avut cunoştinţe de primă mînă privind cercurile gnostice, 
descrie ritualuri care corespund perfect premiselor ideologice ale 
gnosticismului. De altfel, el este un ereziolog conştiincios, redă 
in extenso texte sau fragmente de texte gnostice şi reproduce 
chiar originalul în limba greacă al însemnării lui Irineu despre 
valentinieni. 

Textele gnostice originale traduse în limba coptă şi ajunse 
pînă la noi sînt conţinute în aşa-numitele codice Askew şi Bruce 
(tratatul Pistis Sophia, cele două Cărţi ale lui Ieu şi fragmentele 
de scrieri necunoscute), în codicele Berolinensis Gnosticus 8502 
(Evanghelia după Maria, Apocriful lui loan, Sophia lui Isus 
Cristos şi Faptele lui Petru) şi în cele treisprezece codice regăsite 
în decembrie 1945 la Nag Hammadi, care se află astăzi în posesia 
muzeului copt din vechiul Cairo. 

Codicele Askew a fost editat şi tradus, cu un comentariu 
foarte bun, de marele coptolog Carl Schmidt în 1892 şi de mai 
multe ori de atunci încoace. Codicele Bruce a fost tradus în 1925. 

Codex Berolinensis Gnosticus 8502, descoperit de acelaşi Carl 
Schmidt în 1896, a trebuit să aştepte anul 1955 pentru a fi editat 
şi tradus de W. Till. Cît despre codicele descoperite la Nag 
Hammadi, acestea au fost publicate într-un ritm foarte lent; la 
peste treizeci de ani de la descoperirea lor, în 1977, a apărut 
prima traducere integrală în limba engleză. La scurtă vreme după 
aceea s-a încheiat şi ediţia în facsimil a tratatelor. Acestea din 
urmă, traduse în coptă din greacă în ultimul sfert al veacului 
al IV-lea p.C., sînt în număr de cel puţin 51 şi cel mult 54 (în 
funcţie de mult controversata segmentare a codicelor X şi XII). 
Unele dintre ele nu sînt tratate gnostice, ci creştine heterodoxe 
(Evanghelia lui Toma), ermetice (codicele VI), cărţi de înţe- 
lepciune sau filozofice. Codicele, dintre care 11 erau legate în 
piele (cele mai multe în piele de oaie, dar şi în piele de capră), 
sînt confecţionate din 36 suluri de papirus într-un singur strat, cu 
excepţia codicelui I, ale cărui foi sînt în trei straturi. Conservate 
într-un vas sigilat, cele 13 codice - cu excepţia ultimelor două - 
nu erau deteriorate excesiv în momentul regăsirii lor, dar desci- 
frarea şi traducerea lor - chiar atunci cînd nu au fost obstruc- 
ţionate de probleme de ordin fizic şi paleografic - au întîmpinat 
dificultăţi notabile, din pricina caracterului limbii copte, prea 
puţin aptă pe atunci să redea conceptele şi nuanțele din greacă’. 

Alături de izvoarele acestui gnosticism care se numeşte de 
obicei „creştin”, există alte două forme de gnoză dualistă, a 
căror literatură se studiază separat: maniheismul, o religie uni- 
versalistă fondată de Mani în secolul al III-lea, şi mandeismul, 
ale cărui texte, în părţile lor cele mai arhaice, par să provină de 
asemenea din Antichitatea târzie. 

Pe lîngă tratatele împotriva maniheenilor ale lui Augustin şi 
ale altora, pe lîngă însemnările despre Mani ale doxografilor 
arabi an-Nadim şi Shahrastâni, cercetătorul are astăzi la dispoziţie 


1. Cf. M. Krause, „Die Texte von Nag Hammadi”, în B. Aland (ed.), 
Gnosis, pp. 217-43. 

cîteva surse directe ale maniheismului. Unele dintre ele au fost 
găsite în regiunea Turfan din Turkestanul chinezesc (un catehism 
manihean, Xuastuanift sau formula de confesiune, un Tratat 
dogmatic publicat de Ed. Chavannes şi P. Pelliot etc.), altele la 
Medinet-Mâdi în Egipt, în 1930. Este vorba despre şapte codice 
copte din secolul al IV-lea, parte din ele pierdute la Berlin în 
1945, conținînd Kephalaia sau Capitolele, Epistolele, Psalmii 
maniheeni, patru omilii etc. Un alt document, recent descoperit 
în Egipt, astăzi în posesia Universităţii din Köln, conţine o Viață 
a lui Mani tradusă din siriană în greacă. 

Cît despre mandeeni, o comunitate izolată din Irak şi Iran, a 
cărei limbă este un dialect aramaic, ei formează încă obiectul 
unei cercetări etnografice. Cîteva dintre textele cele mai impor- 
tante ale religiei lor (care este o „religie a cărţii”, ca şi mani- 
heismul), cum ar fi Ginza sau Marea Comoară, erau accesibile 
deja la sfîrşitul secolului al XIX-lea în diverse traduceri germane 
dintre care cea mai remarcabilă este cea a lui Mark Lidzbarski. 
Graţie activităţii lui Lidzbarski şi, mai tîrziu, celei a unor cerce- 
tători ca Lady E.S. Drower, E. Segelberg, R. Macuch, K. Rudolph 
şi alţii, scrierile religioase şi ritualurile mandeenilor sînt cunos- 
cute pe scară largă. Se ridică o problemă cînd este vorba de 
interpretarea şi reconstituirea edificiului religios mandean : textele 
sînt texturi formate din fragmente de provenienţă şi dată diferită, 
de foarte multe ori contradictorii. Este tot atît de greu să stabilim 
straturile ideologice ale acestei construcţii bizare, pe cît de greu 
este să stabilim straturile ei cronologice. În orice caz, pare că 
secta mandeană ar fi existat deja - conform teoriei „minimaliste” — 
încă din secolul al III-lea după Cristos; în timp ce, conform 
teoriei „maximaliste”, ea îşi are originea chiar la Ioan Botezătorul 
şi ar prezenta antecedente precreştine. 

Această schiţă rapidă a gnozei dualiste ar trebui să fie com- 
pletată cu o referire la diverse secte islamice care cultivă fie 
speculaţii rafinate asupra creaţiei lumii şi a eonilor celeşti (este 
cazul formelor de gnoză ieşite din trunchiul ismailismului, aidoma 

celor ale druzilor şi nusairilor), fie variaţii mai mult sau mai 
puţin esoterice pe teme aparţinînd aşa-zisului „dualism popular” 
(este cazul, de exemplu, al yazizilor sau al aşa-numiţilor Ahl-e 
haqq, „Fidelii Adevărului”). Istoria gnosticismului poate fi deci 
urmărită pînă în zilele noastre chiar în Occident, pe de o parte, 
iar pe de altă parte în Cabala ebraică, una dintre cele mai 
importante şcoli ale acesteia - născută la Safed, în Palestina - 
conținînd puternice elemente dualiste. Cît despre maniheism, el 
nu a dispărut niciodată complet: travestit în paulicianism, a 
reapărut cu o mare forţă în Bizanţ şi în Tracia sub forma bogo- 
milismului (secolul al X-lea), pentru a fi apoi exportat în Occi- 
dent - în Italia şi în Franţa - ca doctrină a catharilor. 


* 
* * 


Făcînd abstracţie de gnoza maniheistă şi de multiplele sisteme, 
dificil databile, ale gnozei mandeene, este necesar să ne punem 
astăzi întrebarea : a existat într-adevăr un corp de doctrine - cele 
din majoritatea tratatelor de la Nag Hammadi şi, de asemenea, 
cele împotriva cărora se dezlănţuiau ereziologii creştini din seco- 
lele II-IV - care să poată fi definite ca „gnostice” ? Sau poate 
este vorba numai despre sisteme separate, puse în mod nelegitim 
sub o denumire comună care nu este de ordin intrinsec, structural, 
ci istoric şi circumstanţial ? 

Pentru a răspunde la această întrebare, va trebui să găsim în 
materialele pe care le avem la dispoziţie cîteva linii de convergenţă 
tematică, care să ne permită să reducem la cîteva tipuri sistemele 
descrise de ereziologi, pentru a verifica ulterior dacă textele 
originale în limba coptă corespund aceloraşi tipuri. 

Din punct de vedere cronologic, Simon Magul, originar din 
Samaria - regiune învecinată geografic şi religios cu Iudeea, 
unde au fost aşezate la întoarcerea lor acele familii care, în 
timpul exilului babilonian, încheiaseră căsătorii mixte -, este 
primul gnostic. Contemporan cu apostolii, el este menţionat în 

Fapte (capitolul 8) ca unul care ar fi vrut să dobîndească harul 
contra unei sume de bani (de unde termenii simonie şi simoniac) 
şi este de altfel protagonistul negativ al unui întreg roman istorisit 
în scrierile pseudo-epigrafe atribuite lui Clement, episcop al 
Romei (Omiliile şi Recunoaşterile), cît şi al altor surse de o 
remarcabilă vechime, ca Actus Petri cum Simone Vercellenses, 
din secolul al III-lea. În esenţă, doctrina lui Simon afirmă că 
lumea nu a fost creată de un Dumnezeu chibzuit şi bun, ci de 
îngeri subordonați lui şi răi care, prin urmare, o guvernează rău. 
Idei similare nu erau nicidecum străine de iudaismul epocii. Dar 
Simon merge mai departe : el născoceşte o întreagă geneză transcen- 
dentală a lumii şi a omului, un sistem de emanaţii, un mit complex 
în care elementul feminin primordial joacă un rol important, şi o 
doctrină a salvării în care lui însuşi, lui Simon, care este un eon 
celest, îi revine rolul Mîntuitorului. Pe bună dreptate afirmă fie 
Irineu (I 23,4), fie ceilalţi ereziologi că de la discipolii acestuia 
„şi-a tras originea falsa gnoză”. Succesorul lui Simon a fost 
Menandru, urmat de Saturninus (sau Satornilus) din Antiohia în 
Siria, contemporan cu doctorul Basilide din Alexandria în Egipt. 
Celui din urmă - care este fără îndoială nu numai cel mai 
intelectual, ci şi cel mai profund creator de doctrină gnostică - i 
se atribuie un sistem original. Basilide creştinează în mod radical 
mitul predecesorilor săi, căruia îi dă de altfel dezvoltări impre- 
vizibile - cărora Gilles Quispel nu omite să le sublinieze accentele 
tragice -, foarte „moderne” în aparenţa lor pacifică, senină, ca 
de laborator! În esenţă regăsim la Basilide aceleaşi idei prezente 
la Simon şi la succesorii săi: arhonţii, care sînt o specie de 
îngeri de rang inferior, ignoranti şi încrezuţi, au creat lumea (şi 
pe om) şi îi ţin în puterea lor. Căpetenia acestor îngeri - care, 
deşi nu sînt întotdeauna răi în esenţă, sînt în permanenţă răi în 
activitatea lor - este însuşi Demiurgul, creatorul lumii inferioare, 
care se confundă în genere cu Dumnezeul Vechiului Testament. 


1. Cf. G. Quispel, Gnostic Studies, vol. I, Istanbul, 1974. 

Figura entității feminine (Ennoia, Sophia etc.) nu intervine în 
sistemul basilidian, în care este detectabilă urma unei puternice 
influenţe elenistice, mai ales aceea a pneumatologiei universale 
elaborate de stoici!. Mitul basilidian porneşte de la geneza transcen- 
dentală şi de la dezvoltarea cuplurilor de eoni, pentru a ajunge la 
separarea cosmosului în două zone: ultimul cer - cerul vizibil, 
sub care trăiesc muritorii - şi 364 de ceruri deasupra lui! 
(numărul 365 are în speculaţiile aritmosofice ale basilidienilor un 
rol deosebit). Îngerii care controlează lumea umană creînd dis- 
cordie şi distrucţie sînt conduşi de dumnezeul iudeilor. Situaţia 
intolerabilă cere intervenţia Salvatorului (Mîntuitorului), care 
este Isus Cristos. Acesta, fiind Intelectul prim-născut al Tatălui 
increat, nu ar fi putut suferi în mod real: patimile şi crucificarea 
lui sînt o simplă aparenţă menită să-i păcălească pe arhonţii 
celeşti?. În acelaşi timp, Salvatorul revelează sufletelor umane 
îndurerate (în alte sisteme este vorba însă despre pneuma, „spirit”) 
calea de întoarcere în patria lor celestă. 

Pornind de la această analiză sumară a sistemului basilidian, 
putem afirma deja că un sistem gnostic pare să prezinte, pe lîngă 
variabilitatea componentelor sale mitologice, următoarele tră- 
sături distinctive constante : 


- o geneză transcendentală a lumii şi a omului ; 

- o doctrină a separării cosmosului într-o zonă inferioară, creată 
de puteri de asemenea inferioare şi deseori malefice, populată 
de neamul omenesc, şi o zonă superioară ocupată de entităţi 
care derivă de la un centru unic, divin, increat ; 


1. Aceeaşi influenţă este detectabilă la gnosticii numiţi sethieni (cf. Hippolit 
V 19, 1-21), care utilizează de altfel şi alte doctrine greceşti, cum ar fi 
cea a lui Democrit. 

2. Această doctrină poartă numele de docetism, în legătură cu care vezi 
contribuţia lui U. Bianchi la volumul îngrijit de J.M. Kitagawa şi Ch.M. 
Long, Myths and Symbols. Studies in Honor of Mircea Eliade, Chicago, 
1969. 

- o doctrină a consubstanţialităţii spirituale (sau psihice, după 
Basilide) a omului şi a lumii eonilor divini ; 

- o doctrină a salvării, care este revelaţia cunoaşterii (gnoza) în 
ce priveşte originea şi esenţa transcendentală a omului ; 

- o eschatologie individuală (deseori alături de o eschatologie 
colectivă), cu alte cuvinte o doctrină privind itinerariul sufle- 
tului după moarte - sau chiar eliberarea lui extatică în timpul 
vieţii, prin intermediul anumitor acte rituale şi mentale. 


Dacă schema de mai sus s-ar dovedi aplicabilă tuturor siste- 
melor gnostice pe care trebuie să le luăm în cosiderare, atunci am 
putea conchide că gnosticismul nu era un fenomen unitar numai 
în ochii ereziologilor creştini, ci este aşa chiar în fundamentele 
sale teoretice. Din puţinul pe care îl ştim despre doctrinele 
profesate de Isidor, fiul lui Basilide, de Carpocrates şi de fiul său 
Epifanes, de către Cerintus, Cerdonus, de către nicolaiţi, cainiţi, 
borboriţi, fabioniţi, stratiotici, arhontici etc., este posibil să 
deducem că ele se conformau exigenţelor pe care le-am stabilit. 
Acest fapt poate fi demonstrat în cazul acelor sisteme asupra 
cărora ereziologii ne dau informaţii suficiente pentru a putea 
verifica în ce măsură este adecvată schema inductivă de mai sus 
(barbelognosticii, ofiţii, naasenii, peraţii, sethienii, gnosticul 
Iustin etc.)!. 

Comparînd sisteme gnostice precum cel al barbelognosticilor 
şi al ofiţilor pe de o parte, iar pe de altă parte cel al sethienilor 
lui Ipolit (V 19, 1-21), ne dăm seama dintr-odată de diferenţele 
notabile în modul de tratare a temelor de mai sus. Cei dintii se 
exprimă prin mituri ale căror personaje sînt ipostaze (Zoe = 
Viaţa, Nous = Rațiunea, Logosul, Ennoia = Gîndirea, Charis = 


1. Numele pe care ereziologii le dau grupărilor gnostice nu corespund - 
după unii - tradiţiilor originale şi autentice. În orice caz, ele pot fi 
utilizate în continuare, ţinînd cont că este vorba, poate, de concepte 
convenţionale. 

Graţia, Harul, Thelesis = Voința, Synesis = Inteligența etc.). 
Vicisitudinile acestor personaje trasează un cadru teologic 
susceptibil de exegeze la două niveluri, un nivel ca să spunem aşa 
„naturalist”-mitologic, şi un nivel conceptual-filozofic. Dim- 
potrivă, sistemul sethienilor este dintru început puternic demi- 
tizat, ipostazele reprezentînd în el explicit prototipuri intelectuale 
ale diferitelor activităţi şi virtuţi ale sufletului. Personificarea 
entității logico-etice este aici redusă la minimum. Prologul întîm- 
plărilor celeste în sistemul barbelo-gnostic nu este clar: Irineu 
pare să postuleze, alături de existenţa unui Părinte de nenumit 
(agnostos theos, dumnezeul necunoscut al gnosticismului, adesea 
caracterizat ca aoratos, de nepătruns), şi existenţa unui principiu 
virginal numit Barbelo!. În voinţa sa de a i se revela lui Barbelo, 
Părintele a emanat conul Ennoia (= Gîndirea) care la rîndul lui 
a emis Prognosis (= Preştiinţa) şi împreună au produs alţi doi 
eoni: Aphtharsia (= Incoruptibilitatea) şi Zoe Aionia (= Viaţa 
Eternă). Barbelo priveşte către Părinte şi concepe prin el conul 
Cristos, care este perfect. Cristos cheamă la existenţă eonul Nous 
(= Rațiunea), în vreme ce Părintele emite eonul Logos (= 
Intelectul), aşa încît de acum încolo eonii pot să se împerecheze 
în syzygii perfecte. Această tetradă primordială de syzygiai pro- 
duce, la rîndul ei, o mulţime de eoni: Autogenes (= Cel născut 
din sine însuşi), Aletheiea (= Adevărul), cei Patru Luminători : 
Armogen, Raguel, David şi Ileleth, uniţi în syzygiai cu eonii 
Charis, Thelesis, Synesis şi Phronesis (Graţia, Vointa, Inteligența 
şi Gîndirea). În acest punct, Autogenes emite Omul perfect, 


1. Explicaţia numelui Barbelo este prea puţin clară. De obicei, el este 
derivat dintr-o expresie aramaică, care înseamnă „Dumnezeu-e-în-patru”, 
indicînd cuaternitatea divină. F.C. Burkitt derivează însă Barbelo dintr-un 
cuvînt copt care înseamnă „sămînţă”. Teoria lui a fost în mod just 
respinsă de S. Giversen, după care este imposibil să căutăm în limba 
coptă originea unui termen aparţinînd unei scrieri în greacă, tradusă în 
coptă cînd această limbă era abia pe cale de a se constitui ca entitate 


lingvistică în măsură să exprime abstracţiuni de un grad mai complex. 

numit Adamas, nume care îl desemnează deseori în doctrinele 
gnostice pe Protoantropos, creat incoruptibil, inalterabil (a-damas, 
cu particula alpha privativă), adamantin. Syzygos-ul lui Adam nu 
este altul decit Gnosis, adică cunoaşterea a tot ceea ce este 
deasupra lui, prin care el are acces la istoria primordială a 
creaţiei. Omul primordial Adamas şi Gnosis produc eonul numit 
Lignum (= Lemnul), care este lignum crucis, Crucea lui Isus 
transformată în ipostază celestă. 

Odată cu creaţia unui principiu feminin, Sophia, care primeşte 
şi numele de Prunikos - a cărui traducere probabilă („La pruriente”) 
indică tocmai statutul ei de insatisfacţie sexuală - , intervine 
separarea între cele două zone ale creaţiei. De fapt Sophia nu are 
syzygos, ea este singură şi resimte această situaţie ca pe o pri- 
vaţiune intolerabilă. Prin urmare, întorcîndu-se şi, în consecinţă, 
întorcînd spatele lumii de plenitudine divină (pleroma), ea pri- 
veşte în jos pentru a-şi găsi o pereche. Nu găseşte pe nimeni, dar 
această mişcare nepermisă generează în ea un dezgust de sine 
însăşi. În această stare de spirit, la care se adaugă frustrarea 
iniţială, Sophia naşte un eon fără tată, care reprezintă deci o 
puternică anomalie, Proarchon sau Primul Principe, creatorul 
lumii, caracterizat de ignoranță şi înfumurare. Căci el este igno- 
rant în ce priveşte geneza transcendentală a lumii pleromatice şi 
existenţa acesteia şi este plin de aroganță, imaginîndu-se creatorul 
unic şi unicul stăpîn al creaţiei. Chiar şi în lipsa unei explicaţii 
directe, putem deduce cu uşurinţă că este vorba despre Dumnezeul 
Vechiului Testament, acel Dumnezeu care se autodefineşte ca 
„gelos” şi care-şi afirmă în repetate rînduri unicitatea (de fapt, în 
textele gnostice se spune deseori: „de ce ar fi trebuit să-şi afirme 
unicitatea, dacă nimeni nu i-ar fi contestat-o?”). Acum, Igno- 
ranţa şi Aroganţa - conform mecanismului obişnuit al producerii 
eonilor gnostici - se transformă în entităţi personificate, care 
servesc drept matrice Demiurgului pentru a genera împreună 
Principatele, Îngerii, Firmamentele, Răul (Kakia), Gelozia (Zelos), 
Invidia (Phthonos), Răzbunarea (Erinys), Dorinţa (Epithymia). 

O dramă cu un deznodămînt destul de asemănător are loc în 
sistemul ofiţilor lui Irineu (I 30, 1-15). Aici, Demiurgul cel rău 
şi arhonţii săi - împreună cu care formează o hebdomadă în care 
putem distinge cele şapte „planete” (inclusiv Soarele şi Luna) — 
creează un om enorm şi slab!, căruia Sophia-Lasciva îi insuflă, 
fără ştirea Demiurgului, o scînteie provenită din lumea supe- 
rioară, astfel că omul, care în aparenţă este supus voinţei 
imprevizibile a arhonţilor, le este în realitate superior acestora. 
În orice caz, omul nu poate fi salvat fără intervenţia eonului 
Cristos, care coboară pe pămînt în forma eonului Isus, pentru a 
revela gnoza, adică cunoaşterea genezei transcendentale şi a 
dramei cosmice care a produs ruptura între cele două zone ale 
lumii. Discipolii lui Isus, adică apostolii şi creştinii în general, 
nu erau conştienţi de faptul că numai omul Isus a fost crucificat, 
nu şi eonul Cristos. 

De altfel eonul Cristos îi acordase lui Isus un corp psiho-spiritual 
cu care acesta s-a arătat din nou discipolilor; la rîndul lor, 
discipolii au comis o a doua eroare de neiertat, aceea de a nu 
recunoaşte natura imaterială a acestui corp. Căci într-adevăr Isus 
cel psiho-pneumatic, care a poposit pe pămînt optsprezece luni 
după Înviere, nu a dezvăluit secretele profunde ale creaţiei decît 
unui foarte mic număr de aleşi. Această gnoză apocrifă (termenul 
apokryphos înseamnă „ascuns, secret”) privind originea şi esenţa 
omului nu este lipsită de efect; astfel, ea permite sufletului 
celui-care-ştie (acesta este sensul lui ho gnostikos, gnosticul) să 
treacă nepedepsit prin cele şapte ceruri păzite de arhonţi şi, 
recunoscut de Miîntuitorului Isus-Cristos care stă la dreapta Demiur- 
gului pentru a-i primi pe ai săi, să traverseze hotarul dintre cele 
două lumi, pentru a fi reabsorbit în lumina eternă a eonilor. 

Spre deosebire de sistemele barbelognosticilor şi ofiţilor, 
cel al sethienilor, descris de Ipolit din Roma, are un caracter 
conceptual-filozofic, care pare să ilustreze - alături de o gnoză 


1. Acest motiv provine din iudaismul tîrziu. 

prevalent mitologică cu ipostaze personificate - existenţa unei 
gnoze cu tendinţă speculativă, al cărei reprezentant este şi Basilide. 

Sethienii postulează existenţa a trei principii: lumina, tene- 
brele şi spiritul sau pneuma la mijloc. Aceste principii nu se 
revelează prin percepţie imediată, ci printr-o meditaţie graduală, 
care seamănă cu învăţarea unei arte. În conformitate cu conceptul 
gnostic comun de pneuma (definit ca „rouă” sau „aspersiune”, 
ori „aromă” sau „umezire” a luminii), dar nu şi cu poziţia 
superioară care revine pneumei la alţi gnostici, şi sethienii concep 
pneuma ca pe o „fragranţă” care iradiază pretutindeni. Cît despre 
tenebre, acestea sînt formate de o apă iraţională (deşi nu lipsită 
de autoreflecţie) care doreşte cu nerăbdare contactul cu pneuma 
şi cu lumina, pentru că altminteri ar rămîne „singură, invizibilă, 
obscură, lipsită de putere şi de eficacitate, slabă”. De aceea ea 
acţionează cu întreaga ei capacitate pentru a reţine în sine strălu- 
cirea luminii şi aroma pneumei. 

Toate cele trei principii conţin nenumărate forţe atomice în 
permanentă coliziune unele cu altele. Din mişcarea şi contactul 
lor apar modele - tipare sau forme care acţionează asupra substan- 
telor ca o pecete!. Aceste forme reprezintă ideile diferitelor 
organisme, ale tuturor fiinţelor care vor fi actualizate în creaţie. 
În special, din impactul primordial al forţelor atomice ale celor 
trei principii a apărut tiparul cerului şi al pămîntului, care este o 
matrice întru totul asemănătoare celei materne. De fapt, pornind 
de la meditaţia asupra formei matricei (matrix) feminine, se poate 
percepe sau vizualiza această imagine a matricei (matrix) cosmice. 
Toate lucrurile au ieşit dintr-o vulvă de acest fel, în care era 
imprimată forma unei fiinţe particulare. Cînd matricele (matrices) 


1. Conceptul de „pecete”, în greacă sphragis, este important la diferite 
niveluri ale speculaţiei gnostice. Aici i se atribuie o funcţie cosmo- 
gonică ; în alte părţi însă, sphragis este o figură imprimată ca un 
talisman în sufletul gnosticului, sau pur şi simplu un talisman care 
slujeşte la împăcarea puterilor ostile în timpul ascensiunii gnosticului 
către Pleroma, lumea eonilor luminii. 

au născut creaturile, asupra acestora s-a răspîndit aroma pneumei, 
laolaltă cu lumina!. Ceea ce a produs mişcarea apelor tenebroase 
a fost un prim principiu, un vînt teribil care a ridicat o undă uriaşă 
din elementul lichid inferior, feminin. Această undă-matrice a 
fost fecundată de pneuma purtătoare de lumină şi din aceasta a 
rezultat omul primordial numit aici Nous, zeu perfect antropomorf, 
dar în acelaşi timp sclav al tenebrelor. De aceea lumina încearcă 
să-l salveze, să-l elibereze de corpul său întunecat - deci, în fond, 
de dominaţia acelui vînt primordial care se crede în mod arbitrar 
părintele Nous-ului, fără să ştie că el este, în realitate, fiul 
pneumei-lumină. În acest scop lumina pune în mişcare un meca- 
nism de salvare pentru a recupera Nous-ul, mecanism care se 
suprapune într-o oarecare măsură evenimentelor din cartea Facerii, 
interpretate aici în manieră speculativă?. O rază a pneumei grea 
de lumină se lasă în mod deliberat încarcerată în tenebre: este 
spiritul care pluteşte peste ape (Facere 1, 2), agitat de un vînt în 
formă de şarpe (aluzie la şarpele biblic). Rezultatul este creaţia 
unui nou Om, Logosul; el este Isus-Cristos, care „pătrunde în 
misterele respingătoare ale matricei materne” pentru a salva 
Nous-ul încarcerat în tenebre’. 

Mulţi dintre cercetătorii care nu admit existenţa - nedemon- 
strabilă, de altfel - a unui gnosticism precreştin sînt de părere că 
gnosticismul, al cărui prim reprezentant pare a fi Simon din 
Samaria, contemporan cu apostolii, se răspîndeşte de la jumătatea 
secolului I p.C. pînă la jumătatea secolului al II-lea p.C., sub 
forma nenumăratelor doctrine care formează aşa-zisa „gnoză 
populară”. Aceasta din urmă, ce nu conţine în mod necesar 
elemente creştine (chiar dacă nu lipsesc cei care susţin contra- 
riul), primeşte o puternică amprentă intelectualistă şi în acelaşi 


Aceasta ne face să ne reamintim speculaţiile lui Basilide. 

Şi nu prevalent alegorică, aşa cum este în sistemele mitologice de gnoză. 
3. Toate acestea, după cum vedem, seamănă mai mult cu sistemul maniheist 
decît cu cel valentinian, reprezentantul cel mai specific al gnozei „creş- 
tine” sau creştinate. 


Ne 

timp creştină în speculaţiile rafinate ale unui Basilide şi ale unui 
Valentin. Cel din urmă, care se afla la Roma cam între 140 şi 160 
şi, din cît se pare, a candidat la postul succesorilor lui Petru, 
este, fără îndoială, personalitatea cea mai influentă în domeniul 
doctrinei gnostice. Se ştie puţin despre persoana sa, dar diferiţi 
reprezentanţi ai celor două şcoli care au apărut din învăţătura sa — 
şcoala „occidentală” sau italică şi şcoala „orientală” sau anato- 
liană - sînt cunoscuţi prin intermediul literaturii ereziologice, 
destul de bogată în informaţii privindu-i pe „occidentali” (Ptolemeu, 
Heracleon), dar foarte săracă în ce priveşte şcoala „orientală”, 
de la care practic au ajuns pînă la noi numai Exrrasele lui Theodot 
(valentinian din Bizanţ din cît se pare), transmise de Clement 
Alexandrinul. Irineu ne informează, pe de altă parte, despre 
valentinianul Marcu (zis Magul), care provenea din Asia Mică şi 
activa în valea Ronului în a doua jumătate a secolului al II-lea. 

Nu vom întreprinde aici analiza feluritelor sisteme de gnoză 
valentiniană, pentru că vom reveni la ele în cele ce urmează. Este 
suficient să spunem că în ele sînt prezente toate trăsăturile dis- 
tinctive pe care le-am desprins deja, inductiv, pornind de la alte 
sisteme gnostice. 

În ce priveşte maniheismul, nici el nu iese din schema mai sus 
citată. Ca şi schema sethienilor, maniheismul porneşte de la 
conflictul originar dintre Lumină şi Tenebre, văzute ca două 
principii coeterne (este adevărat că sethienii vorbesc despre trei 
principii, în conformitate cu animologia aristotelică şi în contrast 
cu acele şcoli de filozofie şi medicină care stabilesc echivalenţa 
psyché = pneâma, suflet = spirit), în timp ce alte sisteme 
(barbelognostic, ofit, valentinian etc.) vorbesc despre o ruptură 
între două zone ale cosmosului, care intervine la un moment dat 
în expansiunea armonică a fiinţei. Această diferenţă a permis 
disticţia între două tipuri de gnosticism, cărora - poate în mod 
nelegitim - li s-a pus eticheta de „siro-egiptean” şi respectiv 
„iranian”, ceea ce ne face să ne gîndim că în vreme ce primele 
(de exemplu gnosticismul valentinienilor sau al ofiţilor) sînt de origine 

„Siro-egipteană”, ultimele (cel al maniheenilor şi al sethienilor) 
ar fi de origine „iraniană”. Doctrina sethienilor şi doctrina lui 
Basilide, cele două surse principale ale maniheismului, nu au 
nimic „iranian”, în vreme ce, tot astfel, doctrina lui Ptolemeu nu 
are nimic „siro-egiptean”. Admiţind că cele două etichete indică 
nu proveniența unui anume tip de speculație, ci mediul în care 
respectivul tip s-a dezvoltat în mod prevalent, ne-am putea gîndi 
că această terminologie nu a fost în fond atît de eronată şi că 
poate fi utilizată în continuare, cu precauţia necesară. Şi totuşi, o 
obiecţie de natură structurală mai apare atunci cînd ne gîndim că 
în sistemele unor tratate de la Nag Hammadi, atribuite gnozei 
sethiene, sînt prezente atât tipul „iranian” cît şi tipul „siro-egiptean”, 
la diverse niveluri şi stadii ale relatării mitice. Pentru moment, 
putem abandona aici această problemă, la care ne vom întoarce însă 
foarte curînd, într-unul dintre primele capitole ale acestui volum. 

Ajungem acum la tratatele gnostice în limba coptă: în ce 
priveşte Pistis Sophia, Cele două cărţi ale lui Leii (lectură posibilă 
a tetragrammaton-ului ebraic IHWH, căruia i se aplică în mod 
curent, prin interdicţie lingvistică, vocalismul numelui divin 
Adonai!) şi Apocriful lui loan în cele patru versiuni ale lui, 
este vorba, fără nici o îndoială, de texte aparţinînd familiei 
ofito-valentiniene, similare în multe sensuri doctrinei barbelognos- 
ticilor şi celei a ofiţilor lui Irineu (de altfel este probabil că o 
parte din Apocriful lui Ioan a fost sursa principală a lui Irineu în 
redactarea însemnărilor sale despre barbelognostici). Între textele 
de la Nag Hammadi, unele prezintă multe puncte comune cu 
sistemele gnozei vulgare expuse de ereziologi. Dar altele aparţin 
valentinismului (Evanghelia Adevărului, Evanghelia după Filip, 
Epistola către Reginus despre Înviere). Şi la acestea vom avea 
posibilitatea să ne întoarcem mai tîrziu. 


1. V. The Books of Jeu and the Untitled Text in the Bruce Codex. Text 
editet by Carl Schmidt, translation and notes by Violet Macdermot, E.J. 
Brill, Leiden, 1978. 

Cercetarea asupra originilor gnosticismului, începută încă din 
secolul al XVIII-lea, porneşte de la premisa implicită că în 
textele, în majoritate paracreştine, transmise de ereziologi, există 
în realitate o materie cu siguranţă străină creştinismului. Generaţii 
întregi de cercetători au privit ca pe o sarcină dintre cele mai 
importante discernerea originii acestor materiale şi stabilirea 
raportului lor cu creştinismul primitiv. În legătură cu cea de a 
doua problemă, putem distinge două mari grupe de cercetători : 
cei care văd în gnosticism o erezie creştină - fără de a înceta, 
totuşi, să-şi pună întrebări în ce priveşte originea motivelor 
mitologice şi a speculațiilor non-creştine din interiorul sistemelor 
gnostice (teza ereziologică) ; şi cei care, spre deosebire de primii, 
concep gnosticismul ca pe un fenomen independent de creştinism, 
în pofida interferenţelor sale manifeste, ideologice şi istorice, cu 
acesta din urmă (teza istorico-religioasă). 

Principalul reprezentant al tezei ereziologice, care are conti- 
nuatori pînă în zilele noastre, a fost marele om de ştiinţă german 
Adolf von Harnack, care vedea în gnosticism eine akute Helle- 
nisierung des Christentums, „o elenizare acută a creştinismului”. 
În această perspectivă, gnosticismul provine din impactul dintre 
creştinism pe de o parte şi doctrinele de origine greacă şi orientală 
coprezente în elenism, pe de altă parte. Teza lui Harnack îşi are 
fără îndoială punctul slab în conceperea unui gnosticism căruia îi 
lipseşte orice originalitate intrinsecă: acesta ar fi un fel de 
conglomerat făcut din părţi de provenienţă diferită, care, împre- 
ună, nu dispun de nici o autonomie. 

Teza istorico-religioasă a fost prezentată şi apărată de diferiţi 
cercetători, pornind de la puncte de vedere foarte diferite, ade- 
seori contrarii şi contradictorii între ele. Ele par reductibile la 

cîteva poziţii fundamentale, al căror conţinut îl rezumăm pe scurt, 
citînd cîţiva dintre principalii lor reprezentanţi. 


1) În secolul al XIX-lea, în euforia produsă de descoperirea 
egiptologiei şi a asirologiei, au fost căutate originile gnos- 
ticismului atît în Egipt cît şi în Babilon. În cîteva cazuri 
concrete, influenţa religiei sau a iconografiei egiptene şi a 
religiei babiloniene asupra unor motive particulare ale mito- 
logiei sau ale iconografiei unor curente gnostice pare foarte 
probabilă. Dar în general este vorba despre detalii de o impor- 
tanţă minoră în ansamblul structurii gnosticismului. 

2) Demonstrarea originii iraniene, ne-creştine, chiar precreştine 
a gnosticismului a fost poziţia asumată de religionsgeschichrliche 
Schule, şcoala de istoria religiilor germană, ai cărei principali 
reprezentanţi au fost Wilhelm Bousset şi Richard Reitzenstein. 
Putin a supravieţuit astăzi din aceste eforturi, poate doar teoria 
originii precreştine (dar nu iraniene) a gnosticismului, care 
mai are încă adepţi. 

3) Cu argumente de multe ori eronate, diverşi ebraizanţi, începînd 
din a doua jumătate a secolului al XIX-lea, au văzut în 
gnosticism un curent religios ebraic. În diverse contexte inter- 
pretative, această teorie care pare să conţină în sine numeroşi 
germeni de adevăr s-a răspîndit în secolul XX şi pare să 
cîştige astăzi tot mai mult teren. 

4) Între cei care resping ideea originii ebraice a gnosticismului 
există unii, ca Hans Jonas, care observă incompatibilitatea 
caracterului anti-iudaic al sistemelor gnostice cu încercarea 
de a găsi originea lor în iudaismul însuşi. Aşa a apărut ideea 
originii samaritene a gnozei, deoarece caracteristica mediului 
religios samaritean o formează tocmai substanţa sa iudeo- 
-babiloniană şi manifestările sale ostile vecinilor de teritoriu 
şi de sînge. Într-adevăr, samaritenii sînt acei evrei care, pentru 
că au încheiat căsătorii mixte în Babilon, au fost expulzați din 
comunitatea ebraică ortodoxă stabilită în Palestina. Poziţia lor 
este ambiguă în raport cu iudaismul. 

5) Last but not least, o teorie care, mai mult decît altele, pare să 
servească drept punte între feza istorico-religioasă şi teza 
ereziologică a lui Harnack, este cea a originii greceşti (sau 
greco-elenistice) a gnosticismului. La adepţii acestei teorii se 
pot distinge mai multe poziţii: de exemplu, Hans Leisegang 
caută originile gnosticismului în elenismul considerat în tota- 
litatea sa, în vreme ce Carl Schneider şi, pînă acum cîţiva ani, 
cercetătoarea franceză Simone Pâtrement erau convinşi că 
gnoza ar fi fost un derivat al platonismului din Antichitatea 
tîrzie. Aceasta rămîne, în parte, şi poziţia lui Ugo Bianchi 
care este, totuşi, autorul unei ipoteze foarte complexe asupra 
genezei gnosticismului, ipoteză pe care o vom expune într-unul 
dintre capitolele următoare ale cărţii. 


În ce sens au modificat documentele originale în limba coptă 
cercetările în curs asupra originii gnosticismului ? Trebuie să 
amintim aici că, faţă de descoperirea celor treisprezece codice de 
la Nag Hammadi, reacţiile exegeţilor lor au variat între entu- 
ziasmul nediferenţiat (se vorbeşte pe drept cuvînt despre „o nouă 
eră în studiul gnosticismului”) şi o răceală prudentă. 

În al doilea rînd, pare că interpretarea tratatelor nu ar fi făcut 
altceva decît să întărească poziţiile precedente ale fiecărui cerce- 
tător, cel puţin în parte. În acest sens, credem că e util să punem 
faţă în faţă tezele a doi iluştri specialişti, teze în care, pornind de 
la acelaşi obiect de studiu, se ajunge la concluzii diametral opuse. 
Cercetătorul american George W. MacRae!, pornind de la exis- 
tenta, între tratatele de la Nag Hammadi, a unor texte gnostice 
ne-creştine sau cu slabe urme de creştinare, crede că noile desco- 
periri ar fi dat dreptate tezei lui Rudolf Bultmann, care vedea în 
gnosticism un fenomen ne-creştin, ba chiar precreştin. 

Dimpotrivă, Simone Pâtrement, pornind de la aceleaşi mate- 
riale, afirmă că tratatele gnostice ne-creştine de la Nag Hammadi, 


1. „Nag Hammadi and the New Testament”, în B. Aland (ed.), Gnosis, 
pp. 144-57, în special 156. 

departe de a aparţine originilor gnosticismului, reprezintă numai 
dezvoltări târzii şi atipice în sînul acestei „erezii” creştine!. 

Întrucît colecţia de la Nag Hammadi este databilă pe la sfîrşitul 
secolului al IV-lea, ambele poziţii se pot susţine : cea a lui G.W. 
MacRae - care vede în aceste scrieri un produs al gnosticismului 
popular, înfloritor deja în prima jumătate a secolului al II-lea, 
dar cu rădăcini mai adînci - şi cea a Simonei Pâtrement, care 
face din ele o expresie sofisticată, decadentă a unui gnosticism 
creştin tardiv. 

Deşi cîndva am fost tentaţi să acceptăm noi înşine ideea unei 
„gnoze populare”, astăzi ne dăm mai curînd seama că sistemele 
de la Nag Hammadi, în pofida acelei traduceri grosolane şi 
imperfecte copte căreia i-au rămas victime, reprezintă produse 
ale unui intelectualism extrem de rafinat, demne concurente ale 
platonismului mediu şi ale neoplatonismului. Toate acestea sînt 
incompatibile cu pretinsele lor origini „vulgare” - Apocriful lui 
Ioan, în care se dezbat probleme metafizice fundamentale, ca 
raportul obiectiv/subiectiv, model/copie etc., nu este un produs 
„popular” ; în vreme ce Zostrianos atinge, s-ar putea spune, o 
culme a sofisticării intelectuale. Acestea fie spuse pentru a diminua 
pretenţia că tratatele de la Nag Hammadi ar fi expresia gnozei 
„vulgare” care înflorea în secolul al II-lea. Cît despre Simone 
P&trement, ea pare de asemenea să exagereze, din moment ce, 
pentru a apăra teza ereziologică, vrea să creştineze pînă şi sistemul 
lui Simon din Samaria? ; acesta pare, ce-i drept, să fi primit deja 
trăsăturile unei interpretări creştine în însemnările lui Irineu (dar 
suntem în anul 185, lucru pe care nu trebuie să-l uităm!), chiar 
dacă la origini cu greu ar fi putut avea aceste trăsături. 


1. „Sur le probleme du gnosticisme”, în Revue de Métaphysique et de 
Morale 85 (1980), pp. 145-77. Extrase lungi din acest studiu au fost 
redate de J. Duchesne-Guillemin în comunicarea sa „Gnosticisme et 
dualisme”, apărută în J. Ries (ed.), Gnosticisme, ed. cit., pp. 90-101, în 
special 92-100. 

2. Cf. p. 98 din art. cit. al lui J. Duchesne-Guillemin. 


GNOSTICISMUL: DATE FUNDAMENTALE... 35 


Cui să-i dăm dreptate: „maximalistului” MacRae (el ocupă 
de altfel, între „entuziaştii” descoperirii de la Nag Hammadi, o 
poziţie foarte echilibrată), care pare să forţeze concluzii pe care 
textele însele sînt departe de a le oferi ; sau poate „minimalistei” 
Pâtrement care, în focul polemicii, pare să piardă din vedere 
unele lucruri scontate ? 

Ca întotdeauna, adevărul pare să fie la mijloc: nu numai că 
nu există nici cea mai mică dovadă a unui „gnosticism pre- 
creştin”, dar nici ca pură convenţie logică această ipoteză nu 
pare vrednică de crezare. Dacă admitem însă că Simon din 
Samaria a fost primul gnostic — şi rădăcinile iudaice ale sistemului 
său nu trebuie să ne facă să pierdem din vedere că Simon însuşi 
a operat o sinteză în parte originală -, va trebui să conchidem că 
gnosticismul este o religie în sine. La origini, el nu are în comun 
cu creştinismul nimic mai mult decît faptul că a apărut din acelaşi 
trunchi al iudaismului din Antichitatea tîrzie, lucru care explică 
suficient anumite tonuri comune, prezente în cele două doctrine 
religioase, chiar dacă ele sînt accentuate cu intensităţi deosebite. 

Nu trebuie să excludem posibilitatea ca gnoza lui Simon şi a 
succesorilor lui să fi dat loc, încă de la începutul secolului al II-lea, 
dezvoltării extraordinare a doctrinelor gnostice zise „vulgare”, 
care totuşi, judecînd după textele de la Nag Hammadi, reprezintă 
opere în care s-a investit o enormă cantitate de inteligenţă, poate 
demnă de o cauză mai bună, în orice caz nu fără subtilitate şi 
profunzime metafizică, nelipsită de o anumită măreție în căutarea 
ei înfrigurată a rosturilor ultime ale omului şi ale lumii, în 
presimţita ei intensitate existenţială. 

În principiu putem spune că, în secolul al II-lea, se asistă la o 
radicală creştinare a gnozei, lucru care, în paralel cu formarea 
ortodoxiei creştine (procesul acesta se va încheia în secolul al 
IV-lea), duce la inevitabile ciocniri între gnoză şi apologetica 
creştină. În măsura în care enosticismul se prevalează pe nedrept de 
materiale creştine supuse unei clare interpretatio gnostica, poziţia 
ereziologică este pe de-a-ntregul justificată şi justificabilă. Dar 

pentru cercetător, lucrurile se prezintă în mod diferit: oricît de 
creştinat ar fi fost în formele sale de expresie, oricît de con- 
substanţială i-ar fi devenit figura unui Mîntuitor-revelator numit 
Isus-Cristos, gnosticismul rămînea, în esenţa lui, un fenomen 
foarte diferit de creştinism. Polemica antignostică a apologeţilor 
creştini, cît şi polemica anticreştină a gnosticilor sînt, de altfel, 
semnul cel mai evident al acestei incompatibilităţi funciare a 
celor două religii. 


Capitolul I 


Interpretarea existenţialistă a gnozei 


Una dintre trăsăturile cele mai caracteristice şi mai originale ale 
interpretării gnosticismului elaborate de Hans Jonas în anii 
1930-1940 este accentul pus de autor pe situaţia existenţială 
dedusă din doctrinele gnostice. Ecoul exegezei lui Jonas a fost de 
lungă durată: la distanţă de decenii întregi de la publicarea 
primului volum din Gnoză şi spiritul Antichității tirzii, îl regăsim 
încă nu numai la maestrul său Rudolf Bultmann, ci şi în scrierile 
ilustrului om de ştiinţă Henri-Charles Puech, în cele ale teologului 
Hans Schlier, ori ale istoricului ecleziastic Gilles Quispel. Într-un 
anumit sens, intervenţia lui Hans Jonas - a acestui filozof, discipol 
al lui Martin Heidegger - a produs o răsturnare în studiile consa- 
crate gnosticismului: pentru prima dată, cititorul era chemat să 
se identifice cu situaţia existenţială a gnosticului şi să-şi dea 
seama că problemele dezbătute în acea epocă îndepărtată a civili- 
zaţiei noastre nu erau străine de cele ale omului modern. 

Ce defineşte în primul rînd situaţia existenţială a omului 
gnostic (homo gnosticus)? Totala alienare în raport cu lumea 
fizică, alienare care se exprimă în forme mitologice particulare. 

Pentru a ilustra Jogosul gnozei (înţeles în sens heideggerian)!, 
Jonas pornea, în primul său volum din Gnosis und spătantiker 


1. Gnosis und spătantiker Geist I, Göttingen 1964, pp. 94-140, cf. Lo 
Gnosticismo, 'Torino..., pp. 68-92. In ce priveşte sensul termenului 
logos, vezi Sein und Zeit |, 1 (7) B. 

Geist, de la literatura mandeană pe care o cunoştea mai ales din 
textele publicate de Mark Lidzbarski. La acea vreme (1934), 
deşi codicele Askew şi Bruce fuseseră publicate şi traduse de 
Carl Schmidt, literatura mandeană apărea drept „cel mai puţin 
elenizat” dintre toate sistemele gnostice. Unele aspecte pe care 
Jonas le considera tipice pentru gnosticism păreau să lipsească 
din gnoza de amprentă greacă!. Dar în volumul Gnostic religion - 
cea de-a doua ediţie americană (1963) a acestuia a fost tradusă 
în italiană sub titlul Lo Gnosticismo? -, Jonas se referă deseori 
şi la pasaje din textele gnostice de la Nag Hammadi, cîte erau 
publicate pînă la acea dată, mai ales la Evanghelia Adevărului”. 

După Jonas, primul mare simbol care ne introduce în discursul 
gnostic este cel al „vieţii străine”*. Omul este străin de lume, în 
sensul că nu îi aparţine, este un „nicht Her-gehărige”” şi trebuie 
să suporte toate consecinţele „destinului celui străin”. La 
început, condiţia „străinătăţii” se defineşte în raport cu lumea 
alogenă în care străinul este „aruncat”. Dar ulterior, cînd 
străinul se obişnuieşte cu existenţa-în-lume, străinătatea sa îşi 
schimbă conţinutul: acum el a devenit „străin” în raport cu 
originile sale. „Străinul care nu se pricepe se pierde (verirrt 
sich) în străinătate (Fremde), se rătăceşte în ea ; dar cînd ajunge 
să se priceapă deja destul de bine, el uită de astă dată adevărata 
lui străinătate (Fremdheit) şi se pierde acum într-un alt sens în 
străinătatea (Fremde) în care decade (verfällt), în care se simte 
acasă şi astfel se înstrăinează (entfremdet) de adevărata sa 
origine””. Există deci două „străinătăţi” cu totul diferite : din 
transcendenţă omul a fost înstrăinat în lume, în care el se simte 


Gnosis spät. Geist I, p. 94. 

Lo Gnosticismo, pp. 68 sq. 

Ibid. 

Gnosis spät. Geist I, p. 96. 

Ibid. 

„Das Schicksal des Fremdlinges”, ibid. 
Ibid., pp. 96-7. 

„înstrăinat”, „ne-la-locul-lui” (unheimlich)!. Dar, cînd este gata 
să se obişnuiască cu această lume ostilă prin esenţă, se înstrăi- 
nează în raport cu transcendenţa, deci cu originea sa adevă- 
rată. Poziţia gnosticului în lume pare încordată într-o angoasă 
insolubilă, provocată pe de o parte de alienarea de lume în raport 
cu transcendenţa şi, pe de altă parte, de existenţa-străină-de- 
-transcendenţă raportată la lume. 

Alături de „viaţa străină”, un alt simbol care apare în mod clar 
este cel al diferitelor „lumi” şi al diferiților „eoni”, „multiplicări ale 
sistemelor de forță demonică”? în sens spatio-temporal. Viaţa trebuie 
să locuiască undeva, dar locuinţa a fost construită într-o manieră 
inadecvată, este „strîmtă” şi „obscură”. Ca simplu loc al existenţei, 
locuinţa nu e importantă, vorbind din punct de vedere ontologic ; 
ea se poate schimba uşor, dar există şi legi inexorabile care fac ca 
viaţa să aparţină ambientului în care a fost aruncată’. 

Într-o formulă concisă, H.-Ch. Puech a exprimat acestă situaţie 
astfel : 


Din experienţa caracterului anormal, umilitor, dureros al situaţiei 
mele actuale, din această constatare efectivă a prezenţei răului în 
lume naşte şi decurge în mod spontan, precum se pare, nevoia de 
a-mi explica o atare situaţie şi de a ieşi din ea, de a mă elibera de 
rău, adică de a evada din lume, pe scurt: de a căuta şi de a găsi 
salvarea, salvarea meaf. 


Şi Hans Schlier îl vede pe omul gnostic ca pe o fiinţă „aruncată 
în această lume străină”, în care „se visează pe sine însuşi şi 
propriul vis”5, formulă în care „a se visa pe sine însuşi” înseamnă 
a fantaza în ce priveşte originile transcendente, iar „a-şi visa 


1. Ibid., p. 97. Cf. şi H. Schlier, „Der Mensch im Gnostizismus”, în C.J. 
Blecker (ed.), Anthropologie religieuse, Leiden, 1955, p. 68. 

Gnosis spät. Geist I, pp. 98 sq. 

Ibid., 100 v. 

Puech, En quête de la Gnose, Paris, 1978, I, p. 195. 

Schlier, art. cit., p. 69. 

propriul vis” înseamnă pur şi simplu a elabora gnoza, cunoaşterea 
originilor. „Lumea aceasta” este beznă şi omul a fost exilat în ea 
din locuinţa sa luminoasă (în mandeism, „Casa Vieţii”). Dejecţia, 
„a-fi-aruncat” (Geworfenheit, geworfen-sein) în afara „vieţii”, 
este o categorie obiectivă pentru situaţia existenţei în lume. 
Angoasat, dezorientat, fără casă, omul îndură în plus otrăvirea 


.»1 


produsă de tenebre, bea „vinul ignoranței”! şi este supus somnu- 
lui, uitării şi ebrietăţii?. Dar în mijlocul „rumorii lumii”, el 
aude „strigătul de sus”, care-l trezeşte, reamintindu-i de originea 
sa şi prezicîndu-i eliberarea“. Răspunde, revigorat, strigătului şi 
încearcă să se „reunească”, să se readune pe sine însuşi din 
multiplicitatea lumii”. 

Rădăcina existenţială a speculaţiei dualiste gnostice este carac- 
terizată, după Jonas, de dubla alienare umană: în raport cu 
lumea şi în raport cu transcendenţa. Ruptura nu poate fi reparată 
decît prin intermediul unui personaj purtător de cunoaştere salva- 
toare : de gnoză. Gnoza nu este o simplă cunoaştere intelectuală, 
ci mai curînd o învăţătură salvatoare, care îşi asumă uneori un 
adevărat „statut ontologic”: „Evenimentul uman individual al 
cunoaşterii pneumatice este invers proporţional cu evenimentul 
precosmic universal al ignoranței divine, iar în efectul său salvator 
este de aceeaşi ordine ontologică”€. Să reținem, pentru moment, 
că gnoza este „o cunoaştere secretă, revelată şi salvatoare”?. 

Gnoza are un conţinut cu un dublu aspect: obiectiv şi subiectiv, 
teoretic şi practic. Conţinutul teoretic al gnozei cuprinde o teo- 
logie, o cosmologie, o antropologie şi o eschatologie. Teologia se 
ocupă de „geneza transcendentală”, de „istoria spirituală a creaţiei 


Gnosis spăt. Geist, pp. 109 sq. şi Lo Gnosticismo, p. 87. 
Ibid., 113 v. şi pp. 87-91. 

Gnosis spät. Geist, I, pp. 119; v. şi Lo Gnosticismo, p. 91. 
Gnosis spät. Geist, I, 120 v. şi Lo Gnosticismo, pp. 92-106. 
Gnosis spät. Geist, I, 139 şi Lo Gnosticismo, pp. 78-80. 

Lo Gnost., p. 192. 

Philosophical Essays, Englewood Cliffs, N.J., 1974, p. 264. 

ca istorie a lumilor superioare”. Cosmologia reprezintă o „prelun- 
gire a genezei transcendentale : sistemul existent al universului, 
văzut ca structură de putere care determină actuala condiţie 
umană”. Antropologia contemplă „omul, natura şi poziţia sa, atît 
în istoria trecută cît şi în sistemul prezent”. Eschatologia este 
„doctrina salvării, individuale şi universale”!. 

Din punct de vedere practic-existenţial, gnoza este o infor- 
maţie tehnică asupra posibilităţii de ieşire din situaţia de cădere 
ilustrată mai sus, o tehnică de salvare şi de evadare din tirania 
lumii inferioare, tehnică definită de Jonas ca „realizare practică 
a înstrăinării de lume”, praktisch vollzogene Entweltlichung?. Cu 
alte cuvinte, ea este „cunoaşterea vieţii”, adică a sacramentelor 
care se practică acum, a numelor care se utilizează în succesiune 
cînd spiritul întîlneşte în ascensiunea sa puterile, după ce şi-a 
abandonat trupul morţii, şi în orice caz a oricăror ritualuri sau 
preparaţiuni etice care pot fi cerute de viitoarea trecere?. Gnoza 
este deci reparația alienării umane prin întoarcerea intelectuală şi 
sacramentală la propriul Sine transcendental. Transcendenţa prin 
„cunoaşterea vieţii” devine o ţintă precosmică şi acosmică, tan- 
gibilă hic et nunc de către spiritul eliberat de înlănţuirea psihiei 
şi a corpului. 

În această scurtă înfăţişare a poziţiei lui Hans Jonas în ce 
priveşte „situaţia existenţială” a gnosticului şi dogmatica gnostică, 
este uşor să distingem două probleme de maximă importanţă. 
Prima se referă la raportul dintre „rădăcina existenţială” şi pro- 
ducerea sistemelor gnostice ; cea de-a doua priveşte caracterul 
teoretic şi practic al gnozei, adică rezultanta existenţială a doc- 
trinelor gnostice. 

Răspunsurile lui Hans Jonas la aceste probleme fundamentale 
au cunoscut variaţiuni în timp, de la Gnosis und spătantiker Geist 


1. Ibid., pp. 264-5. 
2. Gnosis spăt. Geist |, p. 17. 
3. Philosophical Essays, pp. 271-2. 

pînă la Gnostic Religion şi au primit precizări suplimentare în 
alte articole ale sale. 

În Gnoza şi spiritul Antichității tîrzii, Jonas pare să fie net în 
favoarea tezei priorităţii „rădăcinii existenţiale” în ce priveşte 
expresia teoretică a gnozei, deşi se dezlănţuie împotriva oricărei 
interpretări în termeni psihologici a gnozei şi afirmă chiar - mai 
ales în prima parte a volumului II al operei, publicat în 1954 - că 
nu există o soluţie clară a problemei, din cauza „cercului her- 
meneutic” care cuprinde cei doi termeni în cauză. 

Baza speculaţiei gnostice este constituită - spune Jonas în 
Gnostic Religion - de „dualismul dintre om şi lume şi în acelaşi 
timp dintre lume şi Dumnezeu..., dualitate de termeni contrari, 
ne-complementari... unică, pentru că dualitatea dintre om şi lume 
o reflectă în planul experienţei pe aceea dintre lume şi Dumnezeu 
şi derivă din aceasta ca din fundamentul său logic, dacă nu 
cumva vrem să considerăm şi invers: că doctrina transcendentă 
a unui dualism lume-Dumnezeu provine din experienţa imanentă 
a dezbinării dintre om şi lume ca din fundamentul ei psihologic”!. 

În al doilea rînd, o nouă distincţie apare între schema obiectivă 
şi realizarea practică a schemei, adică între sistemul de expansiune 
dualistă - care explică „die Enrweltlichungstendenz”?, „tendinţa 
acosmică gnostică” (termenul folosit de Jonas îi aparţine lui Max 
Weber) - şi procedee care tind să facă spiritul uman să se întoarcă 
la originile sale cosmice („praktisch vollzogene Entweltlichung”). 

În Gnosis..., vol. I, Jonas transferă această problematică pe plan 
pur metodologic. El afirmă că prima fază a cercetării, adică faza 
fenomenologică, investighează „rădăcina existenţială” (existenziale 
Wurzel) a complexului, care trebuie postulată ca a priori al 
fiecărui „corpus de fapte” (Zeugniskomplex). Dar acest a priori 


Lo Gnosticismo, p. 341. 

Termenul german Entweltlichung, care se traduce în italiană prin 
„acosmico” (= acosmic; dezlumire, n.t.) a fost folosit pentru prima 
oară de Max Weber în relaţie cu intelectualismul gnostic. 

3. Gnosis spät. Geist, p. 8-11. 

este aici o simplă ipoteză logică, şi ea serveşte scopurilor metodo- 
logice propuse, fără a intenţiona să cîştige autonomie faţă de 
materialul concret în discuţie. Structurile fundamentale ale exis- 
tenţei istorice trebuie căutate în formele istoricităţii în legătură 
funcţională una cu alta, şi nu ca provenind dintr-un nucleu abstract. 
„Die Daseinshaltung” sau „structura existenţei” gnostice slujeşte 
din nou drept principiu hermeneutic în complexul cercetat. Din 
acest cerc hermeneutic! nu se poate ieşi. 

În Gnostic Religion, cercul hermeneutic cîştigă alte dimen- 
siuni, care par să relativizeze orice abordare existenţialistă a 
gnozei. Jonas nu mai este convins că existenţialismul heideggerian 
ar avea acel caracter de nec plus ultra filozofic pe care atît el, cît 
şi R. Bultmann se pare că îl admiseseră în tinereţe. Adică, 
existenţialismul primelor opere ale lui Heidegger se reduce tot 
mai mult la o „preconcepţie”. „Cercul hermeneutic” implică 
acum o înţelegere reciprocă a gnosticismului şi a existenţia- 
lismului, a unuia în lumina celuilalt?. 

Într-un articol mai recent, Jonas reia într-o manieră mai 
articulată unele pasaje din Gnosis..., vol. II, 1. Dar în ambele 
cazuri este vorba nu despre explicarea raportului între „rădăcina 
existenţială” şi expresia teoretică a gnozei, ci mai curînd despre 
cel dintre conţinutul teoretic şi conţinutul practic al gnozei?. 

Teoria este, pentru Joans, o anticipare, nu o proiecţie a expe- 
rienţei, „ceea ce o face posibilă şi nu ceea ce rezultă din ea - 
inversul relaţiei pe care psihologismul se complace să o scoată în 
relief. Aici, ca şi în alte cazuri, gîndirea obiectivă este precondiţia 
unei experienţe posibile”*. „Într-un alt sens”, continuă Jonas, 
„ŞI eu consider sistemul speculativ ca pe o proiecţie: dar nu ca 
pe o proiecţie de experienţe actualmente realizate, ci mai curînd 


1. Problema „cercului hermeneutic” a fost preluată de Jonas din opera lui 
Heidegger Sein und Zeit II, 3(63). 

2. Lo Gnosticismo, pp. 335 sq. 

Gnosis spät. Geist II, pp. 4-9. 

4. Philosophical Essay, p. 303. 

ca pe accea a unei atitudini totale faţă de existenţă, a cărei expli- 
caţie teoretică are propria ei urgenţă (urgent concern). Teoria 
explicită, deci, provine în realitate dintr-o instanţă existenţială ; 
numesc acest fapt «obiectivare» primară, mai exact ceva care are 
valoare transcendentală. Ea furnizează orizontul pentru experienţele 
actuale (evidential experiences) şi le specifică anticipat.” Şi adaugă : 
„fără o dogmatică antecedentă, nu ar exista mistică validă”!. 

Jonas pare să afirme că dualismul dintre om şi lume ar deriva 
din dualismul dintre lume şi Dumnezeu, dar în continuare admite 
că raportul între cele două este mai problematic decît se arată la 
prima vedere. De fapt, planul experienţei reflectă planul teologic, 
dar şi invers, „interpretul poate considera că doctrina transcen- 
dentă a unei opoziții între lume şi Dumnezeu ar deriva din 
experienţa imanentă a dezbinării dintre om şi lume, cu alte 
cuvinte, că aceasta reflectă o condiţie umană de alienare. În acest 
sens, cineva poate privi dualismul ca pe un invariant, un «prim 
principiu» existențial al gnosticismului, distinct de o variabilă, 
principiu prim speculativ care este utilizat în reprezentarea sa”?. 
De altfel aceasta era poziţia asumată de Jonas însuşi în a sa 
Gnosis..., sau cea asumată de H.-Ch. Puech în excelentul său 
eseu Phenomenologie de la gnose. 

Se deduce pînă acum că, pornind de la o „rădăcină existen- 
ţială” căutată în experienţa fundamentală a rupturii dintre om şi 
lume, apare expresia teoretică a gnozei, acea teologie şi acea 
teodicee dualistă care consacră dualismul lume-Dumnezeu. Apoi, 
expresia teoretică serveşte drept anticipare pentru experienţele 
actuale care sînt incluse în conţinutul practic al gnozei. 

Într-o comunicare din 1968, publicată în 1969 în Journal of 
Religion din Chicago şi inclusă apoi în Philosophical Essays”, 


Ibid., pp. 303-4. 

. Ibid., p. 247. 

3. „Myth and Mysticism: A Study of Objectification and Interiorization 
in Religious Thought”, în Philosophical Essays, pp. 291 sq. 

Jonas încerca să explice raportul complex între mit („reprezentare 
obiectivă a realităţii”) şi misticism („realizare subiectivă a trepte- 
lor existenţei”). Rădăcina celor doi termeni este comună: un 
mod de a fi al omului în lume. 


În acest sens, cineva poate privi mitul ca proiecţie a unei realităţi 
existenţiale în căutarea propriului adevăr într-o viziune totală a 
lucrurilor şi poate reuşi să-şi satisfacă la început aspiraţia sa 
primară cu ajutorul unor atare reprezentări obiectiv-simbolice!. 


Schema care reuneşte rădăcina existenţială, mitul şi misti- 
cismul ar fi următoarea : „subiectivitatea generativă (originativa)” 
este exprimată - prin intermediul obiectivării - simbolic în mito- 
logie ; iar aceasta din urmă este „subiectivizată” în misticism, cu 
care cercul se închide, deoarece misticismul ar reprezenta „reali- 
zarea tendinței secrete primare” a întregului proces. În acest sens 
se poate spune că misticismul înseamnă o întoarcere dialectică la 
subiectivitatea generativă (originativa), deci la „rădăcina exis- 
tenţială”?. 

E drept că toate acestea au un caracter întrucîtva abstract, iar 
cititorul va trebui să facă desigur un oarecare efort pentru a 
înţelege modul exact în care consideraţiile de mai sus se aplică la 
cazul concret al gnozei. 

Desigur, nu ar fi corect să traducem în termeni psihologici 
abordarea fenomenologică a lui Jonas. Şi totuşi, problema este, 
în fond, să înţelegem dintr-o masă de texte teoretice şi dintr-un 
anumit număr de informaţii - în general prea puţin credibile sau 
considerate ca atare - cum se înfăţişa situaţia existenţială care a 
impus crearea şi proliferarea sistemelor gnostice, în care, aşa 
cum în mod just au relevat atît Jonas cît şi H.-Ch. Puech, pare că 
omul experimentează existenţa-sa-în-lume ca pe ceva prepon- 
derent sau exclusiv negativ. 


1. Ibid., p. 291. 
2. Ibid., p. 292. 

Dacă de la nivelul discursului existențialist coborîm la acela 
al simplei exegeze textuale, este vorba, în fond, despre a deduce 
dintr-un număr de materiale care nu ne vorbesc în mod explicit, 
care este justificarea, în ordinea experienţei, a rupturii dintre om 
şi lume, explicită în dualismul gnostic. 

Dat fiind că nu se poate cere tuturor cercetătorilor preocupaţi 
de gnoză să împărtăşească principiile fenomenologiei heideggeriene, 
întrebarea poate fi exprimată în termeni şi mai prozaici : care era 
atitudinea fundamentală a omului faţă de lume, ce ne frapează cel 
mai tare la lectura textelor gnostice ? 

Hans Jonas, H.-Ch. Puech, H. Schlier cred că homo gnosticus 
experimentează existenţa-sa-în-lume în termeni de ruptură, de 
alienare, de situaţie incomodă. Din contra, alţi exegeţi ai doctri- 
nelor gnostice consideră că sentimentul fundamental al gnosti- 
cului nu era cel de fiinţă străină în lume, ci mai curînd acela de 
a fi un ales şi de a aparţine unei comunităţi acosmice de salvare, 
pe scurt: acela de a fi deja mîntuir. 

Din punct de vedere fenomenologic-existenţial, analizele lui 
Hans Jonas şi ale lui H.-Ch. Puech par ireproşabile ; totuşi nu se 
poate nega faptul că şi pe un plan mai puţin teoretic, dacă vrem 
psihologic, abordarea de mai sus pare că se susţine. Într-adevăr 
gnosticul, care face parte dintr-o comunitate a salvării, poate să 
depăşească experienţa traumatică a existenţei-străine-de-lume, 
admiţînd că ar fi avut-o vreodată; în al doilea rînd, o atare 
experienţă nu pare deloc necesară pentru a adera la gnoză, pentru 
că nimic nu ne împiedică să credem că sentimentul răului-de-lume 
ar fi pur şi simplu conţinutul negativ al gnozei înseşi (cum bine 
a observat H.-Ch. Puech) şi, ca atare, tot atît de susceptibil de 
revelaţie ca şi conţinutul pozitiv, salvator, al gnozei. Cu alte 
cuvinte, experienţa rupturii om-lume nu este originară, ea are 
nevoie să fie revelată: gnosticii noştri se poate să fi fost un soi de 


1. Aceasta este în special poziţia adoptată de Barbara Aland în diferite 
studii. 

marxişti din Antichitatea târzie, care „deschideau ochii” anumitor 
persoane nu asupra „luptei de clasă” şi asupra inegalităţii socie- 
tăţii capitaliste, ci asupra faptului că lumea în sine ar fi fost ceva 
rău. Aceasta nu presupune din partea adeptului o identificare cu 
situaţia gnostică înaintea adeziunii la o comunitate a salvării. 

Dacă situaţia se prezintă astfel, este legitim să ne întrebăm 
dacă revelaţia conţinutului negativ al gnozei nu avea o pondere 
infinit mai mică decît revelaţia conţinutului ei pozitiv, atît teoretic 
cît şi practic. 

Pentru a încerca să dăm o soluţie acestei probleme, semnalată 
de altfel şi de U. Bianchi într-unul dintre articolele sale recente!, 
trebuie să ne întoarcem la „cercul hermeneutic” al lui Jonas. În 
termeni simpli, acest „cerc hermeneutic” nu înseamnă altceva, în 
cazul în discuţie, decît faptul că nu posedăm nici o informaţie 
biografică privind persoana vreunui gnostic şi că trebuie să 
conjecturăm situaţii psihologico-„existenţiale” pornind numai de 
la texte speculative, teoretice. Sigur, o atare explicaţie are ceva 
banal şi evident; şi totuşi se pare că B. Aland porneşte tocmai de 
la aceasta cînd opune interpretării existenţiale a lui Jonas o 
exegeză proprie în care „bucuria de a fi deja mîntuit” a gnosti- 
cului dobîndeşte o valoare şi o pondere infinit mai mare decît 
durerea sa de a se simţi prizonier în lume. Această idee este 
demnă de consideraţie mai ales dacă ne gîndim că anumiţi erezio- 
logi, în primul rînd Epifaniu, au atribuit diferitelor grupări 
gnostice (cărora li s-a aplicat în mod abuziv eticheta de „libertine”) 
ritualuri licenţioase, care par să acrediteze ideea Barbarei Aland 
că în sectele gnostice ar fi fost prezentă o anumită „bucurie a 
vieţii”. Mulţi au văzut în aceste mărturii ale apologeţilor creştini 
simple exagerări, menite să le discrediteze adversarii. Pe de altă 
parte, toate textele originale în limba coptă, fără excepţie, 
provin de la curente ascetice şi encratite în polemică cu aşa-zişii 


1. „Le gnosticisme et les origines du Christianisme”, în Ries (ed.), Gnos- 
țicisme, pp. 211-28. 

„libertini” ; de aici putem trage numai concluzii negative asupra 
existenţei gnozei „libertine”, dar nu se pot găsi doctrine care să 
o explice sau să o justifice. 

În realitate, pentru a ne întoarce la mărturia lui Epifaniu, 
lăsînd la o parte caracterul scabros al ritualurilor care sînt atri- 
buite unor anumite grupuri gnostice, această mărturie nu poate 
să întărească ideea că în ceremonialurile licenţioase ar fi prezentă 
cea mai mică „bucurie de a trăi”. De altminteri, toate aceste 
ceremonialuri se explică cît se poate de bine pornind de la 
concepţiile fundamentale ale gnosticismului, de aceea nu trebuie 
să credem că ele ar fi fost inventate de Epifaniu însuşi. Totuşi, ar 
fi foarte dificil să detectăm fie şi cel mai mic semn de „bucurie 
de a trăi” în practica unui abortus provocatus, foarte verosimilă 
în aceste cercuri, sau în consumarea rituală a embrionului, a 
sămînţei virile (semen virile) şi a sîngelui menstrual. Nici măcar 
acuplarea nu reprezenta acea manifestare instinctivă dezordonată 
care ne-ar fi putut face să ne gîndim la „desfătare” ; Epifaniu ne 
informează că, la fibioniţi, aceasta se practica în mod ritual de 
730 de ori şi că de fiecare dată ea marca o etapă în ascensiunea 
şi în coborîrea gnosticului prin cele 365 de ceruri, acompaniată 
de memorarea precisă a numelor şi figurilor arhonţilor, conform 
unui sistem hipercomplex asupra căruia ne putem face uşor o 
idee citind cele două Cărți ale lui leii. Nici aici nu se află vreo 
urmă de hedonism dezordonat, ci mai curînd o practică rituală 
trudnică şi penibilă, la baza căreia trebuie să presupunem tehnici 
cît se poate de precise de coitus reservatus, analoge celor pe care 
le cunoaştem din alte curente religioase. 

În concluzie, mărturiile lui Epifaniu despre ritualurile gnos- 
ticilor „licenţioşi” par demne de încredere, cu atît mai mult cu cît 
acesta - după cum recunoaşte el însuşi — a fost sustras, mai mult 
prin voinţa divină decît prin rezistenţa sa personală, tentaţiilor pe 
care o atare sectă i le scosese înainte sub forma unor femei 
diabolic de bine făcute la chip şi la trup, şi în plus inteligente, a 
căror sarcină era să îl salveze din mîinile arhontelui, adică din 

mîinile Demiurgului rău al acestei lumi. Ne putem face o idee 
despre spiritualitatea şi despre „bucuria de a trăi” care dominau 
în aceste conciliabule gnostice secrete, din faptul că adeptele cele 
mai seducătoare erau trimise să facă prozeliţi - adică să „salveze” 
sărmani damnaţi - şi că ele îşi făceau un merit în aceşti termeni 
din avantajul de a fi frumoase, în faţa tovarăşelor lor mai puţin 
norocoase, urîte fiind: „Sînt un vas ales şi îi pot salva pe cei 
aflaţi în greşeală ; dar tu nu ai deloc această putere! ”!. 

Toate astea sînt prea autentice pentru a fi fost inventate şi ar 
putea chiar să acrediteze ideea că un grup gnostic ar fi fost ceva 
asemănător cu „comuna ecologică” promovată astăzi de anumite 
feministe radicale?, în care fiecare individ este chemat să reveleze 
potenţialitatea transsexuală a partenerilor săi. În realitate, pînă şi 
gnosticii cei mai „libertini” la care se referă Epifaniu par să se 
supună disciplinei rituale, nu atît pentru a răspunde dorințelor 
lor instinctive - cum ar vrea să ne facă să credem ereziologii -, 
ci pentru a realiza un anevoios plan de salvare, strict conform 
doctrinei lor bizare. Dacă examinăm îndeaproape atitudinea lor, 
observăm imediat că acesteia nu i se potriveşte eticheta de 
„libertinism”, pentru că ea răspunde unui concept cît se poate de 
diferit. Într-adevăr, într-o societate puritană, libertinul era cel 
care îşi permitea să ignore principiile moralei sexuale a vremii. 
Calificîndu-i drept „libertini” pe gnosticii noştri, riscăm să ne 
facem o imagine complet greşită, derivată din reinterpretarea în 
termeni moderni a atitudinii lor’. 


1. Fapt relatat de J. Doresse, Les livres secrets des gnostiques d'Egypte, 
Paris, 1958, p. 9. 

2. Cf. studiul nostru „Religione e accrescimento del potere”, în G. 
Romanato - M.G. Lombardo - I.P. Culianu, Religione e Potere, Torino, 
1981. [Pentru versiunea în limba română, vezi Religie şi Putere, Bucureşti, 
Nemira, 1999; Iaşi, Polirom, 2005.] 

3. În acelaşi fel, nici adepţii „comunei ecologice” de astăzi nu sunt 
„libertini”, pentru că ei acţionează în conformitate cu anumite principii 
de grup - deci propun un sistem propriu de valori, care nu este interpretat 
conform moralei comune, ci luat, oricît ar fi de ciudat, drept ceea ce este. 

În lipsa unor documente biografice privitoare la gnostici, 
trebuie să ne întrebăm cu adevărat dacă nu există nici un surogat, 
oricît de imperfect, care să ne permită să adoptăm o atitudine în 
dezbaterea care îi opune pe susţinătorii teoriei „răului-de-lume” 
celor ai teoriei „bucuriei de a fi mîntuiţi”. La prima vedere, s-ar 
spune că nu există atare documente ; şi totuşi ele există, ba chiar 
ne sînt la îndemînă: este vorba despre cadrele narative din 
tratatele în limba coptă, în care se descrie, adesea într-o manieră 
particularizată, starea de spirit a „receptorului” gnozei, înainte 
şi după evenimentul salvator. Aceste mărturii, oricît ar fi de 
stereotipe şi în general respinse de exegezele doctrinelor înseşi, 
sînt de o importanţă capitală, nu numai pentru determinarea 
„Situaţiei existenţiale” a gnosticului în general, dar şi pentru a 
putea preciza în ce mod era trăită experienţa gnozei. 

În fond, personajele mitice care primesc gnoza - fie că este 
vorba despre diferiţi apostoli, despre Maria Magdalena sau despre 
personaje necreştine ca Zostrianos - sînt prototipurile gnosticului 
însuşi ; experienţa lor, atît înainte cît şi după revelaţie, trebuia să 
găsească un ecou imediat în cititorul însuşi, trebuia să trezească 
în el impresia că se referă la propria sa situaţie, trebuia - de-abia 
refuzată - să se întoarcă în el în termenii de tua res agitur. 

Analiza atentă a cadrelor narative ale tratatelor gnostice ne va 
permite poate să determinăm, cu o oarecare aproximaţie şi prin 
analogie, care trebuie să fi fost starea de spirit a celui apt să 
primească gnoza, a celui care o primise deja sau era în curs de a 
o primi, cît şi modul în care avea loc această experienţă sau în 
care gnosticul putea şi trebuia să se aştepte ca ea să aibă loc. 

Ne lipseşte aici spaţiul pentru a ne ocupa de toate textele 
originale gnostice ajunse pînă la noi. O selecţie ar trebui să fie 
suficientă, în vederea unui studiu mai detaliat pe care îl vom 
întreprinde în alt loc. 

Evanghelia Mariei (Magdalena) din codicele Berolinensis gnos- 
ticus 8502 este un punct interesant de plecare, chiar dacă îi 

lipsesc primele pagini’. Ea se prezintă ca un dialog între apostoli şi 
Mîntuitor. La un moment dat (9,5, pp. 66-7 Till), acesta îşi 
sărută adepţii şi pleacă. Ei plîng şi se jeluiesc, pînă cînd Maria 
(Magdalena) le spune să nu fie trişti, căci harul Mîntuitorului va 
fi cu ei. Apostolii se înseninează. Apoi Petru o invită pe Maria 
(Magdalena) să facă publică învăţătura secretă pe care Mîntuitorul 
i-a revelat-o numai ei, pe care a iubit-o mai mult decît pe celelalte 
femei (10,3). La sfîrşitul povestirii, Apostolul Andrei se arată 
neîncrezător în revelaţia relatată de Maria. Petru se întreabă şi el 
dacă Mîntuitorul ar fi putut alege o femeie pentru a-i încredința 
atare secrete şi, în consecinţă, dacă are vreun sens ca toţi să stea 
să o asculte. Levi (Matei) îi vine în apărare (pp. 74-7 Till). 
Acest exemplu de cadru narativ a fost ales pentru a arăta că nu 
în toate cazurile trebuie să ne aşteptăm la informaţii referitoare la 
starea de spirit a celui care primeşte gnoza. Este deci un exemplu 
negativ, dar de preţ pentru a înţelege modul în care gnosticii îşi 
imaginau raporturile între discipolii aleşi ai lui Isus. Petru, de 
exemplu, în care trebuie să vedem pe reprezentantul a ceea ce va 
fi creştinismul esoteric, respinge adevărata gnoză pe motive clar 
sexiste. Că gnosticii erau împotriva unor atitudini de acest fel pare 
clar dacă ne gîndim că, de exemplu, în Apocriful lui Ioan?, i se 
atribuie Demiurgului rău al acestei lumi dispoziţia ca „bărbatul 


1. Codicele BG 8502 a fost publicat şi tradus de W. Till în 1955 (Die 
gnostischen Schriften des koptischen Papyrus Berolinensis 8502, Berlin 
1955). 

2. Pornind de la analiza cadrului narativ din diferite scrieri gnostice în 
limba coptă, Elaine Pagels (The Gnostic Gospel, New York, 1979) a 
scos în relief rolul important care le revenea femeilor în comunitatea 
gnostică. Analiza ei, care poate fi parţial acceptată, păcătuieşte prin 
unilateralitate. Cadrul narativ al tratatelor în limba coptă reflectă variatele 
conflicte ale comunităţii creştine primitive, conflicte care tind să justifice 
istoric şi ontologic diferenţele ierarhice şi rituale între grupurile gnostice 
şi biserica primitivă. Numai în cîteva cazuri este vorba într-adevăr 
despre „feminism” gnostic, în timp ce în alte cazuri prevalează atitudinea 
encratită, ce implică o depreciere a femeii. 

să fie stăpînul femeii” (61, 10-12 Till). Toate acestea erau perfect 
coerente cu atitudinea anti-veterotestamentară a gnosticilor, pentru 
că în Vechiul Testament societatea partriarhală, „masculinistă”, 
este făcută să-şi aibă originea în rînduiala (şi sub blestemul) lui 
Iehova. 

Cadrul narativ al Apocrifului lui Ioan (Citat aici după versiunea 
din BG 8502, conformă însă cu cele trei versiuni de la Nag 
Hammadi!) este încă mult mai interesant. Aici se spune că loan, 
fratele lui Iacob, merge la templu şi întîlneşte un fariseu (al cărui 
nume, după NHC II, 47, este Arimanios) care îi spune că învă- 
ţătorul său, Nazarineanul, şi-a înşelat discipolii. Urmează poves- 
tirea lui loan la persoana întîi: acesta este în mod manifest 
contrariat şi întristat de cuvintele rele şi nedrepte ale fariseului. 
De fapt, fariseul l-a lovit în punctul său slab, căci Ioan se simte 
singur după plecarea Mîntuitorului, care şi-a abandonat discipolii 
neputincioşi şi ignoranţi. De aceea, Ioan pleacă în munţi, să 
mediteze la originea Mîntuitorului, a Tatălui şi a Eonului transcen- 
dent. Atunci cerurile se deschid şi, înconjurat de o lumină acosmică 
şi înfricoşătoare?, apare un copil care îl întreabă de ce se îndoieşte 
(20, 19-21, 16, pp. 82-3 Till; cf. 47-48 Giversen etc.). Povestirea 
se încheie cu o serie de întrebări pe care Ioan le pune Mîntuitorului. 
Apoi acesta dispare, iar Ioan le descrie tovarăşilor săi revelaţiile 
primite (pp.194-5 Till). 

Cele două texte de mai sus ale gnozei creştine pun în mod 
manifest accentul pe starea de abandon şi solitudine trăită de 


1. În afară de versiunea BG 8502 publicată de Till, s-au găsit la Nag 
Hammadi trei versiuni ale Apocrifului lui loan. Una dintre versiunile 
lungi (cod. II) a fost publicată şi tradusă de S. Giversen (Apocryphon 
Johannis, Copenhaga, 1963). Aceasta rămîne cea mai bună ediţie a 
textului. Vezi şi traducerea pe care M. Krause a dat-o celor trei versiuni 
de la Nag Hammadi (M. Krause - P. Labib, Die drei Versionen des 
Apokryphon des Johannes im Koptischen Museum zu Alt-Kairo, Wiesbaden, 
1962). 

2. Speculaţiile gnostice asupra luminii şi a iluminării au fost studiate cu 
pătrundere de G. Filoramo în cartea sa Luce e Gnosi, Roma, 1980. 

comunitatea primitivă după dispariţia lui Isus. În acest caz, 
melancolia discipolilor este uşor explicabilă, pornind de la lipsa 
pe care ei o simt într-o lume din care învățătorul şi salvatorul lor 
s-a retras. Ei sînt slabi, dezamăgiţi, divizați. Nici gnoza nu are 
puterea de a-i reconverti, de a-i salva pe toţi, pentru că cei care 
aparţin ramurii creştine, ca Petru, o refuză din motive futile 
(bineînţeles, în alte locuri, Petru însuşi sau un alt apostol este cel 
care primeşte „adevărata” gnoză). 

Aceste două exemple privitoare la gnoza creştină sau creştinată 
nu ne spun mult despre „rădăcina existenţială” a gnosticismului, 
pentru că ele reduc în mod clar starea de disconfort experimentată 
de gnostic la un motiv istoric şi contingent. 

Apocalipsa lui Zostrianos, fără a ne oferi acele date biografice 
ale unui gnostic care ne-ar ajuta - poate - să găsim o soluţie la 
problema noastră, începe totuşi cu prezentarea unei situaţii exis- 
tenţiale exemplare : situaţia lui Zostrianos însuşi, care s-a retras 
complet din lumea creată de cosmocrator, pentru a trăi doar 
pentru comunitatea celor aleşi!. 

El s-a separat de tenebrele corporale, de haosul psihic (deci 
de starea dezordonată a minţii sale) şi de dorinţă, pasiune prin 
excelenţă feminină”. A condamnat în sine însuşi tot ceea ce 
aparţine „creaţiei moarte”, adică lumii vizibile, şi a ţinut pentru 
comunitate discursuri despre pleroma. Se pare totuşi că ar fi 
apărut un element de disensiune care l-a îndepărtat pe Zostrianos 
de secta în care predica: căci el era de fapt un pur intelectual — 
şi tocmai asta constituia, după cum vom vedea, drama sa -—, în 
vreme ce tovarăşii lui, pe cît se pare, erau mai curînd înclinați 
către exaltarea laturei rituale a gnozei (dacă, aşa cum credem, 
expresia „necesitatea de a-l zămisli pe revelator” indică o practică 


1. Apocalipsa lui Zostrianos este tradusă de J.H. Sieber în Robinson, 
pp. 368-93. 

2. Să ne amintim că la sethienii lui Ipolit, hysterai (= matricele) cosmice 
sunt cele care generează toate lucrurile. 

obscură sexuală). Pe lîngă aceasta, Zostrianos era permanent 
vizitat de imagini ale unor prezenţe din lumea pleromatică şi 
medita la una dintre întrebările cele mai profunde a ceea ce 
putem numi „gnoza sethiană”! : care este raportul dintre model 
şi copie, între existenţa separată a eonilor Existenţă, Formă, 
Beatitudine şi fragmentarea lor, individuarea a tot ce există? Să 
admitem că problema lui Zostrianos era una dintre cele mai grave 
la care putea să răspundă mintea gnostică? ; dar el mersese şi mai 
departe, în sensul că îşi pusese întrebarea fundamentală a oricărei 
metafizici: de ce există ceea ce există? Cum s-a întîmplat că, 
din unitatea nedivizată a primului principiu, au izvorit eonii 
Existenţă, Formă, Beatitudine ? Nu întîmplător, alături de arche, 
de existenţă şi de fiinţa-ca-atare a ceea ce există, Zostrianos pune 
şi felos, un al treilea eon, care este Beatitudinea: pentru că 
acesta reprezintă scopul existenţei individuate. 

Zostrianos nu încetează să mediteze în fiecare zi la toate aceste 
lucruri. Şi totuşi, chiar dacă este un ales, chiar dacă este purtă- 
torul şi portavoce al adevăratei gnoze, chiar dacă este total separat 
de lumea infamă a creaţiei, intelectualul Zostrianos nu este 
satisfăcut, pentru că ceea ce îi lipseşte este experiența directă a 
realităţilor la care meditează şi pe care le predică. Şi atunci 
hotărăşte să se sinucidă şi pleacă în deşert spre a se oferi fiarelor, 
în căutarea unei morţi violente. În acest punct, gestul său disperat 
provoacă, în sfîrşit, intervenţia lumii luminii, care îi trimite un 
mesager. Trimisul îi reproşează acel raptus al său, care ar fi putut 
avea consecinţe nefaste, şi îi porunceşte să se întoarcă să predice 
pentru cei aleşi, care au nevoie de a fi întăriţi în zelul lor şi în 
ştiinţa lor. Mesagerul îi oferă încă mai mult: o călătorie în duh 
pînă în lumea eonilor, prin mijlocirea unui nor luminos care 


1. Este vorba aici despre o formulă convenţională, pentru a indica, în 
tratatele de la Nag Hammadi, aprofundări ale doctrinei atribuite de 
Ipolit gnosticilor sethieni. 

2. Cf. Basilide, apud Acta Archelai 67,5. 

străbate rapid spaţiile. Este norul gnozei, nimic altceva decît o 
condensare, o reducere la scară a pleromei şi în acelaşi timp o 
vizualizare a germenului intelectual-pneumatic pe care Zostrianos 
îl purta deja în sine, dar care nu se manifestase încă pînă atunci. 
Botezat - deci adoptat - în toţi eonii succesivi, vizionarul urcă 
pînă la cuaternitatea supremă şi primeşte de la marele Authrounios, 
„care domină pe culmea” cosmosului, răspunsul la întrebarea sa 
privind modelul şi copia. O altă entitate de lumină, Ephesech, îi 
furnizează în continuare informaţii mai amănunțite cu privire la 
structura şi funcţionarea pleromei. 

Făcînd abstracţie aici de conţinutul acestei revelații - care 
este, în fond, conţinutul mitologico-speculativ al gnozei -, să ne 
oprim la situaţia existenţială a eroului din această apocalipsă. 
Gnosticul pare să se găsească în faţa unei răscruci: poate să o 
apuce pe calea ritualului sau pe calea intelectualismului, dar 
ambele alternative par să nu-i ajute la nimic, cîtă vreme nu e în 
stare să facă manifestă gnoza prezentă în el însuşi. A fi un 
gnostic adevărat - pare să ne înveţe Zostrianos - nu înseamnă 
pur şi simplu a practica gnoza, ca proces ritual sau ca meditaţie 
intensă. Toate acestea sînt inutile, cîtă vreme nu ai experienţa 
directă a ceea ce cauţi, cu alte cuvinte a ceea ce ştii deja, pentru 
că este deja în tine. Ceea ce nu vrea să spună că practica comu- 
nitară sau ascetismul anahoretic ar fi inutile, nici că eliberarea ar 
trebui căutată în moartea voluntară (din contra, aceasta din urmă 
pare să provoace o cădere completă în sclavia transmigrării). Dar 
istoria lui Zostrianos ne învaţă că gnoza este o entitate vie şi că 
eforturile gnosticului sînt relative : ceea ce importă este întîlnirea 
cu propriul Sine transcendental, cu acel nor luminos care, în mod 
paradoxal, este în acelaşi timp atât infinitul de la începutul lumii, 
cît şi scînteia infinit de mică de spirit închisă în om. 

Intelectualismul şi ritualismul par a fi cele două căi ale gnozei, 
cărora nu le corespunde o „rădăcină existenţială”, ci cărora le 
corespund doar două atitudini pragmatice în faţa aceluiaşi scop. 
Dar atît într-un caz, cît şi în celălalt, alternativa nu pare să se 

pună în termenii de „a fi încă sclavul” lumii sau de „a fi deja 
salvat” de lume. După Zostrianos, problema fundamentală a 
gnosticului are, ce-i drept, un aspect intelectual, dar scopul 
inconştient al meditaţiei asupra secretelor creaţiei este cel de a 
realiza identitatea între model şi copie. Pînă cînd acest rezultat 
nu a fost atins, alesul rămîne expus încă tuturor erorilor. 

În relatarea lui Zostrianos, accentul nu cade nici pe dejecția 
fiinţei, nici pe euforia de a se şti ales. Cît despre salvare, ea iese 
din discuţie, pentru că nici Zostrianos, nici comunitatea de care 
acesta se separă nu au obținut-o. Central în toate astea este 
efortul unuia şi al celorlalţi pentru a o obţine, efort care nu pare 
să ajute la nimic pînă cînd, ajuns la limitele posibilităţilor sale 
spirituale, Zostrianos nu primeşte revelaţia gnozei înseşi, care îl 
înfăşoară ca un nor de lumină intelectuală. 

A stabili „rădăcina existenţială” a gnosticismului nu înseamnă 
a pune în termeni ontologici ceea ce trebuia să fie la homo 
gnosticus însuşi o preînţelegere ontică a existenţei. Documentele 
de care dispunem nu ne permit defel să identificăm situaţia 
omului, aşa cum este descrisă în istoria creaţiei lumii inferioare, 
cu situaţia adeptului însuşi. Cu alte cuvinte, experienţa „dejecţiei” 
nu trebuia să preceadă în mod necesar, ca un a priori de care nu 
se poate face abstracţie, accesul la comunitatea gnostică. Dar 
odată investit cu titlul de ales, membrul unui cerc gnostic trebuia 
să transforme în experienţă proprie ceea ce doctrina grupului său 
prezenta în termeni ontologici. Pînă la acest punct, este dificil să 
găsim un punct slab în analizele lui H. Jonas şi H.-Ch. Puech. 

Lucrurile se prezintă în mod diferit dacă abandonăm ontologia 
fenomenologică heideggeriană şi ne întrebăm pur şi simplu unde 
cade accentul în gnosticism: pe „dejecţia” existenţei sau pe 
faptul de a fi salvaţi? Pentru Hans Jonas, care apără poziţia 
intelectualistă, adică abordarea „masculină” a gnozei, dejecţia 
reprezintă un prius existenţial din care izvorăsc speculaţiile gnos- 
tice; pentru Barbara Aland, care susţine poziţia ritualistă - o 
abordare a gnozei datorată sensibilităţii „feminine” -, bucuria 
salvării este cea care primează în sistemele gnostice. 

Din cele spuse, este uşor să ne dăm seama că ambele poziţii 
de mai sus par să neglijeze un fapt esenţial: singurul lucru care 
contează în gnosticism este obţinerea gnozei. Gnosticul, chiar 
dacă s-a separat de lume, dacă a abandonat stadiul comun de 
dejecţie, nu este totuşi salvat pînă cînd nu a făcut personal şi 
intim experienţa gnozei. Puțin importă dacă alege calea „masculină” 
sau calea „feminină”, calea meditaţiei sau pe cea a practicii 
rituale : ceea ce contează într-adevăr este rezultatul pentru care 
el se străduieşte intens. 

Este semnificativ faptul că, în explicit-ul tratatului Zostrianos, 
vizionarul gnostic nu este confirmat în practicile sale intelectuale, 
ci pur şi simplu în zelul său, în efortul său suprauman de-a căuta 
întîlnirea directă, faţă către faţă, cu gnoza: 

„Nu aţi venit aici spre suferinţă, ci ca să scăpaţi de ceea ce vă 
leagă. Eliberaţi-vă pe voi înşivă, şi ceea ce v-a legat va fi dezlegat. 
Salvaţi-vă voi înşivă, pentru ca (gnoza?) să vă salveze”. 

x 


* * 


În momentul istoric în care a fost formulată, interpretarea 
existenţialistă a gnozei a fost revoluţionară. 

Pentru prima oară în istoria acestor studii, Hans Jonas, por- 
nind de la descrierea „poziţiei existenţiale” (Daseinshaltung) 
gnostice, a reuşit să descopere unitatea gnosticismului şi să o 
difinească în termeni clari şi pertinenţi. 

Pentru partea istorico-religioasă a lucrării sale Gnoza şi spi- 
ritul Antichității tîrzii, izvorul principal al lui Hans Jonas a fost 
cartea lui Wilhelm Bousset Hauptprobleme der Gnosis (1907), de 


1. Textul lui Zostrianos este lacunar, aşa încît cu greu ar putea servi drept 
exemplu în fundamentarea vreunor ipoteze. Dar ideea de atlet gnostic, 
a gnosticului ca un truditor pe cîmpul dificil al sufletului şi al minţii 
este proprie mai multor tratate de la Nag Hammadi, cum ar fi de 
exemplu Cartea lui Toma Atletul (1,7), care nu trebuie confundată cu 
Evanghelia după Toma, negnostică. 

unde este extrasă şi cea mai mare parte a exemplelor utilizate de 
Jonas. 

Bousset, un mare istoric al iudaismului şi al religiilor Anti- 
chităţii tîrzii, observase în mod evident că dualismul reprezintă 
una dintre „problemele esenţiale” (Hauptprobleme) ale gnozei!. 
Şi totuşi el făcuse din dualism un motiv gnostic alături de altele, 
fără să-i atribuie acel rol de condiţie sine qua non pe care i-l 
atribuie Jonas. 

Căci, aşa cum s-a spus deja, dualismul este cel care carac- 
terizează în primul rînd gnoza, un dualism cosmologic şi antro- 
pologic de care ne vom ocupa în capitolul următor din acest 
volum. 

Odată descoperită această constantă, s-a intrat în posesia unui 
criteriu sigur nu numai pentru a deosebi gnosticismul de alte 
produse culturale ale Antichității târzii, ci şi pentru a-l defini şi 
a-l înţelege în esenţa sa. 

Cum am văzut deja, interpretarea existenţialistă a gnozei, 
fără a fi fost depăşită, ridică astăzi cîteva întrebări. Meritul său 
major a fost de a fi pus problema constantelor, a structurii şi a 
tipurilor de gnoză. Chiar dacă nu a fost ignorată de cercetările 
anterioare lui Jonas, această problemă a primit pentru prima 
oară, în cartea Gnoza şi spiritul Antichității tîrzii, atenţia pe care 
o merita. 


1. Pentru atitudinile critice în privinţa lui Bousset ale lui H.H. Shaeder, 
cf. recenzia mea la cartea lui Jonas Lo gnosticismo, în Aevum 1975 şi 
articolul meu „L'«Ascension de l'âme» dans les mystères et hors des 
mystères”, în U. Bianchi - M.J. Vermaseren, La soteriologia dei culti 
orientali nell'Impero Romano, Leiden, 1982, pp. 276-300, cît şi cartea 
mea : Psychanodia I : A Survey of the Evidence concerning the Ascension 
of the Soul and its Relevance, vol. I, Leiden, 1983. Vezi şi art. meu 
„Ascension” în Encyclopedia of Religion, New York, 1985, şi diverse 
alte contribuţii în Revue de I'Histoire des Religions 1979 etc. O ultimă 
contribuţie este în lucru pentru Aufstieg und Niedergang der Römischen 
Welt. 

Astăzi, în faţa mulţimii de texte originale în limba coptă, 
sarcina cercetătorului nu este atît aceea de a verifica teoria lui 
Jonas, cît de a-şi repune întrebarea la care eminentul filozof a 
răspuns cu cincizeci de ani în urmă, pornind de la mărturii în 
parte mai puţin credibile sau, în orice caz, indirecte. Numai 
viitorul va putea spune dacă, măcar în parte, analiza lui se va 
demonstra adecvată şi pentru noile documente ale gnozei. 

Din păcate, există unii care, într-o manieră agresivă şi acritică, 
sînt prea repede gata să uite rolul istoric reprezentat de Hans 
Jonas în cercetarea din domeniul gnozei. Şi nici n-ar putea fi 
altfel, căci numărul „specialiştilor” sau al falşilor specialişti, 
numărul multitudo gnosticorum a devenit atît de mare, încît el 
pare a scăpa astăzi de sub controlul implicit al tradiţiei academice. 


Capitolul II 


Structurile şi tipurile de gnoză 


După Jonas, conţinutul teoretic al gnozei cuprinde o teologie, 


o cosmologie, o antropologie şi o eschatologie. Un factor impor- 
tant în doctrinele gnostice 


„„.este statutul particular al gnozei în fiecare dintre stadiile prin 
care se deplasează problema metafizică. O pierdere a gnozei este 
suferită de divinitate în drama primordială, pierdere care acoperă 
cîteva părţi ale divinității, modificînd condiţia întregului. O 
pierdere de gnoză funcţionează în aroganţa şi în înşelăciunea 
creaţiei demiurgice şi este permanent încorporată în lumea care 
rezultă de aici. O dorinţă de gnoză, cerută de lume şi menţinută 
activ în puterea sa, caracterizează existenţa terestră a omului ; în 
timp ce o restaurare a gnozei este vehiculul salvării!. 


Mişcarea gnozei se desfăşoară pe două axe: una temporală şi 


una spaţială (desfăşurarea eonilor pleromei). Ea are un carcater 
dinamic fără echivoc, care poate fi comparat cu concepţia hege- 
liană a existenţei universale. 


Astfel, istoria creaţiei - o istorie a Sinelui divin - este emana- 
ționistă. Şi, cum mişcarea se produce inevitabil în jos, ea este o 
istorie a «devoluţiei» (devolution). Ceea ce este mai jos este şi 
mai tîrziu (what is lower is later): această axiomă ontologică, 
atît de opusă lui Hegel şi oricărui evoluţionism modern, este 


Il. 


Philosophical Essays, p. 256. 

împărtăşită de gnosticism cu toate «schemele verticale» ale Anti- 
chităţii târzii - ceea ce uneori a primit numele de schema 
«alexandrină» a speculaţiei, care, din punct de vedere psihologic, 
culminează cu Plotin!. 


Istoria gnostică a creaţiei-devoluţie se distinge de neopla- 
tonism prin caracterul ei catastrofic şi prin forma mitologică de 
expresie, în vreme ce decăderea existenţei la Plotin se petrece 
prin mişcarea autonomă a unor concepte impersonale. Nu este 
vorba numai despre o diferenţă de formă, ci şi de substanţă. 

Una dintre particularităţile sistemelor gnostice constă în faptul 
că dintr-un început monist se dezvoltă rezultate dualiste?. H. 
Jonas nu este singurul care a scos în relief această particularitate : 
în 1947, S. Pâtrement vorbea despre „paradoxul” gnostic?, în 
timp ce U. Bianchi vorbeşte despre dualism-monism gnostic*. 

Dualismul este condiţia sine qua non a multiplelor forme de 
gnosticism. Este vorba despre un „dualism fundamental de ter- 
meni antitetici, necomplementari”, care ia două forme : dualism 
între om şi lume pe planul experienţei, şi dualism lume/Dumnezeu 
pe planul teoretic şi teologic. 

Mitul gnostic în care situaţia dualistă este implicită are patru 
termeni: transcendenţa divină, puterile inferioare, omul şi sal- 
varea. Transcendenţa este înţeleasă în două sensuri : ca transcen- 
denţă absolută a fiinţei supreme şi ca transcendenţă „moderată” 
a ierarhiei pleromei. Transcendenţa fiinţei supreme este, din 
punct de vedere tipologic, extramundană ; din punct de vedere 
ontologic, acosmică, chiar anticosmică; din punct de vedere 


Ibid., pp. 265-6. 

Ibid., p. 266. 

3. S. Pâtrement, Le dualisme chez Platon, les Gnostiques et les Manicheens, 
Paris, 1947, pp. 276 sq. 

4. În Dualismul religios (Dualismo religioso, Roma, 1958), U. Bianchi a 

publicat numeroase contribuţii asupra acestui subiect, dintre care unele 

sînt reluate în ale sale Selected Essays on Gnosticism, Dualism and 

Mysteriosophy, Leiden, 1979. 


Ne 

epistemologic, Dumnezeul suprem este în mod natural necunoscut 
(naturaliter ignotus) şi strict incognoscibil. Cît despre ipostazele 
pleromei („Om”, „Sophia”, „Cristos” etc.), acestea moderează, 
prin caracterul lor parţial failibil, transcendenţa radicală şi ireduc- 
tibilă a divinității supreme. 

Puterile inferioare cuprind Demiurgul („creator imperfect, 
orb şi rău”) şi arhonţii. 

Cît despre om, acesta este un compus psiho-fizic în care se 
află prezent spiritul transcendent, care este identic sau con- 
substanţial cu Dumnezeul suprem şi transmundan. 

Salvarea se obţine prin funcţia soteriologică a gnozei. Istoria 
umană este o continuă „devoluţie” care presupune o regresiune a 
gnozei şi cere „revelația ca vehicul necesar al progresului”. 

În ce priveşte păcatul, el nu este uman, „ci aparţine eonilor 
care au provocat dezagregarea ordinii superioare ; nu este uman, 
ci divin, el apare înaintea creaţiei, şi nu cu ea. Această deosebire 
faţă de poziţia iudeo-creştină stă chiar în centrul fenomenului 
gnostic. Este concepţia care, între altele, a făcut gnosticismul 
incapabil de a asimila orice semnificaţie gravă a întrupării şi a 
crucii”!. Tipul acesta special de „păcat” a fost definit de U. 
Bianchi cu termenul tehnic de „culpă antecedentă” („colpa ante- 
cedente”Y, tocmai pentru a nu fi confundat cu păcatul originar. 

Dualismul gnostic prezintă, după Jonas*, două tipuri funda- 
mentale : tipul „siro-egiptean” şi tipul „iranian”. Pentru Jonas, 
aceşti termeni includ şi o referire istorică, dacă nu la mediul 
originar, cel puţin la mediul în care fiecare dintre cele două tipuri 
a atins dezvoltarea sa maximă. 

Tipul „siro-egiptean” se împarte, după Jonas, în două grupuri: 
un grup „masculin” şi un grup „feminin”. Grupul „masculin” se 
subîmparte în „sisteme cu trei principii” (Cartea lui Baruh, peraţii, 


Philosophical Essays, p. 271. 

Cf. U. Bianchi, „Péché originel et péché antécédent”, în RHR 170 
(1966), pp. 117 sq. 

3. Gnosis spät. Geist I, pp. 328 sq. 


Ne 

sethienii, naasenii) şi „sisteme cu o figură de om primordial 
(Urmenschsysteme)” (ermeticul Poimandres, Predica nasenilor). 
Sistemele „feminine”, în care este importantă o figură de eon 
feminin, sînt cele ale lui Simon Magul, al ofiţilor, al barbeliţilor 
şi al valentinienilor. 

Schema generală (cu nenumărate variaţiuni, dar, în fond, 
constantă) a tipului siro-egiptean ar fi următoarea : 

Dintr-un „centru” închis în sine pornesc, dintr-un anumit 
motiv, emanaţii care se desfăşoară pentru a forma o „plenitudine” 
(pleroma), adică pentru a utiliza toate potenţele infinite creative 
conţinute in nuce de acel „centru”, în acel „Tată”. Depărtarea 
dintre centru şi periferie creşte şi intervine alienarea ontologică. 
Toate emanaţiile succesive sînt personificate şi purced de obicei 
perechi-perechi (syzygiai), reflex al androginiei care, funcţionînd 
la fiecare nivel al divinității, indică tocmai perfecțiunea sa faţă de 
lume, în care există scindare şi polarizare fără mediere (masculin- 
-feminin, zi-noapte etc.). Or, fie că o entitate divină inferioară în 
raport cu Tatăl nu reuşeşte să suporte toată sămînţa fecundatoare 
venită de sus, iar aceasta, căzută în jos, generează o entitate 
nefericită şi condamnată a cărei sarcină şi al cărei efort va fi să se 
reintegreze în pleromă ; fie că o entitate inferioară resimte într-o 
asemenea măsură nostalgia centrului, din poziţia sa periferică, 
încît este condusă automat la o serie de procese din care se naşte 
lumea, semn al „pasiunii” sale şi pedeapsă a hybris-ului său - 
cosmosul vizibil apare ca avîndu-şi originea într-o eroare nepre- 
văzută în „procesiunea” emanaţiilor succesive. Uneori, această 
eroare este exprimată plastic în „spargerea vaselor”!, expresie de 
care se vor prevala produsele iudaice foarte târzii ale speculaţiei 
gnostice?. Entitatea căzută are o funcţie centrală în acest tip de 


1. Vezi recenzia noastră la Lo Gnosticismo, în Aevum, 1975. 

2. Cf. şcoala cabalistică din Safed, la G. Scholem, The Major Trends of 
Jewish Mysticism, New York, 1964, cap. VII, 5. Trebuie făcută com- 
paraţia cu Evangelium Veritatis, sub îngrijirea lui Malinine, Peuch şi 
Quispel, Ziirich, 1956, p. 26, 4. 

speculație, pentru că la nivelul ei se produce ruptura între cele 
două părţi (superioară şi inferioară) ale divinului şi, în plus, 
pentru că este sarcina ei să medieze între cele două părţi. O 
generare în afara normelor îl produce pe „Demiurgul” inferior, 
care are două caracteristici: el ignoră faptul că deasupra lui 
există pleroma emanaţiilor succesive superioare şi are orgoliul 
unicităţii sale. El creează arhonţii planetari (şase, şapte sau 
unsprezece, dar şi multiplicaţi ad libitum’) şi, cu ajutorul lor, 
creează lumea şi pe om. Dar omul primeşte, fără ştiinţa Demiurgului 
inferior, o scînteie pneumatică din „adevărata” divinitate. El 
însuşi va putea deveni treptat conştient de această „scînteie”, ascunsă 
în el tot atît de profund pe cît este adevărata divinitate în raport 
cu întreaga creaţie. În părțile sale „psihică” şi „carnală”, omul 
este la discreţia Demiurgului (identificat de obicei cu Dumnezeul 
veterotestamentar) şi a arhonţilor, încarcerat în temniţa „desti- 
nului”?, care este simţit ca determinare apăsătoare şi lezare a 
libertăţii. Dar un Mîntuitor-revelator al cunoaşterii, al cărui nume 
este Isus-Cristos, înţeles în sens docetist*, compus dintr-un „eon” 
divin coborit într-o persoană umană care îi slujeşte drept vas, îl 
mâîntuieşte pe om, propovăduindu-i originea sa divină şi calea 
prin care ar putea scăpa de tirania creatorilor abuzivi şi s-ar 
putea înălța către adevărata divinitate”. 

Tipul iranian de gnoză este, după Jonas, reprezentat în mod 
tipic de maniheism ; ar mai fi întrupat şi în speculaţia hibridă a 


1. Cf. art. nostru „Ascension” pentru Encyclopedia of Religion, New 
York, 1985. 

2. Excerpta ex Theodoto 18,1. 

3. În ce priveste docetismul gnostic, vezi U. Bianchi, „Docetism. A 
Peculiar Theory about the Ambivalence of the Presence of the Divine”, 
în J.M. Kitagawa - Ch. M. Long (editori), Myths and Symbols. Studies 
in Honor of Mircea Eliade, Chicago-Londra, 1969, pp. 265-73. 

4. Pentru mitul Sophiei în gnosticism, vezi contribuţia noastră „Feminine 
versus Masculine : The Sophia Myth and the Origins of Feminism”, în 
volumul Struggles and Alliances between Gods, sub îngrijirea lui H.G. 
Kippenberg, Göttingen, 1984. 

mandeenilor şi de asemenea în Imnul Perlei din Faptele encratite 
ale lui Toma, redactate în oraşul sirian Edessa în jurul anului 
225 p.C. 

În loc să se considere că fractura divinului ar fi o tragedie 
internă în multiplicarea emanaţiilor succesive, o absolutizare a 
particularităţilor lor care le îndepărtează de Unitate şi le poartă 
către „istoria pasiunii” (Geschichte der Leidenschaft), aici este 
vorba despre un dualism care precedă în absolut creaţia: prin- 
cipiul rău şi întunecat şi principiul luminos sînt coeterne, creaţia 
lumii şi a omului fac parte din planul Luminii pentru a epuiza 
forţele răului. Lumea se naşte în maniheism din scheletele arhon- 
ţilor întunecaţi învinşi temporar, în timp ce omul însuşi slujeşte 
numai drept pion în mecanismul „recuperării luminii” risipite în 
lumea inferioară. În creaţia cosmosului, spune Jonas, „pesi- 
mismul maniheist a inventat... expresia extrem de imaginativă a 
unei viziuni negative a lumii : toate părţile naturii care ne încon- 
joară provin din cadavrele impure ale puterilor răului”!. Omul 
nu mai este privit ca o fiinţă condamnată din cauza unei „culpe 
antecedente” ; el este numai instrumentul unei perspective fina- 
liste : a fost creat pentru a goli de lumină lumea inferioară şi îşi 
va înceta existenţa ambiguă şi chinuitoare cînd toată lumina va fi 
fost recuperată. El este un simplu teren în care se întîlnesc şi se 
ciocnesc binele şi răul, este un actor al dramei, dar nu în sensul 
unui factor activ, ci al unei păpuşi manevrate de corzi invizibile. 
Este actorul unei comedii căreia nu-i pasă cîtuşi de puţin de el, ci 
numai de momentul în care teatrul va putea fi închis şi corzile 
retrase definitiv în lumină. Caracterul complicat şi maşinist al 
maniheismului face din el - consideră Jonas - strămoșul cel mai 
legitim al evoluţionismului darvinist şi al biologiei moderne. 


1. Lo Gnosticismo, p. 240. 

Tipologia lui Jonas întîlneşte dificultăți cît se poate de notabile, 
dacă ne gîndim că maniheismul este urmaşul de fapt şi de drept 
al unui dualism care, derivat poate din origini iraniene, trecuse 
prin filiera lui Basilide, aşa cum sustin Faptele lui Archelaus (67, 
4-12), o scriere antimaniheistă din secolul al IV-lea atribuită 
unui anumit Hegemonius. În acest sistem de origine „barbară”, 
comentat de Basilide şi relatat verbatim de Hegemonius, este 
vorba despre două principii coeterne şi contrapuse: Lumina şi 
Tenebrele. În baza acestui criteriu pur formal, Jonas a făcut o 
distincţie radicală între maniheeni şi sethieni, aceştia din urmă 
fiind exponenţii unui sistem cu „trei principii” şi, în plus, i-a 
introdus pe sethieni în tipul „siro-egiptean”, alături de valentinieni. 

Cele „trei principii” ale sethienilor sînt, aşa cum ştim deja, 
Lumina, pneâma şi Tenebrele. Cîteva observaţii sînt necesare 
pentru a arăta de ce, de fapt, acest sistem corespunde mult mai 
bine tipului „iranian” decît tipului „siro-egiptean” din clasificarea 
lui Jonas. De altfel, Jean Doresse, pornind de la o anumită 
analogie cu o doctrină expusă în scrierea medio-persană Bundahishn, 
redactată în secolul al IX-lea p.C., a conchis şi el - de altfel, 
abuziv - că originea sistemului sethian ar fi „iraniană”!. 

În primul rînd, în cosmologia transcendentală a sethienilor 
pneuma este, ce-i drept, o entitate distinctă de Lumină, dar 
categoric opusă Tenebrelor. Ea reprezintă intermediarul necesar 
pentru ca un anumit raport să se poată, totuşi, stabili între aceste 
două principii absolut incompatibile care sînt Lumina şi Tene- 
brele. În acest sens, pneuma este pe de o parte un posibil mesager 
al Luminii şi, pe de altă parte, un mediator al cărui caracter 
parţial failibil dă naştere dramei cosmice. În fond, principiile 


1. Cf. Les livres secrets, op. cit. 

sistemului sethian sînt numai două: Lumina şi Tenebrele, între 
care există o „aromă”, luminoasă şi ea şi pe de-a-ntregul de 
partea luminii, numită pneuma. Dacă vrem totuşi să menţinem 
atît numărul de trei cît şi eticheta tipologică a lui Jonas, trebuie 
să vorbim în mod clar despre un sistem „iranian” cu trei principii, 
sau cu două principii şi cu un intermediar. 

Care e originea doctrinei sethiene ? Studiul textelor originale 
în limba coptă a permis să observăm că materialele de care se 
prevalează autorii sistemelor gnostice sînt indubitabil elenistice 
şi că ele însele apelează la clasificări ale facultăţilor psihice 
umane, pentru a le transforma în liste de ipostaze, de eoni celeşti!. 
Nu este nimic nou în acest tip de exegeză, practicată în mod 
curent în stoicism, încă de la originile sale. Într-adevăr, stoicii 
postulau o perfectă analogie între organismul uman şi „orga- 
nismul” cosmic?. În al doilea rînd, pneuma avea un rol cît se 
poate de important în speculaţiile stoice şi este greu de crezut că 
autorul sistemului sethian nu ar fi avut în vedere „pneuma inte- 
ligentă şi ignee”, pneâma noeron kai pyrôdes, aşa cum o definea 
Posidonius din Apamea?. O dificultate apare, totuşi, cînd ne 
gîndim că stoicii substituiseră complet categoria de psyche, suflet, 
cu pneâma, atît pe planul antropologiei cît şi pe planul cosmo- 
logiei. Pentru stoici, pneuma este sufletul. Aceasta reduce numărul 
„principiilor” la două, ceea ce este puţin compatibil cu sistemul 
sethian. 

Explicaţia cea mai plauzibilă este aceea că autorul sistemului 
sethian nu ar avea în vedere speculaţiile stoice, ci mai curînd 


1. Vezi, de exemplu, R. van den Broek, „The Creation of Adam's Psychic 
Body in the Apocryphon of John”, în R. van den Broek - M.J. Vermaseren 
(editori), Studies in Gnosticism, pp. 38 sq. 

2. Vezi în această privinţă excelenta carte a lui G. Verbeke, L'Evolutin de 
la doctrine du pneuma du Stoicisme à Saint Augustin, Paris-Louvain, 
1945. 

3. Cf. Verbeke, op. cit. 

animologia lui Aristotel. Căci Aristotel, pentru a concilia pre- 
zenţa simultană în agregatul uman a două entităţi metafizic incom- 
patibile precum sufletul şi corpul, postulase existenţa unui 
intermediar între cele două, un corp subtil făcut din foc stelar, 
care slujeşte drept pr6ton organon pentru suflet în relaţiile sale 
cu corpul fizic!. Iată deci sistemul cu „trei principii” care stă, 
după toate probabilitățile, la originea doctrinei sethiene. 

Că principiile opuse ale sethianismului ar fi fost Lumina şi 
Tenebrele, în loc de suflet şi corp, nu trebuie să ne uimească. 
Aceasta corespunde ierarhiei platoniciene a elementelor, conform 
căreia coborîrea către materie înseamnă şi o întunecare şi o 
îngreunare a tot ceea ce există. Zeii care circulă în eter sînt făcuţi 
din foc stelar pur, luminozitatea lor depăşeşte cu mult genul de 
lumină cu care suntem obişnuiţi în lume. Totuşi este foarte 
probabil ca şi în acest caz stoicii - ale căror speculaţii în legătură 
cu focul şi cu lumina sînt bine cunoscute - să se afle la baza 
expresiei dualismului sethian în termenii de Lumină şi Tenebre. 
Ne lipseşte aici spaţiul pentru a întreprinde o analiză detaliată a 
izvoarelor sethianismului, dar pare foarte plauzibil ca ele să fie 
exclusiv elenistice. La fel de evident pare că sethianismul ar fi 
doar unul dintre strămoşii cei mai legitimi ai maniheismului şi 
că, într-o tipologie a gnozei, acesta ar trebui să stea alături de 
maniheism şi nu de valentinism. 

Din acest motiv, cît şi pentru că termenii „siro-egiptean” şi 
„iranian” ne fac să ne gîndim că originea sistemelor cuprinse în 
aceste două categorii ar fi „siro-egipteană” şi respectiv „ira- 
niană”, ar fi oportun să renunţăm pentru totdeauna la tipologia 
lui Jonas. E de crezut că o tipologie mult mai bine articulată şi 
fără ambiguităţi s-ar putea construi, poate, pe modelul acelei 
tipologii ireproşabile a dualismului pe care i-o datorăm lui Ugo 


1. În legătură cu acest subiect, vezi articolul nostru „Magia spirituale e 
magia demonica nel Rinascimento”, în Rivista di Storia e Letteratura 
Religioasa, 1981, pp. 360-408. 

Bianchi!. Dar pentru asta va trebui totuşi să aşteptăm ca studiile 
despre documentele originale în limba coptă să beneficieze de o 
sinteză, care să ne permită din nou să facem un bilanţ al cerce- 
tărilor gnostice, cu aceeaşi perspicacitate cu care Hans Jonas a 
îndeplinit această operaţie acum cincizeci de ani. 


* 
* x 


După cum s-a văzut deja, Hans Jonas include în tipul „iranian” 
de gnoză, alături de maniheism, şi textul poetic intitulat în general 
Imnul Perlei din Faptele apocrife encratite ale Apostolului Toma’. 
Redactat la origini în limba siriană, acesta s-a conservat totuşi 
într-o versiune greacă superioară versiunii siriene ajunse pînă la 
noi’. 

Este vorba despre o povestire inserată într-un anumit context, 
ale cărei origini gnostice Hans Jonas le-a susținut în repetate 
rînduri, pe urmele şcolii germane de istoria religiilor (religions- 
geschichtliche Schule). Povestea are următorul conţinut: 

Un tînăr principe părăseşte regatul tatălui său, situat în Orient. 
El este trimis în Egipt pentru a lua sau a recupera „perla unică ce 
zace în fundul mării, păzită de încolăcitul şarpe şuierător”. Tînă- 
rul lasă în gaj, în regatul patern, „straiele glorioase” pe care le va 
putea îmbrăca din nou numai după ce îşi va fi îndeplinit misiunea. 
Pleacă la drum însoţit de doi emisari, care-l abandonează la 
graniţa Egiptului, simbol al lumii inferioare; se stabileşte în 
apropierea şarpelui de spumă şi îmbracă portul locuitorilor tinu- 
tului pentru a nu fi recunoscut. El întîlneşte „un tînăr din neamul 


1. Vezi U. Bianchi, Prometeo, Orfeo, Adamo. Tematiche religiose sul 
destino, il male, la salvezza, Roma, 1976, şi recenzia noastră în Aevum, 
1979. 

2. În legătură cu aceasta vezi articolul nostru „Erzählung und Mythos im 
«Lied von der Perle»”, acum în vol. Iter in silvis, Messina, 1981. 

3. Vezi bibliografia în art. de mai sus, n. 22. 

său”, „fiu al celor unşi” (sau al oncţiunii, adică al unor persoane 
consacrate sau chiar, alegoric, al unor entităţi divine). Textul este 
prea puţin clar în acest punct şi pare să spună că principele ar fi 
cel care îl avertizează pe acest tînăr de pericolele locului ; numai 
că faptul vine în contradicţie cu ceea ce se spunea despre el la 
începutul Imnului : complet neexperimentat, era un brephos alalon, 
un copil care abia reuşeşte să vorbească. Aici trebuie să citim 
probabil textul invers, adică: celălalt tînăr nobil, „fiul celor 
unşi”, îl pune în gardă pe principe faţă de pericolele şi uneltirile 
lumii inferioare. 

Egiptenii îşi dau seama de incompatibilitatea dintre ei şi 
principe şi îi întind o cursă, făcîndu-l să bea din vinul lor şi să 
mănînce din carnea lor. Hrana lumii inferioare are proprietăţi 
narcotice pentru cineva care provine dintr-o altă lume, este un fel 
de otravă. (Situaţia aminteşte, ce-i drept, de „otrăvirea cu ajutorul 
tenebrelor”, de toropeala, somnul şi beţia despre care vorbesc 
textele mandeice). Hrana egiptenilor produce tulburarea facultă- 
ţilor principelui, întunecarea judecății sale ; el îşi uită originea şi 
esenţa, uită deci că este fiul regelui şi că are o demnitate regală, 
şi îl slujeşte pe regele Egiptului. Apoi cade într-un somn profund. 
Părinţii lui, care sînt probabil omniscienţi sau cel puţin au darul 
telesteziei, îşi dau seama de întunecarea sa şi îi scriu o scrisoare, 
semnată de toţi nobilii din Orient şi sigilată de mîna regelui, 
pentru a o feri de „rele”, de fiii lui Babel şi de demonii rebeli ai 
lui Sarbug. În scrisoare, al cărei conţinut este identic cu ceea ce 
era întipărit în inima principelui, acestuia i se aminteşte originea 
sa regală, misiunea şi răsplata care îl aştepta odată ce şi-ar fi 
îndeplinit misiunea, şi anume reintegrarea în regatul părintesc şi 
reintrarea în posesia veşmîntului celest. Scrisoarea se transformă 
în vultur, ajunge la principe, se transformă în cuvîntul în stare 
pură. Mesajul este pe deplin eficient, principele îşi reaminteşte 
propria sa origine, misiunea şi recompensa, reuşeşte să vrăjească 
şarpele invocînd numele regelui, al tatălui său, ia perla, se 
leapădă de veşmintele impure şi de locul inferior în care coborise 

şi se îndreaptă către regatul părintesc, călăuzit mereu de scri- 
soarea preschimbată în lumină şi cuvînt. Parcurge aceleaşi etape 
de la coborîre, în sens invers, şi redobîndeşte veşmîntul glorios, 
care nu este altul decît forma sa perfectă, arhetipul său celest, 
vibrînd de sentimentele gnozei. Îşi adoră părintele şi, în sfîrşit, 
într-un episod mai puţin clar, i se promite că, împreună cu tatăl 
său, se va putea prezenta la curtea unui suveran superior, „regele 
regilor”. 

Wilhelm Bousset observase deja că este vorba despre un basm 
foarte răspîndit şi „transformat alegoric”!. R. Reitzenstein accen- 
tuase însă faptul că „basmul popular nu s-a adaptat ulterior la 
gîndirea religoasă, ci urmăreşte să scoată la lumină această 
gîndire şi numai pe ea”?. Totuşi, aici avem de-a face cu readap- 
tarea unor materiale preexistente la conţinuturi noi: este vorba, 
aşa cum am arătat în altă parte, despre basmul catalogat sub 
B 108,2 în Motif-Index of Folk-Literature de Stith Thompson, în 
care un erou pleacă să recupereze o piatră prețioasă păzită de un 
dragon. El trece pragul lumii subterane şi suportă ordalia somnu- 
lui în timp ce se apropie de dragon. Se trezeşte la momentul 
propice (sau de fapt nici nu adoarme), se luptă cu mostrul şi 
reuşeşte să îl învingă. Ia piatra prețioasă, care îi conferă diverse 
puteri - în anumite cazuri omniscienţa şi imortalitatea etc. 

Varianta cea mai veche şi cea mai interesantă a acestei povestiri 
a fost descoperită de R. Reitzenstein într-un papirus magic 
demotic*. Este vorba despre cercetarea întreprinsă de principele 
Neneferkaptah pentru a găsi cartea magică scrisă de zeul Toth. 
Cartea conţine două formule magice care permit cunoscătorului 
lor să înţeleagă limba păsărilor, să vadă prin substanţe compacte 
etc. Neneferkaptah ajunge la Marea Roşie, învinge „şarpele fără 


Ibid., p. 103. 
Ibid. 

Ibid., pp. 102-4. 
Ibid., p. 103. 


AUN- 

sfîrşit” care păzeşte cartea magică şi recuperează obiectul căutării 
sale, ascuns în şapte casete de metal. 

Este evident că, în Imnul Perlei la care ne referim, acelaşi 
material folcloric a fost adaptat ; dar este tot atît de clar că mate- 
rialul însuşi răspundea necesităţii interne a ideii în al cărei vehicul 
se transformă : basmul era apropiat, ca sens şi ca vocabular, cu 
complexul mitico-ideologic al celor care l-au utilizat. „Recipientul” 
însuşi şi-a imprimat forma, urmînd acea lege eternă enunțată în 
cuvintele scolasticii: quidquid recipitur, secundum modum reci- 
pientis recipitur (ceea ce se primeşte este primit conform celui 
care primeşte). Dar mult mai puţin clar rămîne despre ce „reci- 
pient” e vorba. 

Asupra originii Imnului s-au formulat trei ipoteze principale : 


1) Ipoteza gnostică, anterioară şcolii de istoria religiilor (religions- 
geschichtliche Schule), dar susţinută în special de această 
şcoală. În general, s-a considerat că Imnul ar fi fost de origine 
maniheană (W. Bousset, R. Reitzenstein, G. Bornkamm) sau că 
ar fi aparţinut gnozei lui Bardesane din Edessa (E. Preuschen). 
A. Adam, criticat apoi de H.-M. Schenke şi de alţii, i-a 
atribuit chiar o origine precreştină. 

2) Ipoteza creştină a fost pentru prima oară formulată de A.FJ. 
Klijn în 1960 şi susţinută în special de Gilles Quispel, în 
directă polemică cu Hans Jonas. Conform partizanilor acestei 
teorii, textul aparţine creştinismului encratit sirian. 

3) Ipoteza „misterică”, izolată şi prea puţin convingătoare, a 
fost enunțată de R. Merkelbach. După acest autor, Imnul ar 
aparţine misterelor siriene ale lui Helios. 


Originea gnostică a Imnului a fost contestată pentru prima 
oară de A.FJ. Klijn, care prepara terenul pentru interpretarea lui 
G. Quispel. Celebra polemică dintre Jonas şi Quispel a cunoscut 


1. Ibid., pp. 98-101. 

două faze: o fază „acută”, pentru care stau mărturie textele 
acestor doi autori publicate în 1965 de J.P. Hyatt!; şi o fază de 
stabilizare, în care numai G. Quispel a continuat să-şi expună 
opiniile, în actele Colocviului de la Messina (1966) şi într-un 
volumaş separat?, fără să mai primească un răspuns direct din 
partea lui Hans Jonas. 

Principalele paralele istorico-religioase aduse de Hans Jonas 
în apărarea teoriei sale sînt cîteva texte mandeene şi mai cu 
seamă capitolul 133 din Kephalaia lui Mani, publicate de Böhlig 
şi Polotsky. Scenariul kephalaion-ului intitulat „Despre Sfînta 
Biserică” este următorul: „picătura de rouă cade de la înălţime 
în mare ; acolo, într-o stridie, ia forma unei perle. Scufundătorii 
se cufundă... şi aduc perla la suprafaţă. Scufundătorii o încre- 
dinţează negustorilor. Negustorii o dau regelui”?. Simbolurile 
utilizate sînt explicate în acelaşi kephalaion: picătura de rouă 
reprezintă „sufletul viu”, parte a omului primordial; stridiile 
reprezintă „carnea umanităţii în care sufletul este prizonier” ca 
perlă ; scufundătorii sînt simbolul „apostolilor lui Dumnezeu” 
(ca Mani însuşi) ; negustorii sînt „luminătorii cerului”, regele şi 
nobilii sînt „eonii măreției”, în timp ce marea este simbolul 
general pentru lumea materiei şi a tenebrelor*. Şarpele din Imnul 
Perlei lipseşte însă din textul manihean. 

Jonas face disticţia între două contexte posibile, A şi B. 
Contextul A, care este gnostic, cuprinde simbolul perlei la man- 
deeni, naaseni şi maniheeni. Contextul B, creştin, cuprinde Jogion-ul 
Evangheliei după Matei 13,45%. După Jonas, Imnul Perlei pare 


1. Ibid., p. 99. 

2. G. Quispel, Makarius, das Thomasevangelium und das Lied von der 
Perle, Leiden, 1967. 

3. Philosophical Essays, p. 279. 

4. Ibid. 


5. „Iterum simile est regnum caelorum homini negotiatori querenti bonas 
margaritas ; inventa autem una pretiosa margarita, abiit et vendidit 
omnia quae habuit et emit eam” (Iarăşi este asemenea împărăţia cerurilor 

incontestabil mai aproape de contextul A decît de contextul B. 
Jonas este înclinat să considere contextul A, cel gnostic, de 
origine iraniană. 

Pentru G. Quispel, problema se prezintă cu totul altfel. El 
demonstrează că fiecare simbol din Imn ar avea paralele iudeo- 
-creştine şi îşi sprijină interpretarea pe Jogion-ul 76 din Evanghelia 
coptă a lui Toma găsită la Nag Hammadi (II 80,10-99,28), în care 
regăsim nu numai reminiscenţe din Matei 13,45, dar şi din alte 
pasaje ale evangheliilor sinoptice (Mt.6,19-21; Lc.12,33-4; 
Mc.9,48). Logion-ul spune: „Împărăţia Tatălui seamănă cu un 
negustor care avea o desagă (phortion) şi a găsit o perlă (mar- 
garites). Negustorul acela era înţelept: el a vîndut desaga şi a 
cumpărat perla etc. (urmează morala)”. 

După G. Quispel, autorul Evangheliei apocrife după Toma 
este un encratit din Edessa. Dat fiind că Faptele lui Toma au fost 
compuse la Edessa în jurul anului 225 p.C. şi Imnul Perlei se 
inserează organic în spiritualitatea encratită a acestor Fapte, 
autorul Imnului trebuie să fi avut prezentă în minte semnificaţia 
logion-ului 76 al Evangheliei după Toma. Adevărata semnificaţie 
a Imnului se descoperă printr-o comparaţie atentă cu autorul 
encratit Tatianus, scoasă în evidenţă de H.-Ch. Puech: pentru 
Tatianus, legătura paradisiacă dintre spirit şi suflet, dezlegîndu-se 
odată cu existenţa mundană, este menită să se recompună într-o 
syzygie. Semnificaţia Imnului encratit scris la Edessa sub influenţa 
Evangheliei după Toma şi a lui Tatianus este, după G. Quispel, 
următoarea : 


Imnul Perlei este o poezie creştină. Regele este Dumnezeu, iar 
mama este Spiritul Sfînt, fratele este Mesia. Principele este 
sufletul care a trăit în ceruri şi a fost trimis în lume, adică în 


cu un neguţător care caută mărgăritare bune. Şi aflînd un mărgăritar de 
mult preţ, s-a dus, a vîndut toate cîte avea şi l-a cumpărat. - Versiunea 
românească, în: Biblia sau Sfinta Scriptură, Societatea Biblică Intercon- 
fesională din România, 1997; n.tr.). 

Egipt. Faraonul este diavolul, şarpele este concupiscenţa. Numai 
cel care se desparte de bunurile sale şi renunţă la proprietatea sa 
poate să cucerească perla, adică puritatea sufletului, „Sinele” 
adevărat şi să se întoarcă în Paradis. În această lume el recu- 
perează Spiritul, a cărui imagine este. 


Ipoteza originii encratite a Imnului, recent confirmată de 
H.J.W. Drijvers?, pare să aibă un avantaj deloc neglijabil faţă de 
ipoteza gnostică: în primul rînd, Faptele lui Toma, din care 
Imnul face organic parte, sînt encratite. Totuşi trebuie să recu- 
noaştem că interpretarea textului întîmpină numeroase dificultăţi, 
din cauza faptului că simbolul perlei este prea puţin specificat în 
contextul nostru. 

Pentru Jonas, ca şi pentru Reitzenstein, principele din Imn 
reprezintă clar Omul primordial manihean, „salvatorul salvat” 
(„mîntuitorul mîntuit”, erloste Erlöser) care coboară în lumea 
tenebrelor pentru a recupera scînteile pneumatice detaşate de 
lumea luminii (perla). Dar oare nu era asta, în fond, o petitio 
principii sau, pentru a spune altfel, un „cerc hermeneutic” sau 
de-a dreptul un „cerc vicios” care le impunea adepților şcolii de 
istoria religiilor (religionsgeschichrliche Schule) să regăsească în 
toate documentele ceea ce căutau ei înşişi ? 

Ca şi basmul a cărui adaptare o reprezintă, Imnul are o 
semnificaţie clar iniţiatică : un erou este trimis într-o lume pe 
care nu o cunoaşte, suportă uneltirile locuitorilor din acel tărîm 
şi în cele din urmă îndeplineşte misiunea pentru care a fost 
trimis. Ceva a fost totuşi modificat: eroul este nepriceput, nu 
rezistă la ordalia somnului şi a beţiei, cade victimă puterii sopo- 
rifice a hranei otrăvite sau în orice caz indigeste a băştinaşilor. 
Ca urmare, se salvează nu prin propria sa forţă, ci pentru că 


1. Quispel, în Bianchi (ed.), Le origini dello Gnosticismo, Leiden, 1967 
(19702), p. 644. 

2. Informaţie orală transmisă prin amabilitatea prof. Drijvers, care are un 
articol decisiv asupra acestui subiect, în curs de publicare. 

aceia care l-au trimis veghează asupra lui. Principele se găseşte 
deci - făcînd abstracţie de semnificaţia mai mult sau mai puţin 
gnostică a acestui personaj - în poziţia de a fi salvat. Pe de altă 
parte însă, el vrea să ia perla păzită de dragon, care este un 
element „de salvat”, deci la început principele apare ca „salvator” 
al unui lucru. Avem de-a face într-adevăr, aşa cum observă în 
mod just Carsten Colpe, cu un erlöste Erlöser. Din păcate, perla 
nu poate vorbi pentru ca să se declare „de salvat”, pentru a striga 
sau a se lamenta, aşa cum se întîmplă în cazurile similare, studiate 
cu atenţie într-un articol de G. Sfameni Gasparro!. Desigur, 
într-un anumit sens este probabil ca perla să se simtă într-o rea 
companie cu şarpele şuierător, dar ea nu spune nimic. Lipseşte 
deci motivul „lamentaţiei”, al „strigătului” sau „chemării” de 
jos. Nu există, jos, nimic care să se plîngă de o condiţie tristă şi 
nefericită. Dimpotrivă, principele este cel care apare în poziţia 
abuzivă de hoţ, pentru că nu se spune că perla i-ar aparţine. Din 
toate aceste motive, este imposibil să afirmăm cu certitudine că 
Imnul Perlei ar fi un document gnostic. 


x 
* * 


Tipologia gnozei propusă de Hans Jonas, dincolo de faptul că 
acordă încredere unor texte cu origine şi conținut incert, aidoma 
Imnului Perlei, pare să propună acea diviziune inacceptabilă în 
două grupuri de documente gnostice : documente „siro-egiptene” 
şi „iraniene”. Odată ce aceste etichete sînt respinse - ca implicînd 
atribuirea unei origini istorice pe care textele nu o au -, notate 
fiind incoerenţele interne ale clasificării lui Jonas, ne găsim iarăşi 
în punctul de plecare: este posibil să construim o tipologie a 
gnosticismului care să poată răspunde tuturor exigenţelor ? 


1. G. Sfameni-Gasparro, „L Invocazione dal basso : il disordine del mondo 
e il grido dei perseguitati”, în Sfudi di Storia Religiosa della Tarda 
Antichită, Messina, 1968, pp. 93 sq. 

O posibilitate ar fi aceea de a înlocui tipul „siro-egiptean” al 
lui Jonas cu un tip de „dualism moderat” sau „monarhian”, iar 
aşa-numitul tip „iranian” cu un tip de „dualism radical”, după 
modelul de clasificare a dualismului construit de U. Bianchi!. 
Chiar dacă terminologia ar fi cîştigat în precizie, ne-am găsi încă 
în faţa problemei de mai sus: unde să încadrăm acel tip de 
dualism prezent în sistemul sethienilor, descris de Ipolit în 
Parafraza lui Sem de la Nag Hammadi, care ar trebui să stea 
alături de maniheism, dar în care dualismul radical între Lumină 
şi Tenebre este atenuat de prezenţa unui al treilea principiu, 
Pneuma? E clar că un atare sistem nu îşi găseşte locul lîngă 
doctrinele în care este prezentă o „devoluţie” a expansiunii exis- 
tentei; totuşi, avînd în vedere faptul că nu este vorba despre un 
dualism radical, el nu poate fi clasificat nici alături de maniheism. 
Din necesitatea unei tipologii coerente a gnosticismului e impo- 
sibil să ne folosim de distincţia între un dualism „moderat” şi un 
dualism „radical”. 

Totuşi o soluţie nu pare imposibilă, dacă ne gîndim că există 
în gnosticism două linii genetice : una care porneşte de la Simon 
Magul pentru a ajunge la valentinieni şi alta care porneşte de la 
Basilide şi de la sethienii lui Ipolit pentru a ajunge la maniheism. 

Caracteristica primului tip este prezenţa unui eon feminin la 
nivelul căruia se produce ruptura emanaţiilor pleromatice, se 
creează o fractură între lumea superioară şi lumea inferioară. 

Irineu (I 23,2 pp. 6-7 Simonetti) o spune clar, referindu-se la 
sistemul lui Simon : 


După ce eliberase în Tir o prostituată pe nume Elena, o ducea cu 
el afirmînd că ea era primul Gînd al minţii sale, mama tuturor, 
prin mijlocirea căreia el plănuise la început în minte să creeze 
îngeri şi arhangheli. De fapt acest Gînd (Ennoia), ajungînd în 
afara lui şi aflînd ce voia tatăl, a coborit jos şi a generat îngerii 


1. Vezi supra, p. 70, n. 1. 

şi acele puteri care, afirmă el (Simon), ar fi generat această 
lume. Dar după ce generase acestea toate, a fost reţinută de ele 
(de puteri) din invidie, căci nu voiau să fie considerate progenituri 
ale altcuiva: ele ignorau complet existenţa lui Simon. Deci 
Ennoia a fost reţinută de îngeri şi de puterile emise de ea şi a 
suferit tot felul de ofense din partea lor, spre a nu se întoarce la 
tatăl ei, pînă la a fi închisă într-un corp omenesc, şi a transmigrat 
timp de secole, ca dintr-un înveliş într-altul, în diferite corpuri 
feminine. 


E vorba despre grupul pe care Hans Jonas l-a definit drept 
„feminin”, pentru că aici o entitate feminină are un rol deosebit ; 
şi fără nici o îndoială, oricît de diferite de la caz la caz ar fi 
vicisitudinile unei atare entităţi, grupul are o individualitate bine 
precizată. Să urmărim aici cîteva mărturii valentiniene în legătură 
cu „căderea Sophiei”, pe care le vom compara cu Apocriful lui 
Ioan, care, după cum ştim deja, pare să fi fost sursa principală a 
lui Irineu în redactarea însemnării sale despre barbelognostici. 

După Irineu (| 1-2,5), valentinienii afirmă că la început era un 
eon preexistent, numit Proarch6, Propator şi Bythos. Din acest 
Părinte şi din Ennoia sa coeternă, numită şi Charis şi Sigé, s-a 
născut Nous - „asemănător şi egal cu cel care îl emanase, singurul 
care ar fi înţeles măreţia Tatălui” - şi syzygos-ul său feminin, 
Aletheia. Avem aici o tetradă, identificată cu pitagoreica tetraktys, 
care cuprinde patru ipostaze personificate, al căror fond abia 
dacă este voalat: Bythos (Abisul) Proarch6 (înaintea oricărui 
început), Ennoia (Gîndul), Charis (Graţia, Harul), Sigé (Liniştea, 
Tăcerea), Nous (Intelectul), Aletheia (Adevărul). Nous emană 
eonii Logos şi Zoe care, la rîndul lor, produc eonii Anthropos şi 
Ekklesia. Ogdoada primordială emană alţi zece eoni de la Logos 
şi Zoe şi alţi doisprezece de la Anthropos şi Ekklesia. Aceşti 
treizeci de eoni formează pleroma invizibilă şi spirituală, împăr- 
tită în ogdoadă, decadă şi dodecadă. În pleromă există o pereche 
periferică de eoni, Theletos şi Sophia. Sophia cade pradă unei 

pasiuni, care este definită ca: „în aparenţă păcatul dragostei, dar 
în realitate al temerităţii”. 


Pasiunea este căutarea Tatălui: de fapt - aşa cum spun valen- 
tinenii - ea voia să înţeleagă măreţia aceluia. Slăbindu-i puterile, 
căci se încumeta la o faptă imposibilă, şi suferind mult pentru 
măreţia profunzimii şi pentru caracterul de nepătruns al Tatălui şi 
din iubire pentru el, atrasă de acum înainte în permanenţă de 
dulceaţa lui, ar fi fost absorbită pînă la urmă şi dizolvată în 
substanţa universală, dacă n-ar fi dat peste forţa care avea sarcina 
de a consolida şi de a păzi, din afara măreției de nespus, toate 
lucrurile (2,2). 


Sophia aşează „pasiunea intenţională” (enfhymesis : adică 
acea pasiune care o îmboldise să-l caute pe Tatăl) laolaltă cu 
„pasiunea survenită”, adică generează fără pereche (syzygos) „O 
substanţă amorfă” şi apoi, cuprinsă de durere pentru imperfec- 
țiunea lucrului zămislit, încearcă din nou să se înalțe la Tatăl: 
„căzută pradă pasiunilor, avu o conversiune (epistrophé) şi încercă 
o reînălţare la Tatăl, dar după ce parcurse o bucată de drum, 
rămase fără puteri şi se rugă Tatălui” (2,3). La rugămintea 
întregii spiţe a pleromei, Tatăl îl generează pe Horos, Limita, 
lăsînd fructul imperfect generat de enthymesis şi de pasiunea 
survenită a Sophiei („ignoranţă, durere, teamă, stupoare”) în 
afara pleromei (2,4). 

La Ipolit (IV 30,6-7) şi în Apocriful lui Ioan’, vina Sophiei 
este specificată într-o manieră destul de diferită. Este probabil că 
avem aici de-a face cu versiunea mai arhaică a mitului, dar vom 
vedea că, măcar în ce priveşte intenţia, aceasta ascunde premisa 
celeilalte, pe care o vom întîlni apoi în versiunea lui Tertulian. 

Pe scurt, Sophia vrea să creeze imitîndu-l pe Tatăl, adică fără 
syzygos, pentru că „ignora faptul că increatul, fiind principiul 


1. Am tratat exhaustiv această temă, ajungînd chiar să stabilim un corpus 
al mitului gnostic al Sophiei, făcînd abstracţie de sistemele valentiniene, 
în art. cit. supra, p. 65, nota 4. 

tuturor, rădăcină, profunzime şi abis, are capacitatea de a crea de 
unul singur, în timp ce ea, dimpotrivă, creată şi născută după 
multe altele, nu putea să aibă puterea increatului” (30,7). La fel 
şi în Apocriful lui loan (III 14,9-15,9): vina Sophiei este că a 
gîndit „fără permisiune”. Gîndul ei (enthymesis) este activ (non- 
-argos) şi opera sa iese nedesăviîrşită (atélestos), pentru că nu are 
formă (morphe), fiind făcută fără syzygos, neavînd nici o precon- 
cepţie (typos) în ideea mamei. 

Versiunea lui Tertulian este aproape identică cu cea a lui 
Irineu! : 


Namque ex illis duodecim Aeonibus, quos Homo et Ecclesia 
ediderant, nouissima natu Aeon uiderit solecismus, Sophia enim 
nomen est — incontinentia sui sine coniugis Theleti societate 
proprumpit in patrem inquirere et genus contrahit uitii, quod 
exorsum quidem fuerat in illis aliis, qui circa Nun, in hunc 
autem, id est in Sophiam, deriuarat, ut solent uitia in corpore 
alibi connata in aliud membrum perniciem suam efflare. 

Sed enim sub praetexto dilectionis in patrem aemulatio superabat 
in Nun, solum de patre gaudentem. Ut uero impossibilia con- 
tendens Sophia frustra erat et uincitur difficultate et extenditur 
adfectione, modico abfuit prae ui dulcedinis et laboris deuorari 
et in reliquam substantiam dissolui ; nec alias quam pereundo 
cessasset, nisi bono fato in Horon incursasset quaedam et huic 
uis : est fundamentum uniuersitatis (et) illius extrinsecus —, quem 
et Crucem appellant et Lytroten et Carpisten. Ita Sophia, periculo 
exempta et tarde persuasa (de) declinata inuestigatione patris, 
conquieuit et totam animationem (enthymesin) cum passione, 
quae insuper acciderat, exposuit. 

Sed quidam exitum Sophiae et restitutionem aliter somniaue- 
runt : post inritos conatus et spei deiectionem deformatum eam. 


1. Însemnarea lui Tertulian a fost redactată pur şi simplu pornind de la 
textul lui Irineu, lucru cu totul neobişnuit, căci Tertulian este, în general, 
un ereziolog foarte conştiincios. Pentru concizia formulărilor sale, cităm 
aici în extensie nota lui Tertulian, Adversus Valentinianos, 9. 

Pallore, credo, et macie et incuria. Proprie etique patrem non 
minus denegatum dolebat quam amissum. Dehinc in illo maerore 
ex semetipsa sola, nulla opera coniugii, concipit et procreat 
feminam (...) 

Et metuere postremo, ne finis quoque insisteret; haerere de 
ratione casus, curare de occultatione. Remedia nusquam. Vbi 
enim iam tragoediae atque comoediae, a quibus forma mutuaretur 
exponendi quod citra pudorem erat natum ? Dum in malis res 
est, suscipit, conuertit ad patrem. Sed incassum enisa [adică : in 
cassum enixa], ut uires deserebant, in preces succidit. Tota etiam 
propinquitas pro ea supplicat, uel maxime Nus (....). 

Omnes aerumnae eius operantur in materiae originem, siquidem 
ex illa tunc conplicatione (peruenit) ignorantia pauore maerore 
substantiae fiunt. Ibi demum pater, motus aliquando, quem supra 
diximus Horon per Monogenem Nun in haec promit in imagine 
sua feminam matrem, quia et de patris sexu ita uariant. Adiciunt 
autem Horon etiam Metagogea (circumconductorem) uocari et 
Horotheten. 

Huius praedicant opera et repressam ab inclitis et purgatam 
a malis et deinceps confirmatam Sophiam et coniugio restitutam ; 
et ipsam quidem in Pleromatis censu remansisse, enthymesin 
uero eius et illam adpendicem passionem ab Horo relegatam et 
crucifixam et extra eum factam.” 


„Căci din cei doisprezece Eoni, pe care îi emanaseră Omul şi Biserica, 
ultimul Eon născut se numeşte Sofia — ar părea un solecism - ; lipsită 
fiind de compania soţului ei Theletos, < Sofia > este mînată de o dorinţă 
nestăvilită să-l caute pe Tatăl şi face să apară un fel de viciu, chiar acela 
care fusese urzit de ceilalţi <Eoni > aflaţi în jurul Nousului, dar care 
s-a abătut asupra acestui Eon, adică asupra Sofiei, după cum obişnuiesc 
viciile înnăscute altundeva în corp să-şi verse răutatea într-un alt mădular. 
Dar de fapt sub pretextul iubirii pentru Tatăl, ea îşi învingea înflăcărarea 
pentru Nous, singurul care se bucura de Tatăl. Dar cum, dorind lucruri 
imposibile, Sofia căzuse în greşeală şi era învinsă de dificultate şi 
chinuită de dorinţă, puţin a lipsit să fie devorată de forţa chinului dulce 
şi să se dizolve în celelalte substanţe ; şi nici n-ar fi reuşit altceva decît 
să moară, dacă n-ar fi dat, ca norocul, peste Horos - a cărui natură este 

Explicaţia care se dă de obicei faptului că entitatea căzută este 
feminină (de fapt există un singur caz în care aceasta este mascu- 
lină, pe care J. Zandee! îl explică pornind de la oscilaţia traducerii 
greceşti a termenului ebraic hokhmah = Înţelepciune, fie cu 
Sophia sau Ennoia, cuvinte de gen feminin, fie cu Logos, cuvînt 
de gen masculin) rezidă în faptul că termenii care o definesc, atât 


aceea de a fi fundamentul universului (şi) extrinsec aceluia - numit şi 
Cruce şi Lytrotes şi Carpistes [liberatorul]. Astfel Sofia, salvată de 
pericol şi convinsă mai tîrziu că este o greşeală să-l caute pe Tatăl, a 
încetat să-l mai caute şi a lepădat toată însufleţirea (enthymesin) la un 
loc cu pasiunea survenită. Dar unii au născocit deznodămîntul Sofiei şi 
reabilitarea ei altfel: după încercarea nereuşită şi speranţa zadarnică, 
coboriîrea a desfigurat-o. Cu paloare, cred, cu slăbiciune şi un aspect 
neîngrijit. Mai cu seamă faptul că Tatăl nu îi era hărăzit o durea, nu mai 
puţin decît acela de a-l fi părăsit. De aceea, din jalea după acesta şi din 
jalea propriei sale singurătăţi ea concepu, fără participarea nici unui 
soţ, o femeie (...) 
Şi s-a temut apoi, să nu se ridice vreun hotar; s-a oprit, gîndindu-se la 
cădere ; a avut grijă să se ascundă. Nu exista leac. Căci de unde să-şi ia 
acum forma de expresie : din tragedie sau comedie, ceea ce se născuse 
în afara pudorii? Aflîndu-se astfel la necaz, < Sofia > priveşte în sus, 
se întoarce către Tatăl. Dar străduindu-se în zadar, căci forţele o pără- 
seau, începe să se roage. Şi întregul lanţ de rudenie se roagă pentru ea: 
fie ca preamăritul Nous (...). 
Toate chinurile conlucrează la originea acelei materii, dacă într-adevăr 
din complicaţia de atunci ajung să prindă substanţă ignoranţa, spaima şi 
jalea. Atunci, în sfîrşit, Tatăl, mişcat întrucîtva, l-a scos la iveală 
împotriva acestora, prin Monogenes Nous, pe cel pe care mai sus l-am 
numit Horos, pe femeia-mamă în imaginea sa, căci astfel se deosebea de 
tată: prin sex. Ei < = valentinienii > adaugă însă că Horus era numit 
şi Metagogeus (circumconductor) şi Horotheten. 
Acestuia îi încredinţează cele create şi, oprită de la a-l căuta pe cel 
ilustru şi curăţită de rău şi întărită prin urmare, Sofia este încredinţată 
soţului ei; < se spune > că ea însăşi ar fi rămas în rîndurile Pleromei, 
în vreme ce enthymesis a ei şi acea pasiune suplimentară, respinsă de 
Horos şi crucificată, a fost lăsată în afara ei.” 

1. J. Zandee, „Die Person der Sophia in der Vierten Schrift des Codex 
Jung”, în Bianchi (ed.), Le origini dello Gnosticismo, pp. 205-14. 

în ebraică cît şi în greacă, sînt feminini!. După Michel Meslin, 
motivul ar putea fi mai profund: 


Il apparaît clairement que ce mythe original repose sur une 
structure psychologique à fantasmes, et qu’il est susceptible d'une 
transcription psychanalythique freudienne. Sophia a le complexe 
d'Electre. Elle est l'expression absolument directe de l'inconscient 
féminin. En voulant se fondre dans la personne du père, elle 
manifeste un sentiment très profond de l'inceste. Elle a beau 
savoir qu'il ne faut pas, que cet amour désordonné ne peut 
conduire qu’à sa perte, elle sent que si cela était permis, un tel 
amour lui donnerait la plénitude de l'être’. 


Am prefera, poate, să vorbim în acest caz despre o puternică 
angoasă de separare a Sophiei: cînd într-un sistem de emanaţii 
armonice intervine o criză care determină entitatea cea mai 
periferică să-şi dorească să cunoască „centrul”, este clar că 
această entitate se simte atît de alienată de originea sa, încît ea 
concepe o dorință de regres către centru. Cele mai evidente 
caracteristici psihologice ale acestui mit sînt angoasa de separare 
şi complexul regresiv în identificarea cu figura tatălui acosmic şi 
precosmic. În orice caz, versiunile cele mai „crude” ale mitului 
ne spun aproape textual că Sophia a conceput o dorinţă incestuoasă 
de Tatăl, ceea ce pare să confirme, într-un anumit sens, inter- 
pretarea lui M. Meslin. Depărtarea dintre centru şi periferie, 
imposibilitatea în care se găseşte Sophia de a-şi cunoaşte Tatăl au 
de asemenea un rol important în desfăşurarea întregii întîmplări. 


HKMH = Sophia. 

Michel Meslin, Pour une science des religions, Paris 1973, pp. 206-7 - 
„Rezultă limpede că acest mit original se bazează pe o structură psihologică 
fantasmatică şi că este susceptibil de o transcriere psihanalitică freudiană. 
Sophia are complexul Electrei. Ea este expresia absolut directă a incon- 
ştientului feminin. Vrînd să se contopească cu persoana tatălui, ea manifestă 
un sentiment foarte profund al incestului. Ştie bine că nu trebuie, că 
iubirea ei dezordonată nu poate să o ducă decît la pierzanie, dar simte 
că, dacă i-ar fi permisă, o atare iubire i-ar da plenitudinea existenţei.” 


Ne 

Din punct de vedere tipologic, mitul căderii Sophiei ne permite 
să constituim o clasă bine articulată de documente gnostice, legate 
între ele nu printr-o înrudire pur accidentală, ci după toate 
probabilitățile chiar printr-una genetică; clasă care cuprinde 
sistemele lui Simon şi ale succesorilor săi şi îşi cunoaşte dez- 
voltarea completă în sistemul valentinian. 

Alături de această clasă, un alt tip bine configurat este cel 
constituit din sistemele sethienilor lui Ipolit şi din cel al Parafrazei 
lui Sem pe de o parte, şi din notiţa lui Hegemonius asupra 
sistemului „barbar” interpretat de Basilide şi de maniheism pe de 
altă parte. Iată aşadar care par a fi datele sigure pornind de la 
care s-ar putea încerca o tipologie a gnosticismului mai coerentă 
decît împărţirea lui Jonas în tipul „siro-egiptean” şi tipul „iranian”. 


* 
* x 


Am vorbit în paragraful precedent despre o singură excepţie 
la regula privind sexul entității căzute în gnoza de dip „devolutiv”. 
Este necesar să ne întoarcem pe scurt la acest subiect, deoarece, 
şi în acest caz, explicaţia pur lingvistică conform căreia posibila 
alternanță Sophia (fem.)/ Logos (masc.) ar fi reductibilă la tradu- 
cerea arbitrară a ebraicului HKMH (Înţelepciune, fem.) apare 
vădit ca insuficientă. De fapt, unicul caz în care Logosul o 
substituie pe Sophia în sistemele gnostice este cel al lui Heracleon 
(cf. Orig., Coment. la Ioan II 14, fr.1 Simonetti, p. 137), ilustrat 
şi în Tratatul tripartit de la Nag Hammadi (C I 5, pp. 54-97 
Robinson). Atît Tratatul tripartit cît şi informaţiile lui Origen 
despre Heracleon confirmă cele spuse de Clement Alexandrinul, 
după care Heracleon era „cel mai ilustru descendent al lui Valentin” 
(Strom. VI 71, fr. 50 Simonetti, p. 167). 

A crede, deci, că un autor subtil de sisteme gnostice cum era 
Heracleon nu ştia să distingă între Logos şi Sophia pentru că 
ambii termeni erau traducerile lui HKMH - mai ales cînd ne 
gîndim că valentinienii, cu unica excepție a lui Heracleon, vorbesc 

despre Sophia şi nu despre Logos - este o interpretare cel puţin 
superficială. La Heracleon alegerea Logosului în locul Sophiei 
are raţiuni foarte profunde, pentru că este vorba despre un valen- 
tinian care îşi procură sursele exegetice (lucru uşor de înţeles 
graţie lui Origen, care respinge tocmai un comentariu al gnosticu- 
lui nostru la Evanghelia lui Ioan) dintr-un text al Evangheliei lui 
Ioan. Avem de-a face prin urmare cu un gnosticism puternic 
creştinat, care renunţă la obişnuitele mitologeme gnostice (cum e 
cel al Sophiei), pentru a se apropia de poziţia Marii Biserici. 

Tratatul tripartit de la Nag Hammadi confirmă pe deplin 
această impresie. În propoziţii deseori contradictorii, acest text 
gnostic vrea cu orice preţ să salveze liberul arbitru atît al Logosu- 
lui (entitatea căzută), cît şi al omului. Este vorba, fără îndoială, 
despre textul cel mai „catolic” al gnozei originale ajunse pînă la 
noi, al cărui autor — sau interpret - face toate eforturile pentru a 
veni în întîmpinarea poziţiei Marii Biserici (Grosskirche). Aceasta 
i-a permis lui Gilles Quispel să noteze „optimismul” fundamental 
al scrierii, în care „tout est pour le mieux dans le meilleur des 
mondes”! : afirmaţie de altfel nu întru totul confirmată de analiza 
textuală în care, la prima vedere, se disting intervenţiile unei 
mîini care ar putea fi cea a unui pios călugăr de la mănăstirea Sf. 
Pahomie din Khenoboskion, sau în orice caz a unui creştin care 
vrea să „convertească” acest produs al lui Heracleon (sau al 
şcolii sale) într-o scriere compatibilă cu doctrina origeniană a 
liberului arbitru. 

Acesta a fost, de altfel, tratatul gnostic care i-a impulsionat pe 
mulţi cercetători să caute o alternativă la analiza existenţială a lui 
Jonas şi le-a permis să vorbească despre „bucuria de a fi mîntuiţi” 
pe care trebuie să o fi simţit gnosticii. 

Tratatul tripartit — este uşor să ne dăm seama - este un produs 
foarte atipic al gnosticismului, puternic creştinat, al valenti- 
nienilor. De altfel acest proces pare împins dincolo de limitele 


1. G. Quispel, „Gnosis”, în M.J. Vermaseren (ed.), Die Orientalischen 
Religionen im Romerreich, Leiden 1981, p. 431. 

„normale” pentru o doctrină gnostică, prin intervenţia unui creştin 
prea zelos, dornic să niveleze contradicţiile de neîmpăcat dintre 
dogma gnostică a „culpei antecedente” şi dogma catolică a „păca- 
tului originar”. Toate acestea par să valideze ipoteza conform 
căreia codicele de la Nag Hammadi ar fi fost proprietatea acelei 
mănăstiri din Khenoboskion. 


Möglicherweise - spune G. Quispel! — sind all diese Bücher 
seponiert worden (...), weil sie ihren Wert als heilige Schriften 
verloren hatten und als apokryph betrachtet wurden, nachdem 
Erzbischof Athanasius in einer Enzyklika von 367 gegen die 
Benutzung nicht-kanonischer Schriften gewettert hat. 


Codicele din care provine Tratatul tripartit ocupă o poziţie cu 
totul distinctă între codicele de la Nag Hammadi, atît în ce 
priveşte dimensiunile, cît şi scriitura sa?. El conține scrieri prepon- 
derent valentiniene, ca Evanghelia Adevărului şi Epistola către 
Reginus despre Înviere, dar începe cu două texte greu clasi- 
ficabile : Rugăciunea Apostolului Pavel (ale cărei felurite expresii 
sugerează o origine gnostică) şi Apocriful lui Iacob, un dialog 
între Mîntuitorul înviat şi Apostolii Iacob şi Petru în care nu este 
dificil să regăsim un optimism care îşi atinge apogeul în Tratatul 
tripartit, ultimul din codice. Nimic nu ne împiedică aici să 
acceptăm ideea conform căreia codicele I (sau XIII, după nume- 
rotarea lui J. Doresse, la care astăzi s-a renunţat) ar fi fost copiat 
de un călugăr pahomian care nu numai că a selecționat textele 
puternic creştinate, dar a contribuit personal la nivelarea acelor 
diferenţe, evidente chiar pentru el, dintre poziţia existenţială şi 
doctrinală a gnozei valentiniene şi aceea pe cale de-a se preciza 
tot mai mult, pînă la enciclica atanasiană din 367, a Marii Biserici. 


1. Ibid., pp. 415-16. 

* „Probabil toate aceste cărţi au fost excluse (...), pentru că îşi pierduseră 
valoarea ca Sfinte Scripturi şi erau considerate ca apocrife, după ce 
arhiepiscopul Athanasius tunase şi fulgerase în Enciclica din 367 împo- 
triva utilizării scripturilor necanonice.” 

2. Această observaţie este făcută deja de J. Doresse, op. cit. 

Evident, a întreprinde o analiză existenţială a gnosticismului 
pornind de la texte precum Tratatul tripartit ar fi greşit: pentru 
că ele nu numai că par să reflecte situaţia unei gnoze creştine 
tîrzii, ci de-a dreptul pe aceea, şi mai atipică, a unei deformări 
creştine voite a textelor valentiniene, deformare efectuată într-un 
mediu monastic. Este vorba deci despre o gnoză puternic „domes- 
ticită”, poate cu intenţia precisă de a o face compatibilă cu 
ortodoxia creştină care primea o formă tot mai distinctă. 

Dar trebuie să fim totuşi în stare să ne detaşăm de propria 
noastră ipoteză şi să analiăzm de asemenea cazul în care Tratatul 
tripartit ar fi cu adevărat un produs - e drept, mult mai tîrziu - 
al gnozei valentiniene în formula lui Heracleon. În acest caz am 
asista la un fenomen pe cît de interesant, pe atît de rar: acela al 
întoarcerii gnozei la concepţia (Weltanschauung) clasică despre 
lume, conform căreia creaţia lumii inferioare este necesară pentru 
a se realiza toate posibilităţile inerente forţelor cosmosului. Gnos- 
ticismul care rezultă de aici nu mai reflectă acea perspectivă 
„anti-hegeliană”, străină spiritului occidental, pe care Jonas o 
transformase în condiţie sine qua non a gnozei. Dimpotrivă, 
Logosul greşeşte pentru că pleroma i-a dat liberul arbitru şi cele 
trei creaţii ale sale (fiinţe „ale aparenţei”, probabil „puteri de 
stînga”, în raport cu oamenii „hylici” sau materiali ; fiinţe „ale 
gîndului”, probabil puteri „de dreapta”, în raport cu oamenii 
„psihici” ; şi „imagini ale formelor vii”, în raport cu oamenii 
„Spirituali”), inclusiv cea hylică, materială, caracterizată de 
aroganță, ambiţie şi invidie, au scopul de a realiza planul pleromei 
(necunoscut Logosului), conform căruia lumea inferioară trebuie 
să primească structura pe care o are acum. În această viziune 
perfect „hegeliană”, răul este atenuat şi pus în serviciul forţelor 
transcendente care veghează asupra întregii creaţii. 

Făcînd abstracţie de originea sa, Tratatul tripartit reprezintă 
un unicum între documentele gnostice. Un unicum care, dacă nu 
ar fi respins ca produs hibrid, tardiv şi „catolicizat”, ar impune 
o revizuire a întregii definiţii a gnosticismului sau, cel puţin, o 
revizuire totală a perspectivei lui Hans Jonas asupra gnosticismului. 


Capitolul III 


Originile gnosticismului 


Unii au vrut să vadă în Hans Jonas pe campionul teoriei 
originilor iraniene ale gnosticismului. Aşa cum a demonstrat 
Geo Widengren!, lucrul este departe de a fi adevărat. În interiorul 
şcolii de istoria religiilor (religionsgheschichrliche Schule) — din 
care, graţie excepţionalei sale familiarizări cu lucrările lui Wilhelm 
Bousset, Hans Joans face de asemenea parte - el adoptă o poziţie 
neobişnuit de prudentă şi echilibrată. Interesul principal al lui 
Jonas, după cum afirmă el însuşi în repetate rînduri, nu se 
epuizează pe tărîmul istoriei religiilor (religionsgeschichtlich) . 
Cercetarea sa priveşte „istoria ideilor”, geistesgeschichtlich, şi 
se desfăşoară în două momente : cercetarea „materială” (Mate- 
rialforschung), filologică şi „religionsgeschichtlich”, are sarcina 
de a furniza un cadru primar al „motivelor” şi al proceselor 
genetice în „complexul mărturiilor” (Zeugniskomplex) studiate ; 
faza fenomenologică sau „geistesgeschichtlich” investighează 
însă „rădăcina existenţială” (existenziale Wurzel) care trebuie 
postulată ca a priori al fiecărui complex de date?. Pornind de la 
ipoteze de acest fel, Jonas se foloseşte, ce-i drept, de materialul 
pe care i-l pune la dispoziţie şcoala de istoria religiilor (reli- 
gionsgeschichtliche Schule), dar depăşeşte, în acelaşi timp, ipo- 
tezele acestei şcoli pe plan metodologic şi hermeneutic. 


1. G. Widengren, „Les origines du gnosticisme et l’histoire des religions”, 
în Bianchi (ed.), Le origini dello enosticismo, p. 37. 
2. Gnosis spät. Geist I, pp. 8-11. 

Conceptul de sincretism, cu consecinţa sa de ordin herme- 
neutic — studiul elementelor disparate cu încercarea de a le pune 
pe seama unei origini de obicei orientale, neglijindu-se în acest 
fel sinteza nouă formată în speculaţia gnostică - nu mai era 
satisfăcător. Disputa se născuse încă din sînul şcolii de istoria 
religiilor (religionsgeschichtrliche Schule). H.H. Schaeder observa 
că predecesorul său Wilhelm Bousset, în ale sale Hauprprobleme 
der Gnosis, în loc să se oprească la adevăratele probleme ale 
gnosticismului, nu făcea altceva decît să discute „fragmente de 
tradiţie şi simboluri”. Schaeder conchidea ironic în privinţa cărţii 
lui Bousset : „Es müsste besser nicht «Hauptprobleme der Gnosis», 
sondern etwa «Stilelemente der Gnosis» betitelt sein” - „Mai 
bine ar fi intitulat-o nu «Probleme fundamentale ale gnozei», ci 
«Elemente de stil ale gnozei»”!. 

Nici măcar noul concept de „problemă”, propus de Schaeder 
în opoziţie cu Bousset, nu este apt să satisfacă exigenţele lui 
Jonas, fiindcă ceea ce vrea să pună în lumină el este esența însăşi 
a gnosticismului. Odată depăşit conceptul de „sincretism”, acesta 
este substituit de cel spenglerian de „pseudomorfism”, extras din 
mineralogie, pentru a indica raportul dintre matricea elenistică şi 
componentele orientale, care se topesc în ea ca într-un creuzet?. 
„Problemele” lui Schaeder sînt eliminate şi înlocuite de conceptul 
„Kulturseele” (suflet cultural), luat şi el de la Spengler, în accep- 
ţia particulară de „Seinshaltung” (atitudine existenţială) sau de 
„Seinsdeutung” (semnificaţie a existenţei), adică de configuraţie 
proprie şi particulară a răspunsurilor (unei „culturi” sau ale unui 
fenomen cultural) la întrebarea asupra sensului existenţei, de 
„semnificaţie a existenţei” în momentul istoric dat. 

Unul dintre reproşurile fundamentale care i s-au făcut lui 
Jonas este acela că a „heideggerizat” (verheideggert) gnoza în 


1. H.H. Schaeder, „Urform und Fortbildungen des manichăischen systems”, 
în Vortrăge der Bibliothek Warburg 1924-25, Leipzig-Berlin, 1927, p. 100. 
2. Lo Gnosticismo, p. 57 (cf. Gnosis I, 18). 

scrierile lui din tinereţe. Este adevărat, în Gnoza şi spiritul 
Antichității tîrzii Jonas descoperă în existenţialismul primelor 
scrieri ale lui Heidegger o cheie hermeneutică cu un prestigiu 
aproape magic. Pentru această primă perioadă a activităţii sale se 
poate spune, aşa cum se spune de obicei despre Rudolf Bultmann - 
maestru şi elev al lui Jonas în acelaşi timp, conform acelei formule 
latine care spune: discendo docemus, docendo discimus -, că 
Jonas a întrebuințat o „Vorverständnis”, o „preconcepţie” filo- 
zofică, în acest caz existenţialismul şi ontologia fenomenologică 
heideggeriană. Mai tîrziu, această clavis universalis şi-ar fi pier- 
dut totuşi fascinația pe care o exercitase asupra lui Jonas în 
timpul tinereții sale. 

Totuşi, în cazul gnosticismului, cheia se potrivea de minune 
cu încuietoarea!. „Odată ce m-am eliberat de credinta într-o cheie 
universală”, mărturiseşte Jonas, „am început să mă întreb de ce 
această cheie particulară funcţionase atît de bine în acest caz”?. 
În Gnostic Religion, „preconcepţia” (Vorverständnis) heideggeriană 
este abandonată, pentru a face loc unei considerații a istoriei 
ideilor al cărei scop este de a nota analogia între două momente 
spirituale, gnosticismul şi existenţialismul, care, oricît de înde- 
părtate în timp şi oricît de diferite în instrumentarea lor analitică, 
pornesc totuşi de la aceleaşi premise „existenţiale”. „Cheia uni- 
versală” se transformă, pur şi simplu, într-un „cerc hermeneutic” 
care implică înţelegerea reciprocă a gnosticismului şi a existen- 
ţialismului?. 

Cu noile descoperiri de la Nag Hammadi, Jonas se aştepta ca 
tezele lui să devină subit învechite sau cel puţin să prindă un aer 
cam vetust. Dimpotrivă, după ce a citit primele texte traduse, el 
a ajuns la concluzia „că mărturia patristică e foarte bogată şi se 


1. Lo Gnosticismo, p. 340. 
2. Ibid. 
3. Ibid., pp. 335 sq. 

vede răzbunată (de acuzele nenumăraţilor cercetători din trecut şi 
prezent, n.a.) cu fiecare nou text original descoperit”|. 

În fond, nu putem să nu-i recunoaştem lui Jonas meritul 
fundamental de a fi adus o schimbare calitativă esențială în 
studiile asupra gnosticismului. Modul său de abordare a permis 
cercetătorilor să-şi pună problema unei definiţii reale, esenţiale a 
gnosticismului, cît şi pe aceea a unei descrieri comparative a 
acestui fenomen cultural în contextul său istoric şi în raportul său 
cu celelalte religii ale Antichității târzii. 


* x 


Şi totuşi, care este poziția specifică a lui Jonas în ce priveşte 
originile gnosticismului ? 

Ca să ne facem o idee despre judecata sa senină şi echilibrată, 
ar trebui să pornim aici de la cercetările şcolii de istoria religiilor 
(religionsgeschichrliche Schule), exprimate în formă sintetică 
într-o lucrare concisă a lui Rudolf Bultmann : Das Urchristentum 
im Rahmen der antiken Religionen (Creştinismul primitiv în cadrul 
religiilor antice), apărută la Ziirich în 1949, la cincisprezece ani 
după publicarea primului volum din Gnosis und spătantiker Geist 
de Hans Jonas?. 

Rudolf Bultmann, profesor la Marburg, găsise, ca şi studentul 
său Hans Jonas, o cheie interpretativă universală în existen- 
ţialismul primelor opere ale lui Heidegger, autorul lui Sein und 
Zeit (1927), care era unul dintre colegii săi la universitatea locală. 
De aici s-a născut „noua hermeneutică”5, adică interpretarea 


1. H. Jonas, „The secret Books of the Egyptian Gnostics”, recenzie la 
cartea cu acelaşi titlu de Jean Doresse, op. cit., în The Journal of 
Religion 62 (1962), 4, p. 163. 

2. Il Cristianesimo primitivo, trad. it. de L. Zagari, Milano, 1964. 

3. Cf. J.M. Robinson - E. Fuchs, La Nuova Ermeneutica, trad. it. Brescia, 
1967. 

existenţialistă a creştinismului primitiv în contextul său istoric. 
Unul dintre conceptele fundamentale ale lui Bultmann, criticat 
de altfel de Hans Jonas!, este cel de „demitizare” (Entmytholo- 
gisierung). După Bultmann, mitul nu este decît o expresie, obiec- 
tivată într-un scenariu cu fantasme, a unei situaţii existenţiale 
fundamentale. Mitul, aşadar, nu are nici o existenţă autonomă: 
pentru a descoperi ce vrea să spună acesta, trebuie să-l despuiem 
de veşmîntul său mitologic, să coborîm la rădăcina existenţială 
care şi-a găsit, printr-o obiectivare grosolană, o formă imperfectă 
de expresie în el. În substanţă, aşa cum observă Jonas în mod 
just, asta înseamnă pentru Bultmann că şi „conceptele analizei 
existenţiale a lui Heidegger sînt mai apte să exprime viziunea 
creştină a omului decît conceptele mitologice utilizate de scriitorii 
neotestamentari”?. „Da”, replică Jonas, „este adevărat în ceea 
ce-l priveşte pe om; dar nu în ceea ce-l priveşte pe Dumnezeu 
sau divinul. Aici, limbajul simbolic este cel care trebuie să ni se 
prezinte. Înțelegerea lui Dumnezeu nu se reduce la înţelegerea pe 
care omul o are de sine însuşi: aşa riscăm un imanentism şi un 
antropologism pur”?. „Mitul înţeles simbolic”, adaugă el, „este 
oglinda prin care observăm ceva obscur”?. 

De o deosebită importanţă este să analizăm aici perspectiva 
bultmanniană a fenomenului Antichității târzii pentru a înţelege 
noutatea (novum) lui Jonas în raport cu opinia comună din vremea 
sa: pentru că Bultmann se face nu numai purtătorul de cuvînt al 
„noii hermeneutici” heideggeriene, ci şi al şcolii de istoria reli- 
giilor (religionsgeschichiliche Schule). În al doilea rînd, vom 
putea vedea în ce măsură Bultmann i-a fost dator, în interpretarea 
dată gnosticismului, elevului şi prietenului său Hans Jonas. 


1. H. Jonas, „Heidegger and Theology”, în Philosophical Essays, p. 261. 

2. Cf. J.M. Robinson - J.B. Cobb (eds), New Frontiers in Theology : 
Discussion among German and American Theologians, vol. |; The 
later Heidegger and Theology, New York, 1963, p. 167. 

3. Philosophical Essays, p. 261. 

4. Ibid. 

Cartea lui Bultmann reprezintă un produs cvasiimpersonal, în 
care cititorul poate observa o viziune istoric determinată şi condi- 
ţionată asupra Antichității târzii. Este o viziune atît de diferită de 
cea care rezultă din cercetările de azi, încît merită să o rezumăm 
aici în întregime. 

În analiza sa, Bultmann vorbeşte despre origini, adică despre 
Vechiul Testament, pe de o parte, şi despre gîndirea greacă pe de 
altă parte. 

În Vechiul Testament, Dumnezeu apare ca fiind creatorul 
lumii: este o profesiune de credinţă, nu o reflecţie teoretică. 
Iehova este Dumnezeul unei stirpe: cea semită. E vorba mai 
curînd despre henoteism şi de monolatrie decît despre monoteism. 
Începînd din jurul anului 1000, Israelul a devenit un stat şi Iehova 
a devenit în consecinţă o divinitate statală, al cărei caracter 
exclusivist s-a întărit în timpul mişcării profetice. 

Dumnezeu este transcendent şi creează totul din nimic. El se 
manifestă în lume nu prin legi naturale, ci mai curînd prin 
evenimente excepţionale şi înspăimâîntătoare, ca furtunile şi cutre- 
murele de pămînt. Lumea nu este comprehensibilă raţional, iar 
existenţa umană este determinată de puterea divină. Credinţa în 
creaţie însemnă abandonul în Dumnezeu. Omul nu este nimic în 
faţa lui Dumnezeu, dar are totuşi o sarcină în lume, ca stăpîn al 
celor create. Omul deci „nu este inserat ca existenţă cosmică în 
lume, ci este contrapus acesteia”!. 

Dumnezeu nu este vizibil, în sensul că este inabordabil. 
Singura noţiune pe care ne-o putem face despre Dumnezeu vine 
din faptul că el îi vorbeşte omului. 


Dacă pentru greci, cu tendinţa lor către o viziune îngrădită a 
lumii obiective, matematic inteligibilă, simţul văzului este consi- 
derat cel mai înalt, pentru Vechiul Testament primatul revine 
auzului?. 


1. Bultmann, Il Cristianesimo primitivo, p. 12. 
2. Ibid., p. 16. 

Cuvîntul lui Dumnezeu este comunicat de profeţi. Cunoaşterea 
lui Dumnezeu se referă la voința sa şi nu la esenţa sa. Înţe- 
lepciunea este feama de Dumnezeu, respectul voinţei sale, care 
nu trebuie confundată cu frica umană. 

Solicitudinea divină pentru lume nu este înţeleasă în sensul 
Providenţei (pronoia). Ea se referă la viitor, întrucît suferinţa 
celui drept şi prosperitatea celui rău alimentează multe perplexităţi. 
Rezultatul e resemnarea, ca şi „supunerea la deciziile de nepă- 
truns ale lui Dumnezeu”!. Omul îşi poate găsi refugiul în Dumnezeu 
prin rugăciune şi printr-o aşteptare plină de încredere. 

Religia Vechiului Testament era naţională. Între Dumnezeu şi 
popor există un pact: „poporul se obligă să-l adore exclusiv pe 
Iehova, iar Iehova se obligă să fie ajutorul şi protectorul popo- 
rului”?. Pactul a fost sancţionat printr-un sacrificiu şi e permanent 
reînnoit şi confirmat în cult. Împotriva influenţei religiei cananeene 
(legămînt cu pămîntul, vegetaţia şi fecunditatea exprimate într-un 
cult adecvat), predica profetică stabileşte că „Dumnezeu nu este 
legat cu pămîntul, ci cu poporul său”?. 

Israel nu este o cetate (polis), pentru că nu este o creaţie a 
voinţei colective libere, ci o creaţie a istoriei, de care individul 
depinde. Poporul e constituit din acţiunile lui Dumnezeu din 
trecut: ieşirea din Egipt, pactul de pe Muntele Sinai, străbaterea 
deşertului, dăruirea Pămîntului făgăduinţei, părinţii. Astfel, princi- 
palele sărbători „se transformă din sărbătorile unor crescători de 
vite şi ale unor agricultori în sărbători care servesc celebrării 
amintirilor istorice şi a legăturii cu istoria”. De exemplu, Pascha, 
combinată în Palestina cu Mazzor (sărbătoarea începutului sece- 
rişului), era sărbătoarea anuală a oferirii primilor născuţi din 
turmă ; ea devine celebrarea ieşirii din Egipt - deci a începutului 

istoriei lui Israel ca popor. Sărbătoarea săptămînii este multumirea 
după recoltarea grînelor, dar devine celebrarea încredinţării legii 
pe muntele Sinai. Sărbătoarea cuştilor, la început a anului nou şi 
a recoltei, devine apoi sărbătoarea corturilor, comemorarea locuirii 
în corturi la ieşirea din Egipt. 

Poporul, prin pactul său cu Dumnezeu, este popor ales, prin 
alegerea divină liberă şi nemotivată. Dumnezeu este fidel pactului, 
dar numai dacă poporul însuşi îşi respectă obligaţia. Profeţii 
dojenesc deseori poporul pentru infidelitatea lui. Fidelitatea 
înseamnă îndeplinirea cultului, exclusiv pentru Iehova, supunerea 
la legea divină care cere rectitudine şi justiţie. Pedepsirea infi- 
delităţii este teribilă. Ideea de pact este eschatologică: „adică 
pactul în istoria reală nu este realizabil ; realizarea lui se poate 
concepe numai într-un viitor mitologic al salvării”!. 

Poporul sfînt este tocmai poporul de crescători de animale 
care devine popor de agricultori sedentari, organizat apoi într-un 
stat. Fireşte, odată cu asta pătrund culte străine, transformări 
sociale şi corupţie morală. Predica profetică e un protest contra 
uzanțelor străine şi a slăbirii ordinii etice. Astfel, voinţa de a fi 
popor sfînt este o regresiune în trecut propusă de utopismul 
profetic. Dumnezeu este rege în Israel, este singurul rege. Cînd 
Saul introduce instituţia monarhiei, „apare conflictul între regatul 
lui Dumnezeu şi regatul mundan”?. Conform profeților, toate 
greşelile lui Israel îşi au originea la Ghilgal, unde este încoronat 
Saul (Os. 9,15). Statul înlocuieşte triburile cu provinciile şi 
introduce autorităţi instituţionale. În consecinţă, se formează o 
aristocrație birocratică şi militară. Iehova devine Dumnezeu statal, 
i se construiesc temple după obiceiul cananean. Schimbărilor legis- 
lative le urmează schimbări sociale. Împotriva tuturor acestora se 
ridică protestul profetic, care nu recunoaşte totuşi necesităţile 
intrinseci ale statului. Utopia profetică supravieţuieşte prăbuşirii 


1. Ibid., p. 36. 
2. Ibid., p. 38. 


ORIGINILE GNOSTICISMULUI 97 


statului lui Israel. Orînduirea antică patriarhal-aristocratică este 
înlocuită de suveranitatea sacerdotală, adică de teocraţie : biserica 
se substituie statului ca formă de viaţă a poporului. Ciro este 
salutat ca eliberator din exil. Ezdra (544 a.C.) instituie, din 
însărcinarea lui, statul ecleziastic în Israel. 

Ideea de popor sfînt se realizează în forma singulară a statului 
ecleziastic. Pe de o parte, acest lucru este absolut normal „dacă 
poporul lui Dumnezeu trebuie să fie într-adevăr identificat cu o 
comunitate naţională empirică”!. Dar pe de altă parte, realizarea 
deplină a poporului sfînt nu poate fi altfel decît eschatologică. 

În antropologia veterotestamentară, omul este compus din 
carne şi suflet necontrapuse în sens dualist una altuia. Sufletul 
este forma care dă viaţă cărnii; este situat în sînge şi îşi are 
originea în suflul divin. Carnea şi viaţa sînt caduce, sfirşesc în 
moarte. Imortalitatea sufletului este o idee străină de Vechiul 
Testament: morţii locuiesc ca umbre în lumea subterană. Moartea 
nu este un proces natural. Lipseşte ideea de kalos apothneskein, 
„a muri cu nobleţe”, şi eroicizarea sinuciderii. Moartea e ire- 
mediabilă şi definitivă, totuşi omul îşi poate procura o viaţă 
lungă la sfîrşitul căreia e sătul şi ostenit. Moartea precoce e o 
pedeapsă divină. Viaţa lungă e fericirea şi binele suprem. Nu se 
face nici o distincţie între viaţa naturală şi cea spirituală, între 
bios şi z66: Vechiul Testament nu cunoaşte decît zôé, fenomenul 
vital. 

Nu există nici o sursă dualistă în religia veterotestamentară, 
nici o idee de formare (Bildung) şi de kalos kagathos, de areté, 
de erôs, de agón etc. Nu există nici măcar ideea de asceză 
purificatoare, nici cea de personalitate. Aşa cum nu există arte 
figurative, nu există nici genuri literare ale bios-ului: biografia, 
drama, comedia, romanul. Lirica este exclusiv religioasă şi, cu 
excepţia lamentaţiilor lui Ieremia, nu reprezintă confesiuni în 
care un eu să-şi exprime viaţa interioară. 

Judecata asupra omului nu este rezultatul unui ideal perso- 
nalist, aidoma celei greceşti, ci provine „în parte din sfera dreptu- 
lui şi a relaţiilor umane, în parte din cult”!. Etica veterotestamentară 
oferă un model de comportament uman în interiorul colectivităţi. 
„Păcatul” este ceea ce contravine prescriptiilor divine, o rebe- 
liune contra lui Dumnezeu, neascultarea care declanşează meca- 
nismul pedepsei divine, pentru că Dumnezeu este „gelos” pe 
orgoliul altcuiva. Ispăşirea se face prin pedeapsă sau prin cultul 
sacrificial, cu care se obţine iertarea divină. Rugăciunea este un 
alt mijloc de obţinere a iertării, care egalează penitenţa. 

Sub dominaţia persană (pînă la aprox. 350 a.C.) şi apoi 
ptolemeică (aprox. 200 a.C.), libertatea religioasă a evreilor 
rămîne necontestată. Cînd Antioh IV Seleucidul (175-164) decide 
să elenizeze iudaismul, izbucneşte revolta maccabeilor. Pînă la 
intrarea lui Pompei în Ierusalim (63 a.C.), Iudeea devenise un 
stat independent sub Asmonei. Sub supremaţia romană domneşte 
Irod cel Mare (37-34), urmat de fiii şi nepoţii lui, pe un teritoriu 
de acum încolo subdivizat. Sub Archelaus, fiul lui Irod (4 a.C. - 
6 p.C.), Iudeea trece în subordinea procuratorilor romani. Revol- 
tele din 66-70 şi din 132-235 distrug practic poporul ebraic din 
Palestina. 

Pînă în 70, Ierusalimul şi Templul sînt centrul coeziunii naţio- 
nale şi religioase. Dar centrul vieții religioase s-a deplasat în 
sinagogi, cu un serviciu divin lipsit de cult, constînd în lectura 
Scripturii, explicaţia ei prin predică, confesiune şi rugăciune. 
„Prin legătura cu Scriptura comunitatea este legată cu propria ei 
istorie”?, obţinînd conştiinţa de popor ales şi prin urmare singular. 
Fidelitatea faţă de istorie este fidelitatea faţă de trecut, ceea ce 
duce la izolarea comunităţii, făcînd-o anistorică. Viitorul salvator 
nu este istoric, ci reprezintă o împlinire eschatologică. Dumnezeu 
devine tot mai străin de lume, acţiunea lui este substituită, în 

literatura apocaliptică, de fiinţe intermediare (îngeri). Prin inter- 
mediul sinagogii viaţa individului este tot mai ritualizată: el se 
înstrăinează de sarcinile istorice într-un ideal abstract de elecţiune 
ca „sfinţenie”. Căpeteniile poporului sînt scribii, juriştii şi teolo- 
gii care adaptează prescripţiile din Scripturi la noile uzanţe 
sociale. Două şcoli de scribi sînt cele mai importante : sadduceii, 
conservatori „ortodocşi”, şi fariseii „liberali”, adepţii noii doc- 
trine şi păstrătorii tradiţiei orale. Prin noi interpretări ale Scriptu- 
rilor, fariseii ajung să închidă viaţa individului într-un cerc ritual 
cotidian extrem de riguros. Ei domină evlavia populară, în vreme 
ce sadduceii domină păturile aristocrate. Fariseismul devine orto- 
doxie după 70. În afară de aceste două categorii, trebuie să 
menţionăm spiritualitatea specială a sectei esenienilor. 

Pentru a asigura o transmitere riguroasă a tradiţiei, Scriptura 
este fixată în scris. Cea mai veche codificare este Mishna (sfîrşitul 
secolul al II-lea a.C.), urmată de Tosephta şi de Talmudul din 
Ierusalim (secolul al IV-lea) şi din Babilonia (secolul al V-lea), 
de Targumim (traduceri aramaice ale Vechiului Testament) şi de 
Midrashim sau comentarii. 

Ritualismul ajunge la o minutie uneori extremă : în secolul al 
III-lea există 613 porunci, dintre care 365 negative şi 248 pozitive. 
Nu lipsesc însă „regulile de aur”, cum ar fi (secolul I a.C.): „Ce 
ti-e ţie urit, nu-i face aproapelui tău ; aceasta este întreaga Tora, 
iar restul este explicaţia ei”!. Rabbinii din Jabne, Johnannan ben 
Zakkai (secolul I) şi Akiba (110-135), sînt de acord cu această 
regulă a „inimii pure”, adică a iubirii pentru aproapele. Raportul 
cu Dumnezeu este de natură juridică : libertatea omului se poate 
desfăşura în „faptele bune”. Concepţia juridică a obedienţei 
produce drept consecinţă aşteptarea recompensei divine: este 
vorba despre un jus talionis (= legea talionului) proiectat în 
raporturile dintre om şi divinitate. Ideea justei pedepse divine nu 
atinge însă planul realităţii, în care se dezvoltă o „teologie a 

durerii” care deplasează momentul recompensei celor drepţi în 
lumea de dincolo. 

Tot din cauza obedienţei juridice, persistă o mare nesiguranţă 
în ce priveşte salvarea. Enigma acţiunilor care se dovedesc a fi 
„păcătoase” independent de voinţa agentului duce la dezvoltarea 
doctrinei „impulsului rău”, a diavolului şi a căderii lui Adam. 
Numai cu rugăciunea penitenţială se poate obţine iertarea divină. 
Aşa apare conştiinţa „omului drept”, care se împăunează cu 
„faptele sale bune” (Luca 18, 11 sq.), dar şi umilinţa celui care 
„nu consideră că se numără printre cei drepţi” (4 Ezdra 8, 47-9) 
şi care va fi înălţat tocmai pentru aceasta. Penitenţa şi credinţa 
sînt fapte meritorii. 

„Şi mesajul lui Isus”, spune Bultmann, „se încadrează în 
sfera religiei iudaice”!. Predica lui „este un mare protest contra 
legalismului ebraic”?. Raportul om-Dumnezeu nu poate fi reglat 
juridic, pentru că Dumnezeu pretinde omul întreg, fără nici o 
rezervă. Faptele bune nu salvează, ele sînt o simplă datorie (Luca 
17, 7-10). Contabilizarea meritelor este respinsă (Matei 10, 1-15). 
Nimeni nu este mai bun decit ceilalţi (Luca 13, 1-5), fariseul 
mîndru de virtutea sa cedează locul în regula salvării vameşului 
păcătos (Luca 18, 9-14). Polemica lui Isus se îndreaptă împotriva 
prescriptiilor rituale şi cultice şi împotriva ipocriziei fariseice. 
Puritatea rituală nu prevalează faţă de puritatea interioară (Marcu 
7, 15; 2,27; 2, 18). Vointa lui Dumnezeu constă în mod pozitiv 
în porunca iubirii pentru aproapele?. Aceasta „întrece orice poruncă 
de drept”*. Etica lui Isus este eschatologică, în sensul că iubirea 
prezentă pentru aproapele semnifică pregătirea într-un anumit fel 
a viitorului. Dar ea nu este în întregime proiectată către viitoarea 

Judecată şi nu are sensul fugii de lume şi al ascezei. Bultmann 
consideră că damnaţiunea şi îndemnul la penitenţă, implicite în 
mesajul creştin, au izvorît din contactul cu „mentalitatea efectivă 
a capilor poporului şi a poporului însuşi în general”!, nu din 
„aşteptarea sfîrşitului iminent al lumii şi a judecății amenin- 
țătoare”?. 

Pentru Isus, Dumnezeu este Creatorul care îşi ţine creaturile 
sub stăpînirea voinţei sale. În Isus, Dumnezeu se apropie de om, 
din transcendenţa în care îl împinsese iudaismul. 

El este Tatăl care ascultă rugăciunile şi pretinde, în întîlnirea 
cu aproapele, ceva de la fiecare. Barierea legii şi a interpretărilor 
ei este eliminată. El este şi Dumnezeul graţiei şi al iertării, 
obţinute prin penitenţă, care nu este o faptă, ci „înseamnă mai 
curînd că omul reintră în sine însuşi şi ia cunoştinţă de sine şi că 
în cele din urmă sfirşeşte prin a mărturisi sincer că este păcătos 
în faţa lui Dumnezeu şi că nu poate face altceva decît să aştepte 
graţia divină (Luca 18, 9-14)”5. Iubirea şi penitenta sînt ca două 
feţe ale aceleiaşi monede. 

Speranţa poporului în eliberare şi în întoarcerea la splendoarea 
trecută este mereu dezamăgită. Ea are o formă populară, precum 
cea a speranţei naţionale în restaurarea regatului lui David sub un 
„Messiah”. „Speranţa în Mesia nu este la origini aşteptarea unui 
Mîntuitor sub formă supranaturală, ci aşteptarea restaurării dinas- 
tiei lui David”*. Literatura apocaliptică dezvoltă însă o eschato- 
logie cosmologică, sub influenţa unor reprezentări a căror origine 
este, după Bultmann, babiloniană şi iraniană. Combinată cu 
expectativa mesianică, aceasta implică un dualism cosmologic 
conform căruia cursul istoriei este divizat în doi eoni : al „nostru” 
şi cel „viitor”. Mesia, Antimesia, Judecata şi învierea morţilor — 

motiv de origine iraniană adoptat de farisei dar respins de saddu- 
cei — reprezintă actul final al dramei cosmice. 


Tipică este aşteptarea întoarcerii Paradisului şi a apariţiei 
Ierusalimului celest pe un pămînt noul. (...) O combinaţie de 
speranţă naţională şi de speranţă cosmologică se împlineşte în 
parte într-un mod nesistematic, cu un schimb de imagini şi culori, 
în parte în mod sistematic, prin efortul rabbinilor, care concep 
era mesianică drept un preludiu al noului eon?. 


Împărăţia lui Mesia va dura patru sute sau o mie de ani. O 
altă figură regală a împărăției eschatologice, cea a „Omului”, 
se regăseşte, alături de Mesia, în evangheliile sinoptice (infra, 
p. 86). 

În predica lui Isus, împărăţia lui Dumnezeu este aproape, ba 
chiar a început deja. Bultmann interpretează aceasta ca timp al 
deciziei: „Predica lui Isus este chemarea la decizie”. Isus „este 
el însuşi, în persoana sa, «semnul timpului»”5. „Omul” este cel 
care va veni, este o altă persoană. A decide înseamnă a alege 
între Dumnezeu şi lume, deci împotriva lui Dumnezeu. Renun- 
tarea la lume este o îndepărtare, nu o fugă. Isus se înşală în 
aşteptarea sfirşitului apropiat al lumii. 

În orice parte a lumii elenistice, continuă Bultmann, diaspora 
iudaică e prezentă sub forma unor comunităţi închise, separate de 
populaţia locală prin obiceiuri atît de tipice, cum ar fi circum- 
cizia, sabatul sau interdicţia de a mînca porc. În secolele III-II, 
Tora este tradusă în greacă (conform legendei, de către Cei LXX 
reuniți la Patmos) pentru comunităţile extrapalestiniene. 

Prin alegorie, lui Filon din Alexandria i-a fost cu putinţă să 
regăsească urmele înţelepciunii greceşti în Vechiul Testament. 
Iudaismul elenistic primeşte ideea greacă de cosmos şi utilizează 

teologia stoică pentru a da o expresie „ştiinţifică” Dumnezeului- 
-Creator. Conceptul grec de logos traduce ebraicul davar. Schim- 
barea conceptiei despre om, introducerea motivelor platoniciene, 
adorarea mistică a lui Dumnezeu şi folosirea terminologiei miste- 
relor sînt trăsături distictive ale acestei perioade. 


Este clar că pentru Filon istoria însăşi îşi pierde valoarea chiar 
prin faptul că transcendenţa lui Dumnezeu nu mai constă în 
caracterul său de Dumnezeu care va veni, ci a devenit transcen- 
dența misticii. Personajele istoriei veterotestamentare se trans- 
formă pentru Filon în tipuri de virtute sau în situații universale 
ale sufletului uman şi în moduri de comportament. Istoria popo- 
rului devine ilustraţia alegorică a psihologiei religioase şi a eticii 
şi nu mai cunoaşte un scop către care să tindă. În mod analog, 
Filon nu cunoaşte o eschatologie în sensul iudaic veterotesta- 
mentar. Fireşte, el crede în adevărul făgăduinţelor divine ; dar 
ele nu îi promit nimic altceva decît un viitor plin de splendoare 
pentru poporul săul. 


În faţa lumii iudaice şi în antiteză cu ea se înalţă moştenirea 
greacă. Ştiinţa (techne şi episteme) şi statul (polis) sînt creaţii 
greceşti. Cu apariţia polisului, natura îşi pierde caracterul înspăi- 
mîntător. Statul (polis) este format pe baza dreptului (dike) şi a 
legii (nomos). Prin nomos, cetăţeanul dobîndeşte libertăţile 
(eleutheria). Polisul îşi are fundamentul în divinităţi, el are 
caracter sacru. 

Din cauza pierderii treptate a acestui caracter sacru, polisul 
cunoaşte o criză, care se reflectă în operele marilor tragici greci. 
Zeii mitului sînt substituiţi de zei indistincţi, apare credinţa în 
destin şi, cu „iluminismul sofist”, autoritatea divină a nomosului 
este ruinată. 

Prin sofişti, ştiinţa se afirmă drept ceea ce investighează 
Physis-ul, natura, care este criteriul acţiunilor umane. Spre deosebire 

de filozofia ionică, Socrate caută cauza ultimă într-un concept 
moral, binele. 


El îşi întoarce privirea în sine însuşi, dar nu pentru a găsi în 
subiectivitate sensul existenţei, ci dimpotrivă, tocmai pentru a 
găsi normele care îi determină subiectivitatea. (...) Dacă Socrate 
căutase refugiul la logoi pentru a cunoaşte ceea ce este în reali- 
tate, Platon ridică privirea dincolo de lumea devenirii şi a pieirii, 
către lumea eternă a ideilor ; acestea sînt ceea ce este în realitate, 
ceea „ce este în sine, sub o unică formă eternă”?. (...) Contem- 
plarea lumii ideilor se poate defini ca noua religie a lui Platon’. 


Prin decăderea polisului, problema ştiinţifică devine indepen- 
dentă de problema ontologică. La Aristotel, filozofia este „cău- 
tarea cauzelor prime şi a originilor (prote aitia, archai)..., intuiţie 
contemplativă (7heoria)”*. Dar cele trei tipuri de bios ale sale 
cunosc o gradaţie care are încă fundamente ontologice : apolautikós 
(pentru plăcere), politikos şi theoretikós. 

Trăsăturile fundamentale ale viziunii greceşti a lumii sînt, 
după Bultmann, următoarele : obiectivarea cosmosului în gîn- 
direa raţională ; conceperea cosmosului ca o entitate limitată 
închisă în sine şi ca „operă de artă” ; concepţia despre om ca un 
membru al cosmosului ; o entitate raţională şi eudaimonia („feri- 
cire”, „serenitate”) ca ideal educativ ; ideea de forme diferenţiate 
ale bios-ului. 

Unitatea lumii aflată în ecuaţia /ogos-physis, logos-pneuma, 
logos-nomos, cu finalitate eudaimonică şi cu recunoaşterea unei 
orientări a omului către viaţa socială sînt trăsături ale gîndirii 
stoice, care se dezvoltă către o etică individuală şi negativă. 
Stoicul vrea să cucerească autarhia interioară şi exterioară, idealul 
său este ascetic-monahal. 

Libertatea înţeleptului stoic relevă o analogie grandioasă cu 

libertatea creştină aşa cum o concepe Pavel!. (...) Stoicul crede 

că poate elimina temporalitatea din propria sa existenţă: „înde- 

părtarea” sa de lume este o „îndepărtare de timp Da 

Diferenţa esenţială între stoici şi Pavel stă în faptul că, pentru 
Pavel, omul se identifică cu trecutul (păcatul), de care se poate 
elibera numai prin darul gratuit al lui Dumnezeu. 


În epoca elenistică, adoraţia religioasă a constelațiilor pătrunde 
din Orientul Apropiat, împreună cu monoteismul solar, cu cre- 
dinţa în destinul-soartă (tyche), cu fatalismul astral care devine, 
în stoicism, theoria (contemplaţie astrală). Conceptul de transcen- 
denţă cosmică a lui Dumnezeu este nou şi se exprimă în atributele 
de hypsistos şi pantocrator proprii acelei epoci. O schimbare 
intervine şi în concepţia despre timp. Se vorbeşte acum despre 
eschatologia individuală astrală. Promisiunea gnozei este identică 
cu promisiunea paulină care spune că Isus Cristos a eliberat omul 
din sclavia puterilor astrale (ta stoicheia tou kosmou : Gal. 4, 3-9). 

Din aceeaşi epocă fac parte credinţele în demoni şi practicile 
magice referitoare la acestea. Religiile misterice se răspîndesc 
mai cu seamă în mediile militare. La origini naţionale sau tribale, 
religiile misterice devin universaliste. Ele se disting de comu- 
nitatea creştină prin faptul că nu au un caracter exclusivist. 
Cultele misterelor au între ele trei elemente comune: iniţierea 
(felet€) secretă (de unde şi cuvîntul „mister”), încredințarea 
(paradosis) formulei sacre (synthema, symbolon) şi viziunea 
(epopteia) divinității, din care fac parte şi apariţii luminoase. 
Deseori simbolurile uniunii cu divinitatea sînt extrase din sfera 
sexuală (synousia). 

Mistul urmăreşte soteria, athanasia, aphtharsia. Divinitatea 
centrală a misterelor este „figura unei divinităţi tinere căzute ea 


1. Ibid., p. 141. 
2. Ibid., p. 143. 

însăşi pradă morţii şi retrezite la viaţă”!. La origine era vorba 
despre divinităţi ale vegetatiei, care îşi pierd apoi caracterul agricol. 
Mistul participă, în uniunea cultică, la destinul divinității. 

Teologia religiilor misterice nu este unitară, nici nu reflectă o 
„concepţie caracteristică particulară a existenţei”?. Dar misterele 
reprezintă „un simptom al schimbării concepţiei despre existenţă, 
în Universalitate (Ecumene)”, faptul că „raportul omului cu 
lumea a devenit problematic”3. 

Gnoza este, pentru Bultmann, o mişcare religioasă precreştină 
orientală care face concurenţă creştinismului. El identifică mitul 
gnostic în destinul sufletului sau al unei fiinţe originare ce cade 
în tenebrele demonice, conform faimoasei teze a „misterului 
iranian al salvării” a lui Richard Reitzenstein. Concepţia distinctivă 
gnostică despre existenţă, ideea solitudinii cosmice în primul 
rînd, este apropriată de Bultmann după modelul lui Hans Jonas. 

Care este raportul între creştinismul primitiv şi gnoză în 
viziunea lui Bultmann, sinteză a teoriilor şcolii de istoria religiilor 
(religionsgeschichrliche Schule) ? 

Kerygma originală a creştinismului este aceea de a crede că 
Mesia istoric a fost înălţat de Dumnezeu la demnitatea de „Om” 
şi că acesta „va veni pe norii cerului pentru a instaura împărăţia 
lui Dumnezeu”. Comunitatea creştină primitivă este eschato- 
logică. La început pare o sectă iudaică, dar, odată cu apariţia 
comunităţilor în lumea greco-romană, această fază este depăşită. 
Caracterul principal al comunităţii primitive este pietatea cultică, 
împreună cu înţelepciunea gnostică şi cu ideile iluminismului 
filozofic adoptate deja mai înainte în sinagogă, cum fusese de 
exemplu teologia naturală a stoicismului. Moralismul, exortaţia 
şi disciplina derivă din tradiţia veterotestamentară, din filozofia 
populară şi din morala burgheză elenistică. 


Ibid., p. 156. 
Ibid., p. 158. 
Ibid. 

Ibid., p. 171. 

Concepţia creştină despre om este opusă celei greceşti : natura 
umană esenţială nu este în logos, ci în voinţă. Existenţa „este 
concepută în permanenţă ca o încercare, o căutare, o vrere”!, o 
voinţă care „nu poate deloc să vrea ceea ce vrea de fapt” (Romani 
7, 15-25, de aici necesitatea apelului la graţia salvatoare. Răul 
nu este, în Noul Testament, o simplă privaţiune, cum era la 
greci : el are un conţinut pozitiv, „păcatul”. Lipseşte ideea formării 
prin bine, cu depăşirea lipsei care este răul. Trecutul este păcatul, 
omul îl poartă cu sine. Raportul cu Dumnezeu poate fi restabilit 
numai prin recunoaşterea vinei şi prin obţinerea iertării: astfel 
suntem drepţi, adică justificaţi. Voința n-are nici o putere, respec- 
tarea legii şi „faptele bune” sînt „păcate” în sensul că prin ele 
omul vrea să se „glorifice” în faţa lui Dumnezeu, negînd faptul 
că el nu poate „trăi decît din graţia divină”?. 


Renuntarea la această glorificare, abandonarea a tot ceea ce pare 
a fi un cîştig şi care se dovedeşte pagubă şi lucru vrednic de 
disprețuit (Fil. 3, 7 v.), abandonul radical în graţia divină, 
credinţa, nu înseamnă altceva decît o deschidere radicală în faţa 
viitorului, a fi neîncetat pe drum, fără a-ţi atinge niciodată ţinta”. 


Astfel se răspunde problemei suferinţei, prin acceptarea „tuturor 
faptelor care se prezintă în viaţă, ca o încercare din partea graţiei 
divine”5. Deschiderea în faţa viitorului este libertatea creştinului, 
care, în acelaşi timp, reprezintă o „sclavie”, slujirea lui Cristos, 
nu a „păcatului” şi a oamenilor (I Cor. 7, 24). În această privinţă, 
creştinul se deosebeşte şi de stoic. Comunitatea creştină nu este 
o comunitate etnică sau naţională, ci eschatologică: în aceasta 
rezidă universalismul său. Vechiul Testament, în întregimea lui, 


Ibid., p. 176. 
Ibid., p. 177. 
Ibid. 
Ibid., p. 180. 
Ibid. 

este reinterpretat în cheia evenimentului cristologic, cu alte cuvinte 
în aceea a sfirşitului istoriei. 

Poziţia omului în lume este, în creştinism, foarte asemănătoare 
cu cea prezentă în gnoză. Existenţa precreştină se caracterizează 
prin neputinta şi teama ei, prin sclavia umană în raport cu puterile 
cosmice, acele exousiai pauline, puterile „cărnii”, ale legii, ale 
păcatului şi ale morţii!. Conceptul iohanic de cosmos sau de 
„lumea aceasta” aflată în puterea Satanei, creştinii văzuţi ca 
„Străini şi pelerini”, „cetăţeni” ai cerului — iată tot atîtea concepte 
gnostice. Transcendenţa lui Dumnezeu este radicală, dar transcen- 
denţa sa este în acelaşi timp graţia sa, revelată în crucea lui 
Cristos, dar proiectată într-un viitor etern. 

Salvarea creştină e înţeleasă de Bultmann conform „mitului 
gnostic”?. 

Este uşor să înţelegem motivul pentru care conceptele gnostice 
ale răscumpărării au fost preluate de comunitatea creştină : mitul 
salvării oferea termenii conceptuali capabili să interpreteze salvarea 
dăruită în persoana şi în opera lui Isus ca fapt prezent şi astfel 
devenirea eschatologică să fie privită ca o devenire care îşi are 
începutul în prezent’. 


Spre deosebire de gnoză, pentru care „misiunea şi venirea 
Mîntuitorului (...) îşi are originea (...) într-o epocă primitivă mito- 
logică”, pentru „credinţa creştină ea este un eveniment istoric”?. 
Sacramentele sînt prezente şi în gnoză. Ceea ce diferă sînt însă 
concepţiile respective despre „cuvîntul” divin, despre gnoză (pentru 
creştini pistis este cea care salvează, şi nu gnoza), despre pneuma, 
în vreme ce conceptul de ekklesia este propriu creştinismului şi 
lipseşte din gnosticism. Comunitatea creştină are în comun cu 


cea gnostică o atitudine practică de superioritate faţă de lume. 


Ibid., p. 188. 
Ibid., p. 193. 
Ibid., p. 195. 
Ibid., p. 197. 

* * 


Oare de ce am insistat atît, în acest loc, asupra unei cărţi a lui 
R. Bultmann? 

Pentru că este prezent în ea un anumit climat cultural, dictat 
de influentele producţii ale şcolii de istoria religiilor (religions- 
geschichtliche Schule) pe de o parte, şi de existenţialismul heidegge- 
rian pe de alta. Hans Jonas este şi el, indubitabil, un produs al 
acestui climat cultural. Totuşi, în măsura în care Jonas are abi- 
litatea înţeleaptă de a evita să se pronunţe clar şi definitiv în 
favoarea tezei şcolii de istoria religiilor (religionsgeschichrliche 
Schule), lucrările lui scrise atunci, rod al preconcepţiei heidegge- 
riene, rămîn mult mai puţin învechite decît acest opuscul al lui 
Bultmann, deşi el este mai recent. 

Die religionsgeschichtliche Schule inventase un „mit iranian 
al eliberării” care ar fi stat la baza gnosticismului precreştin şi 
care s-ar fi transformat, prin acesta, şi în „mitul” central creştin. 
Comparatismul acestei şcoli pornea de la ideea că textele în 
limba medio-persană, redactate cel mai tîrziu în secolul al IX-lea 
p.C., cuprindeau o înţelepciune antică iraniană (care nu era totuşi 
prezentă în Avesta, un ansamblu de scrieri religioase de dată 
diferită, în partea cea mai recentă nelipsite de influenţe elenistice 
şi poate direct din Antichitatea tîrzie). În entuziasmul său acritic, 
Reitzenstein ajunsese să-l transforme pe Platon în moștenitorul 
înţelepciunii transmise lui de una dintre acele scrieri tardive 
(Damdad-Nask). Această inversiune de optică, ce se traduce 
într-o supărătoare falsificare a tuturor certitudinilor furnizate de 
mărturiile istorice incontestabile, a avut o influenţă enormă în 
epocă: ajunge să ne gîndim aici la marele cercetător belgian 
Franz Cumont, care s-a lăsat prea uşor înşelat de religions- 
geschichtliche Schule. Cît poate fi de influentă o modă culturală 
ca aceea lansată de religionsgeschichtliche Schule, oricît ar fi de 
aberantă, ne confirmă şi unele dintre ultimele lucrări ale marelui 

clasicist şi cercetător al Antichității tîrzii care a fost Albrecht 
Dieterich. Acesta, convins în operele sale fundamentale de ori- 
ginea greacă a diferitelor reprezentări religioase din Antichi- 
tatea tîrzie, acceptă în cele din urmă poziţia lui Bousset şi 
Reitzenstein. 

După al doilea război mondial, reacţiile nu s-au lăsat aştep- 
tate : prin efortul unor cercetători cum ar fi Carsten Colpe şi 
Hans-Martin Schenke s-a demonstrat că ipoteza fundamentală a 
lui Reitzenstein, cea bazată pe un „mister iranian de eliberare”, 
era în întregime falsă. 

Chiar mai înainte, Gilles Quispel iniţiase o lungă serie de 
studii în care demonstra că, departe de a fi creştin şi de origine 
iraniană, gnosticismul, ca şi creştinismul primitiv, era un produs 
al iudaismului tîrziu, elenistic. Înainte de a se separa sau de a fi 
expulzate, gnosticismul şi creştinismul - mai cu seamă ultimul — 
au, în Orient, raporturi strînse cu sinagoga. Ba mai mult, gnostici 
ca Basilide şi Valentin, în secolul al II-lea, nu sînt conştienţi că 
reprezintă un curent heterodox în interiorul creştinismului: pe 
cît se pare, ei mor creştini şi nu apostaţi. Această situaţie se 
schimbă, desigur, odată cu marile polemici antignostice ale lui 
Tertulian. Totuşi, la sfîrşitul lui 367, adică la enciclica lui Atanasie, 
creştinismul encratit oriental are contacte directe cu gnosticismul 
de amprentă ascetică. 

Aceasta nu vrea să spună că, în fond, creştinismul şi gnosti- 
cismul nu ar fi două fenomene istorico-religioase foarte diferite. 
Totuşi, aşa cum produsele gnozei „vulgare”, ca Apocriful lui 
Ioan - crede Quispel -, sînt creştinizate prin efortul unui Basilide 
şi al unui Valentin, raporturile gnoză-creştinism continuă, în 
mediile orientale îndepărtate de Roma, pînă în secolul al IV-lea!. 


1. G. Quispel, „The Gospel of Thomas revisited”, în B. Barc (ed.), 
Colloque international sur les textes de Nag Hammadi, Quebec-Louvain, 
1981, pp. 218-66. 

Chiar dacă Jonas a evitat pe cît se poate să abordeze direct 
problema originii gnosticismului, el a adoptat totuşi o poziţie precisă. 


Cercetătorii moderni - afirmă el - au prezentat rînd pe rînd 
ipoteza unei origini greceşti, babiloniene, egiptene şi iraniene şi 
a oricărei combinații posibile a acestora între ele, cu elemente 
iudaice şi creştine. Pentru că, în ce priveşte expresia sa, gnos- 
ticismul este de fapt un produs al sincretismului, oricare dintre 
aceste teorii îşi poate găsi o confirmare în izvoare, dar nici una 
dintre ele nu este satisfăcătoare luată de una singură ; pe de altă 
parte nu este satisfăcătoare nici combinaţia acestora, care ar face 
din gnosticism un simplu mozaic din aceste elemente, lipsindu-l 
de o esenţă autonomă. În ansamblu însă, teza orientală are un 
uşor avantaj asupra celei greceşti! (sublinierea noastră, I.P.C.). 


Pasajul este extras din volumul Gnostic Religion. Din acest 
fragment se vede că Jonas e din nou gata să accepte conceptul de 
„sincretism”, util încă în istoria religiilor?, dar poate nu tocmai 
adecvat în cazul gnosticismului (chiar dacă cercetători ca A. Böhlig? 
îl utilizează din plin). 

Şi totuşi, Jonas nu a rămas la această poziţie. Faţă de teza 
originii iudaice a gnosticismului, el adoptă o poziţie care înseamnă 
în acelaşi timp abandonarea tezei originilor iraniene, susţinută de 
religionsgeschichtliche Schule şi împărtăşită de R. Bultmann. Nu 
se poate nega că gnosticismul este strict dependent de Vechiul 
Testament, reinterpretat în manieră polemică şi în mod manifest 
anti-veterotestamentară. Toate acestea îi par lui Jonas absolut 


1. Gnostic Religion, p. 53. 
Acest concept mai este utilizat încă de istorici ai religiilor precum 
Carsten Colpe. 

3. A. BOhlig, Mysterion und Wahrheit, Leiden, 1968. 

incompatibile cu ideea provenienţei gnosticismului din iudaism. 
„Antisemitismul gnostic” n-ar putea fi iudaic ; „mai sigur ar fi” — 
afirmă el - „să considerăm că gnosticismul a apărut într-o strînsă 
vecinătate (close vicinity) şi într-o relaţie parţială cu iudaismul”!. 
Jonas face aici aluzie la Samaria lui Simon Magul, pe care el îl 
consideră „primul gnostic”, chiar dacă pe de altă parte admite că 
acel caracter de „Mag” ar fi destul de frapant la Simon. 

Aici se pune uneori întrebarea: oare ce a fost gnoza lui 
Simon?? Şi de multe ori se avansează ideea că mărturiile erezio- 
logilor nu ar fi demne de încredere, lucru care nu pare totuşi a fi 
adevărat: oricît de grosolană ar putea fi o interpretare a lui 
Irineu, el rămîne, totuşi, un cititor atent al gnozei, unul care o 
rezumă destul de fidel. Pentru că textele de la Nag Hammadi sînt 
produse mult mai tîrzii ale gnozei, este necesar, în ceea ce-i 
priveşte pe Simon şi pe succesorii săi, să ne referim în continuare 
la informaţiile ereziologilor, eliminînd bineînţeles afirmaţiile 
incorecte din punct de vedere istoric, cum ar fi faptul că adepţii 
lui Simon din Roma i-ar fi ridicat o statuie. Evident falsă, această 
povestioară nu are nici o legătură cu rezumatele doctrinei lui 
Simon, în care, în schimb, nu trebuie să ne temem că ar fi 
pătruns erori prea grosolane. 

Dacă gnosticismul se naşte odată cu Simon din Samaria, atunci 
el nu poate fi precreştin : aceasta este poziţia mai sigură, apărată 
şi de H.-Ch. Puech?. În orice caz, pentru Jonas data naşterii 
gnosticismului nu este atît de importantă, pentru că gnosticismul 
e „diferit şi independent” de creştinism, „dar cu fireşti puncte de 
contact şi răspunzînd aceleiaşi situaţii umane (...); încă de la 


Philosophical Essays, p. 274. 

Vezi în această problemă şi contribuţia lui U. Bianchi în volumul îngrijit 
de B. Layton, care reuneşte cîteva dintre contribuţiile la Conferinţa 
despre gnosticism ţinută la Yale, 1978. În studiul în chestiune este vorba 
despre un raport Simon-Satornil. 

3. Puech, En quête de la gnose, |. 

început a existat o puternică interpenetrare a lor, care a provocat 


.»1 


binecunoscuta reacție a bisericii”. 


* * 


Este oare adevărat că „teza orientală are un uşor avantaj asupra 
celei greceşti”, cum crede Jonas ? 

Din punct de vedere tipologic - dar, după cum a demonstrat 
H.J.W. Drijvers, nu în mod necesar şi din punct de vedere istoric? 
-, enosticismul este moştenitorul de drept, dacă nu de fapt, al 
speculațiilor „misteriosofice” apărute în spaţiul grec chiar înainte 
de Platon. Această idee, susţinută de Ugo Bianchi, nu poate fi 
expusă aici fără o incursiune rapidă în teoriile lui Ugo Bianchi 
privitoare la tipologia dualismului religios şi fără definirea a ceea 
ce el numeşte „culpa antecedentă”. 

„Sînt dualiste”, afirmă Bianchi, „religiile şi concepţiile despre 
viaţă conform cărora două principii - concepute mai mult sau 
mai puţin drept coeterne - stau la baza existenţei reale sau 
«aparente» a ceea ce există şi se manifestă în lume”?. Tipologia 
dualismului s-ar ordona după trei opoziții binare : radical/mode- 
rat, eschatologic (linear)/dialectic (ciclic) şi procosmic/anticosmic. 

Dualismul radical instituie două concepte drept coeterne. 
Exemplele pentru această formă de dualism sînt zoroastrismul, 
maniheismul, doctrina mandeilor, în unele dintre formulările ei, 
unele forme ale doctrinei cathare medievale, metafizica „orfică” 
şi empedocleană, metafizica lui Heraclit şi cea a lui Platon‘. În 
dualismul „moderat”, „principiul secund, negativ, survine într-un 


. Philosophical Essays, p. 275. 
. Vezi contribuţia lui H.J. Drijvers la volumul Gnosis und Gnostizismus, 
îngrijit de K. Rudolph, Stuttgart, 1975, pp. 798-841. 
3. U. Bianchi, Prometeo, Orfeo, Adamo, 39; cf. şi recenzia noastră în 
Aevum 53 (1979), 172b-176b. 
4. Bianchi, ibid., p. 48. 

anumit moment din cauza unui incident primitiv din lumea meta- 
fizică, la periferia lumii divine”!. Exemplele acestei forme de 
dualism sînt neoplatonismul, gnosticismul valentinian, doctrina 
bogomililor şi cîteva curente cathare. 

Dualismul se poate numi dialectic, „cînd opoziţia celor două 
principii nu numai că este fundamentul constitutiv al lumii, ci 
este şi insolubilă”? şi se poate numi eschatologic cînd „admite un 
sfîrşit al lumii coincident cu eliminarea răului ca principiu”5. 
Exemple pentru cel dintii sînt doctrinele : orfică, empedocleană, 
heraclitică, platoniciană etc. ; celălalt cuprinde zoroastrismul, 
maniheismul, celelalte doctrine gnostice inclusiv mandeismul, 
doctrinele bogomilice şi cathare. 

În fine, dualismul poate fi procosmic (favorabil cosmosului : 
zoroastrismul, platonismul) sau anticosmic (maniheismul, curen- 
tele gnostice, bogomilismul, catharismul). În contextul dualismului, 
o categorie de mare importanţă este accea a culpei antecedente, 
adică „o culpă care precede existenţa omului şi este cauza acestei 
existenţe”?, în opoziţie cu păcatul originar, adică păcatul „comis 
la origini de primul om”. O atare doctrină a „culpei antecedente” 
există la Empedocle, în cosmosofia orfică, în platonism. Ea pare 
să aibă o legătură deosebită cu dualismul. 

Una dintre ideile preferate ale lui Bianchi este cea a conti- 
nuităţii între „misteriosofia” orfică şi gnoză. Pentru a înţelege ce 
înseamnă „misteriosofia”, trebuie să menţionăm aici pe scurt o 
altă tipologie elaborată de U. Bianchi, în care termenii centrali 
sînt cei de „mistic”, „misteric” şi „misteriosofic”. „Mistic” se 
opune în primul rînd nu lui „misteric”, ci lui „olimpic”. Religio- 


x» 


zitatea greacă numită „olimpică” nu admite participarea esențială 


Ibid. 

Ibid., p. 49. 
Ibid. 

Ibid., pp. 50 sq. 
Ibid., p. 55. 

a planului divin la planul uman - şi invers. Religiozitatea mistică, 
în schimb, prezintă anumiţi zei în raport de solidaritate sau 
afinitate cu bărbaţii şi cu femeile (nu neapărat deja iniţiaţi) adepţi 
ai lor, iar zeii de acest fel sînt implicaţi într-un destin de aspect 
parţial uman (zei „care mor” sau „pătimesc”). Conceptul de 
„misteric” este o specificare ulterioară a celui de „mistic”, în 
sensul că „pătimirii” divine la care participă omul i se adaugă 
structuri rituale (specifice, de tip inițiatic: tocmai misterele). 
„Misteriosofice” ar fi însă „acele doctrine şi concepţii religioase 
greceşti care, servindu-se de concepte obţinute din credinţele şi 
practicile religioase de tip mistic şi misteric (mai ales de ideea de 
pătimire), le reinterpretează în lumina unei cunoaşteri «a înţe- 
lepciunii», a unei sophia”!, bazată pe ideea naturii divine a 
sufletului şi a vicisitudinii căderii şi reintegrării sufletului în 
lumea divină (exemplul tipic este orfismul). 

Existenţa „orfismului” nu este defel pacifică. Credem totuşi 
că ar trebui admisă inevitabil (chiar şi de către cei care neagă 
existenţa propriu-zisă a unui „curent” orfic) poziţia moderată a 
lui Bianchi, care vede în acesta „un mănunchi suficient de unitar 
şi coerent de concepţii de tip misteriosofic”?. Orfismul este, în 
primul (dar poate că nu şi în ultimul) rînd, o literatură de aspect 
intelectual. Orfismul s-ar defini, în raport cu dionisianismul, ca 
„un protest împotriva caracterului vitalisto-orgiastic” al acestuia 
din urmă’, protest care, de altfel, utilizează într-un mod sui 
generis materiale referitoare la zeul aflat în suferinţă Dionysos şi 
teme vitaliste transcrise pe un plan metafizic („oul cosmic”, 
rolul dat lui Eros în cosmogonia orfică). Speculaţia orfică pune 
în mişcare „0 viziune dualistă şi monistă totodată” (trăsătură 
implicită a multor forme de dualism moderat, proprie însă şi 
anumitor forme de dualism radical, cum este tocmai orfismul), 


1. Ibid., pp. 59-60. 
2. Ibid., p. 130. 
3. Ibid., p. 133. 

caracterizată de antisomatism (s6ma-sema), de conceptul de puri- 
ficare, de tema eschatologică, de doctrina metensomatozei!. Dacă 
adăugăm şi tendinţa către speculaţia teologică şi cosmogonică şi 
esoterismul, avem un tablou al orfismului aproape exhaustiv. 

Gîndirea gnostică este şi ea de tip monist-dualist, cu accente 
particulare anticosmice, dar şi vitaliste?. Ideea lui Bianchi este 
că „gnosticismul, într-un climat nou istorico-cultural, puternic 
condiţionat de cosmogonia iudaismului şi de soteriologia creştină 
şi chiar zoroastriană, este o continuare a misteriosofiei greco- 
-elenistice, pentru care «orfismul» reprezintă expresia cea mai 
tipică”?. Şi Bianchi ţine să precizeze că „în concluzie, inversînd 
formula lui Harnack, vom defini gnosticismul ca o «iudaizare» şi 
«creştinare» acută a misteriosofiei greco-elenistice”?. 

Din punct de vedere tipologic, analogiile puse în lumină de 
U. Bianchi demonstrează că gnosticismul nu este un fenomen 
unic şi singular în istoria religiilor. Influenţa platonismului asupra 
gnosticismului, ca şi caracterul lor „de familie”, ca să spunem 
aşa, par puncte cîştigate în mersul cercetării. 


x 
* * 


Lucrurile se schimbă dacă vorbim despre originile istorice 
stricto sensu ale gnosticismului. Trebuie să ne întrebăm în primul 
rînd dacă aşa-zisul „antisemitism acut” al gnosticismului ar fi 
incompatibil cu ideea originii sale iudaice, aşa cum crede Jonas. 

Pentru asta va trebui să ne întoarcem aici la textele ere- 
ziologilor privind doctrina lui Simon Magul şi a succesorilor săi. 
Conform relatării lui Irineu (I 23, 2), lumea a fost creată de 
îngeri, care o guvernau prost, „întrucît fiecare dintre ei voia 


Ibid., pp. 134 sq. 
Ibid., pp. 247 sq. 
Ibid., p. 151. 
Ibid. 


ab boz 

comanda” (ib., 3). Simonianul Saturninus, „antiohian din Dafne” 
(ib., 24, 1), afirmă că „Dumnezeul iudeilor este unul dintre 
îngeri” şi că aceşti îngeri sau principi (archontes) „voiau să-şi 
distrugă părintele” (;b., 2). Tot Irineu îi atribuie lui Menandru, 
succesorul lui Simon, aceeaşi idee : 


Lumea a fost făcută de îngeri care, în doctrina sa (cea a lui 
Menandru), ca şi în cea a lui Simon, fuseseră emanaţi de Ennoia. 
Cu magia pe care o propagă, Menandru transmite cunoaşterea 
despre felul în care pot fi înfrînţi îngerii creatori ai lumii (I 23, 5). 


Aceeaşi idee o regăsim la Basilide, care, după Irineu, a fost 
un adept al doctrinei simoniene (24, 1): 


Îngerii care se găseau în ultimul cer, cel pe care îl vedem şi noi, 
au creat tot ceea ce este în lume şi şi-au împărţit între ei pămîn- 
turile şi neamurile care se găseau acolo. Căpetenia lor este 
considerat Dumnezeul iudeilor. Pentru că el a vrut să supună 
neamului său, adică iudeilor, celelalte popoare, toţi arhonţii i 
s-au opus şi l-au înfruntat: de aceea toate celelalte popoare au 
resentimente împotriva neamului său (24, 3). 


Pare că efectiv, în această linie de gîndire care merge de la 
Simon la Basilide şi implică multe alte documente ale gnozei, am 
avea de-a face cu un antisemitism de ordin religios care, cel puţin 
la Basilide, ar primi şi o expresie rasială. 

ŞI totuşi, doctrina îngerilor popoarelor este tipic iudaică, după 
cum am demonstrat într-un alt loc!. Ba chiar, dacă pornim de la 
textul grecesc al celor LXX, este vorba despre o doctrină perfect 
ortodoxă: în Deuteronom 32, 8, Septuaginta traduce originalul 
ebraic într-un mod care lasă clar să se înţeleagă că Dumnezeu ar 
fi împărţit teritoriile naţiunilor după numărul îngerilor săi, de 


1. Se pot consulta articolele noastre din volumul apărut sub îngrijirea lui 
R. van den Broek - M.J. Vermaseren, Gnosticism..., şi în cel editat de 
J. Ries, Gnosticisme..., citate la începutul acestei cărţi. 

unde rezultă că fiecare înger se află în fruntea unui popor pămîn- 
tean. Vulgata Sf. Hieronim, care concordă cu Biblia Masoreţilor, 
spune însă: iuxta numerum filiorum Israel. În orice caz, pasajul 
următor concordă în toate trei versiunile: Pars autem Domini 
populus eius, Iacob funiculus hereditatis eius (32, 9), din care 
cititorul Septuagintei înţelege evident (ca şi iudeii ortodocşi, de 
altfel) că Dumnezeu însuşi este puterea care stă în fruntea neamu- 
lui lui Israel, pe cînd celelalte neamuri sînt guvernate de îngeri. 
În acest mod, se înţelege că „raportul între Israel şi naţiuni nu 
este în primul rînd un raport de la popor la popor, ci echi- 
valent celui între Dumnezeu şi îngerii popoarelor”, cum spune 
E. Peterson!. O mulţime de texte iudaice confirmă, cu începere 
din secolul al II-lea a.C., că asta ar fi fost interpretarea curentă 
în ce priveşte pasajul respectiv din Deuteronom. În plus, herme- 
neutica rabinică se ocupă deseori de două versete din capitolul 24 
din Isaia (21-2), din care conchide că îngerii cereşti ai popoarelor 
sînt vinovaţi de acţiunile politico-militare ale naţiunilor terestre. 
Această idee reprezintă aproape o constantă în textele apocaliptice 
iudeo-creştine din secolul I, în care vizionarii asistă la lupte între 
îngerii cereşti ai popoarelor?. 

Tradițiile rabinice arată că, în iudaismul tîrziu, exista de 
asemenea o concepţie destul de precisă asupra numărului şi chiar 
a numelor îngerilor naţionali. La origine, Samail, în care sîntem 
obişnuiţi să vedem un sinonim al Satanei, nu era altul decît 
îngerul protector al lui Esau, patriarhul poporului din Edom, 
adică din Roma. Ca atare, el era, evident, îngerul naţional roman. 

În epoca în care Simon elabora primul sistem gnostic, iudaismul 
produsese deja identificarea între Samael şi Satana, îngerul cel 


1. Cf. articolele citate supra. 
A se vedea contribuţia noastră la volumul îngrijit de M. Pesce, consacrat 
Ascensiunii lui Isaia : „La Visione di Isaia e la tematica della «Himmels- 
reise»”, în Isaia, il Diletto e la Chiesa, Bologna, 1983, pp. 95-116. 

rău, pentru simplul fapt că, încă de la ocuparea Iudeii, evreii nu 
s-au arătat defel dispuşi să se supună autorităţii romane, negative 
în esenţa sa. Un titlu particular îi revenea căpeteniei îngerilor 
naţionali, acela de Principe al Lumii (archon tou kosmou), pe 
care îl întîlnim şi în Evanghelia lui Ioan, cu o semnificaţie de 
altfel evidentă oricărui evreu: deoarece Roma cucerise întreaga 
lume, era evident că îngerul ei protector trebuia să fi fost cel mai 
puternic între îngerii naţionali şi că lui i-ar fi revenit de drept 
titlul de Principe al Lumii. Dar îngerul Romei, Samael, era şi un 
înger rău, pentru că îl învinsese pe îngerul poporului evreu. De 
aceea Samael, Principele Lumii, este identificat cu Satana. Dar 
consecinţa evenimentelor de mai sus este şi mai terifiantă : deoa- 
rece Israel este dependent de Dumnezeu însuşi, care trebuie să 
fie mai puternic decît îngerii săi, ocuparea Palestinei demonstrează 
că Dumnezeul iudeilor nu este invincibil, că el a fost înfrînt de 
Samael-Satana, Principele Lumii. De aici pînă la apostazie nu 
mai e decît un pas: acela de a considera că întreaga revelaţie 
făcută de Dumnezeul evreilor lui Moise a fost o minciună şi că 
Dumnezeu, departe de a fi omnipotent, nu este decît un arhonte 
(adică un înger naţional) ignorant şi orgolios. 

E adevărat, asta nu explică ideea lui Simon şi a succesorilor 
săi, conform căreia arhontele naţional ar fi fost şi Demiurgul 
lumii inferioare. E posibil ca, în ce priveşte această reprezentare, 
Simon să fi utilizat o doctrină prezentă în secta iudaică heterodoxă 
maghariyya!, cum crede G. Quispel. 

În anul 70, prin distrugerea celui de-al doilea Templu al lui 
Solomon, care era considerat locuinţa lui Dumnezeu pe pămînt, 
acest proces de neîncredere în Dumnezeul iudaic, început cu 
ocupaţia romană şi accentuîndu-se pe măsură ce orice tentativă 
de eliberare era înfrîntă, capătă un caracter tragic. Este absolut 
normal ca mulţi dintre evreii ortodocşi, nerenunţind totuşi la 


1. Cf. articolele citate supra, p. 117, n. 1. 

ideea de transcendenţă în sine, să fi preferat să se lipsească de 
Dumnezeul veterotestamentar, care, odată ce se demonstrase slab, 
se revelase şi mincinos în promisiunile sale. Gnosticismul repre- 
zintă, în mare parte, reflectarea evenimentelor din anul 70 în 
mentalitatea cîtorva evrei perfect ortodocşi. 

Procesul mental care, atunci, a avut consecinţe în masă, s-a 
repetat, după al doilea război mondial, în cazul singular al 
marelui gînditor evreu R. Rubinstein; acesta, potrivit lui E.M. 
Yamauchi, 


... a ajuns la concluzia radicală că holocaustul este o dovadă că 
Dumnezeu nu este omnipotent. El îl citează pe rabinul Elisha 
ben Abuyah, ca pe unul care a ajuns la aceleaşi concluzii: „Şi el 
a preferat ideea unui cosmos absurd şi fără sens mai curînd decît 
să interpreteze suferința inocenților ca pe o răsplată divină a 
păcatului. În fata enormei suferinte a evreilor în timpul războiului 
lui Adrian, el a exclamat: Leth din v’leth dyan - Nu există nici 
Judecată, nici Judecător ”!. 


Cum bine observă H.-G. Kippenberg?, cu evenimentele din 
anul 70 asistăm la o diviziune a iudaismului tîrziu în trei curente : 


Der antike Gnostizismus ist von einer Spaltung ausgegangen, die 

in den ălteren Weltbildern angelegt war. Insbesondere wurden 

die traditionellen Erklärungen des Leidens vom Gnostizismus 

verworfen. Er breitete sich wesentlich als Kritik an der Theodizee 
* 

aus . 


1. A se vedea contribuţia noastră la volumul Gnosis und Politik, sub 
îngrijirea lui J. Taubes, care va apărea la Paderborn în 1984. 

2. H.-G. Kippenberg, „Intellektualismus und antike Gnosis”, în W. Schuchter 
(ed.), Max Webers Studie iiber das antike Judentum, Frankfurt, 1981, 
pp. 201-18, în special 212. 

* „Gnosticismul antic a provenit dintr-o fisură survenită în vechile 
imagini despre lume. În special explicaţiile tradiţionale ale suferinţei 
au fost respinse de gnosticism. El s-a răspîndit mai ales ca o critică la 
teodicee.” 

Diese Krise aber wird von den drei Uberlieferungsstrăngen unter- 
schiedlich aufgefasst. Schriften der jüdischen Apokalyptik diag- 
nostizieren die Zerstörung des Kultes als eine nur zeitweilige 
Unterbrechung, christliche Apokalyptik als Zeichen des nahen- 
den Kommens des Menschensohns, Gnostiker als Zeichen einer 
falschen Hoffnung” (sublinierea noastră, I.P.C.). 


„Dar această criză este interpretată în mod diferit de cele trei rigori ale 
felului în care a fost transmisă. Scrierile apocaliptice iudaice diagnosti- 
chează distrugerea cultului doar ca pe o întrerupere de moment, apoca- 
liptica creştină o interpretează ca pe un semn al apropiatei veniri a 
Fiului Omului, gnosticii ca pe semnul unei sperante false.” 


Capitolul IV 


Gnosticismul şi lumea Antichității târzii 


În întreaga teorie a lui Reitzenstein, misterele epocii elenistico- 
-romane au un rol foarte important, mergînd pînă la o absorbţie 
a gnosticismului : după Reitzenstein, „nu există o religie gnostică 
în sens strict”!. Hans Jonas nu-l urmează pas cu pas pe corifeul 
şcolii germane de istoria religiilor, dimpotrivă, el răstoarnă ter- 
menii, în sensul că, pentru el, nu se poate vorbi despre „mistere” 
în sens strict, avînd în vedere că misterele fac parte „din sfera de 
revelaţie (Bekundungsbereich) a gnozei”?. 

În mod autonom, fiindcă pare a nu cunoaşte capodopera lui 
Joseph Kroll’, un alt mare reprezentant al religionsgeschichtliche 
Schule, Jonas ajunge la ideea că, în Antichitatea tîrzie, schema 
cosmologică generală care implica situarea infernului sub pămînt 
(să ne gîndim, de exemplu, la miturile eschatologice ale lui 
Platon) se transformă acum într-un sistem nou, în care infernul 
este situat la suprafaţa pămîntului (şi chiar în zonele astrale, ar 
trebui să adăugăm), ceea ce implică o „demonizare” a întregului 
cosmos vizibil“. 


1. R. Reitzenstein, „Das iranische Erlosungsmysterium”, Bonn, 1921, 
p. 146. 

2. Gnosis spăt. Geist |, p. 80. 

. J. Kroll, Gott und Hölle (1932), Darmstadt, 1963. 

4. A se vedea art. nostru „Demonisation du cosmos et dualisme gnostique”, 
în RHR 1979, pp. 3-40, acum în volumul Jfer in silvis I. 


W 

După W.D. Berner!, Jonas neglijează însă unul dintre ele- 
mentele fundamentale ale gnosticismului, acela al consubstan- 
țialității pneumatice între om şi regatul acosmic. Acesta este 
elementul specific în reprezentarea tipic gnostică despre salvator 
salvandus (Mîntuitorul care trebuie mîntuit), pus în lumină de 
Carsten Colpe?. 

În conformitate cu H.-M. Schenke? şi H.G. Gaffron“, dife- 
renţa esenţială între mistere şi gnoză constă în faptul că misterele 
înalţă omul pe o treaptă superioară celei precedente, în vreme ce 
gnoza îl ajută pur şi simplu să se întoarcă la adevăratul său 
„Sine”, la originile sale şi la esenţa sa precosmică. După W.D. 
Berner, aici rezidă distincţia fundamentală care, neformulată de 
Jonas, face ca poziţia sa să fie depăşită şi prea legată de cea a 
şcolii germane de istoria religiilor’. 

Pentru Jonas, problema cultelor misterice este strict dependentă 
de cea filozofică a „obiectivării” (cf. supra, cap. I) şi de cea 
istorico-religioasă de „ascensiune a sufletului”. Această experienţă 
extatică, de mare importanţă atît în mistere cît şi în gnoză, se 
subiectivează în misticismul de tip creştin şi neoplatonician, 
transformîndu-se într-o depăşire gradată a unor stadii mentale 
succesiveS, într-un itinerarium mentis in Deum. 

În anumite culte misterice, crede Jonas, extazul este anticipat 
de acte rituale ca trecerea prin klimax heptapylos sau „scara cu 
şapte porţi”, pe care filozoful păgîn Celsus, citat de Origen, o 
atribuie misterelor lui Mithra, sau schimbarea a şapte veşminte 
animale în misterele lui Isis. Problema este prea complexă pentru 


1. W.D. Berner, /nitiationsriten in Mysterienreligionen, im Gnostizismus 
und im antiken Judentum, Göttingen, 1972, p. 126. 

2. C. Colpe, Die religionsgeschichrliche Schule, Göttingen, 1961, pp. 188 sq. 

3. H.-M. Schenke în Kairos 7 (1965), 2, pp. 117 sq. 

4. H.G. Gaftron, Studien zum koptischen Philippus-Evangelium, Bonn, 
1969, pp. 88-91. 

5. Cf. Berner, op. cit., p. 127. 

6. Philosophical Essays, pp. 293-4. 

a putea fi discutată în acest loc ; trimitem cititorul la cîteva dintre 
contribuţiile cuprinse în volumul îngrijit de U. Bianchi şi care 
tratează Soteriologia dei Culti Orientali nell'Impero Romano, 
„soteriologia cultelor orientale în Imperiul Roman”!. 

După Jonas, rezultatul ritualului misteric este palingeneza, 
adică renaşterea iniţiatului ca zeul însuşi. „Călătoria celestă”, 
precum în cazul mult discutatei „liturghii mithriace”, poate deveni 
o experienţă vizionară în adevăratul sens al cuvîntului?. Este 
caracteristică misterelor, în viziunea lui Jonas, o reprezentare 
sacramentală care cuprinde extazul înţeles ca uniune actuală, ca 
experienţă „sensibilă”. Platon însă transferă această experienţă 
într-o etică fundamentată metafizic?. 

Simbolurile misterice cele mai caracteristice ale uniunii cu 
zeul sînt, după Jonas, următoarele : 


încorporarea, adică asimilarea zeului prin actul mîncării 

rituale ; 

- uniunea sexuală sau, oricum, erotică cu zeul; 

-  zămislirea prin divinitate, adică renaşterea ca progenitură a 
divinității ; 

- călătoria celestă a sufletului către Dumnezeu ; 

- iluminarea prin lumina divină (sau viziunea luminii divine). 


Acestor forme de reprezentare le corespund forme de cult care 
asigură şi ating scopul unic, adică sacramentele : simboluri rituale 
ale uniunii şi ale căii, care formează în general o scară de acţiuni 
cărora li se atribuie putere instrumentală, dar care cuprind mai 
mult decît atît în formele lor extatice, în special în aceea a 
viziunii ultime. Ele (formele extatice) nu sînt numai o împlinire 
simbolico-instrumentală, ci în acelaşi timp şi o împlinire imediată - 
nu doar ca mijloace, ci şi ca actualizare, în ele însele, a scopului“. 


Leiden, 1982. 

Philosophical Essays, p. 297. 
Ibid. 

Ibid., p. 299. 

Trecerea prin „subiectivare” transformă acţiunea cultico- 
-sacramentală care indică iniţierea misterică, în ascetism indi- 
vidual de eficacitate spirituală; şi „astfel apare dimensiunea 
unui nou concept mistic de virtute şi perfecţiune”!. „Cultele 
misterice au fost un vehicul istoric pentru conversiunea mitului 
obiectiv în misticism subiectiv”?. 

În afară de deplasarea infernului în sferele celeste, în perspec- 
tiva lui Jonas nu pare să existe altă diferenţă între gnoză şi 
mistere. Prin alegorie, gnosticismul elenistic reinterpretează mitul 
arhaic al cultelor htoniene. Ne aflăm în faţa unui fenomen de 
„subiectivare” continuă. „În faţa apariţiei noii viziuni contem- 
porane, comunităţile misterice înseşi îşi adaptează mitul cel mai 
vechi”5. Gnoza reprezintă deci un prim stadiu de subiectivare în 
trecerea de la mit la mistică. Această opinie este împărtăşită 
parţial de U. Bianchi, autor al unei serii tipologice mai complexe 
de fenomene, serie care se opreşte la gnoză : culte de fecunditate 
- mistere - misteriosofie de tip orfic - gnoză. Prima verigă din 
acest lanţ ar fi, după Bianchi, iniţierea la popoarele arhaice”. 
Prin misteriosofie şi mai ales prin gnoză am avea o „inferiorizare 
a ciclului naturistic” (notată şi de Jonas într-o formulă care 
corespunde celei a lui J. Kroll), dar ar apărea totodată şi ideea 
unei căderi (a sufletului) şi a unei consubstanţialităţi între divi- 
nitate şi elementul divin din om°. Facem abstracţie aici de ideea 
lui Bianchi despre originea gnozei din misteriosofia de tip orfic$, 
la care ne-am referit în capitolul precedent al acestei cărţi. Însă 
ni se pare important faptul că el reuşeşte, în această „tipologie 


Ibid. 

Ibid., p. 301. 

Ibid., p. 300. 

U. Bianchi, „Initiation, mystère, gnose”, în C.J. Bleeker (ed.), Initiation, 
Leiden, 1965, pp. 154-71. 

5. Ibid., pp. 169-71. 

6. Cf. Bianchi, în Numen 12 (1965), 3, pp. 161-78. 

istorică”! a sa, să contopească observaţiile lui Hans Jonas şi pe 
cele ale lui Carsten Colpe. Evită astfel unilateralitatea pe care 
M. Schenke şi alţii i-o reproşaseră lui Jonas. Trebuie să notăm şi 
faptul că Bianchi nu include mistica de tip neoplatonician şi 
monastic în schema de mai sus. Mai atras însă de ideea de 
continuitate, la nivel subiectiv, în mistică, a schemelor obiective 
ale ascensiunii sufletului, pare Gilles Quispel?. 


* 


x * 


Nu intenţionăm să expunem aici teoriile şcolii de istoria 
religiilor (religionsgeschichtliche Schule) cu privire la „ascen- 
siunea sufletului” sau Himmelsreise der Seele, teorii pe care 
le-am analizat critic în alt loc?. Ajunge să reamintim aici că unul 
dintre primii exponenţi ai şcolii germane, Wilhelm Anz, a fost 
cel care a notat importanţa deosebită a acestui motiv în gnoză. 
Pentru Anz, „ascensiunea sufletului” reprezenta „doctrina cen- 
trală” a gnosticismului. Puțin mai tîrziu, Wilhelm Bousset, care 
transforma întreaga teorie a predecesorului său, afirma şi el că 
„die Himmelsreise der Seele”, dacă nu este chiar doctrina cen- 
trală, este una dintre doctrinele centrale ale gnozei. 

Documentele copte originale par să demonstreze că Anz - 
făcînd abstracţie aici de problema originii „călătoriei celeste” 
(Himmelsreise) — avusese dreptate : „ascensiunea sufletului”, ca 
experienţă imediată şi efectivă şi realizare practică a gnozei este, 
în fond, scopul ultim al acesteia şi prin urmare poate fi plasată în 
centrul absolut de interes al gnosticului. 


Cf. Bianchi, Storia dell 'etnologia, Roma, 19712, pp. 250-55. 

G. Quispel, Gnosis als Weltreligion, Zürich, 1951, pp. 40-44. 

3. A se vedea de exemplu în această privinţă art. nostru „L «Ascension de 
l'âme» dans les mysteres et hors des mystères”, în Bianchi-Vermaseren 
(eds), La soteriologia dei culti orientali, pp. 276-302. 

Pentru Hans Jonas, problema „ascensiunii” este strict legată 
cea a obiectivării. 


Călătoria celestă a sufletului care se întoarce (în Dumnezeu) este 
una dintre trăsăturile comune constante ale sistemelor gnostice 
divergente în alte privinţe, iar semnificaţia sa pentru mintea 
gnostică este intensificată şi prin faptul că aceasta reprezintă nu 
numai o credinţă importantă în teoria şi expectativa gnostică şi 
care exprimă concepţia despre relaţia omului cu lumea, dar şi o 
experienţă de relevanţă practică imediată pentru credinciosul 
gnostic, pentru că semnificaţia gnozei este aceea de a-l pregăti 
pentru acest eveniment final, iar întregul ritual etic şi de instruire 
tehnică sînt menite să asigure împlinirea lui!. 


Acest proces apare mai tîrziu „«interiorizat» (internalized) 


sub forma unei tehnici psihologice de transformare interioară, 
prin intermediul căreia Sinele, deşi încă în corp, poate să obţină 
absolutul ca pe o condiţie imanentă, deoarece legată de timp. O 
scală de stadii mentale substituie staţiunile itinerariului mitic. 
Dinamica autotransformării spirituale progresive substituie impul- 


sul 


»2 


spaţial prin sferele celeste”“. Asistăm deci la un proces de 


subiectivare : 


Prin trecerea de la stadiile obiective în faze subiective ale expe- 
rienţei personale (self-performable) care culminează în extaz, 
adică în uniunea mistică, mitul gnostic trece în mistică (neo- 
platonică şi monastică). (...) Ceea ce se întîmplă cu schema 
eschatologică este faptul că eschaton începe să facă parte din 
facultatea subiectului însuşi de a se automodifica şi devine o 
posibilitate supremă a existenţei înseşi. În acelaşi mod, staţiunile 
transcendente ale „ascezei” se transformă în stadii de progres 
intrapsihic, în faţa acestei puteri absolute a Sinelui. Se poate 


1. 
2. 
3. 


Philosophical Essays, 292 ; cf. Gnostic Religion, pp. 165-7. 
Ibid., pp. 292-3. 
Ibid., p. 293. 

vorbi despre o „psihologizare” a ascezei. Ca să recapitulăm : un 
interes (concern) „existenţial” originar, obiectivat la început în 
proiecția mitică reprezentantă (representational) care priveşte 
subiectul ca adevăr teoretic, se întoarce apoi ca posibilitate 
practică la originile sale, adică la existenţa însăşi!. (...) Fiziologia 
mistică, conceptuală, şi mitul gnostic nu au nevoie să se cunoască 
reciproc : pot să depindă ambele de aceeaşi cauză şi poate exista 
chiar şi (cum a fost sugerat aici) o secvenţă „naturală” de prius 
Şi posterius între ele, fără ca fenomenul apărut ulterior să fi 
derivat din cel primar. Din contra, ele sînt formaţiuni analoge 
izvorîte din aceeaşi sursă într-o anumită ordine temporală”. 


Experienţa practică a ascensiunii sau a extazului unitiv este 
făcută posibilă de anumite scheme emanaţioniste teoretice, pre- 
zente atît în mit cât şi în mistică. În mit, sufletul este rezultatul 
unei „devoluţii”, ceea ce implică obţinerea salvării prin anularea 
forţelor externe care obstrucţionează (obstructive) trecerea către 
Dumnezeu. În mistică, sufletul reprezintă veşmîntul pneumei, 
adică pneuma devine suflet din cauza unei căderi şi, în consecinţă, 
salvarea devine un proces de transformare spirituală” (de altfel, 
se pare că Jonas implică aici o superioritate a pneumei asupra 
psihicului în orice context ideologic ; fără-ndoială, lucrul acesta 
nu este adevărat, tocmai în contextul neoplatonician la care pare 
să se refere: acolo, pneuma este un veşmînt, subtil dar pur 
corporal, al sufletului, după teoria aristotelică privitoare la proton 
organon sau corpul astral al sufletului). 

Deşi ar fi avut la dispoziţie documente originale, de importanţă 
capitală pentru problema ascensiunii sufletului în gnosticism, 
cum ar fi cele două Cărţi ale lui Ieu şi tratatul Pistis Sophia, 
Jonas nu a întreprins o analiză în profunzime a acestui motiv 
gnostic fundamental. În lucrările sale, caracterul de experienţă 


1. Ibid., p. 294. 
2. Ibid. 
3. Ibid., pp. 294-5. 

trăită pe care gnoza trebuia fără îndoială să îl primească pentru 
practicant a fost redus la o simplă generalitate care nu pare să 
ţină cont de multiplicitatea expresiilor istorice concrete pe care le 
lua aceasta. Am vorbit altundeva despre „norul gnozei” care îl 
înfăşoară pe Zostrianos - şi aceasta nu este o experienţă izolată, 
de vreme ce în Parafraza lui Sem de la Nag Hammadi, al cărei 
cadru narativ este totodată şi apocaliptic, vizionarul întîlneşte 
eonii celeşti sub forma unor nori colorați. 

Aşadar gnoza „intelectuală”, opusă celei ritualiste, nu tre- 
buie să fi constat din memorizarea abstractă a unor locuri sau 
topoi unde sălăşluiau puterile celeste, a numelor lor şi a formu- 
lelor de trecere, adesea foarte complicate. E foarte probabil că 
tehnicile meditaţiei gnostice implicau vizualizări şi scenarii 
fantastice despre care astăzi nu ne mai putem face decît o palidă 
idee. Imaginaţia gnostică vie, capabilă de a produce acele 
descrieri care, transformate într-un cadru vizual, ar părea ieşite 
din mîna unui Hieronymus Bosch, nu trebuie să se fi mulţumit 
cu exerciţii de memorizare abstractă. (În acea vreme, de altfel, 
nu exista memorizare abstractă : aşa cum am demonstrat în alt 
loc, ea este un produs al puritanismului şi al artei dialectice a 
memoriei inventate de hughenotul Pierre de la Ramée în secolul 
al XVI-lea!). Este suficient să ne gîndim aici la istoria creaţiei 
în sistemul „sethian” din Parafraza lui Sem, în care elementul 
predominant este format de nenumărate matrice înzestrate cu 
ochi, de vînturi-matrice şi de nori colorați care reprezintă eonii 
cereşti. 

Putem reconstrui doar o minusculă parte din ceea ce trebuie 
să fi constituit experienţa trăită a gnozei şi tehnicile de meditaţie 
utilizate de grupările gnostice ale Antichității tîrzii. Ar fi extrem 
de fals să ne imaginăm că adepţii şi-ar fi petrecut întreaga zi 
fixîndu-şi în memorie acel conţinut teoretic al gnozei pe care ni-l 


1. În această privinţă, a se vedea articolul nostru Magia spirituale... cit. 

transmit tratate ca Pistis Sophia sau Cărţile lui Ieu. Bineînţeles, 
cum am mai spus deja, a-şi aminti topografia fiecărui loc din 
lumea de dincolo, numele şi formele fiecărui arhonte, formulele 
de trecere şi, probabil, incantaţia melodică, aceea care le acom- 
pania deseori pe cele din urmă, nu era un lucru uşor, nici atunci 
cînd „vămile” - topoi sau faxeis - nu erau în număr de 365, ci 
doar de 60 sau mai puţin. Totuşi maniera precisă în care gnosticii 
învățau toate acestea — şi este sigur că unii dintre ei o făceau - ne 
va rămîne pentru totdeauna necunoscută. 

Ştim, totuşi, că exerciţiile lor nu aveau un caracter abstract şi 
constau, după toate probabilitățile, într-o invenție mentală, într-o 
vizualizare interioară nu numai a fiecărei etape din ascensiunea 
lor, ci şi a altor conţinuturi, diverse, ale gnozei. 

Unul dintre aceste exerciţii, pe care îl practicau peraţii, consta 
probabil în fixarea ochilor asupra unui crîmpei de cer. Prin 
modificarea perspectivei focale (sau prin forma norilor, sau prin 
ambele combinate), se putea obţine imaginea unui şarpe: 


Dacă privirea ta va întîlni îngăduinţă, atunci vei putea vedea, 
cînd ochii ţi se vor înălța spre cer, frumoasa imagine a Şarpelui 
încolăcit la marele început al cerului şi felul în care acesta 
devine principiu al oricărei mişcări pentru toate fiinţele care 
se nasc. Atunci abia vei înţelege că nici o fiinţă, nici în cer, 
nici pe pămînt, nici în infern nu ar fi apărut nicicînd fără 
Şarpe..... 


Din cîte ştim, nu există o altă informaţie despre această 
practică stranie în afară de aceea a lui Ipolit cu privire la peraţi 
(Ipolit este, desigur, ereziologul cel mai fidel în transmiterea 
doctrinei cu care polemizează, cît şi cel mai atent la particu- 
larităţile sistemelor gnostice). Şi totuşi se întîlneşte un exerciţiu 
similar în gnoza ismailiţilor, un grup şiit: „Cel care rămîne treaz 


1. Ipolit V 16; cf. şi J. Doresse, Les livres secrets, pp. 51 şi 322. 

în noaptea qadr”, spune un text ismailit!, „va vedea..., dacă 
priveşte în zori în spărtura Lunii, imaginea lui Mohamed”?. 

Experienţa gnozei - inclusiv, şi poate mai ales a gnozei 
intelectuale - nu poate fi înţeleasă cu nici un chip dacă nu se 
exercită la maximum facultatea poetică ce zace în fiecare dintre 
noi, după cum a observat în mod just G. Quispel?. Desigur, 
pentru gnostici, tehnicile lor de meditaţie, visele lor, extazele lor 
erau cu totul altceva decît poezia. Şi totuşi, dacă vrem să-i 
înţelegem, nu avem un alt instrument mai adecvat decît cel al 
poeziei şi al imaginaţiei poetice. 

Pentru că un lucru este sigur: chiar şi cel mai rafinat aparat 
conceptual - iar cel al lui Jonas este indubitabil unul dintre ele - 
nu poate reuşi să ne dea o idee de ceea ce se întîmpla în mod real 
într-un cerc gnostic, dacă nu încercăm să ne identificăm cu jungla 
luxuriantă de imagini prezentă în textele gnostice originale şi 
chiar şi în rezumatele ereziologilor. 

Cînd peraţii lui Ipolit (V 17, 3-4) imaginează raportul model- 
-copie după acel pasaj din Facere (30, 37-9) în care Iacov, 
arătîndu-le oilor nuiele cărora li se jupuise scoarţa în unele 
porţiuni, obţine miei cu piele bălţată, trebuie să ne reprezentăm 
vizual această analogie pentru a o putea înţelege. Şi de altfel, 
cînd sethienii (Hipp. V 19) recomandă studiul analogic al 
pupilelor (19, 7) sau al matricei materne (ib., 11), aceasta se 
referă probabil la un exerciţiu pe care adeptul era realmente 
chemat să-l îndeplinească. 


1. Ismailiţii reprezintă o formă de gnoză islamică apărută în Irak în secolul 
al IX-lea. Ismailiţii sau qarmaţii exaltă figura lui Ismael, fiul imam-ului 
Giafar ben Muhammad. Cea mai bună carte despre gnoza ismailită este 
astăzi cea a lui Heinz Halm, Kosmologie und Heilslehre der friihen 
Ismailiya, Wiesbaden, 1978. 

2. R. Strothmann, Gnosis-Texten der Ismailiten, Göttingen, 1943, p. 23. 

3. G. Quispel, „Gnosis”, în M.J. Vermaseren (ed.), Die orientalischen 
Religionen..., cit. 

Din păcate, nu vom cunoaşte niciodată cu precizie etapele 
prin care gnosticul trebuia să treacă pentru a ajunge la obţinerea 
experienţei intime a gnozei ; realizată mental sau ritual, această 
experienţă echivala în orice caz cu o ascensiune extatică în care 
el avea viziunea eonilor sub forma unor nori colorați sau sub forma 
unor topoi geometrici, în care alunecau figuri bizare, cu nume nu 
mai puţin insolite. În orice caz, experienţa de mai sus era mai 
diversă decît ne-am putea imagina sau decît am putea-o reconstrui, 
pornind de la informaţii prea fragmentare pentru a ne putea oferi 
un tablou propriu-zis. În această situaţie, orice tentativă teoretică 
de a schematiza experienţa extatică gnostică este condamnată, 
indubitabil, să rămînă o simplă ipoteză. Chiar tentativa lui Jonas, 
în pofida enormei sale reputaţii, se încadrează în aceeaşi categorie. 


* 


x * 


Una dintre ideile la care Jonas ţine cel mai mult este cea a 
prezenței schemei „devolutive” gnostice, chiar la cei mai acerbi 
oponenți ai gnozei cum ar fi Origen, în tabăra creştină, iar în 
tabăra neoplatoniciană Plotin. 

Jonas îi consacră lui Origen un lung capitol din prima parte a 
volumului al doilea din Gnosis... a sa! şi reia sintetic tematica 
într-un articol dedicat problemei sufletului la Plotin”. 

După Jonas, în Peri arch6n de Origen, pleroma gnostică este 
substituită de „minţi” (noâs, pl. noi şi nu noes, cum a demonstrat 
H. Crouzel) pre-existente care stau în jurul lui Dumnezeu Tatăl, 
egale între ele, unite cu Dumnezeu în contemplatie şi iubire. 
„Mişcarea” este cea care determină căderea, o cădere în care noi 
se transformă în psychai, suflete. Origen speculează asupra legă- 
turii etimologice dintre psyché şi psychros pentru „lămurirea 


1. Gnosis... II, 1, pp.175-223. 
2. „The Soul in Gnosticism and Plotinus”, în Le Neoplatonisme, Paris, 
1971, acum în Philosophical Essays, pp. 324 sq. 

concepţiei sale despre sufletul omenesc ca deteriorat, diminuat, 
«răcit»” în comparaţie cu situaţia minţilor (noi) înainte de drama 
ontologică!. Sufletul uman ocupă o poziţie intermediară între 
bine şi rău, între spirit şi corp. Lumea nu este rezultatul liberului 
arbitru acordat de Creator, ci mai curînd rezultatul căderii „min- 
ţilor” (noi) dotate cu liber arbitru. 


In acest sens, Origen face o ingenioasă combinaţie a axiomei 
gnostice - conform căreia lumea este produsul unei căderi - cu 
premisa biblică după care Dumnezeu însuşi este creatorul lumii?. 


Discuţia provocată de teza lui Jonas a văzut generaţii întregi 
de patrologi şi istorici ai religiilor opunîndu-se unii altora, primii 
înclinați să nege existenţa unei perspective dualiste a lui Origen, 
ceilalţi în general de acord, mai mult sau mai puţin, să afirme 
prezenţa, la Origen, a unei „culpe antecedente”, îmbinată cu 
postulate dualiste. 

Cele mai recente documente ale acestei polemici sînt două 
volume îngrijite de U. Bianchi”, care reia teza lui Jonas, după 
cum am mai spus, pornind de la conceptul-cheie de „culpă 
antecedentă”*. Oponentul principal al lui Bianchi a fost H. Crouzel, 
după care nu există nici urmă de dualism la Origen, pentru că 
trecerea de la stadiul dinaintea căderii la cel de după cădere pare să 
se desfăşoare în conformitate cu liberul arbitru al „minţilor” (noi). 

Într-adevăr, este greu să admitem că Origen ar fi rămas 
„contaminat” de schema gnostică, dacă ne gîndim că el începe să 


1. U. Bianchi - H. Crouzel (eds), Arche e Telos. L'antropologia di Origene 
e di Gregorio di Nissa (Studia Patristica Mediolanensia, vol.12), Milano 
1981, p. 39. 

2. Ibid., pp. 329-30. 

3. U. Bianchi (ed.), La „doppia creazione” dell’uomo negli Alessandrini, 
nei Cappadoci e nella gnosi, Roma, 1978, şi Arche e Telos, op. cit. 

4. Vezi supra, p. 63, n. 2 şi p. 113, n. 3. 

5. Cf. H. Crouzel, „L'anthropologie d'Origene”, în Arche e Telos, pp. 36 
sq. 

scrie în anii 215-217 tocmai pentru a-i pune la dispoziţie prie- 
tenului său Ambrosius din Alexandria, un valentinian recuperat, 
o materie de reflecţie filozofică, în măsură să poată concura în 
profunzime cu doctrina valentiniană!. 

Într-un studiu foarte echilibrat, G. Sfameni Gasparro a demon- 
strat că Origen este exponentul 


„.. unei doctrine „spirituale” care, chiar şi în premisele sale de 
tip platonician exprimate în noţiunea de preexistenţă şi de „culpă 
antecedentă”, apare în întregime nutrită de elemente biblice şi 
creştine, mai ales acolo unde insistă asupra acţiunii primare a lui 
Dumnezeu şi a Logos-ului în opera de purificare şi de sanctificare 
a omului şi prezintă progresul spiritual al creaturii ca participare 
la viaţa însăşi a Creatorului?. 


Autoarea subliniază diferenţele între perspectiva origeniană şi 
cea gnostică: 


Această echivalență, care caracterizează natura corpului ca plasma 
consecutivă căderii originare, nu implică un antagonism de tip 
gnostic, plasma însăşi fiind opera lui Dumnezeu, finalizată pro- 
vindenţial întru corectarea logikos-ului şi întru restaurarea finală. 

Totuşi, supunerea la componenta somatică şi neglijarea 
„substanţei celei mai bune” din om, mai precis a elementului 
„după chipul”, induce angajarea, şi din partea acestuia din urmă, 
a „imaginii terestrului”. Asta înseamnă că se revarsă asupra lui 
condiţia culpei a cărei consecinţă şi expresie este plasma şi, 
acumulînd păcate ale existenţei actuale, elementul „după chipul” 
se îndepărtează tot mai mult de stazus-ul primitiv de inocenţă, 
asimilîndu-se în întregime în puterea malefică. Este posibilă 
totuşi o mişcare contrară, prin care omul, în deplină cunoştinţă 
a propriei sale naturi şi a valorii respective a propriilor com- 


1. Cf. Arche e Telos, p. 272. 
G. Sfameni Gasparro, „Restaurazione dell'immagine del celeste”, în 
Arche e Telos, pp. 234-5. 

ponente, se întoarce pe de-a-ntregul către „Cel după chipul căruia 
»1 


a fost creat” . 

Şi poziţia lui Hans Jonas privind prezenţa la Plotin a „schemei 
verticale” devolutive gnostice este foarte controversată. 

Capitolul V - şi ultimul - din Gnosis..., II, 1, intitulat 
„Die Systeme des dritten Jahrhunderts: Origenes”?, conţine 
numai analiza sistematică a tratatului origenian De principiis în 
traducerea latină a lui Rufinus. Jonas îi rezervă puţin spaţiu lui 
Plotin, în primul paragraf al acestui capitol, intitulat „Gleichzei- 
tigkeit der grossen Systeme (Origenes, Plotin, Mani)” (Simulta- 
neitatea marilor sisteme : Origen, Plotin, Mani). Recent, el a 
consacrat un articol acestei probleme. 

După Jonas, Plotin, Origen şi Mani nu sînt numai contem- 
porani : ei reflectă în doctrinele lor acea constantă spirituală a 
epocii lor care este schema devolutivă prezentă în sistemele 
gnostice. Aparent, Origen şi Plotin sînt adversari încrîncenaţi ai 
gnosticismului ; dar de fapt ei împărtăşesc cu gnosticii schema 
verticală şi ideea unui păcat care precedă originile omului, con- 
cepţie care, în acel moment istoric, înlocuise ideea greacă tradi- 
ţională a „perfecţiunii” armonioase a universului. 

Atît la Origen cît şi la Plotin asistăm la o „reevaluare gnostică” 
a gîndirii clasice, care constă în „situarea sufletului pe o treaptă 
inferioară” (downgrading of the soul. Pentru Plotin, sufletul 
este o ipostază universală, un stadiu în evoluţia transcendentală a 
fiinţei. 

De fapt, acesta este modelul pe care Plotin îl împărtăşeşte cu 

gnosticii, aceiaşi gnostici cărora el li se opune, iar proximitatea 

concepţiilor lor fundamentale este cea care explică sentimentul 


Ibid., p. 257. 

Gnosis... II, 1, pp. 171-223. 
Philosophical Essays, pp. 324 sq. 
Ibid., p. 325. 

puternic care emană din polemica sa: e un protest contra carica- 
turii propriei sale cauzel. (...) Ce este scos încă de la început în 
relief, e faptul că gînditorii din acest grup - oameni atît de 
diferiţi ca Valentin şi Ptolemeu, autorul anonim al lui Poimandres 
şi cel al Apocrifului lui Ioan, Origen, Plotin şi Mani - îşi 
propuneau în mod evident să producă sisteme speculative. 


Un sistem „este un ansamblu deductiv în care fiecare lucru 
depinde de altul şi o înlănţuire de gînduri şi imagini duce de la 
primele principii la ultimele consecinţe”. Un lanţ al fiinţei este 
deci reprodus de o înlănţuire a gîndirii. Ce ce se întîmplă mai 
întîi în teorie, se întîmplă mai întâi şi în realitate şi este începutul 
a ceea ce va urma. Acest lanţ al fiinţei este, la autorii citați, 
vertical şi e suspendat în punctul său cel mai înalt: 


Nimic mai sigur aprioristic pentru gînditorii acelei epoci, nimic 
mai clar pentru ochiul lor interior; şi nimic mai straniu pentru 
modul nostru de a gîndi, în care ordinea cauzelor porneşte de jos 
Pi 2 
în sus“. 


Pentru sistemele din acea vreme, desfăşurarea graduală a 
existenţei are loc în două dimensiuni care se suprapun una alteia : 
spaţiul este dimensiunea alienării care creşte prin îndepărtarea 
progresivă de sorgintea iniţială. De aceea scopul practic, în toate 
aceste cazuri, este întoarcerea la origini, la unitatea care a fost 
înlocuită de pluralitate. Aceste sisteme pornesc de la două ecuaţii 
fundamentale : unitatea semnifică perfecţiune, pluralitatea semni- 
fică deficiență. Harta orizontală a realităţii nu-i interesa cîtuşi de 
puţin pe aceşti gînditori, care îşi concentrau întregul efort pentru 
a înţelege ordinea verticală, „ierarhia invizibilă, nu extensia 


vizibilă a lucrurilor”?. 


1. Ibid. 
2. Ibid. 
3. Ibid., p. 326. 

În acest tip de speculație ontologico-sistematică, timpul este 
dimensiunea realităţii. Este vorba despre un timp metafizic al 
unor prius şi posterius cauzali care pot fi transformați, dintr-o 
concepţie mitologică a evenimentelor ce preced creaţia, într-o 
concepţie filozofică „a unei mişcări atemporale înapoi şi coexten- 
sive cu lumea noastră pe un plan diferit”!. Din cauza distanţei 
incomensurabile între extremele existenţei, apar două probleme 
de importanţă capitală : cum să se „reumple” această distanţă (şi 
aşa apar entităţile intermediare ale fanteziei gnostice) şi cum e 
posibil ca această lume să poată deriva dintr-o sorginte atît de 
pură ? Trebuie să se fi întîmplat ceva care să justifice trecerea de 
la perfecțiunea şi libertatea primare la ambiguitatea şi ameste- 
cătura posterioare pe care omul le are în faţa ochilor. Speculaţia 
trebuie aşadar să răspundă la aceste întrebări. În plus, răspunsul 
devine şi mai dificil din cauza ideii gnostice că Dumnezeu nu are 
nimic de a face cu lumea - înţeles conform unei supoziţii aflate în 
contrast atât cu premisele biblice, cât şi cu cele platoniciene?. 

În Enneadele plotiniene (VI), originea răului pentru sufletul 
individual este pusă pe seama unor cauze care sînt, în ordinea 
verticală a devoluţiei, următoarele : tolma (audacia, îndrăzneala), 
genesis (naşterea, intrarea în devenire) şi autexousion (auto- 
-determinarea). 

Dar acest lucru este valabil şi pentru sufletul lumii în calitatea 
sa de terță ipostază, cum rezultă din Enn. III 7,11 (Despre 
originea timpului) : la origini, timpul se odihnea în Fiinţă ; „dar 
exista o natură prospectivă (polypragmon) care voia să se auto- 
posede şi autoregleze şi hotărise să caute mai mult decît avea în 
prezent. Astfel începu să se mişte şi împreună cu ea se mişcă şi 
timpul...”. Pentru că exista 


..-în Suflet o putere neliniştită care voia în permanenţă să transfere 
ceea ce contempla (în lumea inteligibilă) într-un alt mediu şi nu 


1. Ibid., p. 327. 
2. Ibid. 

voia să aibă concomitent în vedere ansamblul total. Aşa cum 
forma substanţială (logos) se desfăşoară din sămînţa în repaos 
şi trece printr-o presupusă multiplicitate, ascunzînd multipli- 
citatea (simultană) în diviziune, şi în loc de Unul interior, 
extinde Unul în afara ei înseşi şi continuă cu extensii din ce în 
ce mai slabe - la fel şi Sufletul: cînd el făcu lumea sensibilă ca 
imitație a celei inteligibile şi îi dădu o mişcare diferită de a 
celei inteligibile, dar conformă cu aceasta şi doritoare să îi 
semene, înainte de orice altceva el se temporaliză pe sine, 
generînd timpul ca substitut al eternității; apoi, el supuse 
timpului şi cosmosul creat, plasîndu-l cu totul în timp şi măsu- 
rînd toate procesele sale cu timpul!. 


Şi Jonas adaugă: „Acesta este un amestec de ontologie şi 


dramă?, adică mit. Ontologia articulează ceea ce este timpul, în 
contrast cu eternitatea ; mitul relatează cum s-a separat timpul de 


eternitate 


”5. Ca şi la Origen, şi aici începutul deteriorării este 


mişcarea, în vreme ce motivul dramei este autexousion, adică 
liberul arbitru. 


Remarcăm că în punctul critic, adică în acel moment în care se 
pune problema să vedem de ce trebuie să existe această lume 
inferioară în afara inteligibilului, Plotin trebuie să recurgă la 
acelaşi limbaj de apostazie şi cădere pe care îl reproşează în 
permanenţă gnosticilor”. 


Ne 


w 


Ibid., p. 331. 

Nota profesorului Ugo Bianchi: „«Drama» nu este numai mit, ci şi 
diferența în raport cu platonismul ; acesta se situează în gnosticism 
mai sus (Sophia etc.), în platonism la nivelul cel mai de jos, adică al 
sufletului şi al sufletelor (este adevărat că există tolma nois-ului la 
Plotin). În (neoyplatonism există mai multă armonie de ansamblu, 
pentru cosmos în totalitatea lui, cuprinzînd cele de sus şi cele de jos, 
fără de care «cele de sus» ar fi incomplete, cum spune chiar Platon, în 
Timaios”. 

Ibid., p. 332. 

Ibid. 

Recent, problema raportului între Plotin şi gnostici a fost 
reluată de cercetătorul german Chr. Elsas în cartea sa Anti- 
cosmismul neoplatonician şi gnostic în şcoala lui Plotin. 

În Actele Congresului din Messina organizat de U. Bianchi în 
1966, gnosticismul se defineşte ca doctrină a consubstanţialităţii 
spirituale între om şi divinul acosmic, doctrină caracterizată de 
un dualism anticosmic şi de „identitatea între cunoscător, cunoscut 
şi mijlocul de cunoaştere” (gnostic — eu transcendent - gnoză). 

După cum am mai spus, Hans Jonas, luînd ca punct de plecare 
„schema verticală” a sistemelor gnostice, demonstrase identitatea 
de structură între această schemă şi sistemul lui Plotin. Metafizica 
plotiniană este transformarea mitului gnostic, o formă mai puţin 
grosolană de „obiectivare” a unei aceleiaşi „rădăcini existen- 
tiale”. Este vorba nu despre o influenţă, ci mai curînd despre un 
acelaşi „climat cultural” (Gedankenklima), despre o „convergenţă 
spontană” din cauza „comuniunii spirituale şi a premiselor funda- 
mentale” ale acestor două forme de gîndire. Mitul gnostic şi 
metafizica plotiniană sînt, ambele, forme de obiectivare ale unei 
situaţii existenţiale comune, traducîndu-se „în aceeaşi schemă 
ontologică a susului şi a josului, a unului şi a multiplului, a 
ordinii verticale”. Astfel, gnosticismul ar fi forma mitologică a 
gnozei, în vreme ce sistemul plotinian ar fi forma mistico-filozofică 
a ei. Jonas minimalizează influenţele platoniciene asupra gnosti- 
cismului şi, oricît de fructuoasă ar fi abordarea sa fenomeno- 
logică, ea trebuie întregită, după Elsas, cu o cercetare istorică de 
o şi mai mare acurateţe?. 

Această cercetare istorică trebuie să pornească, în primul 
rînd, de la situarea scrierii lui Plotin, pusă de Porphyrios sub II 9 
şi intitulată tot de el (VP 24) Contra celor care spun că 


1. Chr. Elsas, Neuplatonische und gnostische Weltablehnung in der Schule 
Plotins, Berlin-New York, 1975. A se vedea şi recenzia noastră, în 
revista Aevum 51 (1977), 187b-189b. 

2. Ibid., p. 5. 

Demiurgul lumii şi lumea sînt rele, în ansamblul operei plotiniene, 
care a cunoscut o dezvoltare în timp. Această scriere nu este de 
fapt izolată: împreună cu textele de sub III 8, V 8 şi V 5, ea 
formează grupul numerotat de regulă de la 30 la 33 (fiind ultima 
din grup). 

Care erau gînditorii împotriva cărora se dezlănţuia Plotin în 
scrierea 33? După majoritatea cercetătorilor, este vorba despre 
gnostici. Ei s-au gîndit totuşi la un gnosticism greco-păgîn, 
influenţat de exegeza platoniciană din primele două secole p.C., 
adică de medio-platonismul pitagorizant al lui Numenius din 
Apamea şi al elevului lui Plotin, Amelius. Alţii văd conexiuni cu 
ermetismul, cu magia neagră a lui Olimpius, cu retorul Diofanes. 
Dar majoritatea cercetătorilor, pornind de la capitolul 16 din Vita 
Plotini, în care se aminteşte o scriere a lui Zoroastru, se gîndesc 
la o influenţă a tradiţiei zoroastriene sau chiar maniheiste ! Totuşi, 
Carl Schmidt a depistat o înrudire majoră între schema denunţată 
în scrierea 33 şi schema valentiniană, deducînd din aceasta o 
implicită polemică anticreştină ca fond comun al ambelor (după 
Fr. Thedinga, polemica plotiniană e îndreptată contra unui anumit 
Origenes, coleg al lui Plotin la şcoala lui Ammonius şi frecven- 
tator al şcolii plotiniene). Elsas analizează cu atenţie pasajele în 
care „schema alexandrină” se prezintă în scrierile plotiniene. 
După E.R. Dodds, în vreme ce în scrierea 33 această schemă este 
respinsă în polemica împotriva gnosticilor, în scrierile anterioare 
ea este, dimpotrivă, acceptată, cu Numenius şi Amelius. Con- 
tradicţia priveşte şi conceptul fundamental de tolma (îndrăzneală, 
aroganță), absent din scrierea 33. Negativitatea atribuită de Plotin 
materiei e împărtăşită atît de Numenius cît şi de gnostici. 

Toate acestea par să valideze ideea lui Jonas că Plotin ar fi fost 
conştient de anumite similitudini între gîndirea sa şi gîndirea 
celor cu care polemiza în scrierea de sub II 9. Asta ar explica şi 
motivul pentru care, în această scriere, nu se vorbeşte niciodată 
despre tolma. 

Totuşi, cine pot fi „prietenii” indicaţi în II 9, 10, care la 
început făceau parte din şcoala plotiniană şi apoi s-au aliat cu cei 
incriminaţi? În VP 16 se vorbeşte despre Aquilinus, indicat de 
Ioannes Lidus ca autor al unei alegorii despre materia inteligibilă. 
Speculaţiile lui despre Maia (mama lui Hermes Trismegistul) şi 
despre Hermes = logos, amintesc de Numenius. Eunapius îi 
indică pe Origenes, Amerius şi Aquilinus ca principali repre- 
zentanţi ai aceleiaşi şcoli. Origenes a fost elevul lui Ammonius şi 
auditor al lui Plotin. Porphyrios vorbeşte despre o scriere ori- 
geniană Sui demonii, în care se interpretează mitul Atlantidei 
într-un mod foarte apropiat de Numenius. Amelius trebuie să fie 
elevul lui Plotin Amelius Gentilianus, numit de Plotin însuşi 
Amerios. Şi el împărtăşeşte poziţiile numeniene ale lui Origenes. 
Ne putem gîndi fără ezitare la o sciziune în interiorul şcolii 
plotiniene, între Porphyrios - ca reprezentant „ortodox” - şi 
Amelius, teză pe care, totuşi, n-am împărtăşi-o cu Elsas. El 
crede că, deoarece Amelius acceptă logos-ul în scrierile sale, 
aceasta ar putea explica polemica anticreştină a lui Porphyrios. Şi 
cel din urmă a suferit influenţa lui Numenius, cum a demonstrat 
J.H. Wasznik, şi le-a transmis elemente numeniene lui Calcidius, 
Arnobius şi Macrobius. Plotin însuşi depinde de Numenius, într-o 
măsură mai mare sau mai mică, mai cu seamă în primele sale 
tratate. 

O scriere citată în VP 16 şi folosită de „gnostici” alături de 
Adelphius şi Aquilinus este atribuită unui oarecare Alexandru din 
Libia, posibil autor al unor silogisme care îi atribuiau lui Cristos 
o corporalitate supraterestră (Tert. de carne Christi, 15-17). După 
Hilgenfeld, el aparţinea valentinismului occidental, ca Ptolemeu 
şi Heracleon. Dar Tertulian nu îl citează între valentinieni. Rezultă 
că Alexandru era mai curînd un docetist, ca Iulius Cassianus, şi 
se afla în afara curentului valentinian, profesînd un anticosmism 
radical. Valentin, ca şi Alexandru, vine din Africa septentrională. 
ÎI întîlnim la Roma între anii 136/140, în fruntea unui grup 
egiptean (nu este încă un eretic). Rupe cu Marea Biserică abia în 

143, odată cu alegerea lui Pius, şi moare spre 160 (dar moare 
creştin, cum observă G. Quispel). Şcoala lui, după cum ştim 
deja, se împarte într-un curent „moderat” (Ptolemeu, Heracleon, 
sistemul lui Ipolit) şi unul „radical” (Theodot, Marcu), apropiat 
de docetişti. O atare doctrină era probabil profesată de grupul ale 
cărui inscripţii şi fresce se găsesc pe un mormînt din Viale 
Manzoni, unde au fost înmormîntaţi, în vremea lui Plotin, Aurelius 
Felicissimus, Aurelius Onesimus şi Aurelia Prima, virgo, fratres 
et colliberti (inscripţie interpretată de J. Carcopino în sens gnostic). 
O frescă ar reprezenta-o pe Sophia lîngă cruce şi triada gnostică: 
Primul Om - Al Doilea Om - Sophia. Umbra Bunului Păstor s-ar 
putea descifra conform doctrinei valentiniene a reflectării logos- 
-ului în lume. 

În VP 16 apare şi numele de Zoroastru. În scrierile gnosticilor 
sethieni, Zoroastru are un rol deosebit, în calitate de autor al 
unor scrieri astrologice. Clement Alexandrinul (Strom. V 104) 
vorbeşte despre un text apocaliptic în care Zoroastru se află în 
locul platonicianului Er (Republica X). Între scrierile gnostice 
copte există Adevăratul logos al lui Zostrianos, dumnezeul ade- 
vărului ; Logosul lui Zoroastru, aparţinînd cercurilor sethiene şi 
conținînd tradiţii de tip barbelognostic. 

Numele Nikotheos însă, care apare şi el în capitolul 16 din 
Vita Plotini de Porphyrios, pare să aibă legătură cu însemnarea 
lui Ipolit (Ref. IX 13,1) conform căreia un anume Alcibiade din 
Apamea din Siria ar fi adus la Roma o carte scrisă sub inspiraţie 
divină de partul Elchasai şi transmisă unui anume Sobiai („botezat 
în apă”, literal: „care a făcut baia”). Despre un Elchasai - 
Alchasaios se ştie că se afla în fruntea unei secte de botezători 
din Mesopotamia, în vreme ce un anume Elxai ar fi făcut parte 
din secta iudeo-creştină a sampseilor (Epif. Pan., 53.) 

Elsas crede că Nikotheos, întrucît era numit kekrymmenos e 
anheuretos (ocult, ascuns), ar aminti în greacă numele êl (dum- 
nezeu) kastiâ (ascuns). Elchasai şi Nikotheos ar fi, deci, una şi 
aceeaşi persoană. 

Un Nikotheos apare în fragmentul manihean din Turfân M 299. 
Mani fusese instruit de mughtazilaţii mesopotamieni, între care 
Elchasai era o autoritate. Geografic, doctrina lui Elchasai porneşte 
de la hotarul siro-partic şi se extinde către Siria şi Palestina. Origen 
în Cezarea află despre ea în 247. Apoi doctrina se răspîndeşte în 
Iordania orientală (Epifaniu), în 220 ajunge, cu Alcibiade, de la 
Apamea la Roma, îl influenţează pe Mani (născut în Babilonia în 
216), iar după aceea gnosticismul sethiano-arhontic, cu tradiţia 
lui Nikotheos şi a profeților Marthus şi Marthana. 

Numele lui Nikotheos apare şi la alchimistul Zosimos din 
Panopoli, care îl citează ca autoritate, alături de Zoroastru şi 
Hermes, în cartea sa despre Stoicheion Omega. Membru al unei 
comunităţi ermetice, Zosimos se reclamă de la tradiţia iraniană, 
chaldeană şi iudaică. Gnosticii ermetico-sincretişti ca Zosimos 
sînt acei viri novi cu care polemizează ereziologul creştin Arnobius 
în al său Adversus gentes, citîndu-l printre ei şi pe Numenius (II 
11). Sistemul ofiţilor numiţi peraţi se reclamă, în ce priveşte 
credinţele astrologice, de la Hermes, Zoroastru şi de la alţi Magi 
(Hipp. V 14), dar şi de la Numenius. 


După Carcopino, înainte de a deveni creştin, Arnobius fusese 
ermetic. În scrierile lui persistă încă elemente neortodoxe, mai 
ales din ermeticul Asclepius. Arnobius se revoltă împotriva plato- 
nismului, a neopitagorismului şi a doctrinei Magilor, dar mai 
ales împotriva şcolii lui Plotin. De aceea Elsas se consideră 
autorizat să îndeplinească marele pas de identificare a acelor viri 
novi ai lui Arnobius tocmai cu acei membri ai şcolii lui Plotin, 
împotriva cărora Plotin însuşi scrisese Enn. H 9: „Cu asta” 
afirmă Elsas, „am cîştigat un punct sigur, acela că gnosticii lui 
Plotin şi viri novi SÎNT, FIECARE ÎN PARTE, MEMBRI AI 
ŞCOLII LUI PLOTIN, care cel puţin la Arnobius, în pofida 
spectrului larg al formelor lor de manifestare, sînt identificaţi în 
cele din urmă ca grupuri aparte, în doctrinele salvării ale gnozei, 

în doctrina magiei şi a sacrificiului etrusc, şi prin articulațiile lor 
filozofice în formă platoniciană, pitagoreică şi ermetică”!. 

Un pasaj următor din Arnobius (I 52) vorbeşte despre Zoroastru, 
Zostrianos, Apollonius (din Tyana) şi Iulian, care este probabil 
Iulian Teurgul, autorul Oracolelor chaldeene. Iulian trăise la 
Roma în a doua jumătate a secolului al II-lea. Porecla de 
„Chaldeanul” pe care o avea tatăl său, cît şi referirile la foc din 
Oracole, par să indice o origine iraniană, în vreme ce termi- 
nologia Oracolelor e pur şi simplu platoniciană şi neopitagoreică 
şi trebuie situată în preajma lui Numenius. Numenius însuşi este 
considerat, de altfel, un Mag?. 

Cartea lui Elsas, care oferă o încadrare istorică mai sistematică 
şi de o mai mare acuratețe analizei fenomenologice a lui Jonas, 
conţine însă şi afirmaţii discutabile la care credem că am aderat 
uneori? prea orbește. În orice caz, sperăm că am reuşit să expu- 
nem pe scurt cîteva dintre problemele cele mai importante privind 
raporturile dintre Plotin şi gnostici. 


* 
x * 


Ce este fundamental nou în gnosticism, în raport cu gîndirea 
clasică ? 

Chiar dacă la Platon întîlnim o depreciere a corpului (anti- 
somatism) şi o doctrină a „căderii sufletului”* care în multe 
privinţe seamănă cu eroarea care scindează divinul în speculaţiile 
valentiniene, Demiurgul din Timaios, care creează lumea imitînd 
lumea ideilor, este „bun”, iar lumea însăşi, cu toate imperfec- 


ţiunile pe care le conţine, este totuşi necesară pentru desăvîrşirea 


1. Ibid., p. 48. 
Vezi recenzia noastră, p. 189a. 

3. Mai ales în articolul „Le vol magique dans l'Antiquit€ tardive”, în RHR, 
1981. 

4. Phaidr. 248; Tim. 41 şi sq. 

întregului. Aceeaşi atitudine de respect pentru cosmos se întîlneşte 
şi la Plotin şi este în cele din urmă prezentă, chiar dacă într-o 
manieră destul de oscilantă, şi în ermeticul Poimandres. 

Lumea greacă îi apare lui Jonas ca „o expresie grandioasă a 
familiarităţii cu lumea” (grandioser Ausdruck der Weltheimlichkeit)!, 
cu toate consecinţele optimiste relative la inserarea omului într-un 
cosmos armonic, divinizat, care decurg din această viziune. 

Gnosticismul substituie acestei perspective o „uriaşă nesi- 
guranţă a existenţei, spaima omului faţă de lume şi faţă de el 
însuşi” (ungeheure Daseins-Unsicherheit, Weltangst des Menschen, 
Angst vor der Welt und vor sich selbst). Noua „experienţă a 
lumii” (Welterfahrung) este exprimată în ecuaţia Kosmos = Skotos 
(univers = tenebre), complet diferită de ecuaţia orfico-platoniciană 
sôma-sêma (corp = mormînt). Transformarea constă în faptul că 
sufletul însuşi nu se mai află în opoziţie cu materialitatea cor- 
pului, ci intră în structura cosmosului tenebros, este demonizat, 
supus forţelor malefice. Eliberarea stă în negarea de sine însuşi 
ca existenţă psihică, negare a cosmosului în acelaşi timp, care duce 
la regăsirea scînteii de spirit ascunse, aparținătoare Dumnezeului 
necunoscut. Prin Plotin, lumea elenică, în calitate de expresie a 
„Taţionalităţii întregului” (Verniinjtigkeit des Alls), al cărei ultim 
mare susţinător va fi Hegel, se opune unei concepţii complet noi 
despre lume: concepţia gnostică, care vorbeşte despre caracterul 
„acosmic al Sinelui izolat” (Enrweltlichung des isolierten Selbst)’. 


1. Gnosis spät. Geist I, p. 140. 
2. Ibid. 
3. Ibid., 161 v. 


Capitolul V 


Gnosticismul şi lumea modernă 


Reflecţia privitoare la influenţa viziunii gnostice asupra filo- 
zofiei şi ştiinţei timpurilor moderne a constituit unul dintre inte- 
resele constante ale lui Jonas în perioada în care îşi adapta 
scrierile şi ideile pentru publicul american. Dar în ultimii ani, 
marcați de apariţia cărţilor Das Prinzip Verantwortung (Principiul 
răspunderii, titlu polemic, opus utopismului de inspiraţie marxistă 
exprimat în „principiul speranţei”, Das Prinzip Hoffnung) şi 
Macht oder Ohnmacht der Subjektivităt ? (Puterea sau neputinta 
Subiectivităţii ? ), Jonas a dat curs vechii sale dorinţe de a elabora 
„O morală pentru epoca tehnologică”. 

Este caracteristic atît pentru identificarea de către el în gîn- 
direa modernă a unor elemente gnostice, cît şi pentru polemica 
sa contra utopismului, faptul că Jonas se situează complet în 
afara problematicii contemporane a nihilismului. În acest sens, el 
nu tinde să transforme gnoza într-o Weltreligion — aşa cum a făcut-o, 
într-o perspectivă psihologistico-existenţială, Gilles Quispel! -, 
nici într-o Weltanschauung recurentă în diferite momente ale 
istoriei. În orice caz, este ideea lui Jonas aceea că existenţialismul 
modern se mişcă într-o dimensiune strict comparabilă cu cea a 
gnosticismului antic şi, în imanentismul ei, mai disperată. 

Deşi dezamăgit de atitudinea lui Heidegger din timpul recto- 
ratului său de la Marburg (rectorat din care apoi şi-ar fi dat 


1. Quispel, Gnosis als Weltreligion, op. cit. 

demisia), Jonas continuă să vadă în Heidegger pe cel mai mare 
filozof contemporan. Şi, într-un anumit sens, putem spune că 
analiza heideggeriană a structurilor existenţei constituie, pentru 
omul modern, mai mult decît o simplă „precomprehensiune” : 
cît se poate de relativă în instrumentarea sa analitică, feno- 
menologia existenţială a lui Heidegger reprezintă aproape un a 
priori de ordine teoretică pentru orice om modern. Ea se ridică 
la caracterul de destin în interiorul gîndirii occidentale. 

La început, Jonas utiliza fenomenologia heideggeriană ca pe 
o cheie hermeneutică. Dar ulterior a început să se întrebe de ce 
acestă cheie funcţionase atît de bine în cazul gnosticismului şi a 
descoperit, cu această ocazie, că „existenţialismul, care se pretin- 
dea a fi explicaţia existenţei umane ca atare, este dimpotrivă 
filozofia unei condiţii particulare, istoric determinate, a existenţei 
umane : şi o situaţie analogă (chiar dacă diferită sub alte aspecte) 
dăduse origine unui răspuns analog în trecut”!. 

Cu alte cuvinte, funcţiile hermeneutice sînt inversate şi reciproce — 

broasca se schimbă în cheie şi cheia în broască: literatura 

„existenţialistă” a gnosticismului, justificată de succesul herme- 

neutic, cheamă ca o complinire naturală lectura „gnostică” a 

existenţialismului?. 


Ce reuşeşte să explice o atare lectură? 

Că nihilismul acosmic a intrat în lumea modernă prin revoluţia 
copernicană şi criza determinată de ea (în realitate, cum am 
demonstrat altundeva’, conceptul de „revoluţie copernicană” este 
fundamentat pe premise false ; singura „revoluţie” a mentalităţii 
care stă la baza gîndirii instituţiilor moderne este cea survenită 
prin Reformă-Contrareformă). La Pascal (Pascal era jansenist ! ) 


este deja central conceptul de solitudine a omului în universul 


1. Lo Gnosticismo, p. 336. 

2. Ibid. 

3. V. cartea noastră Eros et Magie dans la pensée de la Renaissance, Paris, 
1984. 


GNOSTICISMUL ŞI LUMEA MODERNĂ 149 


fizic şi mai ales motivul gnostic al „fiinţei aruncate” în lume. „De 
ce m-ai dus din locuinţa mea în scalvie şi m-ai aruncat în corpul 
cel josnic ?” spune un text mandean!. Şi mai mult: „Cine m-a 
prostit într-atît încît să-mi pierd minţile şi să arunc sufletul în 
corp ?”2. Sau: „Salvează-ne din tenebrele acestei lumi în care am 
fost aruncaţi”?. Şi apoi: „Pînă cînd mă voi afunda în toate 
lumile ?”4; „Cine m-a fîrît în sclavie, departe de locul meu şi de 
locuinţa mea... ?”5. Sînt modalităţi afective ale aceleiaşi situaţii 
de „a fi aruncat” (geworfen sein, concept de primă importanţă în 
existenţialismul heideggerian) în lume : afundarea în cădere, a fi 
tîrît în degradare. Or, la Pascal sentimentul de solitudine cosmică 
nu este exprimat foarte diferit: „Aruncat în infinita imensitate a 
unor spaţii pe care le ignor şi care nu mă cunosc, sînt înspăimântat 
de ele”€. (Această analiză „sincronică” a lui Jonas nu recunoaşte 
factorii istorici fatali care au determinat gîndirea lui Pascal, aşa 
cum determinaseră şi gîndirea gnostică după căderea Templului 
din Ierusalim în 70). 

Fundamentale pentru Heidegger sînt conceptele de „decădere” 
(Verfallen) şi de „a fi căzuţi” (lepădaţi, aruncaţi) (geworfen sein, 
Geworfenheit) care, precizează el, nu comportă „nici o evaluare 
negativă””. Totuşi, evaluarea negativă este implicită în alegerea 
termenilor, întrucît „decăderea” indică rătăcirea fiinţei în exis- 
tenţa neautentică, „în caracterul public al lui Se (man)”5. „Stadiul 
de decădere la «lume» echivalează”, spune Heidegger, „cu iden- 
tificarea cu împreună-existenţa (mit-sein) dominată de vorbărie, 
de curiozitate şi de echivoc”?. „Decăderea” şi „căderea” nu sînt 


Lo Gnost., p. 82. 

Ibid., p. 83. 

Ibid. 

Ibid., p. 82. 

Ibid. 

Ibid., p. 337. 

Sein und Zeit 38, p. 273 Chiodi. 
Ibid. 

Ibid., p. 274 Chiodi. 

sinonime : „decăderea”, insistă Heidegger, „nu trebuie înţeleasă 
ca o «cădere» dintr-un «statut originar» mai pur şi mai înalt”. 
Totuşi, pe planuri diferite, cele două semnificaţii sînt echivalente. 
În gnosticism şi la Heidegger, afirmă Jonas, „a fi fost aruncaţi” 
nu este numai o descriere a trecutului, ci un atribut care califică 
situaţia existenţială actuală care a fost determinată de acel trecut?. 
Acosmismul este o trăsătură fundamentală a existenţialismului, 
care implică o anumită „depreciere... a naturii”, iar asta „duce 
la dualismul între om şi physis ca fundament metafizic al situaţiei 
nihiliste”*. O diferenţă între dualismul gnostic şi cel existențialist 
constă în faptul că „omul gnostic este aruncat într-o natură 
antagonică, antidivină şi de aceea antiumană, omul modern într-o 
natură indiferentă”5. 
Dualismul gnostic, deşi fantastic, era măcar coerent. Ideea unei 
naturi demonice, împotriva căreia persoana trebuie să lupte, are 
un sens. Dar ce sens poate avea o natură indiferentă care conţine 
totuşi în sine acel ceva prin care existenţa sa are un sens ? 6. (...) 
Aceasta face ca nihilismul modern să fie infinit mai radical şi 
disperat decît a fost vreodată nihilismul gnostic, cu toată frica sa 
de lume şi cu tot disprețul lui insolent pentru legile sale. Că 
natura nu are nici o importanţă, nici într-un fel nici într-altul, 
iată adevăratul abis”. 


Aceste consideraţii - care, după cum vom vedea, se situează 
în afara dezbaterii contemporane despre nihilism, chiar dacă au 
evidente puncte de contact cu aceasta - au determinat dezvoltarea 
filozofiei personale a lui Hans Jonas în sensul unei depăşiri a 


1. Ibid. 

2. Lo Gnost., p. 83. 
3. Ibid., p. 352. 

4. Ibid., p. 353. 

5. Ibid. 

6. Ibid. 

7. Ibid., p. 354. 

dualismului implicit în ştiinţele şi în filozofiile moderne. Poziţia 
lui a luat forma unei aspirații către totalitate, în care „răului” nu 
îi mai revine sensul de poziţie contrară binelui, ci mai curînd cel 
de reacţie necesară pentru menţinerea totalităţii care se află în criză. 

Jonas consideră că, pînă în Renaştere, omul concepea pola- 
ritatea viaţă-moarte ca viaţă continuă, în care moartea era numai 
accident şi aparenţă : de fapt, viaţa continua după moarte!. Pentru 
omul postrenascentist, accidentul biologic în oceanul morţii (mate- 
ria anorganică) este cel care devine o problemă. Pe calea care 
duce de la primul tip de gîndire la cel de-al doilea, dualismul are 
un rol determinant. El începe cu ecuaţia orfică sôma-sêma, o 
adevărată descoperire a „Sinelui”, continuată apoi de „concepţia 
creştină şi gnostică despre o interioritate umană complet non- 
-mundană”?. În gnosticism, ecuaţia s6ma-sema se extinde la 
întregul univers fizic, resimţit ca mormînt, carceră, loc de exil. 


Dacă dualismul a fost prima mare corectare a unilateralităţii 
animisto-moniste, monismul materialist, rămas ca un reziduu al 
acesteia, este atunci un triumf nu mai puţin unilateral, triumf 
total al experienţei morţii asupra experienţei vieţii”. (...) Problema 
rămîne mereu aceeaşi: existenţa unei vieţi sensibile într-o lume 
insensibilă a materiei care triumfă în moarte (asupra vieţii). 
Dacă situaţia dualistă nu este satisfăcătoare din punct de vedere 
teoretic, ambele monisme parţiale - materialismul şi idealismul — 
(...) sînt la fel de departe, fiecare în unilateralitatea sas. 


Evoluţionismul secolului al XIX-lea, care a dus la revoluţia 


„copernicană” în ontologie, este strămoşul „apocrif” al existen- 
ţialismului de astăzi”. În el există deja implicaţia nihilistă a 


The Phenomenon of Life, pp. 7 sq. 
Ibid., p. 13. 
Ibid., p. 14. 
Ibid., p. 15. 
Ibid., p. 17. 
Ibid., p. 47. 

pierderii existenţei transcendente a omului. Existenţialismul „este 
cea mai radicală concluzie trasă pînă acum din victoria acceptată 
fără rezervă a nominalismului asupra realismului”. 

Din analiza transmiterii genetice - formă modernă a evolu- 
ționismului darwinian -, rezultă că stabilitatea genei este condiţia 
transmiterii ereditare. Mutaţiile, care reprezintă însă adevăratul 
factor evolutiv, nu sînt nimic altceva decît „maladii” genetice : 
„astfel, organizarea superioară a fiecărui animal şi a omului ar 
apărea ca o enormă monstruozitate în care amoeba originară a 
crescut printr-o lungă istorie de maladii”?. După Jonas, aceasta 
presupune un nou dualism între model şi concepţie, între germene 
şi organismul actual”. (Această viziune biologistă este, evident, 
cea a unei lumi în continuă degradare din cauza unei „culpe 
antecedente” care a intervenit platonic, „dintr-o anumită cauză” 
neprecizată, în procesul de transmitere genetică al amoebei; 
totuşi Jonas exagerează, credem, aspectul negativ al acestei „devo- 
luţii” : este vorba, evident, despre o felix culpa în ansamblul ei, 
pentru că a dus la apariţia speciei homo sapiens sapiens. 

Oricum, Jonas nu este singurul care trage această concluzie 
din teoria genetică a lui Jacques Monod. R.C. Zaehner scrie : 


Viaţa, conştiinţa şi omul depind de pura întîmplare, de ceea ce 
Monod numeşte întîmplarea „esenţială”. Omul deci, departe de a 
fi rezultatul şi produsul ultim al vreunei voințe imanente sau al 
vreunui principiu vital care operează în natură, este literalmente 
o anomalie produsă de pura întîmplare ce operează într-un meca- 
nism microscopic, care determină totuşi întreaga lui dezvoltare”. 


De fapt, Monod însuşi spune aproape acelaşi lucru : 


Să zicem că aceste evenimente (mutaţiile) sînt accidentale, datorate 
întîmplării. Şi deoarece acestea constituie unica sursă posibilă de 


Ibid., p. 48. 
Ibid., p. 51. 
Ibid., p. 52. 
R.C. Zaehner, Drugs Mysticism, and Make-Believe, London, 1972, p. 19. 

modificare în textul genetic - care este, la rîndul lui, unicul 
depozit al structurilor ereditare ale organismului —, de aici decurge 
în mod necesar că numai întîmplarea este la originea oricărei 
inovaţii, a oricărei creaţii din biosferă. Pura întîmplare, complet 
liberă dar oarbă, la adevărata origine a uluitorului edificiu al 
evoluţiei : acest concept central al biologiei moderne nu mai este 
una dintre posibilele (...) ipoteze. El este, astăzi, singura ipoteză 
posibilă, singura compatibilă cu faptele observate şi atestate. Şi 
nimic nu garantează supoziţia (sau speranţa) că, în acest cadru, 
concepţiile ar trebui sau măcar ar putea să fie schimbate!. 


Poziţia lui Zaehner este foarte apropiată de a lui Jonas: 


Este o realitate crudă, pentru că pare să facă existenţa umană 
efectiv absurdă şi religia lipsită de sens ; pentru că într-o lume 
care pare riguros determinată de legea ştiinţifică, pe de o parte, 
iar pe de alta la discreţia întîmplării oarbe, pare că nu ar mai 
exista nici un loc pentru un Dumnezeu personal de orice tip, nici 
pentru forma de evoluţie chibzuită şi raţională pe care se bazează 
atît Marx (cel puţin în interpretarea lui Engels), cît şi filozofiile 
lui Bergson şi Teilhard de Chardin. Speranţele lor se întemeiază 
pe o interpretare greşită a datelor ştiinţifice şi, fie că au vrut-o 
sau nu, viziunea lor despre o societate perfectibilă în care fiecare 
lucru se înnoieşte se bazează pe o minciună?. 


Prin P.K. Feyerabend, filozofia ştiinţei a descoperit că, departe 


de a face existenţa umană mai „raţională”, demonstrarea imposi- 
bilităţii oricărei teleologii - fie că e vorba de o perspectivă 
eschatologică religioasă fie de una laică, precum marxismul - 
este un profund factor de iraţionalitate. Ştiinţa însăşi se prezintă, 
aşadar, ca principalul generator de iraţionalitate?. În orice caz, 


1. 


J. Monod, Chance and Necessity, London, 1972, p. 110 ; Zaehner, loc. cit. 
Zaehner, op. cit., pp. 19-20. 

Cf. P.K. Feyerabend, „Irrationalität oder : Wer hat Angst vorm schwarzen 
Mann? ”, în H.P. Duerr (ed.), Der Wissenschaftler und das Irrationale, 
vol. II, Frankfurt, 1981, pp. 37-59. 

asta nu vrea să spună că lamentaţiile lui Zaehner ar fi justificate : 
tocmai pentru că el nu întrevede, în acea mutație genetică absurdă 
care a implicat amoeba primordială, caracterul de „felix culpa” 
justificabil teleologic, ca implicit în existenţa concretă, confir- 
mabilă a unui animal atît de complex şi creativ ca omul. Strigătul 
de angoasă al lui Zaehner se explică probabil prin prăbuşirea 
speranţelor personale şi istoric determinate ; dar asta presupune 
din partea lui o „preconcepţie” care nu pare automat implicită în 
teoria lui J. Monod. În ce priveşte teologia, Zaehner pare să-şi 
facă probleme inutile : ea are o minunată capacitate de adaptare 
la noile teorii ştiinţifice şi, acum cîţiva ani, era la modă între- 
barea: „În fond de ce n-ar putea Dumnezeu să acţioneze într-un 
mecanism microscopic ?”, întrebare care conţinea în sine şi 
răspunsul şi care restaura aşadar imaginea unei divinităţi, chiar 
personale, cît şi perspectiva optimistă şi finalistă pe care Zaehner 
se pare că o regreta. Cît despre marxism, după cum s-a văzut, 
acesta triumfă întotdeauna asupra oricărei ştiinţe, prin simplul 
fapt că mai există încă. Ne găsim, la urma urmei, la periferia 
filozofiei, arareori frecventată - şi totuşi frecventată - de Jonas, 
a cărui poziţie este mai problematică şi mai puţin asertorică decît 
a lui Zaehner. 

Ca să ne întoarcem acum la poziţia lui Jonas: el crede că 
ideea de infinitate fizică derivă, ca o consecinţă necesară, din 
infinitatea logică şi metafizică, lucru absolut verificabil, de vreme 
ce primul gînditor occidental care îşi pune această problemă este 
Nicolaus de Cusa, în prima jumătate a secolului al XV-lea şi, 
cum a demonstrat Ernst Cassirer, pentru el infinitatea universului 
nu este decît consecinţa imediată a infinităţii puterii divine, care 
nu poate fi cuprinsă în imaginea unui cosmos finit. 

Pentru Jonas, Pascal este primul gînditor care asimilează ideea 
de infinitate în conştiinţa modernă : aserţiune foarte discutabilă 
şi pe care am respins-o implicit în altă parte!. Sîntem aici pe 


1. Cf. lucrarea noastră citată supra, p. 148, n. 3. 

planul generalităţii fără sens, acea generalitate pe care o cultivă 
filozofi „străluciţi” ai ştiinţei ca J. Bronowski, grăbiţi să spună 
publicului ceea ce el ştie deja şi, prin urmare, ceea ce vrea să 
audă!. Dar este vorba în acest caz despre o perspectivă care ar 
trebui urgent depăşită, fiind ea fondată pe consideraţii de salon, 
de o superficialitate deplorabilă. 

După cum observă Jonas, la Pascal imaginea unui cosmos 
infinit produce angoase infinite, deoarece nu ar mai fi familiară 
sufletului uman, obişnuit, de-a lungul unui mare număr de gene- 
raţii, să gîndească în alte categorii. Cît de fals poate fi acest 
lucru, ne putem da seama din istoria ideii de heliocentrism : încă 
de la începutul secolului al XVII-lea, teologi catolici de orientare 
indubitabil modernă şi necontaminaţi sau deformaţi de spiritul 
Reformei îşi dau seama de enormul interes teologic pe care îl 
prezintă heliocentrismul în scopul elaborării unui cristocentrism 
cosmic. Unul dintre aceşti gînditori a fost cardinalul De Bérulle, 
altul părintele Mersenne, adversarul tradiţional al „rozicrucianului” 
Robert Fludd. În timp ce se declara entuziasmat de posibilităţile 
teologice ale heliocentrismului, Mersenne nu era nici măcar 
convins de validitatea ştiinţifică a acestei teorii! Nu se poate, 
deci, afirma că un atare „suflet modern” s-ar arăta, la Pascal, 
„angoasat” de infinitatea universului - căci „sufletul” cardi- 
nalului De Bérulle sau cel al părintelui Mersenne nu era mai 
puţin „modern” decît al lui Pascal. Doar un anumit „suflet” 
jansenist radical este cel care apare terorizat de spaţiul infinit : 
adică, un „suflet” produs de Reformă şi frizînd dualismul şi 
encratismul. (În pofida opiniei cîtorva „nostalgici”, trebuie să 
înţelegem că, în conflictul care îi opune pe iezuiţi janseniştilor, 
primii s-au demonstrat mult mai clarvăzători decît cei din urmă. 
Şi, tot în acest sens, Pascal nu este decît un strămoş îndepărtat al 
„sufletului modern”, poate nu mai puţin îndepărtat decît gnosticii 
din Antichitatea tirzie...) 


1. Magic, Science and Civilisation, New York, 1978. 

* * 


Problematica filozofică a nihilismului, în dimensiunea sa 
modernă, este inaugurată de Martin Heidegger în studiul său 
Vorba lui Nietzsche : „Dumnezeu a murit”!. La Nietzsche, „vorba 
«Dumnezeu a murit» înseamnă că lumea ultrasensibilă este lipsită de 
forţă eficientă. Nu mai răspîndeşte nici un fel de viaţă. Metafizica, 
adică - pentru Nietzsche - filozofia occidentală înţeleasă ca 
platonism, a ajuns la sfîrşit. Nietzsche îşi înţelege filozofia ca pe 
o mişcare antimetafizică, ceea ce înseamnă, pentru el, antiplato- 
niciană”?. Consecința inevitabilă a nihilismului occidental capătă, 
în gîndirea lui Heidegger, proporţia de fatalitate cosmică : 


Nihilismul pune în mişcare Istoria în sensul destinului (Geschick) 
popoarelor occidentale, şi o pune în mişcare ca un proces funda- 
mental care începe abia să fie perceput. Nihilismul nu este aşadar 
un fenomen istoric între altele, nu este numai un curent spiritual 
care s-ar înfăţişa în istoria occidentală alături de altele : alături 
de creştinism, de umanism, de iluminism. Nihilismul, gîndit în 
esenţa sa, este mai curînd mişcarea fundamentală a Istoriei 
Occidentului... Nihilismul este mişcarea istorică universală a 
popoarelor pămîntului, înghiţite în sfera de putere a Timpurilor 
Moderne. Nu este deci un fenomen al epocii actuale şi nici un 
produs al secolului al XIX-lea, chiar dacă în acest secol se 
trezeşte o conştiinţă mai acută în privinţa lui şi termenul începe 
să fie utilizat. Nici nu se poate spune că nihilismul ar fi numai 
produsul unor naţiuni izolate ai căror gînditori şi scriitori vorbesc 
expres despre el. Tocmai naţiunile care se consideră exceptate de 
la el îi determină poate dezvoltarea într-un mod şi mai radical. Şi 
face parte din neliniştea care înconjoară acest oaspete extrem de 
tulburător faptul că el nu îşi poate revela proveniența. 


1. M. Heidegger, Sentieri interrotti, tr. it. P. Chiodi, Firenze, 1968, pp. 191 


sq. 
2. Ibid. 

Un alt filozof german care a analizat atent problema, Ludwig 
Landgrebe, a ajuns la concluzia că nihilismul modern, „eliberarea 
în nimic” a omului (Befreiung in das Nichts), provine din impo- 
sibilitatea de a găsi o justificare raţională privind infailibilitatea 
raţiunii umane. Unica justificare posibilă era de ordin metafizic 
şi a dispărut iremediabil odată ce s-a constatat pierderea de 
credibilitate a lumii suprasensibile (pierdere de credibilitate rezul- 
tată simplu din pierderea eficacităţii). Odată ce Cartesius (Descartes) 
îşi pune problema „Din ce cauză nu greşim atunci cînd ne 
încredinţăm luminii raţiunii noastre ?”, omul se găseşte în faţa 
„abisului credinţei în rațiune” (Abgrund des Vernunftglaubens). 
Omul modern nu este conştient de faptul că încrederea sa în 
rațiune „nu reprezintă decît un substitut (Ersatz) al credinţei 
religioase pierdute, nu este decît o umbră a acesteia. În momentul 
în care şi această umbră a unei credinţe originare dispare, nu mai 
există nimic pe lume care să îi ia locul. În acest punct, omul este 
pus efectiv în faţa nimicului”?. 

Confruntîndu-se cu o asemenea viziune, Nietzsche acordă valoare 
unui lucru pe care el îl numeşte „nihilismul activ”, care constă în 
„a ajuta la construirea nimicului”. De fapt, spune Nietzsche: 
nihilismul activ „ist nicht nur eine Betrachtsamkeit iiber das 
Umsonst, und nicht nur der Glaube, dass alles wert ist, zugrunde 
zu gehen; man legt Hand an, man richtet zugrunde...” - „nu 
este numai o atitudine contemplativă în faţa zădărniciei, nici 
numai credinţa că totul merită să fie nimicit; este chiar a da o 
mînă de ajutor la aceasta, este chiar a nimici...”?. 

Acest zugrunde richten („a nimici”), care este expresia funda- 
mentală a nihilismului, se manifestă mai mult sau mai puţin activ 


1. Ibid. 

2. L. Landgrebe, „Zur Überwindung des europäischen Nihilismus”, în D. 
Arendt (Ed.), Der Nihilismus als Phänomen der Geistesgeschichte, 
Darmstadt, 1974, pp. 19 sq. 

3. Ibid., p. 30. 


4. Ibid., p. 33. 

în atitudinea faţă de lume asumată de diversele curente gnostice 
în istoria lor universală. Posibila sa funcţie a fost analizată de noi 
în altă parte, cu privire mai ales la gnosticism’. 


x 
* * 


În afara acestor probleme de ordin general, istoria viziunii 
gnostice în lumea modernă cuprinde nenumărate producţii lite- 
rare, pornind de la romantici, în care se face o exegeză biblică de 
tip gnostic sau se construieşte o teodicee dualistă surprinăztor de 
asemănătoare, în argumentele sale filozofice şi în veşmintele sale 
mitologice, cu cea a gnozei. 

De fapt, cel care ar dori să citească o excelentă şi uşoară 
introducere în gnosticism nu ar trebui să recurgă direct la textele 
de la Nag Hammadi sau la mărturiile ereziologilor: nu ar avea 
decît să ia în mînă poemul Cain al romanticului englez Byron, un 
concentrat perfect de locuri comune gnostice, de la existenţa a 
două principii la „culpa antecedentă” şi de la aceasta din urmă la 
problema negativităţii intrinseci a lumii în care omul a fost exilat 
în stadiul său de după cădere. Istoria fantasmatică scrisă de Byron 
este cu atît mai interesantă cu cît autorul ei nu avea nici cea mai 
mică idee despre gnosticismul antic. 

Cu totul diferită este poziţia lui Leopardi, romanticul italian 
care crede că lumea a fost creată de Ahriman (Arimane) şi obţine 
prin rugăminţi de la acest arhonte malefic o moarte prematură : 
de fapt în biblioteca lui figurau scrierile ereziologilor şi prin 
urmare Leopardi se reclama în mod conştient de la poziţia curen- 
telor cu care polemizau apologeţii creştini. 


1. În studiul nostru „The Gnostic Revenge”, din volumul Gnosis und 
Politik, sub îngrijirea lui J. Taubes, care va apărea la Paderborn în 
1984. V. şi articolul nostru „Les fantasmes du nihilisme chez 
M. Eminescu”, din Romanistische Zeitschrift fiir Literaturgeschichte, 
4, 1980, pp. 422-433. 

Romanticul român Eminescu inventează o teodicee gnostică 
extraordinară şi scenarii mitologice care par să anticipeze de-a 
dreptul descoperirile de la Nag Hammadi. Şi, pe cît se pare, el nu 
avea nici o cunoştinţă despre gnosticism!. 

Poeţii francezi romantici Lamartine şi Victor Hugo redesco- 
peră şi ei mitul dublei creaţii. După René Nelli?, e de presupus că 
nici ei nu aveau nici cea mai palidă idee despre scenariile fan- 
tastice utilizate în adevăratul catharism medieval. 

Mai aproape de epoca noastră, poetul rus Aleksandr Blok şi 
poetul olandez Albert Verwey? redescoperă conţinutul a ceea ce 
trebuie să fi fost „ascensiunea sufletului” în gnosticism, în vreme 
ce scriitorul rus Mihail Bulgakov, în romanul său Maestrul şi 
Margareta“, pare să adere şi el la o perspectivă „gnostică”, în 
sensul că nu este departe de a-i atribui diavolului puterea desă- 
vîrşită asupra lumii, într-un sens mult mai deplin decît cel pe 
care Goethe - de altfel direct sub influenţa mitologiei gnostice” — 
îl atribuia lui Mefisto al său€. 

Astfel, istoria universală a gnozei pare să fie mult mai amplă şi 
mult mai influentă decît au vrut unii să credă. Secte dualiste mai 
trăiesc încă în mijlocul nostru, în vreme ce gîndirea dualistă, departe 
de a se păstra în limitele acestor fenomene anomale ale unei istorii 
periferice, a cucerit viziunea ştiinţifică curentă şi dominantă”. 

Ceea ce pare să le dea dreptate lui Heidegger şi lui Landgrebe : 
nihilismul este un fenomen fundamental al istoriei Occidentului. 
Sau poate ar trebui să spunem dualismul ? 


1. V., în afara contribuţiilor citate supra, şi articolele noastre din 
Neophilologus 1979, 1981. 

2. Cf. supra, p. 158, n. 1. 

3. V. recenzia noastră la cartea lui J.J.A. Mooij, Idee en verbeelding, în 

Aevum, 1982, p. 3. 

V. volumul nostru Jfer in silvis I. 

V. studiul lui G. Quispel din Gnostic Studies II. 

Cf. n. 2, supra. 

V. în această privinţă excelenta carte a lui Giovanni Filoramo, L’attesa 

della fine. Storia della gnosi, Bari, 1983. 


AADAMA 


Concluzie 


Prin abordarea sa fenomenologico-existenţialistă, Hans Jonas 
a conferit gnosticismului antic o inteligibilitate şi un prestigiu 
egale cu cele ale unor fenomene moderne ca existenţialismul. 

Cercetările sale, în pofida inevitabilelor lor limite istorice, 
s-au revelat fundamentale pentru o înţelegere şi o definiţie esen- 
ţială a gnosticismului. Ba mai mult, ele au permis să se proiecteze 
o lumină nouă - care aşteaptă încă să fie aprofundată - asupra 
gîndirii occidentale moderne. 

În partea sa pur istorică, cercetarea lui Jonas este îndatorată 
şcolii germane de istoria religiilor (religionsgeschichtliche Schule), 
dar o depăşeşte pe aceasta din urmă prin poziţia foarte precaută 
adoptată de autor în ce priveşte „misterul iranian” al „salvatorului 
salvat” şi originile iraniene ale gnozei. Cu toate acestea, diferite 
referiri ale lui Jonas la ideologia acestei şcoli cer o încadrare 
istorică mai atentă. 

În stabilirea relaţiilor dintre gnoză şi alte produse ale gîndirii 
Antichității tîrzii, Jonas este primul care a întrevăzut strînsa 
dependenţă de gnosticism a unora dintre cei mai înverşunaţi 
oponenți ai lui, cum ar fi creştinul Origen şi neoplatonicianul 
Plotin. După Jonas, „schema verticală” a sistemelor „devolutive” 
gnostice prezenta, pentru gînditorii Antichității târzii, un fel de 
evidenţă internă. 

Descoperirile textelor gnostice originale în limba coptă nu au 
făcut ca operele lui Jonas să fie de-acum perimate. Totuşi, ilustrul 

filozof nu pare să fi avut capacitatea de a asimila surprinzătoarea 
spiritualitate a acestor texte, care i-ar fi demonstrat că gîndirea 
gnostică, departe de a fi o caricatură mitologică a ceea ce s-ar fi 
„Subiectivizat” ulterior în metafizica neoplatoniciană, este capa- 
bilă să abordeze prin sine însăşi cele mai dificile probleme ale 
metafizicii şi să le dea soluţii extrem de profunde. 

De asemenea i s-ar putea reproşa lui Jonas că a fost mult mai 
atent la aspectele intelectualiste ale gnozei decît la aspectele sale 
pur ritualiste şi, în plus, că nu şi-a deschis întotdeauna „ochiul 
interior” la surprinzătoarele comori poetice ale limbajului gnostic. 
În acest sens, imaginea lui asupra experienţei gnozei, care ar fi 
trebuit să primească trăsături mult mai concrete şi „apocaliptice” 
decît ne-am putea reprezenta, este întrucîtva limitată. 

Totuşi, cu o minunată acribie şi atenţie pentru datele istorice, 
Jonas este autorul unei sinteze asupra gnosticismului care va 
rămîne, probabil încă pentru multă vreme, ultima: inhibaţi de 
noile descoperiri, „insuficient studiate”, specialiştii - filologi şi 
istorici ai religiilor - care se ocupă de gnoză par să refuze, 
pentru moment, orice tentativă de sinteză. 


Moins fortuné que le Jonas biblique, tout savant moderne qui, 
historien du christianisme ou intéressé à l'étude de la basse 
antiquité, veut s’enquérir de la gnose et du gnosticisme, ne 
devrait trop S'empresser de quitter le „ventre obscur” de la 
thématique religionsgeschichtlich pour être rejeté sur la plage 
ensoleillé de la pure philologie, ou de la recherche historico- 
-littéraire, des sources et des Motive” (U. Bianchi, în Ries, 
Gnost., p. 226"). 


* „Mai putin norocos decît biblicul Iona, orice savant modern care, istoric 
al creştinismului sau interesat de studiul Antichității tîrzii, vrea să se 
informeze în privința gnozei sau a gnosticismului, nu ar trebui să fie 
prea grăbit a părăsi «pîntecele obscur» al tematicii ţinînd de istoria 
religiilor (religionsgeschichtlich) pentru a fi aruncat pe plaja însorită a 
filologiei pure sau a cercetării istorico-literare, a surselor şi a Motivelor.” 


Apendice 


De la gnosticism la pericolele tehnologiei 


Un interviu cu Hans Jonas 


Am avut de două ori privilegiul de a-l intervieva pe Hans 
Jonas. O primă întâlnire, la New Rochelle lîngă New York City, 
a avut loc la 26-27 aprilie 1975. Ocazia celei de-a doua convorbiri 
a apărut abia peste cinci ani, la Mondorf-les-Bains (29-31 iulie 
1980). În ambele împrejurări, DI. şi Dna Jonas au arătat oaspe- 
telui lor (iar la Mondorf şi soţiei oaspetelui lor) o amabilitate la 
fel de rară ca înţelepciunea. 

În primăvara lui 1975, singurele informaţii biografice mai 
cuprinzătoare în legătură cu Hans Jonas erau cele furnizate de 
savantul însuşi în Introducerea sa la Philosophical Essays!. Atunci 
aş mai fi putut încă să afirm că interviul meu conţinea „cele mai 
complete declaraţii autobiografice ale lui H. Jonas la acea dată”. 
Lucrurile stau cu totul altfel acum, de cînd prelegerea liberă 
ţinută de H. Jonas ca preşedinte onorific al Colocviului Interna- 
tional despre Gnosticism (Stockholm, 1973) a apărut sub titlul 
„A Retrospective View” - „O privire retrospectivă”?. În timpul 
întilnirii noastre la Mondorf, H. Jonas mi-a sugerat că aş putea 


1. Philosophical Essays: From Ancient Creed to Technological Man, 
Englewood Cliffs, 1974, pp. 1 sq. 

2. „A Retrospective View”, în Proceedings of the International Colloquium 
on Gnosticism (Stockholm, August 20-25, 1973), ed. de G. Widengren, 
Stockholm-Leiden, 1997, pp. 1-15. 


164 GNOSTICISM ŞI GÎNDIRE MODERNĂ: HANS JONAS 


insera, în versiunea finală, revizuită, a celor două interviuri, 
cîteva pasaje din „A Retrospective View”, menţionînd desigur 
sursa lor. Totuşi am decis să citez doar cîteva detalii din alte 
surse, în notele de subsol ale acestui interviu. 

La urma urmei, cum un interviu este exclusiv „copilul” celui 
intervievat, cel care ia interviul joacă la naşterea lui doar rolul 
moaşei. Şi nu i-ar face deloc plăcere să vadă că un alt copil - fie 
el de zece ori mai puternic şi mai frumos - ar lua locul creaturii 
la a cărei naştere a fost de ajutor. 

O ultimă recunoştinţă : profesorul Jonas merită întreaga mea 
gratitudine, atît ca o gazdă perfectă, cît şi ca om foarte răbdător, 
care a corectat cu o angelică îngăduinţă feluritele erori ce conste- 
lau schiţa mea de interviu, îmbunătăţind el însuşi porţiuni din 
aceasta. 

Ioan Petru Culianu 
Groningen, 11 septembrie, 1980 


(1975) 


Ioan Petru Culianu: Profesorul Bianchi ne-a povestit nouă, 
asistenţilor lui, în particular, despre strălucita dumneavoastră 
prelegere de la Stockholm, de la Congresul despre gnosticism. 
Aţi vrea să vă aduceţi aminte ce anume v-a făcut să ajungeţi la 
gnosticism ? 

Hans Jonas : Înainte de a-mi începe studiile universitare, am 
studiat de unul singur Vechiul Testament. Am citit de asemenea 
multe comentarii pe marginea acestuia, făcute de şcoala pro- 
testantă de studii biblice. Cînd m-am înscris la Universitatea din 
Freiburg în 1921!, o parte a programului meu o constituia studiul 
religiei, alături de filozofie. Freiburg era una dintre citadelele 


1. Mai multe detalii despre această perioadă în „A Retrospective View”, 
loc. cit., p. 2. 

filozofiei din Germania. Erau acolo bătrînul Edmund Husserl şi 
un tînăr „Privat-Dozent”, pe nume Martin Heidegger’. 

Aveam optsprezece ani. În ultimul an de şcoală devenisem 
sionist. lată motivul pentru care am decis să mă mut, după un 
semestru, de la Freiburg la Berlin, unde exista o „Hochschule fir 
die Wissenschaft des Judentums”, iar Universitatea de acolo avea 
o „Evangelisch-Theologische Fakultät” puternic reprezentată în 
studiile veterotestamentare de Gressman şi alţii. Am studiat filo- 
zofia în Berlin trei semestre (1921-1923) cu Ed. Spranger. Studiile 
filozofice erau mai puţin interesante decît la Freiburg, aşa încît 
m-am hotărît să mă întorc după un interval de un semestru, timp 
în care am încercat să învăţ şi să practic agricultura ca un ucenic 
fermier, pentru că aveam în vedere posibilitatea de a pleca într-un 
kibbutz din Palestina. Din toamna lui 1923 am petrecut două 
semestre în Freiburg, iar în toamna lui 1924 am plecat la Marburg. 
L-am părăsit pe Husserl şi l-am urmat pe Heidegger, care fusese 
numit ordinarius în Marburg. În Germania te poţi muta la o altă 
universitate oricînd vrei. Aşa încît am plecat la Marburg, unde 
am găsit următoarea situaţie interesantă: exista un grup de 
studenţi ataşaţi lui Heidegger şi, printre aceştia, în unele cazuri, 
oameni interesaţi şi de teologie. Exista un oarecare amestec între 
„filozofi” şi „teologi”. Heidegger şi Bultmann deveniseră ei înşişi 
apropiaţi, iar Bultmann făcea adesea referinţe la Heidegger. 
Heidegger, care studiase la început teologia catolică şi ar fi trebuit 
să devină preot, îşi păstrase interesul pentru problemele teologice. 

Generaţia mea îl prefera pe tînărul Heidegger mai vîrstnicului 
Husserl. Am cerut să fiu admis la seminarul lui Bultmann despre 
Noul Testament. Era acolo şi Hannah Arendt, altă studentă 
evreică din grupul lui Heidegger. Lucrînd cu Heidegger, participam 


1. „Un «Privat-Dozent» tînăr, impresionant şi tulburător, Martin Heidegger, 
care într-un anume fel a transferat metoda fenomenologică - i.e. descrie- 
rea scrupuloasă a fenomenelor minţii - din cîmpul pur cognitiv căruia 
i-o destinase Husserl (...) la fenomenele existenței...” (ibid., pp. 3-4). 

activ şi la seminarul lui Bultmann, unde învăţam să interpretez 
Noul Testament. 

Apoi s-a întîmplat ceva. 

Prin 1926 seminarul lui Bultmann ajunsese la A Patra Evan- 
ghelie. Printre temele pe care le dăduse studenţilor pentru seminar 
figura şi gnosis Theou, iar eu mi-am ales să tratez acest subiect. 
Trebuia să prezint un referat. Acesta a fost începutul studiilor 
mele despre gnosticism. Am început să-mi lărgesc cîmpul de 
cercetare : am citit Agnostos Theos a lui Norden, ceva despre 
mandeeni ş.a.m.d. A fost un punct de cataliză pentru mine: 
întreaga sferă a ideilor şi a conceptelor intra în relaţie cu aceasta. 
Lucrarea pe care am pregătit-o pentru facultate a început să se 
lărgească şi a depăşit întrucîtva limitele unei lucrări de seminar. 
Am ajuns la întîlnirea respectivă cu multe pagini scrise şi atunci 
Bultmann m-a lăsat să-mi prezint lucrarea de la catedră. Am 
prezentat cuvîntul gnoză în înţelesul său mai larg, nu numai în 
Evanghelii şi la Sf. Pavel, dar şi în mediul elenistic. Mi-am ţinut 
prelegerea de la catedră timp de două ore; la sfîrşit, eram încă 
departe de a fi terminat tot ce aveam de comunicat. Bultmann a 
spus: „Vă mulţumim foarte mult, Herr Jonas, a fost foarte 
interesant. Uite ce-i, ideile pe care le aveţi mi se par foarte 
importante. Simt că ar trebui să le dezvoltați”. „Dar eu studiez 
filozofia, am replicat eu. Credeţi că Heidegger ar accepta acest 
subiect?” „Am să vorbesc cu el.” Şi Heidegger a fost de acord!. 
Astea au fost împrejurările care m-au îndreptat către aceste studii. 
Ele mi-au deschis poarta, şi ani de zile am rămas cufundat în 
acest subiect. 

Or, nu mult după aceea, în 1927, eram la seminarul lui 
Heidegger despre voinţă (nu pot să-mi amintesc titlul exact) ; 
unul dintre subiectele care trebuiau tratate era despre Libertatea 
şi Servitutea voinţei la Sf. Augustin. Am prezentat lucrarea pe 
această temă la seminar, iar Heidegger a fost foarte impresionat 


1. Detalii suplimentare ibid., p. 5. 

şi i-a vorbit despre ea lui Bultmann, care s-a oferit să mi-o 
publice în seria sa „Forschungen zur Religion und Literatur des 
Alten und Neuen Testaments”!, înainte de doctoratul meu. Am 
obţinut doctoratul (Ph. D.) în 1928. Disertaţia mea a fost Der 
Begriff der Gnosis - Conceptul de gnoză, cuprinsă în 1954, peste 
aproximativ treizeci de ani, în prima parte a volumului al doilea 
din Gnosis und spătantiker Geist. Cînd am emigrat din Germania 
(1933), Bultmann a fost singurul de la care m-am dus să-mi iau 
rămas-bun. Am fost la Marburg şi am stat în casa lui?. Aveam un 
contract pentru Gnosis und spătantiker Geist cu casa Vandenhoeck 
& Ruprecht din Göttingen. Bultmann s-a oferit să scrie o prefaţă, 
pentru a-l încuraja pe editor să publice lucrarea unui autor emigrat 
evreu. După 1933 am plecat la Londra”, iar apoi, în 1935, la 
Ierusalim. La Hebrew University of Jerusalem am fost confe- 
renţiar afiliat de filozofie cîteva semestre, dar nu am avut o 
poziţie permanentă la catedră. Nu era vacant nici un post perma- 
nent la catedră în acea vreme“. 

În Germania, lucrarea mea Gnosis und spătantiker Geist nu 
avusese o întîmpinare critică amplă, şi s-a întîmplat să-l rog pe 


1. Augustin und das paulinische Freiheitsproblem. Eine philosophische 
Studie zum pelagianischen Streit (FRLANT, 27), Göttingen, 1930. 

2. Cf. „Im Kampf um die Möglichkeit des Glaubens”, în Gedenken an 
Rudolf Bultmann, Tübingen, 1977, pp. 43-4: „Bultmann war der einzige 
meiner akademischen Lehrer, den ich vor meiner Auswanderung noch 
einmal zum Abschied besuchte...” (urmează descrierea acestei ultime 
vizite impresionante dinaintea exilului). 

3. În ce priveşte primirea neprietenoasă a cercetătorului exilat la Londra, 
vezi „A Retrospective View”, pp. 8-10. 

4. Dna Jonas a avut amabilitatea să-mi procure şi alte informaţii despre 
şederea soţului său la Ierusalim. Împreună cu Polotsky şi Hans Lewy, 
Hans Jonas a format un grup intelectual care şi-a dat numele de PYL 
(„Elefant”), după inițialele celor trei nume. După sosirea lui G. Scholem, 
grupul a devenit PYLGS, pilegesh. Schmuel Sambursky li se alătura de 
multe ori, şi ne putem imagina ce discuţii memorabile trebuie să fi avut 
loc între aceşti cercetători evrei prestigioşi. 

A.D. Nock, un străin, să scrie o cronică în limba engleză. Alte 
cronici au apărut în Franţa (Revue de métaphysique et de morale), 
în Olanda, în Canada!. Dar să continuăm. 

Să ne oprim la prima mea vizită făcută lui Bultmann după 
război. Eram voluntar în armata engleză (la artilerie), într-o 
unitate specială de evrei („The Jewish Brigade Group”). Am fost 
în campania din Italia din '44-'45. După capitularea Germaniei, 
unitatea mea s-a mutat din Italia în Olanda şi s-a întîmplat să 
staţionăm lîngă Venlo, la numai douăzeci de kilometri de oraşul 
meu natal. Eram liber să călătoresc în Germania şi m-am dus la 
Heidelberg să-l văd pe Karl Jaspers. El mi-a spus că Gnosis und 
Spătantiker Geist devenise un factor major în viaţa secretă a 
intelligentsiei germane din timpul războiului. 

Jaspers avea un mod foarte aristocratic de exprimare : „Herr 
Jonas”, mi-a spus el, „ich habe mit Bewunderung, Gedan- 
kenstrich, nein, mit Begeisterung ihr Buch über Gnosis gelesen” - 
„Domnule Jonas, am citit cartea dumneavoastră cu admiratie, 
apoi a făcut o pauză, nu, cu entuziasm.” Cînd i-am povestit 
despre noile mele proiecte filozofice, a protestat într-un fel, 
spunîndu-mi: „Trebuie mai întîi să scrieţi volumul al doilea”. 
Am întîlnit în repetate rînduri oameni care nu aveau nimic de a 
face cu studiile istorice, dar care îmi citiseră cartea. Şi toți 
mi-au spus că îi interesase foarte mult. E destul de ciudat că 
succesul cărţii mele era subteran şi că nu fusese determinat de 
discuţii publice. 

Cred că ceva în Europa se înrudea cu gnosticismul: situaţia 
apocaliptică şi nihilistă. Teoria mea este că această coincidenţă a 
contribuit la succesul apocrif al cărţii. Mai tîrziu, cînd l-am 
întîlnit pe Von Weizsăcker în Hamburg, un fizician care s-a 
transformat în filozof, el mi-a povestit că citise cartea mea la 
Göttingen în timpul războiului. Teologul F. Gogarten îi atrăsese 


1. Detalii suplimentare în „A Retrospective View”, p. 10. 

atenţia asupra ei. Şi Gilles Quispel spunea că, în Olanda ocupată, 
cartea era importantă pentru cititorii mei. Cred că atinsesem 
nervul sensibil al unei epoci. Asta nu înseamnă - şi trebuie s-o 
subliniez - că interpretarea pe care am dat-o gnosticismului era 
corectă: ea se potrivea doar cu starea de spirit provocată de 
circumstanţele istorice. E foarte posibil ca următoarea abordare 
istorică, bazată pe materialele recent descoperite, să scoată inter- 
pretarea mea din uz. 

I.P.C.: Nu sînt sigur că materialele de la Nag Hammadi vor 
scoate interpretarea dumneavoastră din uz. De altfel, cartea 
dumneavoastră a adus ceva nou şi la un alt nivel decît cel istoric, 
şi anume la nivelul hermeneutic. Altfel nu aţi putea explica de ce 
această carte exercită încă o puternică atracţie, dacă nu chiar 
influenţă, asupra generaţiilor mai tinere. 

H.J.: Lucrul mă uimeşte. M-aş fi aşteptat ca după noile 
descoperiri să devină perimată. Mi-am asumat în mod deliberat 
riscurile, făcînd declaraţii foarte răspicate în interpretarea filo- 
zofică. Dacă m-aţi întreba acum, nu ştiu sigur în ce privinţă aş 
renunţa la unele idei de atunci. Există cîteva perspective generale 
în carte care par să mai ajute încă la formarea unei viziuni asupra 
gnosticismului într-un context mai larg al istoriei omului. Într-o 
atare interpretare nu poţi avea nici o probă : lucrurile trebuie 
interpretate ca tentative în domeniu. Interpretarea mea nu era 
dogmatică, ci doar o cale posibilă de înţelegere a lucrurilor, o 
modalitate de a le da viaţă şi transparenţă pentru omul modern. 

Dar să continuăm. 

De la Heidelberg, am plecat la Göttingen să fac cunoştinţă cu 
editorul meu. Nu-l mai întîlnisem încă direct niciodată. Aveam să 
aflu astfel cîte ceva despre soarta cărţii mele. Despre partea întîi 
din Gnosis und spătantiker Geist, Ruprecht mi-a spus că, în 
1938, a trebuit să retragă exemplare de pe piaţă pentru a le salva. 
Au fost păstrate cam cinci sute de exemplare în containere rezis- 
tente la explozie. Şapte coli din partea a II-a, 1 (112 pagini) mai 

erau păstrate încă în matrițe cu caractere culese de mînă. Helmut 
Ruprecht mi-a povestit că în fiecare an trebuiau să decidă ce să 
facă cu setul care imobiliza o cantitate considerabilă de caractere 
preţioase. Şi de fiecare dată au decis să păstreze setul, în speranţa 
„Că toate astea se vor termina într-o zi, iar Dr. Jonas se va 
întoarce acasă”. Am fost mişcat de această dovadă de fidelitate, 
totuşi nu m-am putut îndupleca să public în Germania, pentru că 
mama mea fusese ucisă la Auschwitz. 

În Germania ocupată de aliaţi, poşta nu funcţiona la acea 
vreme, iar civilii călătoreau cu dificultate. De aceea Ruprecht 
mi-a dat un exemplar din ultima carte a lui Bultmann aflată sub 
tipar!, iar eu am plecat la Marburg, să-mi văd profesorul. Am 
sunat la uşa lui Bultmann şi Dna Bultmann mi-a deschis. L-a 
privit fix pe soldatul britanic, iar apoi a izbucnit în lacrimi. Cu 
cuvintele „Rudolf, du hast Besuch”, „Rudolf, ai o vizită”, m-a 
condus în birou - aceeaşi încăpere în care fusesem cu doisprezece 
ani în urmă. Şi el era acelaşi, dar foarte palid. Aveam sub braţ 
cartea pe care Ruprecht i-o trimisese prin mine. Mi-a spus: „Pot 
spera, Herr Jonas, că mi-ai adus al doilea volum din Gnosis und 
spătantiker Geist? ”?. 

Astăzi (în 1975) Bultmann are nouăzeci şi unu de ani“. Ochii 
i-au slăbit mult, dar mintea sa e încă vie. Ulterior, mi s-a oferit 
o catedră la Marburg, dar n-am acceptat-o. 

I.P.C.: Care erau relaţiile dumneavoastră cu Heidegger în 
vremea aceea? 

H.J.: Cea mai puternică influenţă filozofică asupra operei 
mele a fost cea a lui Heidegger. Dar cînd Hitler a venit la putere, 


1. Nu se poate să fi fost Das Evangelium des Johannes, după cum apare în 
citatul din „A Retrospective View”, p. 11, de vreme ce acea carte a 
apărut în 1941. 

2. Detalii asupra acestei întîlniri în „A Retrospective View”, p. 11 şi „Im 
Kampf...”, p. 4. 

3. R. Bultmann a murit la scurtă vreme după aceea. 

Heidegger, declarîndu-se public de partea lui, a fost instalat de 
partidul nazist ca rector al Universităţii din Freiburg, iar faptul 
acesta a fost un dezastru pentru filozofia însăşi, pentru cauza 
filozofiei în lume. A fost de asemenea o mare dezamăgire pentru 
cei mai mulţi dintre elevii săi, în special pentru cei evrei, cum 
eram şi eu. 

Jaspers şi Bultmann au rupt orice relaţii cu Heidegger. Dar 
Heidegger era şi este încă un gînditor important. În 1959-60, 
cînd am petrecut un an în Germania, am ţinut conferinţe la cîteva 
universităţi germane, printre care şi Heidelberg. Acolo, un vechi 
coleg de studenţie de la Marburg, profesorul de teologie Giinther 
Bornkamm, mi-a spus: „Am un mesaj pentru tine de la Heidegger. 
A fost de curînd aici şi, cînd i-am spus că urmează să vii, m-a 
rugat, de fapt a insistat, să-ţi transmit salutările lui cordiale.” 
Asta mi-a tăiat respiraţia. Era în mod clar un gest de deschidere 
din partea lui Heidegger. Trebuia să decid pe loc cum să răspund. 
Să-i întorc salutările ? Tăcerea în timpul căreia am dezbătut cu 
mine însumi problema trebuie să fi durat un minut. Apoi am 
răspuns simplu: „Mulţumesc” : am respins mîna întinsă. 

Dar subiectul nu mi-a dat pace şi cu următoarea ocazie i-am 
povestit lui Bultmann despre incident şi i-am cerut părerea, dacă 
decizia mea fusese sau nu dreaptă. Redau răspunsul lui cu pro- 
priile sale cuvinte, aşa cum mi le amintesc: „În 19... (sfîrşitul 
anilor '40 sau începutul anilor '50) mă aflam la Zürich pentru o 
serie de conferinţe şi s-a întîmplat să fie în acelaşi timp acolo şi 
Heidegger. Într-o zi, am primit un mesaj în camera mea de la 
hotel că profesorul Heidegger era jos şi mă întreba dacă putea să 
urce să mă viziteze. Am încuviinţat, şi aşa s-a petrecut prima 
noastră întîlnire şi comunicare de după 1933. Printre primele 
lucruri pe care i le-am spus a fost: Martin, a venit vremea - şi 
e chiar destul de tîrziu - să faci o retractare publică în ce priveşte 
rolul tău atît de cunoscut în perioada nazistă. Ne-o datorezi şi 
nouă şi ţie însuţi, iar eu mă aştept să o faci. Acolo şi atunci mi-a 

promis că o va face curînd!. Au trecut zece ani de atunci şi încă 
mai aştept declaraţia lui publică. Şi (Bultmann a continuat ridicînd 
glasul), lieber Herr Jonas, cîtă vreme n-a făcut nimic de acest 
fel, nici eu în locul dumneavoastră nu m-aş clinti din atitudinea 
pe care aţi adoptat-o”. Asta era în 1960 şi, din cîte ştiu, nimic 
„de acest fel” nu s-a întîmplat de atunci. Dar lucrurile n-au 
rămas aşa între mine şi Heidegger. 

În 1964, prezentarea de către mine a cuvîntului de deschidere 
la a doua Conferinţă de Hermeneutică, despre „Heidegger şi 
teologia”, la Drew University din Madison, N.J., mi-a oferit 
prilejul unei explicaţii publice cu fostul meu profesor şi palma- 
resul său nazist. A fost o bombă la conferinţa internaţională 
(americano-germană), întîmpinată cu permanente ovaţii şi s-a 
aflat pe prima pagină a ştirilor în New York Times. A provocat şi 
o reacţie de respingere sub un titlu care suna, nici mai mult nici 
mai puţin, decît „Heidegger şi Dumnezeu - şi Profesorul Jonas” - 
asta a fost Suarez Lecture din 1964, ţinută la Fordham University 
de prof. W.J. Richardson, S.J., care tocmai publicase (în 1963) 
formidabilul său volum, întru totul pozitiv, despre Heidegger. 


1. O notă mai tîrzie a lui Hans Jonas: „O corespondenţă schimbată cu 
fiica lui Bultmann, prof. Antje Bultmann Lemke, a scos la iveală o 
discrepanţă în ce priveşte răspunsul lui Heidegger. Conform amintirilor 
ei referitoare la cele relatate de tatăl ei imediat după întoarcerea de la 
Zürich, Heidegger nu ar fi promis retractarea, ci a explicat faptul că nu 
voia să o facă prin datoria de a fi loial camarazilor lui de odinioară, care 
s-ar fi simţit părăsiţi de el. Marea ciudăţenie, de fapt complicaţia acestei 
versiuni o face să nu pară a fi o invenţie a memoriei. Însă tocmai de 
aceea, mi-aş fi amintit-o şi eu, dacă Bultmann mi-ar fi oferit-o şi mie ; 
dar nu numai că amintirea mea diferită a rămas extrem de vie, ci am 
povestit-o, la data respectivă, şi altora. Se prea poate că, la cei şaptezeci 
şi şase de ani ai săi, Bultmann să fi modificat amintirea incidentului 
vechi de zece ani. Poate, luînd în considerare toate astea, ar trebui să 
recunosc că este mai plauzibil să mă fi înşelat eu însumi. În orice caz, 
amintirea celor relatate de mine în legătură cu conversaţia din 1960 cu 
Bultmann nu poate fi pusă la îndoială.” 

Ştirile despre cuvîntarea mea s-au răspîndit rapid în Germania şi 
am fost invitat în acelaşi an să o repet, în limba germană, la 
cîteva universităţi germane (bineînţeles cea din Freiburg nu se 
număra printre ele). Fireşte, Heidegger a auzit despre acest 
turneu de conferinţe şi, cînd Richardson l-a vizitat în acea vară în 
Schwarzwald, el i s-a plîns nu atît de faptul că „fostul său student 
îl atacă în universităţile germane”, cît de faptul că „nimeni nu îi 
ia apărarea”. Asta nu era literal adevărat, dar în linii mari destul 
de aproape de tabloul de ansamblu. 

Totuşi, peste cîţiva ani, cînd mă aflam iarăşi în Europa şi se 
apropia cea de-a optzecea aniversare a lui Heidegger, mi-am spus 
că treizeci şi cinci de ani de la căderea vinovată erau un „embargo” 
destul de lung impus şi că dacă voiam să-l mai văd vreodată pe 
cel mai mare dintre profesorii mei, trebuia să nu mai amîn 
întîlnirea. Aşa încît i-am scris concis în acest scop, cam aşa: 
„Deşi o scrisoare din partea mea nu poate conta pe o primire 
prea prietenoasă din partea dumneavoastră, iar tot ce s-a interpus 
între noi nu poate şi nu trebuie să fie uitat de mine, totuşi rămîne 
un fapt - dumneavoastră aţi fost profesorul meu hotărîtor şi nu aţi 
încetat nicicînd să fiţi o sursă de inspiraţie filozofică pentru mine. 

De aceea, din perspectiva mortalităţii (eingedenk der Ster- 
blichkeit), vă întreb dacă aţi dori să-mi permiteţi să îl mai 
întîlnesc o dată pe cel care, în instruire ca şi în durere, se 
conturează atît de profund în viaţa mea. Dacă nu voi primi nici 
un răspuns, chiar acesta va fi un răspuns cu care va trebui să mă 
împac.” 

Mi-a răspuns imediat şi am avut o întîlnire cordială de cîteva 
ore, cu amintiri şi filozofări, dar n-am ajuns defel în preajma 
acelui subiect nevralgic a cărui atingere, cît de uşoară, de către 
el, ar fi însemnat cel mai mult pentru mine. De-atunci nu l-am mai 
văzut. La scrierea omagială (Festschrift) pentru cea de-a optzecea 
aniversare a sa am contribuit cu eseul „On Understanding 
History” („Wandel und Bestand”, republicat în traducere în 
Philosophical Essays). 

I.P.C.: Întorcîndu-ne la operele dumneavoastră, aş dori să vă 
întreb de ce toţi cei care vă provoacă par atît de îngroziţi de ideea 
că gnosticii, Origen şi Plotin aveau ceva în comun, deşi, din 
punct de vedere ideologic, erau pe poziţii antitetice ? 

H.J. : Nu voi discuta aici problema lui Plotin. În ce-l priveşte 
pe Origen, am explicat în Gnosis und spătantiker Geist II, 1, în 
ce sens consider că el aparţine aceluiaşi model ca gnosticii, de 
exemplu valentinienii, care erau dualişti. Lumea şi sufletul repre- 
zintă pentru ei o condiţie deteriorată a ordinii divine. În această 
privinţă, Origen este un reprezentant creştin al acestei opinii. 

Pe scurt, dacă putem considera De principiis ca o expresie a 
gîndirii genuine a lui Origen, atunci existenţa lumii este pricinuită 
de o cădere originară a „spiritelor” sau „minţilor”. Nu putem 
spune dacă Origen a luat asta de la gnostici sau nu. În orice caz, 
aserţiunea lui nu poate fi acceptată de ortodoxia creştină : creaţia 
lumii se datorează unei căderi a spiritelor, care la început con- 
stituiau o pleroma divină de pace şi odihnă. De aici a pornit o 
mişcare descendentă prin bunul plac al „minţilor” failibile. Miş- 
carea descendentă a fost declanşată şi în felul acesta Dumnezeu a 
fost constriîns să facă ceva ce n-ar fi făcut altfel. Toate astea 
concordă cu schema generală gnostică. Nu este căderea unui 
Adam primordial, ci a unor „minţi” divine în lume. Reparaţia 
vine din partea aceleiaşi ordini divine, care a fost tulburată. 
Există aici o analogie izbitoare cu forma originară a sistemelor 
gnostice. 

În cazul lui Origen, sînt sigur de afirmaţia mea, i.e. că el 
aparţine acelui model care nu este ortodox creştin, nici iudaic, 
nici platonician sau pitagoreic, ci mai asemănător celui gnostic. 
În cazul lui Plotin, este mult mai dificil să arăt ce înrudire există 
între gîndirea filozofică şi gnoza mitologică. Aveam de gînd să 
prezint o analiză a gîndirii lui Plotin din tratatele particulare ale 
Enneadelor. Am fost împiedicat de istoria mondială să-mi împli- 
nesc proiectul cu privire la Plotin; doar două fragmente au fost 

publicate!. Dacă cineva spune: „Includerea lui Plotin, de către 
Jonas, în aceeaşi sferă cu gnosticii este greşită”, n-am nimic de 
zis, deoarece „cazul” meu nu este încă gata. Dar, în ce-l priveşte 
pe Origen, sînt mult mai sigur de afirmaţiile mele. 

În Eseurile mele filozofice am dat o morfologie a tipului de 
sistem înfloritor în acea perioadă: devoluția lanţului existenţei. 
În ce-l priveşte pe Plotin, este o problemă de accent includerea 
lui sau nu în această schemă. 

I.P.C.: Era această schemă un fel de modă culturală în acea 
epocă? 

H.J.: Aş spune că era un fel de a priori cultural şi avea 
pentru spiritul epocii forţa unei evidențe interioare căreia fiecare 
individ îi oferea valoare de realitate, dar o realitate foarte diferită 
altminteri de celelalte, şi căreia trebuia să i se conformeze ca 
unei matrice comune. De exemplu, transcendenţa divină este 
deplasată la o distanţă extremă de scena mundană, înălţată astfel 
şi ascunsă în acelaşi timp, iar polaritatea existenţei este tensionată 
la maximum. Acesta este modelul dominant al epocii. 

I.P.C. : În ce priveşte dualismul gnostic, după dumneavoastră, 
rădăcinile lui trebuie considerate în situaţia existenţială a gnosti- 
cului, care ar fi reflectată de dualismul speculativ al sistemelor 
gnostice. Există un prius şi un posterius între principiul existențial 
şi cel speculativ? 

H.J.: A fost o vreme în care v-aş fi răspuns că există un prius 
în condiţia existenţială şi un posterius în sistemul speculativ. Am 
devenit mai prudent şi, ca în cazul oricărei cauzalităţi din lumea 
umană, admit că efectul şi cauza sînt legate într-un mod circular. 
Au fost cercetători care au interpretat sistemul obiectiv al lui 


1. „Plotin über Ewigkeit und Zeit”, în A. Dempf, H. Arendt, Fr. Engel- 
-Janosi (eds), Politische Ordnung und menschliche Existenz : Festgabe 
fiir Eric Voegelin, Minchen, 1962, pp. 295-319; „Plotins Tugendlehre”, 
în F. Wiedmann (ed.), Epimeleia. Die Sorge der Philosophie um den 
Menschen, Miinchen, 1964, pp. 143-73. 

Origen şi metafizica lui Plotin ca proiecţii ale unor experienţe 
interioare. Plotin însuşi spune că trăieşte scurte momente de 
uniune supremă şi că trebuie să coboare apoi înapoi, treaptă cu 
treaptă, la stadiul său natural. După anumiţi autori, sistemul 
obiectiv ar fi un fel de proiecţie a experienţei subiective. Conform 
acestor autori, sistemul lui Origen ar însemna de fapt experienţa 
concretă a lui Origen însuşi. Atunci am deschis polemica de care 
vă amintiţi. În opinia mea, schema obiectivă oferă posibilitatea 
pentru experienţa subiectivă: vedeţi ultimul meu capitol din 
Gnosis und spătantiker Geist II, 1, secţiunea 7: „Die Theorie ist 
die Antizipation... der Erfahrung” - „Teoria este anticiparea... 
experienţei”. 

I.P.C.: Ar fi corect să comparăm acest mecanism cu un 
feedback? 

H.J.: Da. Dar numai dacă ţineţi cont de faptul că este o 
legătură circulară. Conţinutul informaţiei teoretice este dependent 
de feedback-ul cu un fundal empiric, în vreme ce acesta este 
expus la rîndul lui la un feedback cu polul teoretic. Acest cerc 
modifică ambele părţi. 

I.P.C.: Este oare asta o transpunere a „cercului hermeneutic ? ” 

H.J.: Da, într-adevăr. Însă nu ştiu dacă lucrul acesta apare 
explicit în Gnosis und spătantiker Geist. 

I.P.C.: Ce aveţi de spus despre dualismul gnostic ? 

H.J.: Îl concep aplicat numai acelei epoci şi acelui mediu. 
Nu m-au interesat, de pildă, mărturiile indiene. Ar putea fi un alt 
fel de „tendinţă acosmică”, care nu se rezolvă într-un dualism de 
tip antagonic. 


Am discutat apoi despre poziţia lui Hans Jonas în ce priveşte 
fundalul iudaic al gnosticismului. După părerea sa, există o 
oarecare intimitate între gnosticism, pe de o parte, şi heterodoxia 
iudaică şi literatura apocaliptică, pe de altă parte. Delimitarea sa 
esenţială este aceea că trăsătura relevantă a fenomenului gnostic 
în elenism îşi avea originea într-o condiție generativă interioară 

şi nu în elemente izolate împrumutate din culturi cum ar fi cea 
greacă, iudaică şi cele orientale. Cauzalitatea particulară nu este 
importantă pentru fenomenul în ansamblu. „Opera mea originală 
despre gnosticism”, mi-a spus Hans Jonas, „nu ţinea cont de 
a lui Bultmann şi apoi eram mai interesat de fundalul elenistic, 
inclusiv de cel oriental. Arthur Darby Nock a fost primul care a 
observat că neglijasem aspectele iudaice. După vreo treizeci şi 
cinci de ani m-am întîlnit cu A.D. Nock. A fost o întîlnire foarte 
amicală. Mi-a spus: «Ştii ce mult timp mi-a luat să scriu articolul 
despre cartea ta? Trei luni am scris la el!»”. 


I.P.C.: Ce puteţi să-mi spuneţi despre Bultmann ? În relaţia 
dumneavoastră, cine a învăţat de la cine? 

H.J. : Bultmann era un om foarte generos. Am învăţat de la 
el tot ce ştiu în domeniul Noului Testament. Dar mai tîrziu el a 
fost fascinat de operele mele şi apoi, imperceptibil, a adoptat 
această combinaţie a mea: gnosticism văzut prin spectrul onto- 
logiei existenţiale a lui Heidegger. A devenit ceva definitiv pentru 
Bultmann. E imposibil de spus cine a învăţat de la cine în această 
relaţie. Din unghiul filozofic, cel mai important eveniment pentru 
Bultmann a fost prezenţa lui Heidegger în Marburg din 1924 pînă 
în 1928. Bultmann a descoperit în Heidegger ceea ce nu îi oferise 
neokantianismul : o Begrifflichkeit, o conceptualitate mai aptă 
pentru elucidarea unui dat care nu mai era evident-prin-sine, şi 
anume a mesajului creştin. Bultmann a găsit în filozofia lui 
Heidegger logos-ul adecvat pentru interpretarea Bibliei şi a fost 
convins că îl găsea mai bine exprimat acolo decît în forma sa 
originară mitologică. A putut oferi creştinismului o consistenţă 
pe care începuse să o piardă în epoca noastră. 

I.P.C.: Ce credeţi despre „demitizare ?” Aţi scris de curînd 
că punctul dumneavoastră de vedere era diferit de al lui Bultmann. 

H.J. : Toată lumea demitizează într-o anumită măsură : încer- 
căm să găsim sub învelişul mitologic alte sensuri (moral etc.). 

Demitizarea are o valoare în sine : o anume eliberare de conden- 
sarea mitului. Problema este de grad. Dacă demitizarea ajunge să 
elimine toate piedicile credinţei şi totul devine un adevăr existen- 
tial, atunci sensul religiei înseşi dispare. Sentimentul meu de la 
un anumit moment dat a fost că Bultmann, mai mult decît i-ar fi 
plăcut, păstra tradiţia iluminismului şi a raționalismului liberal. 
Bultmann transforma, prin demitizare, pe Dumnezeu şi pe Cristos 
în categorii ale experienţei. În privinţa asta mi se pare că Bultmann 
a mers prea departe sau, cel puţin, avea tendinţa de a merge mai 
departe decît ar fi tolerat creştinismul ca o credinţă vie. 

I.P.C.: Care a fost relaţia dumneavoastră cu religionsgeschich- 
tliche Schule? 

H.J.: Intenţia mea era să abordez filozofic gnosticismul. 
Această abordare nu putea fi separată de problemele istorice. 
Totalitatea lumii contemporane, peisajul spiritual al epocii trebuia 
să fie inclus în analiza mea. În măsura în care ea este şi un studiu 
istoric, se află în relaţie - într-un sens larg - cu religions- 
geschichtliche Schule : Reitzenstein, Schaeder, Bultmann şi alţii. 
Nu cred că trebuie să definesc relaţia cu religionsgeschichrliche 
Schule: ei mi-au oferit evidenţa pe care mi-am fundamentat 
analiza. Nu aveam intenţia să contribui la această şcoală istorică. 
Rezultatele ei, ca cea mai bună prestație a vremii, mi-au ajutat. 

I.PC.: V-aţi definit abordarea ca geistesgeschichrlich (din 
perspectiva istoriei spiritului). 

H.J. : În limba engleză s-ar spune „History of Ideas”, istorie 
a ideilor. Este un termen larg, nu spune mare lucru. În prefața la 
Gnosis |, spuneam că trebuie să includem în „Geistesgeschichte” 
şi „Realgeschichte” a epocii. 

I.P.C.: Ce îi datoraţi lui Spengler în studiile dumneavoastră ? 

H.J.: Spengler era un nonconformist în ansamblul ştiinţei 
istorice din timpul lui. Am prețuit la Spengler ceea ce el numea 
„intuiţia morfologică” : străfulgerările lui de perspicacitate le 
consideram foarte originale şi - ca să folosim termenul german — 
„hellsichtig”, „clarvăzătoare”. Dar el nu este un istoric pe care 

te poţi bizui. Am preluat de la el două lucruri: primul era o 
confirmare a punctului meu de vedere : căile incipiente de gîndire 
şi simţire despre care aduc mărturie învățații gnostici înseamnă 
un mod nou de a exista-în-lume, un nou „suflet-cultural” 
(„Kulturseele”, Spengler). Dar ăsta-i un termen discutabil. Eu 
prefer „atitudinea-existenţială” („Daseinshaltung”) care apare 
într-un mediu incontestabil sincretic : un amestec de vechi moş- 
teniri fragmentate absorbite în expresia unei perspective noi. Dar 
gnosticismul însuşi, pentru mine, nu era explicat prin aproprierea 
acestor vechi tradiţii. Ceea ce m-a frapat de la început a fost mai 
curînd noutatea lui esenţială. De aceea am acceptat intuiţia îndrăz- 
neaţă a lui Spengler a unui nou început, care încuraja propriul 
meu mod de a vedea lucrurile şi îmi putea sluji cauza ca un 
instrument euristic. Am acceptat de asemenea, cu un bun efect 
metodologic, conceptul de „pseudomorphosis”, ingenios adoptat 
de el din mineralogie pentru a interpreta morfologia culturală a 
acelui moment particular din istorie. În general, Spengler trebuie 
desigur folosit ca ghid cu mare precauţie. Intuiţia sa magistrală 
poate fi de multe ori ridicol de greşită şi tot de atîtea ori extraordi- 
nar de corectă. Ținînd cont de acest fapt din urmă, am recunoscut 
meritele marelui outsider în Introducerea mea la Gnosis vol. I, 
conştient provocator faţă de disprețul cercurilor cărturăreşti. De 
altfel Spengler nu a rămas nepăsător la plata acestui tribut: 
într-o scrisoare, mi-a lăudat opera cu fraza unică şi inimitabilă : 
„Was ich darüber gesagt habe, hat ausser Ihnen niemand verstan- 
den” - „Ce-am spus despre această [perioadă de istorie], nimeni 
n-a înţeles înafară de dumneavoastră.” 

Totuşi, fără să retractez cele recunoscute mai sus, influenţa 
lui Spengler asupra operei mele despre gnosticism a fost mar- 
ginală. În fundalul meu real îl veţi descoperi, dintre filozofi, în 
primul rînd pe Heidegger, iar ca istorici, pe mulţi dintre maeştrii 
din religionsgeschichtliche Schule. 

I.P.C.: Ce legătură faceţi între gnosticism şi filozofia bio- 
logiei? 

H.J.: Am indicat în altă parte! care au fost motivele existen- 
tiale (sau experienţiale) ce m-au făcut să-mi deplasez interesul 
pentru Antichitate, orientîndu-l către lumea modernă. Totul s-a 
întîmplat în timpul războiului, iar eu am simţit această experienţă 
ca pe o ruptură şi nu ca pe o trecere lină de la un domeniu la 
celălalt. Pe scurt, am ajuns la istoria ştiinţei şi la filozofia orga- 
nismului. Dar, aşa cum am arătat cu altă ocazie?, gnosticismul 
are totuşi un braţ lung şi a pus iarăşi mîna pe mine. O persoană 
în mod special a fost foarte activă pentru „reluarea mea în posesie” : 
James M. Robinson. El m-a provocat să scriu acea recenzie la J. 
Doresse?. Cît despre întrebarea dumneavoastră, am răspuns deja 
la ea în Gnosticism şi nihilism modern şi mai sînt şi alte ocazii în 
care am făcut încercarea de a vedea conexiuni între cele două. 

Conexiunea de bază este antropologia filozofică, din care 
gnosticismul face parte. Tendinţa acosmică (Enrwelrlichungsten- 
denz), înstrăinarea de lume, este caracteristica lui principală. Îmi 
mai amintesc încă şi acum că, atunci cînd am început să lucrez la 
filozofia organismului, am scris despre semnificaţia dualismului 
şi despre necesitatea de a depăşi dualismul în interpretarea 
realităţii organice, care ar fi scutită de polaritate. 

În ce priveşte situaţia noastră tehnologică şi fundalul ei etic, 
ea este o provocare imperativă pentru filozoful care crede că 
trebuie să fie constructiv. Simt aici stringenta problemei şi simt 
uneori cu surprindere cum apare de la sine sugestia unei analogii 
cu tabloul gnostic al lumii. 

I.P.C.: Credeţi că mai există tipare religioase în omul modern ? 

H.J. : Dacă abordăm corect problema, vedem că ne confrun- 
tăm aici cu o problemă internă: care este statutul religiei la 
occidentali, i.e. termenii ei non-fideişti şi lipsa fundamentelor 
dogmatice. Atunci, răspunsul meu este da. Primesc scrisori de la 


Cf. Philosophical Essays, loc. cit. 
. „A Retrospective View”, p. 12. 
3. In Journal of Religion 42 (1962), pp. 262-73. 

oameni (în special din California) care îmi spun că citind The 
Gnostic Religion au simţit un ajutor în auto-cunoaşterea lor; 
lucrul ăsta mă stînjeneşte uneori. În America, credinţele oficiale, 
confesiunile bisericilor creştine şi iudaismul şi-au pierdut puterea 
de a da răspunsuri la întrebările fundamentale. Există credinţe 
care nu au fost compromise în modurile specifice în care au fost 
altele compromise în timpul istoriei lor. A fost o modă acum 
pentru meditaţie, budismul zen, guru etc. Am îndoielile mele în 
ce priveşte relevanta istorică a acestor mode : eu cred că au viaţă 
scurtă. Dar am aproape o certitudine : fără o renaştere de vreun 
fel a angajamentului religios, omul occidental nu va fi în stare să 
găsească motivațiile necesare pentru a răspunde pericolului auto- 
distrugerii tehnologice. 

I.P.C.: Credeţi, acum, că fenomenul redeşteptării s-a con- 
turat sau se va contura în Statele Unite? 

H.J. : Acea naiveté a americanilor este un amestec deopotrivă 
de materialism şi de idealism. Promisiunea materialistă a pro- 
gresului tehnologic este confirmată în parte de satisfacerea cere- 
rilor consumatorului. Acea naiveté ar fi probabil în favoarea 
acestui fel de lucruri. Cînd dezamăgirea depăşeşte perspectiva 
hedonistă, atunci s-ar putea ca, sub presiunea ei, a „Dumnezeului 
care a eşuat”, dumnezeul civilizaţiei moderne, ei să se întoarcă 
spre o altă cale. Căci au avantaje şi dezavantaje : tentaţiile „vieţii 
bune”, standardul înalt de viaţă sînt puternice. Dar surpriza 
anilor '60 a fost aceasta: tineretul clasei mijlocii s-a revoltat 
împotriva vidului, a vulgarităţii şi superficialităţii „felului de 
viaţă american” (American way of life). Nu a fost o revoltă a 
săracilor, ci a copiilor clasei înstărite şi mijlocii. 

I.P.C.: Calea de contracarare a tehnologiei poate fi găsită în 
religie ? 

H.J.: Nu. Dar probabil, fără religie, remediile împotriva 
acestui pericol nu ar fi acceptate de masele populare. Un consens 
din partea poporului însuşi e necesar pentru funcţionarea unui 
nou stil de viaţă, care trebuie acceptat din interior. O atare 

afirmare interioară a unui nou mod de viaţă nu ar surveni fără 
angajamentul puternic al religiei. Sufletele oamenilor nu sînt 
mişcate şi determinate de consideraţii pur raţionale. Din pricina 
neîncrederii mele în puterea raţiunii de a guverna acţiunile umane 
la nivelul maselor, cred că sacrificiile şi renunţarea la sine cerute 
în acest scop par să facă apel la ceva similar religiei, ca sursă 
psihologică a lor. Redeşteptarea unei orientări transcendente care 
poate exercita o putere psihologică asupra conduitei oamenilor, 
asta este necunoscuta din ecuaţia viitorului. 

I.P.C. : Întorcîndu-ne la filozofia dumneavoastră a organismu- 
lui: este aceasta o cale nouă pentru orientarea omului către sine 
însuşi ? 

H.J.: Nu ştiu. Ar putea fi de ajutor pentru cei care reflectează 
la scopul potrivit lor. Cunoaşterea şi înţelegerea interioară sînt 
cerinţele unei vieţi adecvate. Dacă avem încredere în Platon, 
Descartes sau Spinoza, cunoaşterea pură sau cercetarea ne face 
să alegem scopurile şi determină un mod de viaţă. Eu unul n-am 
încrederea asta, dar cred că orice fel de cunoaştere poate fi de 
folos. De exemplu, fizica, dacă este integrată într-o filozofie 
comprehensivă a realităţii. Nu ştiu dacă analiza făcută de mine 
diferitelor simţuri are o implicaţie practică. Altfel stau lucrurile 
cu prezenta operă în ce priveşte etica, în legătură cu „raţiunea 
practică”, ce trebuie să aibă un fundament teoretic. 

Sînt anumite persoane individuale, răspîndite în lumea largă, 
care comunică cu mine. Dar nu mi-am format o şcoală predînd 
aici. Am format cîţiva tineri filozofi. Există cîţiva oameni care 
consideră că-mi datorează ceva, dar nu aş numi asta o „şcoală”. 


Aici, sau aproximativ aici s-a sfîrşit interviul din 1975, ca şi 
întîlnirea noastră. În 1979 a apărut cartea lui H. Jonas Das 
Prinzip Verantwortung. Versuch einer Ethik fiir die technologische 
Zivilisation (Frankfurt a.M., Insel Verlag), care a avut un mare 
ecou. Dialogul nostru din 1980 a început cu încercarea de a 
stabili o continuitate între prima şi cea de-a doua parte a carierei 
filozofice a lui Hans Jonas. 

(1980) 


I.P.C. : Există o unitate şi o continuitate în activitatea dum- 
neavoastră ? 

H.J.: Desigur, în general orientarea intelectuală şi accen- 
tuarea a ceea ce consider mai important sînt aceleaşi, ele aparţin 
persoanei. La fel ca şi abordarea obiectului. Dar subiectele se 
pot schimba foarte mult. La partea din întrebare care vizează 
continuitatea în privinţa subiectelor gîndirii mele, v-aş răspunde 
că ele sînt, evident, foarte divergente, clasate într-o serie care 
merge de la gnosticism la biologia modernă. În ce mă priveşte, 
eu am trăit asta ca pe o ruptură şi nu ca pe o continuitate, ca pe 
o tentativă de a lăsa deoparte subiectele istorice şi de a încerca să 
abordez realităţile eterne, ca natura organismului. Există, totuşi, 
o conexiune între gnosticism şi biologia modernă: tema dua- 
lismului. Felul în care am atacat problema organismului a fost 
influenţat în linii mari de familiaritatea cu problema dualismului, 
pe care o dobîndisem din studiile mele anterioare. De fapt, a fost 
mai uşor de înţeles pentru mine că exista o disociere dualistă în 
felul în care problema organismului fusese deja investigată, o 
dihotomie fundamentală între materie şi spirit. 

În timpul războiului am ajuns la problemele ontologice ridicate 
de existenţa noastră organică. Aceasta era descrisă de obicei ca 
un compus format dintr-o materie duală şi o atare descriere a 
persistat cîteva milenii. Se cerea într-un fel să fie depăşită. 
Organismul viu nu poate fi descris ca pur material sau pur 
spiritual. Se poate descoperi o calitate mentală rudimentară în 
materia vie ca atare, şi latura fizică chiar în cea mai înaltă 
organizare intelectuală. 

Deci, asta a fost o primă mişcare: de la istorie la filozofia 
ştiinţei. O a doua mişcare m-a readus la istorie, dar, de data asta, 
la istoria prezentă, la destinul omului pe această planetă. Subiectul 
îmi fusese din nou dictat de presiunea realităţii. Fără tehnologie 

şi impactul ei asupra vieţii noastre, această problemă nu mi s-ar 
fi impus desigur niciodată. 

I.P.C.: Aţi comparat odată ideea de „mutaţie” în biologie cu 
ideea de „cădere” în gnosticism. Dacă nu mă înşel, aceasta era, 
după părerea dumneavoastră, una dintre expresiile dualismului în 
biologia modernă. Credeţi că o atare analogie aplicată la tehno- 
logie ar putea fi pertinentă ? 

H.J.: Am făcut, aşa este, cîndva observaţia că o mutație este, 
conform biologiei moderne, un accident. E într-adevăr o transmi- 
tere anormală, greşită a informaţiei genetice. Interesant în acest 
caz este că accidentul se poate dovedi folositor în anumite condiţii 
de mediu. Asta a fost, mutatis mutandis, situaţia cu ideea gnostică 
a „căderii”. Analogia mi se pare pertinentă. În cazul în care mă 
întrebaţi dacă o asemenea analogie poate fi aplicată tehnologiei 
moderne, v-aş spune că da, în două feluri: în general şi în 
particular. 

Să luăm mai întîi cazul general. Tehnologia este o înţelegere 
strict materialistă a realităţii, care s-a transformat în practică. 
Începînd din secolul al XVII-lea, toate causae efficientes s-au 
redus la una şi aceeaşi: cauza mecanică. Dar există şi alte cauze 
în natură, cauze care nu se pot reduce la cele mecanice. În orice 
caz, programul acestei gîndiri era dualismul cartezian între extensia 
materiei, ca natură exterioară omului, şi minte, care în esenţa ei 
proprie nu are nimic a face cu extensia. Rezultatul practic al unei 
atare reducţii a realităţii era faptul că cineva putea ignora prezenţa 
minţii în lume, concentrîndu-se exclusiv asupra analizei extensiei. 
Tehnologia este exploatarea practică ultimă a acestui mod de 
gîndire. 

I.P.C.: The Revolt against Dualism a lui A.O. Lovejoy a avut 
vreun impact asupra modului dumneavoastră de a gîndi? 

H.J.: Cînd a trebuit să-mi apăr punctul de vedere, am citit 
aprobator Revolta împotriva dualismului a lui A.O. Lovejoy. Dar 
ea nu a fost un factor în formarea propriei mele poziţii. Un alt 
gînditor, mult mai important pentru mine, care a făcut un mare 

pas în depăşirea dualismului, a fost A.N. Whitehead. El e pro- 
babil unul dintre cei mai mari filozofi moderni care au contribuit 
la o ontologie non-dualistă, prin cartea sa Philosophy of Organism. 
Dar notaţi, vă rog, că aici cuvîndul „organism” se referă la toate 
entităţile din univers care sînt privite într-o tradiţie organică. 

I.P.C. : Şi nu a fost oare Whitehead cel care a spus că întreaga 
filozofie apuseană este un comentariu la Platon, adică la un mod 
dualist de gîndire ? 

H.J.: Este adevărat. Destul de straniu este că el utilizează 
conceptul platonic de „obiect etern” (din întîmplare, nu sînt de 
acord cu el). Dar, în pofida utilizării unor concepte platonice, 
este unul dintre puţinii care au integrat clivajul dintre lumea 
spiritului şi lumea materiei, reţinînd şi nu înlăturînd ceea ce 
descoperise ştiinţa. Whitehead a elaborat un nou sistem de con- 
cepte. De exemplu, a înlocuit „substanţă” cu „eveniment”. Asta 
înseamnă că datul elementar al realităţii nu este o substanţă 
permanentă, ci o ocazie care devine actuală. Devenirea nu mai 
este o realitate diminuată, cum era pentru Platon. 

I.P.C.: Întrebările mele v-au întrerupt din descrierea celor 
două analogii posibile între dualismul gnostic şi dualismul tehno- 
logic. Aţi anunţat deja analogia la nivelul general, şi vă pregăteaţi 
să formulaţi o a doua analogie, la nivel particular. 

H.J. : Există, într-adevăr, un aspect particular al tehnologiei, 
care are implicaţii dualiste : tehnologia aplicată organismului uman. 

Există alte aspecte, mai înspăimîntătoare, ale tehnologiei, dacă 
vă gîndiţi la bomba atomică, la poluare etc. Dar, dacă priviţi 
problema mai îndeaproape, nimic nu este de fapt mai teribil decît 
aplicarea tehnologiei la organismul uman. Vorbind din punct de 
vedere metafizic, avem de-a face aici cu ideea aplicării tehnologiei 
asupra fiinţei umane şi cu încercarea de a o ameliora sau modifica 
prin intervenţii intenţionate asupra entității pe care o reprezentăm. 

Are asta vreo legătură cu dualismul ? 

Voi fi acum fantezist : Gîndiţi-vă la Ipostaza Arhonţilor. Prin- 
cipii întunecaţi văd o imagine din cer. Ei şi-o doresc pentru 

putere. Există ceva din asta în hybris-ul reprezentat de încercarea 
de a manipula compoziţia însăşi a entității noastre. Tehnicile 
noastre sînt aplicate acum microbilor. Dar ingineria genetică 
poate fi aplicată şi altor complexe organice. Ea este o restruc- 
turare a macrobioticului. 
Care sînt obiecțiile care i se aduc? De ce nu ar trebui să 
facem aceasta ? 
Cred că lecţia gnostică ne poate servi aici pentru a schiţa trei 
obiecţii : 
1) că joaca cu tehnologia stimulează orgoliul cunoaşterii (gîn- 
diţi-vă la Demiurgul gnostic) ; 
2) că rezultatul ar putea fi monstruos (aceasta este o obiecţie 
practică) ; 
3) iar acum o obiecţie metafizică: nu trebuie să ne jucăm cu 
natura omului. 


Atît actele arhonţilor gnostici cît şi cele ale tehnologilor 
moderni sînt exemple de nihilism pur. Ele pot fi definite ca o 
întoarcere a facultăţilor contra propriilor lor precondiţii sau, 
dacă preferaţi ipostazele conceptelor, o întoarcere a copiilor 
împotriva mamei lor. 

Cu o singură diferenţă: că aceşti copii nu trebuiau să se 
despartă niciodată complet de mama lor, aşa încît, dacă o vor 
ucide, vor muri şi ei. 

I.P.C.: Martin Heidegger spune în Holzwege, comentînd 
sentinţa lui Nietzsche „Dumnezeu a murit”, că nihilismul repre- 
zintă destinul lumii occidentale şi, ca atare, al lumii în general. 

H.J. : Cred că Heidegger interpreta atunci gîndirea lui Nietzsche. 
Asta este ideea lui Nietzsche, nu a lui Heidegger. Oricum, dacă 
ei înțelegeau prin destin faptul că aceeaşi mentalitate sau aceleaşi 
atitudini mentale care constituie virtuțile lumii occidentale ar 
duce în mod necesar la nihilism, sînt sigur că se înşelau. Nihi- 
lismul nu este o fatalitate inevitabilă. Căci atunci ar trebui să 
abandonăm propria noastră moştenire. 

I.P.C.: Gîndirea utopică este unul dintre aspectele moştenirii 
occidentale. Reprezintă ea, după părerea dumneavostră, o formă 
de nihilism ? 

H.J. : Eu n-aş merge atît de departe. Nu, nu reprezintă, dacă 
nu i se dă această putere prin tehnologie şi schimbarea condiţiei 
circumstanțelor fizice. La urma urmei, pînă acum nici o utopie 
nu a putut fi vreodată realizată. Gîndiţi-vă la Republica lui 
Platon: era un model gîndit ca un punct de reper pentru poli- 
ticieni. Dar filozoful ştia că, în lumea reală, vor fi întotdeauna 
compromisuri, şi chiar utopia lui era unul dintre acestea. Aş 
spune că realizarea practică a gîndirii utopice ar putea să îmbrace 
o formă nihilistă, iar utopia predica pornind de la premisele că 
tot ce o precedase merita să piară. Elementul nihilist - nu numai 
intelectual, ci foarte real - este latura perversă a utopiei. Este 
nihilism în sensul cel mai vulgar, dacă vreţi, acela al anihilării 
oamenilor, acela al respingerii a tot ce nu e demn de circumstan- 
tele ideale puse în acţiune de cei care se pretind a fi singurii 
reprezentanţi ai unei utopii. Lenin, Stalin, Hitler sînt latura 
nihilistă a utopiei, şi nu ştiu cine e mai rău: un maniac ca Hitler 
sau un gînditor rece ca Lenin? 

I.P.C. : Iată că în cele din urmă, răspunsul dumneavoastră nega- 
tiv a devenit unul afirmativ. Există vreo utopie fără latură nihilistă ? 

H.J.: Aş spune că nici o politică utopică nu poate evita 
nihilismul. Aceasta nu înseamnă neapărat că nihilismul este teo- 
retic implicit în orice utopie. 

I.P.C.: Ce legătură are această latură nihilistă a utopiei, sau 
a practicii utopice, dacă preferaţi, cu afirmaţia lui Heidegger 
despre Nietzsche, menţionată mai sus? 

H.J.: Utopia este ceva foarte lipsit de modestie în excesele 
ei. Leacul împotriva ei este modestia, măsura, toate acele vechi 
virtuţi atît de bune. Nu putem spune că mintea occidentală nu 
le-ar poseda. Aşa cum nu putem spune nici că omul occidental 
este înlănţuit de utopie. 

Luaţi, de exemplu, grupul acela german... „Rote Armee 
Fraktion”, Facţiunea Armata Roşie, RAF, mi se pare. Ei fac acte 

de terorism. Sînt idealişti, nu criminali comuni. Aş putea spune 
că sînt idealişti pentru că probabil urmăresc sau, mai bine spus, 
imaginează o lume fără nici un fel de contradicții, un fel de 
paradis terestru. În acest sens, ei trebuie consideraţi utopişti. 
Dar, în acelaşi timp, ei nu se luptă pentru o realizare treptată a 
speranţelor lor, pentru că asta înseamnă o luptă lungă, poate 
imposibilă, în orice caz nesigură şi plină de compromisuri. Pentru 
ei, este tot sau nimic. De aceea au ajuns să creadă că distrugerea 
ca atare este un act meritoriu. Asta merge dincolo de utopie, ăsta 
este nihilism pur. Ei nu par să aibă o latură pozitivă, dar nici nu 
spun: ceea ce dorim noi este nimicul. Nu, ei spun: după distru- 
gere, va fi ceva mai bun. E un paradox pervers al succesului. 
Această societate a îndeplinit nevoile omului în general. Dar 
aceşti oameni consideră că asta nu înseamnă nimic. Este un 
exemplu de utopism non-utopic. 

I.P.C.: În ultima dumneavoastră carte aţi analizat multe alte 
aspecte ale gîndirii utopice. Aş putea spune că este una dintre 
cele mai clare şi convingătoare critici ale utopiei pe care le-am 
întîlnit vreodată. Şi asta probabil pentru că un atare criticism 
vine rar din partea unui filozof, care e de obicei mai înclinat să 
accepte utopia sub un veşmînt oarecare. El vine din partea oame- 
nilor de ştiinţă, a oamenilor de afaceri, a tehnologiilor, a acelor 
oameni care, fără să ştie, acţionează ca reprezentanţi ai celei mai 
periculoase utopii a timpurilor noastre: utopia tehnologică. Şi 
ajung acum la întrebare: Cartea dumneavoastră este menită, 
credeţi, să deschidă ochii celor care contează astăzi în lume ? 

H.J. : Nu sînt total lipsit de speranţă în ce priveşte impactul 
practic pe care l-ar putea avea opera mea. O consider pentru 
mine însumi ca pe un exerciţiu întru responsabilitate ; opera mea 
este un tratat despre şi asupra ( on... and about) responsabilităţii, 
dar este în primul rînd un exerciţiu întru responsabilitate din 
partea mea. Ceea ce pot să vă spun e că unii politicieni germani 
foarte influenţi au citit cartea şi au luat legătura cu mine. Evoluţiile 
ulterioare sînt imprevizibile. 


Bibliografia lui Hans Jonas (volume) 


Autor a zece cărţi şi a vreo cincizeci de studii, articole şi recenzii, 
Hans Jonas a strîns în general în volume toate contribuţiile sale cele mai 
importante apărute în publicaţii periodice. De aceea, a ne limita aici 
doar la citarea volumelor nu înseamnă a lipsi cititorul de prea multe date. 


Augustin und das paulinische Freiheitsproblem. Eine philosophische 
Studie zum pelagianischen Streit, Göttingen, 1930 (ediţia a doua 
adăugită, cu prefața lui J.M. Robinson, Göttingen, 1965). 

Gnosis und spătantiker Geist. Vol. I: Die mythologische Gnosis, 
Göttingen, 1934 (19542, 1964°) ; vol. II,1 : Von der Mythologie zur 
mystischen Philosophie, Göttingen, 1954 (19642). 

The Gnostic Religion : The Message of the Alien God and the Beginnings 
of Christianity, Boston, 1958 (1963?, traducere în italiană de M. 
Ricatti di Ceva sub titlul Lo Gnosticismo, cu o introducere de M. 
Simonetti, Torino, 1973). 

Zwischen Nichts und Ewigkeit. Zur Lehre vom Menschen, Göttingen, 1963. 

The Phenomenon of Life : Towards a Philosophical Biology, New York, 
1966 (ediţie broşată 1968). 

Wandel und Bestand. Vom Grunde der Verstehbarkeit des Geschichrlichen, 
Frankfurt, 1971. 

Organismus und Freiheit. Ansätze zu einer philosophischen Biologie, 
Göttingen, 1973. 

Philosophical Essays: From Ancient Creed to Technological Man, 
Englewood Cliffs, N.J., 1974. 

Das Prinzip Verantwortung. Versuch einer Ethik für die technologische 
Zivilisation, Frankfurt, 1979. 

Macht oder Ohnmacht der Subjektivität ? , Frankfurt, 1981. 


Gnoza de la Messina: Hans Jonas, 
Ugo Bianchi şi educaţia dualistă a lui loan 
Petru Culianu! 


Valentele biografice ale unui manual academic 


„Pe vremuri credeam că gnosticismul e un fenomen bine definit, care 
tine de istoria religioasă a Antichității târzii. Fără îndoială, eram pregătit 
să accept ideea feluritelor prelungiri ale gnozei antice, ba chiar şi pe cea 
a unei generaţii spontanee de viziuni ale lumii în care trăsăturile distinc- 
tive ale gnosticismului îşi fac din nou apariţia, la răstimpuri diferite. 
Aveam să învăţ curînd că fusesem cu adevărat un naif. Nu doar 
gnoza a fost gnostică, ci şi autorii catolici, şi neoplatonicienii ; Reforma 
a fost gnostică, comunismul a fost gnostic, nazismul a fost gnostic, 
liberalismul, existenţialismul şi psihanaliza au fost deopotrivă gnostice ; 
biologia modernă a fost gnostică, iar Blake, Yeats, Kafka, Rilke, Proust, 
Joyce, Musil, Hesse şi Thomas Mann au fost cu toţii gnostici. De la 
interpreţi reputați ai gnozei am aflat de asemenea că ştiinţa este gnostică, 
însă şi superstiţia este gnostică; puterea, contraputerea şi lipsa de 


1. Pentru redactarea textului de faţă, datorez enorm sfaturilor date de 
Elaine Pagels, îndrumătorul meu academic de la Princeton University, 
precum şi interminabilelor discuţii cu Lance Jenott, colegul meu de 
suferinţă întru traducerea textelor copte şi subminarea conceptului de 
gnosticism. Ca întotdeauna, ţin să le mulţumesc Terezei Culianu-Petrescu 
şi lui Dan Petrescu pentru răbdarea cu care au aşteptat ca o propunere 
făcută în secolul trecut să se materializeze după aproape zece ani. 

putere sînt gnostice ; stînga e gnostică şi dreapta e gnostică; Hegel e 
gnostic, dar şi Marx e gnostic; Freud e gnostic, dar şi Jung e gnostic; 
toate lucrurile, precum şi contrariile lor, sînt deopotrivă gnostice. 

Pe vremuri credeam că gnoza este un capitol din istoria gîndirii 
occidentale ; acum însă, după ce am citit nenumărate studii fascinante 
despre acest subiect, am atins în fine iluminarea: am înţeles că şi 
contrariul a ceea ce credeam este adevărat, anume că gîndirea şi moda- 
litatea de acţiune occidentale alcătuiesc un capitol al istoriei gnozei”!. 

Ioan Petru Culianu a scris „Răzbunarea gnostică”, un text ironic, 
necruţător şi, pe alocuri, ireverenţios la adresa inflaţiei gnostice din 
mediile academice americane şi europene, la mai puţin de doi ani după 
19 iulie 1982, dată la care a terminat prefața la Gnosticismo e pensiero 
moderno. Apropiate în timp, cele două texte par a fi fost scrise de autori 
diferiţi, în stiluri cu totul deosebite. Volumul italian, redactat în mare 
parte în 1975, şi probabil revizuit pînă în 1982, se adresează unui 
public larg şi prezintă ambițiile unui manual de introducere în studiul 
gnosticismului, aşa cum a fost acesta înţeles în paradigma heideggeriană 
a lui Hans Jonas?. Pe de altă parte, începutul „Răzbunării gnostice”, 
articol publicat în engleză, în 1984, contrastează nostalgia ironică din 
fraza „pe vremuri credeam că gnosticismul e un fenomen bine definit” — 
o referinţă abia deghizată la perioada studiilor italiene ale lui Ioan 


1. Ioan P. Culianu, „The Gnostic Revenge: Gnosticism and Romantic 
Literature”, în Jacob Taubes (ed.), Gnosis und Politik, Religionstheorie 
und politische Theologie ; Bd. 2, Miinchen, W. Fink, 1984, pp. 290-306; 
pasajul citat se găseşte la p. 290; vezi de asemenea o variantă lărgită a 
acestui articol, tradusă în româneşte, în volumul Ioan Petru Culianu, 
Studii româneşti I. Fantasmele nihilismului. Secretul Doctorului Eliade, 
Bucureşti, Nemira, 2000, pp. 162-205. Citatul de mai sus este redat ca 
atare în deschiderea unui volum revoluţionar despre gnosticism, anume 
Michael Allen Williams, Rethinking „Gnosticism”. An Argument for 
Dismantling a Dubious Category, Princeton, Princeton University Press, 
1996, pp. 3-4. Autorul american aplaudă ceea ce el numeşte „sarcasmul 
premonitoriu” al lui loan Petru Culianu la adresa inflaţiei gnostice în 
modernitate. Michael Williams avea să se întoarcă, în cuprinsul volu- 
mului său, la Culianu, cu o micro-recenzie a lucrării Arborele Gnozei 
(Rethinking, pp. 49-50). 

2. Voi reveni pe larg la paradigma jonasiană de studiu al gnosticismului în 
cuprinsul acestei postfeţe. 

Petru Culianu cu Ugo Bianchi, la Milano - cu analiza „hipersemiei” de 
care suferă gnosticismul, devenit în secolul XX un concept proteic ce 
poate semnifica multe lucruri şi contrariul lor în acelaşi timp. Acest 
articol poate fi citit deopotrivă ca manifestul unei metodologii „nihiliste” 
despre studiul gnosticismului, ori ca o critică a manierei abuzive în care 
acesta a fost practicat de către comentatorii lui moderni, în funcţie de 
preocupările şi formaţia lor academică. Ca atare, „Răzbunarea gnostică” 
se înscrie deja în seria revizuirilor majore întreprinse de Culianu la 
sfîrşitul anilor "80 şi începutul decadei următoare, în Gnozele dualiste 
ale Occidentului şi Arborele Gnozei, pe cîtă vreme Gnosticismo e pensiero 
moderno, un atrăgător manual de universitate, pare să reprezinte chin- 
tesenţa a ceea ce lucrările sale de mai tîrziu aveau să critice: folosirea 
unei abordări jonasiene în analiza gnozelor occidentale. 

Cu toate acestea, Gnosticism şi gîndire modernă reprezintă o verita- 
bilă mină de aur pentru cercetătorul care caută să înţeleagă mediul 
academic formativ al lui loan Petru Culianu în cadrul Universităţii 
Catolice „del Sacro Cuore” din Milano. Volumul de faţă îl plasează pe 
tînărul studios al istoriei religiilor în proximitatea profesorului său Ugo 
Bianchi, „magister milanez abandonat, însă nu trădat”. De asemenea, 
cartea aceasta aşează cercetarea lui Culianu în contextul lucrărilor despre 
dualismul religios, abordate de Bianchi cu două decenii înainte de a-şi 
întîlni studentul român. La o relectură atentă, prin prisma volumului de 
faţă, cartea Gnozele dualiste ale Occidentului se dovedeşte a fi deopo- 
trivă o lucrare aflată în dialog constant cu cercetările lui Bianchi despre 
dualism şi un efort coerent de a propune o metodă diferită de catalogare 
şi explicare a dualismului religios, nu ca „doctrină moştenită”, ci ca 
„proces de gîndire” desfăşurat în cadrul tradiţiei occidentale!. 

Gnosticism şi gîndire modernă : Hans Jonas, materializată iniţial în 
1975 ca „tesi di laurea”, oferă un portret al tînărului savant Culianu, la 
sfîrşitul studiilor sale italiene. Proaspăt absolvent al Universităţii Catolice 
din Milano, el dovedeşte o bună cunoaştere a surselor primare despre 
gnosticism, atît a celor ereziologice cît şi a celor directe, păstrate de 
regulă în limba coptă. De asemenea, Culianu se arată a fi la curent cu 
cele mai recente monografii din domeniul studiilor despre gnosticism. 


1. Ioan Petru Culianu, Gnozele dualiste ale Occidentului, Bucureşti, Nemira, 
1995, p. 32. 

Tînărul savant posedă un talent aparte de a sintetiza cele mai dificile 
texte jonasiene, precum şi pe cel de a prezenta cu precizie jargonul 
heideggerian din proza academică interbelică a lui Hans Jonas. Scrisă 
sub îndrumarea lui Ugo Bianchi, Gnosticism şi gîndire modernă repre- 
zintă prima sa încercare unitară de contribuţie la studiul gnosticismului 
şi ni-l arată pe autor ca fiind pregătit să intre în dialog cu cei mai 
importanţi savanţi ai timpului său. Se poate astfel afirma că noua 
abordare teoretică din volumele Gnozele dualiste ale Occidentului (1990) 
şi Arborele Gnozei (1992) îşi află originea în încercările minuţioase ale 
lui Culianu de a răspunde întrebărilor ridicate de Ugo Bianchi în 
lucrările sale despre dualism şi gnoză, dar şi în cursurile predate de el 
pe aceeaşi temă în anii 1973-1974". 

În paginile următoare voi oferi cititorului român cîteva repere bio- 
grafice şi academice ale lui Ugo Bianchi, încercînd să prezint conceptul 
său de dualism şi să descriu, pe scurt, profilul şcolii de istorie a religiilor 
întemeiate de acesta în Italia. În continuare, îmi voi îndrepta atenţia 
către afinităţile profesionale dintre Ugo Bianchi şi Hans Jonas, vădite în 
lucrările Congresului de la Messina, Sicilia, din aprilie 1966. Savanţii 
adunaţi la acest congres, organizat de Ugo Bianchi şi patronat de figura 
impozantă a lui Hans Jonas, au propus la sfîrşitul celei de a patra zile o 
definiţie a gnosticismului ce s-a dovedit a fi extrem de influentă pentru 
aproape trei decenii. Odată ce am fixat aceste repere academice esenţiale 
pentru studiul gnosticismului în a doua parte a secolului XX, voi trece 
la prezentarea detaliată a volumului Gnosticism şi gîndire modernă, 
sperînd să arăt maniera în care Culianu a înţeles şi prizat influenţa lui 
Hans Jonas. 


1. Maria Vittoria Cerutti a făcut o excelentă prezentare a evoluţiei noţiunii 
de „dualism” în scrierile lui Ugo Bianchi, în articolul „Ugo Bianchi e 
il dualismo” din volumul Giovanni Casadio (ed.), Ugo Bianchi, una 
vita per la storia delle religioni, Roma, Il Calamo, 2002, pp. 291-326. 
Pentru cursurile predate de Ugo Bianchi între anii 1970 şi 1974, vezi 
articolul lui Giovanni Casadio, „Ugo Bianchi a Bologna (1970-1974)”, 
în volumul menţionat mai sus, pp. 55-65. 


GNOZA DE LA MESSINA: HANS JONAS, UGO BIANCHI... 195 


Ugo Bianchi şi şcoala italiană de istorie a religiilor 


Ioan Petru Culianu şi-a omagiat maestrul italian şi conducătorul de teză 
de trei ori în mai puţin de un deceniu : în deschiderea volumului de faţă 
(1982), în prefața ediţiei italiene a volumului Gnozele dualiste ale 
Occidentului, şi în volumul colectiv de eseuri dedicate lui Ugo Bianchi 
(1990-1991). După ce decisese, în 1973, să renunţe la studiul spi- 
ritualităţii asiatice din perspectivă jungiană?, Culianu şi-a îndreptat 
atenţia către gnosticism, sub îndrumarea lui Ugo Bianchi, profesorul 
său italian, ce avea să-i fie deopotrivă şi mentor academic, în absenţa lui 
Mircea Eliade’. În 1982, de exemplu, Culianu îşi aminteşte cu nostalgie 


1. 


Ioan P. Couliano, I Miti dei dualismi occidentali dai sistemi gnostici al 
mondo moderno, Milano, Jaca Book, 1989, pp. 11-13. Ioan Petru 
Culianu, „Professor Bianchi, Paradigms, and the Problem of Magic”, în 
Giulia Sfameni Gasparro (ed.), "Ayan ¿àníç : studi storico-religiosi in 
onore di Ugo Bianchi, Roma, „LErma” di Bretschneider, 1994, pp. 
103-120. Referindu-se la foştii studenţi ai lui Bianchi într-unul dintre 
articolele din volumul dedicat lui Ugo Bianchi şi editat de Giovanni 
Casadio în 2002, Ennio Sanzi nu uită să menţioneze numele lui Culianu, 
precum şi cuvintele apreciative ale acestuia la adresa metodei pasionate 
de predare a lui Ugo Bianchi, din prefata volumului Gnosticism şi 
gîndire modernă : Hans Jonas (Ennio Sanzi, „Ugo Bianchi 1922-1958”, 
în Giovanni Casadio (ed.), Ugo Bianchi, una vita per la storia delle 
religioni, op. cit., pp. 29-44 ; pasajul cu pricina se găseşte la p. 32, n. 2). 
Teza iniţială de doctorat a lui loan Petru Culianu trata despre „psihologia 
buddhistă şi psihologia adîncurilor”, subiect la care tînărul savant avea 
să renunţe după cîteva luni în favoarea studiului creştinismului timpuriu. 
Vezi Tereza Culianu-Petrescu, „O biografie”, în Sorin Antohi (ed.), 
Ioan Petru Culianu. Omul şi opera, laşi, Polirom, 2003, p. 65. 

Ioan Petru Culianu, Gnosticismo e pensiero moderno : Hans Jonas, 
Roma, 1985, p. 9. Vezi, de asemenea, Ted Anton, Eros, magie şi 
asasinarea profesorului Culianu, laşi, Polirom, 2005, pp. 104-105. 
„Bianchi l-a ajutat pe Culianu să urmeze programul postuniversitar şi să 
lucreze, predînd, în regim de colaborator la început, la Departamentul 
de Ştiinţe Religioase. I-a aranjat o bursă de trei ani pentru a studia 
teologia biblică şi non-occidentală - şi indianistică în primul rînd -, 
limbile greacă şi ebraică. În multe privinţe, Bianchi a devenit mentorul 

eforturile „paterne” ale lui Bianchi de a-i modela avîntul juvenil potrivit 
cu formele şi canoanele rigorii academice occidentale, oferindu-i, în 
acelaşi timp, „luxul dezbaterii şi al dezacordului”. Astfel, Ugo Bianchi 
l-a învăţat pe tînărul student că una dintre cele mai bune căi de a 
înţelege documentele Antichității şi de a găsi noi soluţii de cercetare şi 
analiză poate proveni din confruntarea academică de idei. Dialogul mai 
tînărului savant cu profesorul Bianchi a fost dens şi de o importanţă 
vitală, scrie Culianu, chiar şi atunci cînd discipolul se arăta interesat 
mai degrabă de „probleme al căror caracter tehnic părea a-i fi repugnat 
pînă şi maestrului”. „Patosul existenţial” ce caracteriza cursurile profe- 
sorului Bianchi l-a îndemnat pe Ioan Petru Culianu să reevalueze rolul 
subiectivităţii în cursul cercetării obiective academice şi să renunţe, 
potrivit liniei teoretice deja practicate de Mircea Eliade la Divinity 
School din Chicago, la separarea drastică între sarcina istoricului reli- 
giilor şi cea a hermeneutului religiilor!. 

Culianu avea să-i dedice maestrului său italian ce-a de-a doua pagină 
omagială, la începutul articolului „Profesorul Bianchi, paradigme şi 
problema magiei”, publicat postum, în 1994, într-o culegere de articole 
consacrate activităţii de decenii a lui Ugo Bianchi”. „Ugo Bianchi”, 
scrie Ioan Petru Culianu, „aparţine unei generaţii ce a crezut în disci- 
plina Istoriei Religiei şi, oricare ar fi valoarea-i în prezent, a creat o 


pe care Culianu sperase să-l afle în Eliade. Sub îndrumarea sa, el a 
învăţat metodele şi a obţinut competențele unui profesionist occidental 
al istoriei religiilor. Această tutelă a fost poate în acelaşi timp o binecu- 
vîntare şi un pas înapoi, deoarece metodele lui Bianchi începuseră să fie 
depăşite : bazîndu-se mai mult pe adunarea de fapte esoterice, el dădea 
prea puţină atenţie aspectelor teoretice” (p. 105). Judecata sumară şi 
oarecum pripită a lui Ted Anton, despre metodele „depăşite” ale lui 
Ugo Bianchi, se cuvine a fi rectificată printr-o analiză intens contextualizată 
a studiilor europene de istorie a religiei din anii '70 şi '80. Ceea ce 
poate apărea drept „învechit” la mijlocul anilor '90, pentru un jurnalist 
scriind deopotrivă din exteriorul profesiei şi dintr-o perspectivă academică 
americană, a avut, fără îndoială, un rol fecund în circulaţia de idei, 
abordări şi metode din academia italiană şi europeană a secolului XX. 

1. Ioan Petru Culianu, Gnosticismo e pensiero moderno : Hans Jonas, op. 
cit., pp. 9-10. 

2. Ioan Petru Culianu, „Professor Bianchi, Paradigms, and the Problem of 
Magic” (1994). 

şcoală căreia eu îi aparţin cu mîndrie. La un simplu calcul, şcoala lui 
Ugo Bianchi, deşi nu are mai mult de cinci discipoli, este în ziua de 
astăzi cea mai numeroasă din lume. (...) Istoria Religiilor, aşa cum şi-au 
imaginat-o Ugo Bianchi şi învățații de dinaintea lui, a fost o disciplină 
globală. Totuşi, aceasta nu a constituit doar summa de omni re scibili în 
cîmpul religiei. După o sută de ani de cercetare, o anumită paradigmă a 
ieşit la iveală în mod migălos, iar Ugo Bianchi a încercat să îmbună- 
tăţească această paradigmă într-o manieră nu mai puţin migăloasă, dacă 
e să socotim sutele-i de articole şi zelul cvasi-misionar cu care a 
frecventat nenumărate congrese şi conferinţe. De fapt, după cum Claude 
Lévi-Strauss a aruncat în foc lumea tradiţională a istoricului cu teoria sa 
cognitivă a originii mitului în activitatea computaţională a minţii umane, 
Ugo Bianchi a apărat istoricitatea mitului, dezvoltînd teoriile unor 
Andrew Lang, Pettazzoni şi Jensen, cele ale şcolii de la Viena, precum 
şi paradigma ce avea să pună laolaltă în tipare (patterns) complicate 
deopotrivă vechile iniţieri, misteriile Antichității, mituri dualiste obscure, 
însă stăruitoare, dar şi naşterea gnosticismului. Cărţile şi articolele sale 
numeroase sînt piese dintr-un vast puzzle ce avea să aducă la perfecţie şi 
să depăşească rămăşiţele marilor teorii din trecut: die religions- 
geschichtliche Schule, ale părintelui Schmidt, Van der Leeuw, Eliade şi, 
mai ales, ale marilor săi predecesori italieni: Nicola Turchi şi Raffaele 
Pettazzoni”. 

Deşi textul acesta postum nu este datat cu precizie, îl putem plasa în 
anii 1990-1991. În acea perioadă, Ioan Petru Culianu a trecut printr-o 
fază febrilă de testare a metodologiei sale cognitive în studiul religiei, 
dar şi printr-una oarecum subiectivă, însă nu mai puţin febrilă, în care 
istoricul religiilor i-a transformat pe Claude Lévi-Strauss şi pe Mircea 
Eliade în susţinători avant la lettre ai teoriei sale cognitive în studiul 
religiei?. În plus, după ce îşi afirmă cu mândrie apartenenţa la şcoala de 


1. Ioan Petru Culianu, ib., pp. 103-104. 

2. Claude Lévi-Strauss este numit „cel mai distins strămoş «preistoric» al 
demersului cognitiv” în Arborele Gnozei. Mitologia gnostică de la 
creştinismul timpuriu la nihilismul modern, Bucureşti, Nemira, 1998, 
p. 24; Culianu susţine, de asemenea, că Mircea Eliade şi Claude 
Lévi-Strauss „au în comun faptul că amîndoi evidenţiază şi valorifică 
«regulile» după care se «construieşte» religia, aşadar, caracterul sistemic 
al acesteia”, în Mircea Eliade, loan Petru Culianu, H.S. Wiesner, 

istorie a religiei, provenienţă al cărei debut se găseşte la Universită 
Cattolica „del Sacro Cuore” din Milano, Culianu ţine să marcheze noul 
său statut de istoric al religiilor la Divinity School din Chicago, scriindu-şi 
articolul într-o engleză elegantă, într-un volum publicat în Italia şi 
dedicat în întregime lui Ugo Bianchi. 

Să ne întoarcem aşadar la cariera şi ideile magistrului milanez, 
înainte de a purcede la lectura atentă a volumului de faţă. Profesor de 
istorie a religiilor, Ugo Bianchi (1922-1995) a dobîndit o recunoaştere 
mondială în ultimii săi ani de viaţă, funcţionînd vreme îndelungată ca 
secretar al Societă Italiana di Storia delle Religione, iar pentru cinci ani 
ca preşedinte al prestigioasei International Association for the History 
of Religions (1990-1995)!. Lider de necontestat al şcolii postbelice de 


Dicţionar al religiilor, Bucureşti, Humanitas, 1993, p. 17. Încercările 
lui Ioan Petru Culianu, deopotrivă marginale şi ironice, de a „deturna” 
gîndirea maeștrilor săi academici către preocupările sale metodologice 
de moment trebuie interpretate în prelungirea directă a eforturilor sale 
din anii '80, de renovare a teoriilor fenomenologice, de origine interbelică 
şi oarecum demodate pe plan metodologic, ale lui Mircea Eliade. Pentru 
mai multe detalii asupra acestei întreprinderi de „cosmetizare” a maestrului 
Eliade de către „discipolul” Culianu, vezi Eduard Iricinschi, „Erezie şi 
metodă în studiile religioase : definiţia religiei în scrierile lui loan Petru 
Culianu”, în Sorin Antohi (ed.), Ioan Petru Culianu. Omul şi opera, 
op. cit., pp. 576-617, în special pp. 587-591. 

1. Am preluat datele cele mai importante despre viaţa şi activitatea lui Ugo 
Bianchi din două scurte articole comemorative publicate imediat după 
moartea acestuia: Kurt Rudolph, „In Memoriam Ugo Bianchi”, Numen, 
vol. 42, nr. 3 (oct. 1995), pp. 225-227; şi Giulia Sfameni Gasparro, 
„Ugo Bianchi: October 13, 1922-April 14, 1995”, traducere în engleză 
de Bruce Lincoln, History of Religions, vol. 37, nr. 2 (nov. 1997), pp. 
99-100, precum şi din articolul „Bianchi, Ugo”, de Giovanni Casadio, 
din Lindsay Jones (ed.), Encyclopedia of Religion, ediţia a Il-a, Macmillan 
Reference USA, vol. 2, pp. 862b-865a. Pentru o prezentare mult mai 
detaliată a acestui subiect, cititorul este invitat la lectura volumelor Ugo 
Bianchi, una vita per la storia delle religioni (2002), editat de Giovanni 
Casadio, precum şi Giulia Sfameni Gasparro (ed.), 'Aya0r, zinig: 
studi storico-religiosi in onore di Ugo Bianchi, Roma, „LErma” di 
Bretschneider, 1994. Informaţii bibliografice suplimentare referitoare 
la articole despre activitatea completă a lui Ugo Bianchi pot fi găsite la 
sfîrşitul articolului lui Casadio din ediţia a II-a a Enciclopediei religiei. 

istorie a religiilor din Italia, Ugo Bianchi şi-a manifestat influenţa 
deopotrivă prin cursurile predate la universităţile din Messina, Bologna, 
Milano şi Roma, cît şi prin congresele şi colocviile organizate pe teme 
ţinînd de istoria religioasă a Antichității. Pe lîngă Congresul interna- 
tional din 1966, de la Messina, despre originile gnosticismului, deja 
amintit şi la care ne vom întoarce mai tîrziu, Ugo Bianchi a coordonat, 
la Roma, lucrările altor patru importante întîlniri internaţionale despre 
misteriile lui Mithra (1978), soteriologia cultelor orientale (1979), 
enkrateia în tradiţia antică (1982), precum şi despre noţiunea de „religie” 
în cercetarea comparativă (1990)!. Format la şcoala istoricistă a lui 
Raffaele Pettazzoni, Ugo Bianchi a fost, de asemenea, interesat de 
abordări împrumutate din etnologie şi filozofie, precum şi de noi meto- 
dologii în studiul religiei. Cu toate acestea, preocupările sale majore de 
cercetare au revenit, în mod constant, la definiţia dualismelor istorice 
(gnosticism şi maniheism) ori de expresie etnografică (mitul demiurgului 
coţcar la popoarele iliterate), precum şi la clasificarea lor după un set de 


1. De regulă, lucrările şi prezentările acestor conferinţe au fost adunate în 
tomuri pe cît de voluminoase pe atît de importante pentru cercetările 
ulterioare, editate şi publicate de Ugo Bianchi în anii ce au urmat 
congreselor respective. Vezi, de exemplu, Ugo Bianchi (ed.), Le origini 
dello gnosticismo, Leiden, E.J. Brill, 1967; Ugo Bianchi (ed.), Mysteria 
Mithrae. Atti del Seminario internazionale su la specificità storico-religiosa 
dei misteri di Mithra con particolare riferimento alle fonti documentarie 
di Roma e Ostia, Roma e Ostia 28-31 marzo 1978. Proceedings of the 
International Seminar on the Religio-Historical Character of Roman 
Mithraism with Particular Reference to Roman and Ostian sources, 
Rome and Ostia 28-31 March 1978, Leiden, E.J. Brill, 1979; Ugo 
Bianchi şi Maarten J. Vermaseren (eds.), La soteriologia dei culti 
orientali nell'Impero Romano. Atti del Colloquio internazionale su la 
soteriologia dei culti orientali nell’ Impero Romano, Roma, 24-28 settem- 
bre 1979, Leiden, E.J. Brill, 1982; Ugo Bianchi (ed.), La tradizione 
dell'enkrateia : motivazioni ontologiche e protologiche. Atti del Colloquio 
internazionale, Milano, 20-23 aprile 1982, Roma, Edizioni dell'Ateneo, 
1985; Ugo Bianchi, Fabio Mora şi Lorenzo Bianchi (eds.), The Notion 
of „Religion” in Comparative Research. Selected Proceedings of the 
XVIth Congress of the International Association for the History of Religions 
(Rome, 3rd-8th September, 1990), Roma, „L'Erma” di Bretschneider, 
1994. 

criterii derivate din cosmogonie şi teogonie!. Dintr-o perspectivă geo- 
grafică, interesul lui Bianchi pentru dualism l-a purtat din Asia către 
Europa, de la zurvanism şi zoroastrism pînă la orfism, Pitagora, 
Empedocle şi filozofia dualistă a lui Platon. 

La începutul carierei sale, Ugo Bianchi a predat pentru prima oară 
un curs despre „Sistemele dualiste ale mazdeismului, gnosticismului şi 
maniheismului” în doi ani universitari consecutivi, 1956-57 şi 1957-58, 
la Institutul de Istorie a Religiilor al Facultăţii de Litere şi Filozofie de 
la Universită degli Studi din Roma. În acelaşi timp, profesorul italian 
avea să publice trei articole despre dualismul mazdeist, zoroastrism şi 
orfism, precum şi două volume pe aceleaşi teme?. Dintre toate aceste 
studii, cel despre dualism, Zl dualismo religioso. Saggio storico ed 
etnologico (1958), a influenţat într-o manieră decisivă cercetările lui 
Ioan Petru Culianu despre mecanismele de producere a gnozelor dualiste?. 


1. Kurt Rudolph, „In Memoriam Ugo Bianchi”, Numen, vol. 42, nr. 3 
(oct. 1995), p. 226. 

2. Vezi Ennio Sanzi, „Ugo Bianchi 1922-1958”, în Giovanni Casadio 
(ed.), Ugo Bianchi, una vita per la storia delle religioni, Roma, Il 
Calamo, 2002, pp. 39-41. Mă refer la următoarele trei articole ale lui 
Ugo Bianchi: „Dualismo mazdaico e «zurvanismo»”, SMSR [Studi e 
Materiali di Storia delle Religioni], XXVII, 1956, pp. 102-135; „Orfeo 
e l'orfismo”, SMSR, XXVIII, 1957, pp. 151-156; „Ancora su Zurvan”, 
SMSR, XXVIII, 1957, pp. 126-128; precum şi la următoarele două 
volume : Zamân i Ohrmazd. Lo zoroastrismo nelle sue origini e nella 
sua essenza, Torino, SEI, 1958 ; şi II dualismo religioso. Saggio storico 
ed etnologico, Roma, „L'Erma” di Bretschneider, 1958; ediţia a II-a, 
revizuită şi adaugită, a apărut în 1982, la Edizioni dell'Ateneo, şi a fost 
republicată în 1991. 

3. Volumul editat de Govanni Casadio (Ugo Bianchi, una vita per la storia 
delle religioni, Roma, Il Calamo, 2002) oferă cititorului o impresie 
clară despre maniera în care Ugo Bianchi a contribuit la dezvoltarea 
istoriei religiilor în Italia, vreme de aproape patru decenii, ca profesor 
la Messina, Bologna, Milano şi Roma (La Sapienza). Savanţi din şcoala 
lui Bianchi, precum Pietro Mander, Antonio Panaino, Luciano Albanese, 
Giovanni Casadio, Jaako Aronen, Panayotis Pachis, Giulia Sfameni 
Gasparro, Alessandra Ciattini şi Maria Vittoria Cerutti analizează, pe 
rînd, cercetările profesorului despre Mesopotamia, religiile Iranului 
antic, religia Egiptului, religia greacă, romană, mithraism, creştinism, 
gnosticism, maniheism, dualism şi etnologie. De asemenea, volumul 

Odată mutat la Universitatea din Messina, în Sicilia, unde a rămas 
vreme de peste un deceniu (1960-1971), Ugo Bianchi avea să se dedice 
cu entuziasm „noilor abordări metodologice” provenite din Franţa, 
Anglia şi Statele Unite, perspectivelor incitante oferite de antropologie 
şi ştiinţele sociale, precum şi publicării primelor texte din colecţia 
descoperită la Nag Hammadi, în 19451. La mijlocul acestei perioade 
fecunde, profesorul italian a organizat Congresul internaţional de la 
Messina din 1966, despre originile gnosticismului, piatră de hotar în 
studiul acestui fenomen religios al Antichității târzii. Ugo Bianchi a 
pregătit în detaliu „terenul” metodologic pentru întîlnirea din 1966 a 
celor mai strălucite minţi din domeniul studiilor gnostice. Cu doi ani 
înaintea acestui congres, profesorul italian şi-a concentrat activitatea 
academică exclusiv asupra gnosticismului, ţinînd cursuri la Universitatea 
din Messina, în 1964-65, despre „Gnosticism şi istoria religiilor”, iar 
în anii 1965-66 şi 1966-67 despre „Gnosticism şi iudeo-creştinism”?. 

La Bologna, Ugo Bianchi a predat, în 1970-71, un curs despre 
„dualismul religios”, concentrîndu-se asupra Iranului, însă cu rezonanţe 
pînă la catharismul medieval. Urmînd în 1971-1972 cursul lui Bianchi 
despre religia greacă în perioada clasică, intitulat „Religiile de misterii 
în lumea antică”, Giovanni Casadio îşi aminteşte că profesorul a folosit 
cu precădere lucrările unor savanţi precum W.F. Otto, B. Snell, W. 
Jaeger, Erwin Rohde, M.P. Nilsson, E.R. Dodds şi H. Jeanmaire’. Ugo 
Bianchi a predat cursuri similare, folosind aceeaşi metodologie şi biblio- 
grafie, la Universitatea Catolică din Milano, unde Ioan Petru Culianu 


acesta colectiv este în măsură să dea o bună imagine asupra manierei în 
care Ugo Bianchi a influențat studiile religiilor antice în Italia, vreme de 
peste patru decenii. În acelaşi timp, articolul lui Giovanni Casadio şi cel 
al Concettei Giuffré Scibona oferă o perspectivă clară asupra mediului 
academic în care Culianu s-a format, într-o manieră definitivă, în Italia 
anilor 1972-1975. 

1. Concetta Giuffré Scibona, „Ugo Bianchi a Messina (1960-1971)”, p. 
46, în Giovanni Casadio (ed.), Ugo Bianchi, una vita per la storia delle 
religioni, op. cit. 

2. Scibona, p. 50. 

3. Giovanni Casadio „Ugo Bianchi a Bologna (1970-1974)”, în Giovanni 
Casadio (ed.), op. cit., pp. 55-65, vezi în special pp. 59-60. 

fusese admis începînd din toamna anului 19731. Cititorul român va 
recunoaşte şi regăsi, fără îndoială, multe dintre numele de pe lista de 
mai sus în bibliografia studiilor lui Culianu despre ascensiunea la cer, 
din Psihanodia şi Experienţe ale extazului. În acelaşi articol come- 
morativ, Casadio îşi aminteşte de seminarul condus de profesorul Bianchi 
la Bologna, în care discuţiile despre religiile antice îşi găseau suport 
metodologic fie în teoria eliadiană despre illud tempus, fie în structu- 
ralismul lui Lévi-Strauss’. 

Vreme de aproape trei decenii, din 1958, data apariţiei primei ediţii 
a lucrării JI dualismo religioso, pînă la începutul anilor '80, cînd a 
terminat articolul „Dualism” din Encyclopedia of Religion, editată de 
Mircea Eliade, Ugo Bianchi a folosit o serie de definiţii de lucru ale 
dualismului distincte, în care a rafinat acest concept, precum şi maniera 
specifică de a-l înţelege într-un cadru istoriografic şi antropologic?. De 
exemplu, în deschiderea cărţii I dualismo religioso (1958), Bianchi 
defineşte dualismul ca fiind caracteristic „acelor religii ori sisteme 
ideologice a căror mitologie presupune o dihotomie originară şi substan- 
ţială în mediul fiinţelor supra-umane ori pre-umane ce guvernează 
lumea, iar (cel puţin) una dintre aceste fiinţe supra-umane este concepută 


1. Comunicare personală prin E-mail cu Giovanni Casadio, 16 decembrie 
2005. Citez: „Din motive de sănătate, la sfîrşitul anului 1974, Bianchi 
s-a mutat [de la Bologna] la universitatea de stat din Roma, La Sapienza 
(...), însă nu a renunţat la cea de-a doua catedră a sa, din cadrul 
Universităţii catolice private din Milano. Astfel, mare parte din cursurile 
[lui Bianchi] a fost preluată de către asistenții săi, C[ulianu], C[osi] şi 
[Maria Vittoria] C[erutti]. La sfîrşitul anului 1976, după ce Culianu a 
plecat la Groningen, în ciuda opoziţiei profesorului său, Cosi şi Cerutti 
au fost cei care s-au achitat de această sarcină.” 

2. Giovanni Casadio „Ugo Bianchi a Bologna (1970-1974)”, loc. cit., p. 61. 

3. Vezi mai cu seamă eseurile reunite de Ugo Bianchi în volumele urmă- 
toare: Il dualismo religioso. Saggio storico ed etnologico, Roma, 
Edizioni dell'Ateneo, 1983 [1958]; Prometeo, Orfeo, Adamo. Tematiche 
religiose sul destino, il male, la salvezza, Roma, Edizioni dell'Ateneo & 
Bizzarri, 1976, şi Selected Essays on Gnosticism, Dualism and Myste- 
riosophy, Leiden, E.J. Brill, 1978. Poziția teoretică finală a lui Ugo 
Bianchi în această privinţă se găseşte în articolul „Dualism”, în Mircea 
Eliade (ed.), The Encyclopedia of Religion, New York, Macmillan 
Publishing House, 1987, vol. 4, pp. 506a-512b. 

ca fiind antagonistă şi malignă, în virtutea proprie-i naturi, caz în care 
posedă autoritate asupra propriei sale creaţii”!. Vocabularul tehnic 
timpuriu al lui Ugo Bianchi a fost influenţat din plin deopotrivă de 
lucrările interbelice ale lui Raffaele Pettazzoni despre fiinţe supreme 
primitive, cît şi de abordarea fenomenologică a Tratatului de istorie a 
religiei de Mircea Eliade?. 

Trei ani mai târziu, într-un articol scris în franceză în 1961, Ugo 
Bianchi schiţează liniile de forţă ale unei Weltgeschichte a dualismului, 
încercînd, în acelaşi timp, o definiţie mai elastică a acestuia: „Consi- 
derăm a fi dualiste toate sistemele în care creaţia lumii şi guvernarea ei 
legitimă sînt alcătuite din două puteri, concepute ca fiind contradictorii, 
însă uneori complemetare”$. Putem detecta aici o îndepărtare a lui 
Bianchi de moştenirea lui Pettazzoni, deoarece „fiinţele supra-umane” 
sînt înlocuite de „puteri”. În plus, antagonismul radical dintre aceste 
„puteri” devine oarecum moderat; compromisul metodologic al lui 
Bianchi se sprijină pe ideea potrivit căreia dualismul religios nu se 
opune monismului, ci are mai degrabă o „vocaţie monistă”*. Cu toate 
acestea, dualismul religios, în formularea-i bianchiană, rămîne deter- 
minat, în definiţia din 1961, ca şi în cea din 1958, de valenţele originare 
şi creatoare ale principalilor săi actori”. Din această perspectivă, în 
articolul din 1961 Bianchi descrie caracteristicile unei competiţii cosmo- 
gonice între fiinţa supremă şi demiurgul rival ce împrumută adesea 


1. Ugo Bianchi, Zl dualismo religioso. Saggio storico ed etnologico, p. 7. 
Mircea Eliade, Patterns in Comparative Religion, Lincoln, University 
of Nebraska Press, 1958, pp. 38-123, capitolul „The Sky and Sky 
Gods”, şi Raffaele Pettazzoni, Dio, Roma, 1922 ; Saggi di storia delle 
religioni e di mitologia, Roma, 1946; şi Onniscienza di Dio, Torino, 
1955. 

3. Ugo Bianchi, „Le dualisme en histoire des religions” , Revue de l’histoire 
des religions, 159, I, (1961), 1-46, acum în Ugo Bianchi, Selected 
Essays on Gnosticism, Dualism, and Misteriosophy, Leiden, E.J. Brill, 
1978, pp. 3-48; citatul respectiv se găseşte la p. 8. 

4. Ugo Bianchi, „Le dualisme en histoire des religions”, loc. cit., p. 10. 

5. Maria Vittoria Cerutti, „Ugo Bianchi e il dualismo”, în Giovanni 
Casadio (ed.), op. cit, pp. 291-326, reprezintă un eseu extrem de valoros 
asupra acestui subiect. Vezi mai ales pp. 298-300, pentru importanţa 
majoră a coordonatelor „creaţie” şi „origini” în definițiile „dualismului” 
date de Bianchi în decursul anilor. 

trăsăturile tricksterului. Astfel, Ugo Bianchi sugerează posibilitatea unei 
„comparații istorice şi tipologice” între demiurgul trickster al etnologiei 
şi arhontele coțcar al gnozei!. În plus, încă din 1961, Bianchi exclude 
ipoteza potrivit căreia curentele religioase dualiste îşi au originea în 
Iran: „Trebuie să punem deoparte, din principiu, ecuaţia dualist = 
iranian”?. În lucrările Gnosticism şi gîndire modernă : Hans Jonas, 
Psihanodia, Experienţe ale extazului şi Gnozele dualiste ale Occi- 
dentului, loan Petru Culianu a adoptat, în mare măsură, poziţia şcolii 
lui Ugo Bianchi, prin încercările-i repetate de critică şi respingere a 
tezelor Şcolii germane de istorie a religiilor, potrivit cărora originile 
gnosticismului s-ar afla în Iran. 

Anul 1973 marchează un avans substanţial în eforturile lui Ugo 
Bianchi de a găsi o definiţie a „dualismului” cît mai suplă din punct de 
vedere metodologic. În articolul „II dualismo come categoria storico- 
-religiosa”, profesorul italian redefineşte conceptul cu pricina astfel : 
„Sînt dualiste acele concepţii care admit o doctrină a două principii”. 
Ori, într-o manieră mai dezvoltată : „Sînt dualiste religiile şi concepţiile 
de viaţă potrivit cărora două principii, concepute mai mult sau mai 
puţin ca fiind coeterne, se află la baza existenţei, reale sau «aparente», 
a ceea ce este şi se manifestă în lume”?. Potrivit Vittoriei Cerutti, fostă 
studentă a lui Ugo Bianchi, iar acum profesoară la Milano, această din 
urmă definiţie avea să dobîndească un statut clasic în manualele de 
studiu din orice universitate italiană“. Aşadar, în perioada în care Bianchi 
a devenit profesorul şi magistrul lui Culianu la Universitatea Catolică 
din Milano, el propunea nu doar o definiţie a dualismului mult mai 
suplă decît cele precedente, dezbărată de bagaju-i fenomenologic, în 
care „fiinţele supra-umane” ori „puterile” sînt înlocuite cu „principii”, 
ci şi o tipologie a dualismului, bazată pe un sistem de trei opoziții. 


Ugo Bianchi, „Le dualisme en histoire des religions”, loc. cit., pp. 12-13. 

Ugo Bianchi, ib., p. 17. 

3. Ugo Bianchi, „Il dualismo come categoria storico-religiosa” [Rivista di 
storia e letteratura religiosa, IX, 1, (1973), 3-16], reluat in Ugo 
Bianchi, Prometeo, Orfeo, Adamo. Tematiche religiose sul destino, il 
male, la salvezza, op. cit., pp. 38-54; acum în Ugo Bianchi, Selected 
Essays on Gnosticism, Dualism, and Misteriosophy, op. cit., pp. 49-62. 

4. Maria Vittoria Cerutti, „Ugo Bianchi e il dualismo”, loc. cit., p. 312. 


Ne 

În efortul său de generalizare şi clasificare a dualismelor religioase, 
Bianchi consideră că doar trei opoziții fundamentale (radical versus 
moderat, dialectic versus eschatologic şi procosmic versus anticosmic) 
sînt în măsură să dea socoteală de exuberanţa luxuriantă a conceptului 
de „dualism”, din Antichitate pînă la cathari şi din Asia pînă în America. 
În primul rînd, dualismul radical (existenţa a două principii coegale şi 
coeterne în zoroastrism, maniheism, mandeism, catharism, orfism şi la 
Empedocle, precum şi la Heraclit şi Platon) s-ar opune dualismului 
moderat (existenţa unui principiu primordial, din care cel de-al doilea 
apare în urma unui accident în neoplatonism, valentinism - „gnosti- 
cismul siro-egiptean” - şi bogomilism). În al doilea rînd, dualismul 
dialectic (cele două principii coexistă din eternitate, potrivit doctrinelor 
orfice, heraclitice şi platoniciene) se opune dualismului eschatologic (al 
doilea principiu, cel rău, va fi învins la sfîrşitul istoriei în zoroastrism 
şi maniheism). În fine, dualismul cosmic (perspectiva pozitivă asupra 
lumii în zoroastrism) se găseşte în opoziţie cu dualismul anticosmic 
(perspectiva negativă asupra lumii în maniheism, curentele gnostice, 
bogomilism, la cathari şi orficii greci)!. Vittoria Cerutti crede că această 
mişcare metodologică reprezintă „formalizarea alternativelor catego- 
riale” din sistemele dualiste ; de asemenea, ea este de părere că această 
inovaţie clasificatorie „constituie unul dintre avantajele cele mai impor- 
tante ale fenomenologiei istorice a dualismului”?. 

Ugo Bianchi stabilea, în 1973, că dualismul religios, în dubla-i 
calitate de experienţă religioasă şi de categorie istorico-religioasă, pre- 
zintă legături istorice cu alte categorii religioase, precum monoteismul, 
politeismul ori panteismul. Zece ani mai tîrziu, scriind în engleză 
pentru Enciclopedia religiei editată de Mircea Eliade, profesorul italian 
avea să păstreze aproximativ aceeaşi definiţie suplă: „Dualismul poate 
fi definit ca o categorie din istoria şi fenomenologia religiei ce presupune 
existenţa a două principii fundamentale cauzale la baza existenţei lumii”€. 
El este cel care avea să deschidă însă porţile modernităţii pentru această 


1. Ugo Bianchi, „Il dualismo come categoria storico-religiosa”, loc. cit., 
pp. 58-61. 

2. Maria Vittoria Cerutti, ib., p. 308. 

Ugo Bianchi, ib., p. 49. 

4. Ugo Bianchi, „Dualism”, în Mircea Eliade (ed.), The Encyclopedia of 
Religion, vol. 4, pp. 506-512, vezi citatul de la p. 506. 

categorie rătăcitoare prin istoriile religioase ale omenirii şi să discute, 
într-un scurt paragraf, cazul dualismelor moderne. Astfel, în anii '80, 
Ugo Bianchi înţelege dualismul nu ca pe „o formă de protest împotriva 
monoteismului”, ci mai degrabă ca pe „o actualizare insuficientă a 
omnipotenţei lui Dumnezeu”. Din această perspectivă, dualismele moderne 
ale unor Hegel, Nietzsche, Marx şi Freud reprezintă o serie de contestări 
serioase la adresa monoteismului iudeo-creştin!. 

Ne-am îngăduit o abatere destul de generoasă de la cursul firesc al 
unei postfeţe, pentru a da cititorului o idee succintă despre anvergura 
cercetărilor lui Ugo Bianchi asupra dualismelor, precum şi despre 
maniera în care acestea s-au reflectat în educaţia academică pe care Ioan 
Petru Culianu a primit-o în Italia, între 1973 şi 1976. Au apărut, pînă 
acum, cîteva studii importante despre întîlnirea dintre Mircea Eliade şi 
Ioan Petru Culianu, care au descris relaţia aceasta ca fiind fie formatoare 
şi dinamică, fie complicată şi problematică ori simbolică şi paradig- 
matică şi, în final, separatoare”. În mod necesar, coordonata „românească” 
a discuţiei dintre două personalităţi de marcă, precum Eliade şi Culianu, 


1. Ugo Bianchi, „Dualism”, op. cit., vol. 4, pp. 512. 

2. Următoarele volume pot oferi o imagine clară a relaţiei auctoriale dintre 
Eliade şi Culianu : loan Petru Culianu, Mircea Eliade, Bucureşti, Nemira, 
1995 (a se vedea „Addenda” cuprinzînd studiul „Mircea Eliade, necu- 
noscutul”, precum şi proiectul nefinalizat al unei cărţi de dialoguri între 
cei doi); loan Petru Culianu şi Mircea Eliade (împreună cu Hillary 
Wiesner), Dicţionar al religiilor, Bucureşti, Humanitas, 1993 ; şi loan 
Petru Culianu, Dialoguri întrerupte. Corespondenta Mircea Eliade-loan 
Petru Culianu, laşi, Polirom, 2004. De asemenea, următoarele studii şi 
eseuri sînt în măsură să dea o perspectivă echilibrată şi detaliată a 
întîlnirii dintre cei doi: Sorin Antohi, „Culianu şi Eliade. Vestigiile 
unei iniţieri”, postfață a volumului Mircea Eliade, Nemira, 1995 (pp. 
293-309); Matei Călinescu, Despre loan P. Culianu şi Mircea Eliade. 
Amintiri, lecturi, reflecţii, ediţia a Il-a, revăzută şi adaugită, Iaşi, 
Polirom 2002 ; a se vedea, de asemenea, şi prefața aceluiaşi autor la 
volumul amintit mai sus, Dialoguri întrerupte, intitulată „Corespondenţa 
Eliade-Culianu”, pp. 5-36; Tereza Culianu-Petrescu, „O biografie”, în 
Sorin Antohi (ed.), Ioan Petru Culianu. Omul şi opera, laşi, Polirom, 
2003, pp. 54-82, precum şi contribuţia lui Dan Petrescu la acelaşi 
volum, „loan Petru Culianu şi Mircea Eliade. Prin labirintul unei relaţii 
dinamice”, pp. 410-458. 

a sporit interesul exercitat de aceasta relaţie paideică asupra cititorului 
de limbă română. Cu toate acestea, nu putem ignora maniera substanţială 
în care activitatea didactică a lui Ugo Bianchi a influenţat poziţia 
adoptată de Culianu în respingerea critică a originilor iraniene ale 
dualismului religios, sau în cercetările sale referitoare la clasificarea 
dualismului cu ajutorul opoziţiilor fundamentale şi explicarea luxu- 
riantei multiplicităţi a acestei concepţii religioase, ori în cele despre 
importanţa mitului demiurgului coţcar în această schemă explicativă!. 
Cinci ani după redactarea prefeţei la Gnosticism şi gîndire modernă, 
Ioan Petru Culianu punea punct unui alt proiect de anvergură, ediţia 
italiană a Gnozelor dualiste ale Occidentului, în maniera-i caracteristică, 
printr-o altă prefaţă. În acest text, Culianu îi aduce mulţumiri mai cu 
seamă lui Ugo Bianchi, cel dintîi guru al său în studiul gnosticismului. 
Delimitările faţă de magistrul milanez au devenit însă mai precise în 
textul din 1986: deşi Bianchi l-a „convertit” pe Ioan Petru Culianu 
într-ale dualismului, el nu a obţinut decît „o adeziune parţială” la 
opiniile sale din partea discipolului?. De ce s-a convertit Culianu doar 
„pe jumătate” la viziunea lui Bianchi de studiu al gnosticismului? Se 
cuvine să ne amintim aici că discursul metodologic al magistrului 
milanez era alcătuit, în parte, din vocabularul şi gramatica fenomenolo- 
giei religiilor, pe cîtă vreme Culianu, deşi fusese deopotrivă discipolul 


1. Critica originilor iraniene ale dualismului religios : Psychanodia I. A Survey 
of the Evidence Concerning the Ascension of the Soul and Its Relevance, 
Brill, 1983, capitolul 2, pp. 16-23; Gnosticismo e pensiero moderno : 
Hans Jonas, Roma, 1985, pp. 88-89. Cercetările lui loan Petru Culianu 
referitoare la clasificarea dualismului cu ajutorul opoziţiilor fundamentale 
şi explicarea luxuriantei multiplicităţi a acestei concepţii religioase : 
Gnozele dualiste ale Occidentului, Nemira, 1995, pp. 31-33; ori cele 
despre importanţa mitului demiurgului coţcar în această schemă expli- 
cativă: Gnozele dualiste ale Occidentului, op. cit., pp. 33-38, 77-85. 

2. Ioan P. Couliano, I Miti dei dualismi occidentali dai sistemi gnostici al 
mondo moderno, Milano, Jaca Book, 1989, pp. 11-13. 

3. Pentru o analiză mai amănunţită a influenţei fenomenologiei religiei 
asupra gîndirii lui Bianchi, a se vedea articolul lui Aldo Natale Terrin, 
„Fenomenologia «criptica» della religioni in Ugo Bianchi? Interpre- 
tazione critica del metodo di studio delle religioni del maestro romano”, 
în Giovanni Casadio (ed.), Ugo Bianchi, una vita per la storia delle 
religioni, op. cit., pp. 353-391. 

„real” al lui Bianchi şi discipolul „simbolic” al lui Eliade, s-a străduit să 
aducă în actualitate şi să modernizeze noţiunea de dualism, substituind 
învechitu-i context fenomenologic cu un cadru teoretic lévi-straussian'. 

Voi cere cititorului încă un răgaz, înainte de a intra în substanţa 
cărţii Gnosticism şi gîndire modernă, pentru a spune cîteva cuvinte 
despre Congresul de la Messina, organizat de Ugo Bianchi, cît şi despre 
contribuţia lui Hans Jonas la studiul gnosticismului. 


Hans Jonas şi reinventarea gnosticismului 
pentru uzul secolului XX 


După ce a ţinut cursuri despre gnosticism şi relaţiile acestuia cu iudeo- 
-creştinismul ori cu istoria religiilor vreme de doi ani la Universitatea 
din Messina, în 1966 Ugo Bianchi a decis să organizeze în oraşul 


1. Ioan Petru Culianu, Gnozele dualiste ale Occidentului, op. cit., capitolul 
X, „Dualismele Occidentului. O analiză sincronică”, pp. 301-307. Iată 
încă un exemplu ce ilustrează afinităţile subtile dintre Culianu şi maestrul 
său structuralist, Claude Lévi-Strauss: la 11 noiembrie 1986, loan 
Petru Culianu mărturisea, în prefața ediţiei italiene a acestui volum, 
mândria de a nu fi citat în referinţele-i bibliografice decît un sfert din 
lecturile sale despre gnosticism (p. 13 în ediţia italiană, p. 9 în ediţia 
românească, traducere după originalul franțuzesc, însă cu o prefaţă 
adusă la zi, datată 19 septembrie 1989, şi redactată după apariţia ediţiei 
italiene). Zece pagini mai încolo, Culianu încheie capitolul de introducere 
cu ipoteza potrivit căreia „omul şi sistemul de producţie mitică se 
gîndesc ei înşişi şi cîteodată se re-gîndesc unul pe celălalt” (p. 19 în 
ediţia românească; p. 22 în ediţia italiană). Ediţia italiană pune parte 
din fraza de mai sus în ghilimele, însă fără a face trimitere la vreun text 
anume. În spiritu-i prin excelenţă ludic, Ioan Petru Culianu face aici o 
aluzie directă la un pasaj faimos din „Uvertura” primului volum al lui 
Claude Lévi-Strauss din seria Myfhologiques, anume Le cru et le cuit. 
Citez: „Nu pretindem defel să arătăm cum gîndesc oamenii în mituri, 
ci dimpotrivă, cum miturile se gîndesc în oameni, şi fără ştirea acestora 
din urmă. Am putea merge şi mai departe, după cum am sugerat, făcînd 
abstracţie de orice alt subiect, pentru a considera că, dintr-o anumită 
perspectivă, miturile se gîndesc între ele” (Paris, Plon, 1964, p. 20). 

sicilian un colocviu despre originile gnosticismului. Astfel, Colocviul 
internaţional de la Messina, organizat de catedra de istorie a religiei din 
cadrul universităţii locale între 13 şi 18 aprilie 1966, şi-a propus să 
depăşească deopotrivă teoria „ereziologică” despre originile gnosti- 
cismului, cît şi cea avansată de Şcoala germană de istorie a religiei. 
Şaizeci şi nouă de savanţi!, cele mai importante nume în domeniu, au 
răspuns invitaţiei lui Ugo Bianchi şi au venit la Messina pentru a 
redeschide dosarul definiţiei şi originilor gnosticismului?. În prima zi, 
învățații adunaţi în Sicilia au discutat probleme legate de studiul textelor 
gnostice, pentru ca în ziua următoare să încerce o redefinire a gnosti- 
cismului, într-o paradigmă pur jonasiană, ca răspuns la adresa lucrării 
prezentate de Hans Jonas despre „Delimitarea fenomenului gnostic - 
tipologie şi istorie”, precum şi o reevaluare a relaţiei dintre acest 
fenomen şi Iran. Prelegerea lui Jonas comunică cititorului impresia unui 
consens general în lucrările Colocviului de la Messina asupra existenţei 
gnosticismului într-o arie „spaţio-temporală” destul de generoasă ; mai 
mult chiar, acest fenomen ar putea fi descris de un corpus mai mult sau 
mai puţin precis de texte şi caracterizat de anumite trăsături definitorii”. 
Drept urmare, în următoarele două zile (15-16 aprilie 1966), participanţii 
la congres au continuat să exploreze conexiunile geografice ale gnosti- 
cismului cu comunitatea de la Qumran, cu Ierusalimul sau Egiptul, iar 
în ultimele două zile să cerceteze legăturile tipologice dintre gnosticism, 
pe de o parte, iudaism, creştinism şi elenism, pe de altă parte. 

În ultima zi a Congresului de la Messina, un comitet ad-hoc, compus 
din Geo Widengren, Hans Jonas, Jean Daniélou, Carsten Colpe, Ugo 


1. Arnold Kunst numără nu mai puţin de opzeci şi cinci de participanţi la 
Congresul de la Messina - probabil pe lîngă cei ce-şi anunţaseră partici- 
parea cu ceva timp înainte -, dintre care un sfert provenind din Italia ; 
vezi recenzia acestuia la volumul Ugo Bianchi (ed.), Le origini dello 
gnosticismo. Colloquio di Messina 13-18 Aprile 1966, Leiden, E.J. 
Brill, 1967, în Bulletin of the School of Oriental and African Studies, 
University of London, vol. 31, nr. 3 (1968), pp. 663-665. 

2. Ugo Bianchi (ed.), Le origini dello gnosticismo. Colloquio di Messina 
13-18 Aprile 1966, ed. cit. 

3. Hans Jonas, „Delimitation of Gnostic phenomenon - typological and 
historical”, în Ugo Bianchi (ed.), Le origini..., pp. 90-104; vezi şi 
discuțiile de după prelegere, pp. 104-108. 

4. Bianchi (ed.), ib., p. 90. 

Bianchi şi ajutat de Marcel Simon, Henri-lren6e Marrou şi alţi membri 
ai întîlnirii, a conceput un document final referitor la folosirea ulterioară 
a termenilor de gnoză şi gnosticism. Redactat în italiană, franceză, 
engleză şi germană, documentul final recomandă folosirea termenului 
de gnosticism pentru descrierea unui anumit grup de sisteme din secolul 
al II-lea p.C., pe cîtă vreme conceptul de enoză indică „o cunoaştere a 
misterelor divine rezervată unei elite”. Caracteristica majoră a gnosti- 
cismului apare în concepţia potrivit căreia „înlăuntrul omului se află o 
scînteie divină, coborîtă din lumea divină în lumea de aici, ce se supune 
destinului, naşterii şi morţii ; această scînteie divină trebuie deşteptată 
de către contrapartea divină a Sinelui, pentru a fi reintegrată în cele din 
urmă [în lumea divină]”. „Fundamentul ontologic” al acestei caracte- 
ristici este procurat de concepţia „degradării divinului”, conform căreia 
periferia divinului (Sophia) produce lumea de aici în urma unei crize. 
Pe de altă parte, cunoaşterea (gnosis) oferită de gnosticism presupune 
„identitatea divină dintre agentul cunoscător (gnosticul), ceea ce este 
cunoscut (substanţa divină a propriului său sine transcendent) şi mijlocul 
prin care acesta este cunoscut” (gnoza ca revelaţie). În ultima parte a 
documentului, savanții de la Messina au acceptat posibilitatea unei 
Weltgeschichte a gnosticismului şi au definit dualismul ca fiind „diho- 
tomia sau opoziţia principiilor care - coeterne sau nu - se găsesc la baza 
existenţei a ceea ce se află în lume” 1. 


1. Bianchi (ed.), ib., pp. xx-xxxii. Comentatorii acestui text aveau să 
recunoască în definiţia de la Messina influenţele puternice exercitate de 
concepţiile lui Hans Jonas despre gnosticism şi de cele ale lui Ugo 
Bianchi despre dualism. De exemplu, Morton Smith a criticat inconsis- 
tenţa definiţiei date gnosticismului la congres, obiectînd, pe bună dreptate, 
deopotrivă faptul că aceasta nu se aplică tuturor formelor de gnosticism 
cunoscute în Antichitate, cît şi abuzul de generalizare a identificării 
dintre cunoscător, obiectul cunoscut şi mijlocul de cunoaştere în cazul 
gnozei valentiniene şi basilidiene (vezi recenzia-i la volumul Le origini 
în Journal of Biblical Literature, vol. 89, nr. 1, martie 1970, pp. 
82-84). În acelaşi pagini, Morton Smith oferă una dintre cele mai 
potrivite şi amuzante critici la adresa manierei eclectice şi grăbite de 
aplicare a metodei jonasiene : „Influenţa lui Jonas i-a făcut pe cei care 
au discutat originea gnosticismului [la Messina] să stabilească un «ele- 
ment esenţial» sau «tip ideal» şi să pornească în căutarea lui într-un 
sistem religios sau altul. Rezultatul este un Kafzenkonzert de «origini» 

La sfîrşitul Conferinţei de la Messina, Ugo Bianchi a alcătuit un text 
despre „Problema originilor gnosticismului” în care relua discuţia purtată 
de savanţi în Sicilia despre gnosticism ca fiind caracterizat, în primul 
rînd, de „o anumită gnoză, fondată pe conceptul antropozofic al con- 
substanţialităţii dintre pneuma care se găseşte în om şi pneuma divină şi 
de ideea cunoaşterii salvatoare prin caracterul natural comun dintre om 
şi divinitate”!. Întâlnirea de la Messina pare să fi fost clar dominată de 
concepţiile teoretice şi istorice ale lui Hans Jonas şi Ugo Bianchi. Sub 
influenţa ideilor acestor doi învăţaţi, gnosticismul a fost definit în 1966 


contradictorii : orfice, iraniene, iudaice, creştine, samaritene, mesopota- 
miene, siriene, greceşti, şamanice şi aşa mai departe” (p. 83). Polemica 
dintre Morton Smith şi Ugo Bianchi a continuat pînă în 1978, la 
Conferinţa de la Yale, dedicată „Redescoperirii gnosticismului”. Întii, 
Ugo Bianchi avea să răspundă criticilor lui Morton Smith, apărînd 
totodată paradigma jonasiană de interpretare a gnozei, în 1973, la 
Congresul de la Stockholm, de asemenea despre gnosticism (vezi arti- 
colul său, „La terminologie, la définition et la méthode de l'&tude du 
gnosticisme”, în volumul Proceedings of the International Colloquium 
on Gnosticism, Stockholm August 20-25 1973, Stockholm şi Leiden, 
Almquist & Wiksell, E.J. Brill, 1977, pp. 16-26). Morton Smith i-a 
răspuns, un an mai tîrziu, la Conferinţa de la Yale, în articolul „The 
History of the term Gnostikos”, în Bentley Layton (ed.), The Rediscovery 
of Gnosticism II. Sethian Gnosticism, Leiden, E.J. Brill, 1981, pp. 
796-807. Johannes Fabian a criticat ambițiile unei Weltgeschichte a 
gnosticismului dintr-o perspectivă antropologică, aducînd probe etno- 
grafice din analiza sa a grupurilor Jamaa din Katanga (Congo), în 
articolul „An African Gnosis - For a Reconsideration of an Authoritative 
Definition”, în History of Religions, vol. 9, nr. 1 august 1969, pp. 
42-58 ; vezi răspunsul lui Ugo Bianchi în „Letter to the Editor”, din 
History of Religions, vol. 9, nr. 4, mai 1970, pp. 365-366. În același an, 
Gilles Quispel, într-o recenzie a volumului Le origini..., aplaudă arti- 
colele referitoare la originea iudaică a gnosticismului scrise de Alexander 
Böhlig, J. Zandée, J. Daniélou, Y. Janssens, George MacRae şi Robert 
M. Grant, însă se arată dezamăgit de absența de la congresul sicilian a 
doi mari interpreţi ai gnozei : Gershom Scholem şi Henri-Charles Puech 
(în Journal of the American Oriental Society, vol. 90, nr. 2, aprilie-iunie 
1970, pp. 321-322). 

1. Ugo Bianchi, „Le problème des origines du gnosticisme”, pp. 1-27, în 
Bianchi, Le origini... ; citatul respectiv se află la p. 3. 


212 EDUARD IRICINSCHI 


ca o formă de cunoaştere cu un caracter extraordinar, practicată în 
cadrul unor grupuri cu poziţii polemice, anti-cosmice, anti-iudaice şi 
anti-demiurgice. Accentul major pus de Jonas pe valenţele răscum- 
părătoare ale cunoaşterii maschează însă dimensiunea socială şi rituală 
a grupurilor cu caracter gnostic; Culianu va încerca să evite această 
perspectivă unidimensională, prin interesul său pentru latura practică a 
gnozei în scrieri precum Zostrianos. În final, se cuvine să remarcăm 
maniera în care Bianchi foloseşte termeni împrumutaţi din teologia 
catolică, precum consubstanțialitate şi conaturalitate, pentru a descrie 
presupusa identitate „gnostică” dintre om şi divinitate. În plus, Bianchi 
presupune existenţa unui element stabil de continuitate între dualismul 
Greciei clasice, exemplificat de minune prin metafora trupului-mormînt 
(soma-sema, temă discutată de Ioan Petru Culianu în Psihanodia şi 
Experiente ale extazului), şi gnosticism, element manifest în teologia 
misteriilor. Astfel, Ugo Bianchi descoperă în textele lui Empedocle o mito- 
logie gnosticizantă a orfismului, datorată deopotrivă antisomatismului 
funciar al acestui curent religios, precum şi conexiunilor tipice gnosti- 
cismului dintre „antropozofie/cosmozofie şi dualism/monism” din orfism!. 


Am prezentat deja, în urmă cu cîteva pagini, stadiul studiilor despre 
dualismul religios în academia italiană, în jurul anilor 1973-1976. Într-o 
manieră asemănătoare, definiţia programatică de la Messina este în 
măsură să ne dea o idee despre paradigma de cercetare a gnosticismului 
la sfîrşitul anilor "60 şi începutul anilor *70, cînd Ioan Petru Culianu s-a 
decis să studieze această materie. Cum s-a ajuns însă la situaţia în care 
lucrările interbelice de extracţie heideggeriană ale unui filozof precum 
Hans Jonas să domine şi să formeze concepţiile de bază în studiul istoric 
al gnosticismului din anii 1960-1970? Pentru a răspunde la această 


1. Ugo Bianchi, „Le problème des origines du gnosticisme”, subcapitolul 
„Le gnosticisme et la Grèce”, pp. 20-23. 

2. Definiţia jonasiană a gnosticismului, dată la Messina, a fost şi continuă 
să fie extrem de influentă în cercurile savanților care analizează con- 
ţinutul documentelor descoperite la Nag Hammadi, în Egipt. Fascinaţia 
pe care o exercită se datorează, probabil, următoarelor trei elemente 
deopotrivă de atrăgătoare şi simplificatoare. În primul rînd, „gnosticismul 
de la Messina” este articulat, în mod fundamental, ca o „cunoaştere” 
aplicată, în dialog cu doctrinele creştine ori ideile religioase iudaice, 

întrebare, îl invităm pe cititor să lase în urmă Universitatea din Messina 
şi să-şi îndrepte atenţia către lucrarea lui Ioan Petru Culianu despre 
Hans Jonas. 


însă este descris, într-o mai mică măsură, în funcţie de practicile rituale 
şi dinamica grupurilor ori comunităţilor în care au circulat aceste idei 
„enostice”. În al doilea rînd, în „gnosticismul de la Messina” mîntuirea 
omului se petrece exclusiv prin reactivarea scînteii divine şi re-integrarea 
acesteia în economia planului celest ; or, nu toate comunităţile „gnostice” 
au adoptat această doctrină. În ultimul rînd, definiţia dată la Messina 
prezintă o eleganţă sistemică aparte, care identifică, în mod convenabil, 
revelaţia gnozei cu gnoza propriu-zisă şi cu persoana gnosticului. După 
1985, loan Petru Culianu a încercat să scape din mrejele atrăgătoarei 
paradigme jonasiene. Pînă în prezent însă, profesori americani de religie 
încă mai predau cursuri de introducere în gnosticism folosind drept 
manual demodata monografie a lui Kurt Rudolph, Gnosis. The Nature 
& History of Gnosticism (HarperSanFrancisco, 1987; ediţia iniţială 
germană a apărut în 1977; vezi perspectiva îndeajuns de critică şi 
ironică a lui Culianu asupra acestei lucrări în recenzia sa publicată în 
The Journal of Religion, vol. 70, nr. 2, aprilie 1990, pp. 303-304). Mai 
mult chiar, în ciuda schimbărilor drastice de perspectivă ale lui Michael 
Williams şi Karen King, care recomandă, dacă nu renunţarea la termenul 
de gnosticism, cel puţin folosirea lui critică, prestigioşi profesori ame- 
ricani încă mai publică lucrări de succes dinăuntrul paradigmei jonasiene. 
Mă refer la lucrarea revoluţionară deja citată a lui Michael A. Williams, 
Rethinking Gnosticism. An Argument for Dismantling a Dubious Category, 
Princeton, Princeton University Press, 1996, precum şi la lucida reeva- 
luare a teoriilor despre gnosticism înainte şi după publicarea textelor 
descoperite la Nag Hammadi în cartea lui Karen L. King, What Is 
Gnosticism ? , Cambridge Mass., Harvard University Press, 2003; 
pentru o trecere în revistă a manierei în care aceste lucrări au fost 
receptate în lumea academică, vezi eseurile reunite de Antti Marjanen 
în volumul Was there a Gnostic Religion ? , Finnish Exegetical Society, 
Helsinki, Göttingen, Vandenhoeck & Ruprecht, 2005. Pe de altă parte, 
pentru supraviețuirea cu succes a vechii paradigme jonasiene, vezi, 
printre altele, lucrările lui Bart Ehrman (Lost Christianities. The Battles 
for Scriptures and the Faiths We Never Knew, New York, Oxford University 
Press, 2003, ori manualul de introducere în studiul Noului Testament, 
extrem de popular în universităţile americane, The New Testament. A 
Historical Introduction to the Early Christian Writings, ediţia a III-a, 
New York, Oxford University Press, 2004, în special capitolul „From 

Cum a definit Culianu gnosticismul 
între 1975 şi 1982? 


Ioan Petru Culianu îşi prezintă cartea de faţă sub forma unei monografii 
despre Hans Jonas gnosticus, sugerînd astfel că va discuta doar despre 
Hans Jonas ca istoric existențialist heideggerian al religiei şi va lăsa 
deoparte opera filozofului Hans Jonas, dezvoltată după 1955 la New 
School University din New York. Ca atare, Culianu doreşte ca lucrarea 
lui să devină un „instrument de lucru” pentru studenţi, structurat pe 
două planuri, întîi ca o trecere în revistă a fenomenului şi istoriei 
gnosticismului, iar apoi ca o introducere „exhaustivă” privind contri- 
buţia lui Hans Jonas la dezvoltarea istoriografiei moderne a gnosti- 
cismului!. Astfel, Gnosticism şi gîndire modernă nu încearcă să rezolve 
„problemele istorico-religioase” ale fenomenul gnostic din Antichitatea 
tîrzie ; deşi Culianu se va arăta interesat de acest proiect în ultima 
decadă a vieţii sale, aici el se mulţumeşte să atragă atenţia asupra 


John's Jesus to the Gnostic Christ”, pp. 176-194), precum şi cele ale lui 
Marvin Meyer (The Gnostic Discoveries. The Impact of the Nag Hammadi 
Library, HarperSanFrancisco, 2005 ; precum şi „Introducerea” la lucrarea-i 
The Gnostic Gospels of Jesus. The Definitive Collection of Mystical 
Gospels and Secret Books about Jesus of Nazareth, San Francisco, 
HarperSanFrancisco, 2005 ; vezi şi n. 32, la pp. 288-289, care anunţă 
descoperirea şi publicarea iminentă a unei noi evanghelii antice, anume 
Evanghelia după Iuda). Între aceste două poziţii opuse se cuvine să 
menţionăm articolul provocator, însă deja depăşit, al lui Birger Pearson, 
„Is Gnosticism a Religion?” (răspunsul său este pozitiv — vezi articolul 
în Ugo Bianchi, ed., The Notion of „Religion ” in Comparative Research, 
Roma, „L'Erma” di Bretschneider, 1994, pp. 104-114), precum şi 
articolul seminal al lui Bentley Layton, „Prolegomena to the Study of 
Ancient Gnosticism”, în L. Michael White şi O. Larry Yarbrough (eds.), 
The Social World of the First Christians. Essays in Honor of Wayne A. 
Meeks, Fortress Press, 1995, pp. 334-350. 

1. Ioan Petru Culianu, Gnosticismo e pensiero moderno : Hans Jonas, op. 
cit., p. 11; v. supra, pp. 9-10. 

discuţia unei text vestit precum Evanghelia după Toma!. 

Cum a definit Culianu gnosticismul între 1975 şi 1982? Asemenea 
altor savanţi din anii '80 ai secolului trecut, care au contestat imaginea 
monolitică a gnosticismului, studentul lui Bianchi preferă să vorbească 
despre un „fenomen istorico-religios al Antichității târzii”, prezent în 
diverse şcoli şi sisteme gnostice. În lipsa unor hotare precise între 
ortodoxie şi erezie, Culianu crede că se pot stabili fie „interferenţe 
istorice” între gnosticism şi creştinism, în special în cazurile evidente 
ale valentinismului şi maniheismului, fie simple „contaminări”, cu 
precădere în mediile monastice. În plus, într-o lucrare dedicată unui 
Hans Jonas ce şi-a întemeiat cercetarea în mare parte pe scrierile 
ereziologice, Culianu consideră că publicarea şi traducerea textelor 
descoperite la Nag Hammadi nu scade cu nimic valoarea ereziologilor. 
Doar aceştia din urmă ar fi în măsură să ofere informaţii detaliate despre 
practicile rituale ale gnosticilor, extrem de mitologizate şi teoretizate, şi 


1. Ioan Petru Culianu, ib., p. 11. Descoperită în 1945 la Nag Hammadi, 
împreună cu alte circa cincizeci de traduceri copte ale unor texte gre- 
ceşti, Evanghelia după Toma a tost tratată cu mare interes de către 
învățații secolului XX. În 1954, Henri-Charles Puech a fost primul care 
a identificat textul evangheliei în coptă cu fragmente ale textului grec, 
descoperite în Egipt, la începutul veacului (cf. Jean Doresse, Les Livres 
secrets des gnostiques d'Egypte, Paris, Plon, 1958 ; informație preluată 
din ediţia engleză, revizuită şi adăugită, The Secret Books of the Egyptian 
Gnostics. An Introduction to the Gnostic Coptic Manuscripts Discovered 
at Chenosboskion, New York, The Viking Press, 1960, pp. 227-228). 
Ulterior, o vastă literatură a fost dedicată acestei evanghelii, în Statele 
Unite. Cităm, printre altele : Steven Davies, The Gospel of Thomas and 
Christian Wisdom, New York, Seabury, 1983; Stephen J. Patterson, 
The Gospel of Thomas and Jesus, Sonoma, Polebridge Press, 1993; 
Gregory J. Riley, Ressurection Reconsidered. Thomas and John in 
Controversy, Minneapolis, Fortress Press, 1995; April De Conick, 
Seek to See Him. Ascent and Vision Mysticism in the „Gospel of 
Thomas”, Leiden, Brill, 1996, precum şi Elaine Pagels, Beyond Belief. 
The Secret Gospel of Thomas, New York, Random House, 2003. O 
traducere adnotată în româneşte se găseşte în Evanghelia după Toma, 
traducere din limba coptă, studiu introductiv şi note de Gustavo-Adolfo 
Loria-Rivel, Iaşi, Polirom, 2003. 

despre consecinţele existenţiale din tratatele copte de la Nag Hammadi. 
Prin atenţia pe care o acordă ritualurilor în încercarea de a recupera şi 
înţelege experienţele mistice ale gnosticilor, în special în lucrările 
Experienţe ale extazului şi Gnosticism şi gîndire modernă, loan Petru 
Culianu încearcă să se desprindă, în parte, de „paradigma Messina” de 
studiu al gnosticismului. Mediile academice nord-americane aveau să 
dezvolte pe larg această abordare mai cu seamă în anii '90 ai secolului 
trecut, sub influenţa lucrărilor teoretice ale Catherinei Bell şi a cerce- 
tărilor mai aplicate ale lui Jean-Marie Sevrin şi John D. Turner!. 
Dincolo de raţiuni ce ţin mai degrabă de propensiunile pieţei de 
carte academică în Italia deceniului al nouălea, decizia lui Culianu de 
a-şi deghiza cartea despre Hans Jonas într-un manual despre grupurile 
religioase eretice ale Antichității timpurii poate fi justificată de calitatea 
filozofică a textelor gnostice, pe de o parte, dar şi de abordarea vădit 
heideggeriană din scrierile lui Hans Jonas. Adresîndu-se unui public de 
neiniţiati într-ale gnosticismului, după ce trece în revistă scrierile ere- 
ziologilor - Irineu, Tertullian, Clement din Alexandria, Origen, Ippolit 


1. Culianu, Gnosticismo, pp. 18-19; supra, pp. 17-18. Se cuvine să 
adăugăm aici două precizări importante. Polemicile ereziologilor conţin, 
nu rareori, distorsiuni ori locuri comune retorice defăimătoare la adresa 
ereticilor, precum cele despre infanticid, avort, sexualitate obscură, de cele 
mai multe ori împrumutate din registrul polemicilor romane anti-creştine 
(vezi Norman Cohn, Europe's Inner Demons. An Enquiry Inspired by the 
Great Witch-hunt, London, Heinemann for Sussex University Press, 1975). 
În al doilea rînd, eforturile lui Culianu de a căuta dovezi ale activităţii 
ritualice în cadrul narativ al scrierii Zostrianos aveau să-şi afle ecou în 
scrieri publicate în următoarele două decade. Astfel, unele dintre textele 
descrise ca fiind sethiene (A4/logenes, Zostrianos, Marsanes, Melchizedek 
şi Evanghelia egiptenilor) furnizează o întreagă gamă de informaţii 
despre o anumită formă de botez. Vezi, în acest sens, Jean-Marie Sevrin, 
Le Dossier baptismal sethien : études sur la sacramentaire gnostique, 
Québec, Presses de l’Université Laval, 1986; John D. Turner, Sethian 
Gnosticism and the Platonic Tradition, Québec, Presses de l’Université 
Laval; Louvain [Belgium], Éditions Peeters, 2001; despre sistemul 
sethian vezi Hans-Martin Schenke, „Das sethianische System nach Nag- 
-Hammadi-Handschriften” , Studia Copta (ed. Peter Nagel, Berlin, 1974), 
pp. 165-173, şi Bentley Layton (ed.), The Rediscovery of Gnosticism, 
volumul 2, Sethian Gnosticism, Leiden, Brill, 1981, pp. 457-685. 

şi Epifaniu, cel care a avut o „cunoaştere de primă mînă a cercurilor 
gnostice” - precum şi textele gnostice propriu-zise, din codicele Askew, 
Bruce, Berlin ori din cele treisprezece codice de la Nag Hammadi, 
Culianu îşi îndreaptă atenţia asupra surselor şi caracteristicilor mani- 
heismului şi mandeismului!. Introducerea istorică a lui Culianu din 
Gnosticism şi gîndire modernă posedă o claritate pedagogică exemplară : 
autorul prezintă sursele primare relevante pentru studiul gnosticismului 
în mod succint, trimiţind sursele secundare la subsolul paginii ori la 
sfirşitul volumului. În acest sens, Culianu se întreabă dacă a existat 
vreodată, cu adevărat, un corp de doctrine ce ar putea fi numit „gnostic”. 
Sub influenţa epistemologiei lui Karl Popper?, el caută „anumite linii de 
convergenţă tematică” ; acestea i-ar permite, în primul rînd, să reducă 
sistemele descrise în scrierile ereziologice la un model singular, şi apoi 
să verifice, într-o a doua etapă, în ce măsură sursele primare, traduse din 
greacă în coptă, corespund modelului iniţial. Deşi Culianu însuşi avea să 
renunţe la această paradigmă de studiu în următorii doi ani, el face cunos- 
cut cititorilor începători într-ale gnosticismului cadrul teoretic în care 
aceştia pot citi şi înţelege Gnosticism şi gîndire modernă pînă la capătă. 

La ce rezultate ajunge Culianu cu ajutorul epistemologiei popperiene 
şi al schemei inductive împrumutate de la Ugo Bianchi? Istoricul 


1. Culianu, Gnosticismo, pp. 18-20; supra, pp. 18-19. Vezi şi Bentley 
Layton, The Gnostic Scriptures. A New Translation with Annotations 
and Introductions, Garden City, N.Y., Doubleday, 1987, pp. 202-214. 

2. Karl R. Popper, The Logic of Scientific Discovery, New York, Basic 
Books, 1959, capitolul „Degrees of Testability”. În prima jumătate a 
anilor '80, Ioan Petru Culianu a mai făcut apel la metodologia popperiană, 
cu ajutorul căreia încerca să elimine datele de cercetare „inutile” prin 
falsificarea lor consecutivă ; vezi, de pildă, Ioan Petru Culianu, Mircea 
Eliade, Nemira, 1995, p. 23 ; precum şi Eduard Iricinschi, „În căutarea 
unei ştiinţe universale a religiei: Mircea Eliade, loan Petru Culianu şi 
Enciclopedia religiei”, p. 249, în loan Petru Culianu, Cult, magie, 
erezii. Articole din enciclopedii ale religiilor, laşi, Polirom, 2003. 

3. Desigur, cititorul interesat de gnosticism încă mai poate apela la Gnosticism 
şi gîndire modernă cu mare folos. Se cuvine însă să adauge, pentru 
început, lucrările de maturitate ale lui Ioan Petru Culianu despre gnos- 
ticism (Gnozele dualiste ale Occidentului şi Arborele Gnozei), pentru a 
continua cu mai recentele lucrări ale lui Michael A. Williams şi Karen 
L. King (vezi supra, p. 212, n. 2). 

religiilor compune un cadru teoretic ce conţine cele mai importante 
trăsături ale doctrinelor cosmice: geneza transcendentală a lumii şi a 
omului ; doctrina separării cosmosului într-o zonă inferioară şi una 
superioară; doctrina consubstanţialităţii divine dintre om şi lumea 
eonilor ; doctrina salvării, ce constă în revelarea cunoaşterii (gnoza) 
despre originea şi esenţa transcendentală a omului, ca şi doctrina refe- 
ritoare la itinerariul sufletului după moarte sau la eliberarea extatică a 
acestuia în timpul vieţii prin acte rituale (eschatologie individuală). 
Cititorul volumelor Psihanodia şi Experienţe ale extazului îşi va aminti, 
fără îndoială, că Ioan Petru Culianu a folosit motive teoretice similare în 
procesul de explorare a „demonizării cosmosului”, a „ascensiunii sufle- 
tului în misterele Antichității târzii”, a „zborului magic” ori a „incu- 
baţiei şi catalepsiei”!. Suprapunerile tematice ale acestor trei lucrări, 
redactate aproape simultan, sugerează intensa continuitate din cercetările 
despre religiile Antichității târzii, întreprinse de Culianu între 1975, 
anul susţinerii tezei despre Hans Jonas la Universitatea Catolică din 
Milano, şi 1983, anul în care şi-a susţinut teza de doctorat la Sorbona. 
De asemenea, în tot acest răstimp, unitatea analizelor lui Culianu a 
purtat pecetea influenţei lui Ugo Bianchi, vădită în critica pe care a 
adus-o Şcolii germane de istoria religiilor, în respingerea ipotezei potri- 
vit căreia originile dualismului religios antic s-ar afla în Iran, precum şi în 
atenţia acordată dualismului grecesc, de expresie orfică ori platoniciană?. 

Pentru a ne întoarce la volumul de faţă, se poate observa că tipul 
ideal al gnosticismului propus de Culianu presupune, încă din 1975, o 
perspectivă sistemică in nuce, care avea să-şi afle dezvoltarea deplină în 
Arborele Gnozei. În Gnosticism şi gîndire modernă, loan Petru Culianu 
oferă o schiţă generală a trăsăturilor comune celor mai multe sisteme 
gnostice, pornind de la descrierea detaliată a sistemului basilidian. În 
ciuda armăturii epistemologice de extracţie popperiană, inferenţa unui 


1. Ioan Petru Culianu, Psihanodia, Nemira, 1997, partea a II-a, pp. 
73-129; Experienţe ale extazului, Polirom, 2004, capitolele 2-7. 

2. Vezi, mai cu seamă, capitolul „latromanţii” din loan Petru Culianu, 
Experienţe ale extazului (pp. 29-52). Înclinarea lui Bianchi de a stabili 
o conexiune morfologică între orfici, Empledocle, Platon, gnostici, 
manihei şi catharii de mai tîrziu transpare din lucrările sale despre 
dualismul religios, anume Z dualismo religioso (1958 [1952]) şi Prometeo, 
Orfeo, Adamo (1976). 

sistem gnostic pornind doar de la un sistem basilidian are nevoie de 
argumente suplimentare. Drept urmare, autorul trece în revistă sistemele 
sethiene - care ar prezenta o gnoză cu tendinţe speculative, conceptuale 
şi filozofice, opunîndu-se astfel sistemelor barbelognostice. Sistemul de 
generalizare inductivă, împrumutat de la Bianchi, îl poartă pe Culianu 
către analiza sistemelor ofite şi a şcolilor valentiniene apusene şi răsă- 
ritene, pentru a ajunge, în cele din urmă, la distincţia lui Hans Jonas 
dintre „gnosticismul siro-egiptean” (şcolile valentiniene şi ofite) şi 
„&nosticismul iranic” (sethienii şi maniheii). Distanţindu-se de poziţiile 
interbelice ale lui Jonas, Ioan Petru Culianu cere cititorilor săi studenţi 
să folosească aceşti termeni cu precauţie metodologică, fiind de acord 
că ei ar indica mediul geografic în care şcolile cu pricina s-au dezvoltat, 
dar nu spun prea multe despre originile lor!. În egală măsură, se poate 
observa că definiţia gnosticismului furnizată de Ioan Petru Culianu 
păstrează parametrii discursului religios : trăsăturile principale ale acestui 
curent religios sînt reprezentate de istoria unei geneze, de trei doctrine 
centrale şi de o eschatologie. În final, Ioan Petru Culianu urmează 
îndeaproape definiţia gnosticismului dată la Messina, însă încearcă să o 
facă mai suplă, renunţind la multe dintre concepţiile filozofice de 
extracţie heideggeriană cu care Ugo Bianchi şi-a încărcat viziunea despre 
gnosticism. 

Caracterul de teză academică al lucrării Gnosticism şi gîndire modernă 
răzbate din grija cu care Ioan Petru Culianu prezintă mai întîi cititorilor 
săi sursele primare, deopotrivă cele ereziologice şi cele „eretice”, în 
coptă?, pentru a le oferi mai apoi o introducere referitoare la sursele 
secundare, vorbind mai ales despre criteriile de organizare a studiilor 
despre gnosticism în secolul XX?. În prima jumătate a anilor 70, Ugo 
Bianchi făcea referire la două teorii fundamentale despre originea gnosti- 
cismului : teza „ereziologică” şi teza „istorico-religioasă”, adăugînd o 
a treia ipoteză, pusă în circulaţie mai ales după publicarea documentelor 


1. Gnosticismo, pp. 24-28; supra, pp. 26-30. Se cuvine, de asemenea, 
adăugat că Ioan Petru Culianu însuşi a renunţat la această distincţie 
jonasiană în lucrările sale ulterioare ; în plus, astăzi termeni precum 
gnosticism siro-egiptean şi gnosticism iranic au ieşit complet din discursul 
academic de expresie engleză. 

2. Gnosticismo, pp. 20-28; supra, pp. 22-30. 

3. Ib., pp. 28-32; supra, pp. 30-34. 

de la Nag Hammadi, ce priveşte gnosticismul ca pe o variantă a iudaismului 
apocrif!. La rîndul său, Culianu avea să urmeze taxonomia profesorului 
său, rafinînd-o pe alocuri. Astfel, Culianu foloseşte celebra formulă a 
savantului german Adolf von Harnack (gnosticismul ca o „elenizare 
acută a creştinismului”) pentru a descrie teza ereziologică, ce vede 
gnosticismul ca pe o erezie creştină. Apoi, cu o minuţiozitate demnă de 
subiecţii lucrării sale, Culianu se apleacă asupra tezei istorico-religioase 
care priveşte gnosticismul ca pe un fenomen religios independent de 
creştinism, pentru a distinge cinci ramuri separate ale susținătorilor 
acestei poziţii: cei care caută originile gnosticismului în Babilonia şi 
Egipt; Şcoala germană de istorie a religiei, care a sugerat o origine 
iraniană ; cei care privesc gnosticismul ca pe un curent religios ebraic ; 
cei care contrazic teza originii iudaice a gnosticismului, din cauza 
anti-iudaismului său pronunţat ; şi cei ce consideră că gnosticismul a 
apărut într-un mediu predominant greco-elenistic (Ugo Bianchi, printre 
alţii)”. După ce trece în revistă poziţiile de mai sus, Culianu defineşte 
gnosticismul ca pe o religie de sine stătătoare, provenită din iudaism, 
precum creştinismul, ce a prins rădăcini cu Simon Magul şi a produs, 
prin filiera neoplatoniciană, texte metafizice profunde. Odată cu 
formarea ortodoxiei creştine în secolul al II-lea, s-a petrecut şi o 
„creştinizare intensă a gnozei” ; cu toate acestea, Ioan Petru Culianu 
priveşte gnosticismul şi creştinismul ca fiind două religii incompatibile 
între ele?. 


„Jonas gnosticus” şi Heidegger 


Născut în 1903 la Mönchengladbach, filozoful evreu Hans Jonas a 
studiat întîi la Freiburg, cu Edmund Husserl, pentru ca mai apoi să-l 
urmeze pe discipolul acestuia, Martin Heidegger, la Marburg, alături de 


Ugo Bianchi, Prometeo, Orfeo, Adamo, op. cit., pp. 28-29. 
Gnosticismo, pp. 28-32. A se compara această taxonomie cu cea oferită 
de Michel Tardieu, Jean-Daniel Dubois, Introduction à la littérature 
gnostique : collections retrouvées avant 1945, pentru istoria cuvîntului 
gnostic (Paris, Le Cerf, 1986). 

3. Gnosticismo, p. 32; supra, p. 36. 


Ne 


GNOZA DE LA MESSINA: HANS JONAS, UGO BIANCHI... 221 


un cerc de studenţi devotați filozofului existențialist german!. Încă de 
tînăr, Hans Jonas a înţeles că studiul filozofiei nu poate avea loc inde- 
pendent de studiul fenomenelor religioase, astfel că fericita sa întîlnire 
cu influentul profesor Martin Heidegger avea să-şi afle ecou în întîlnirea 
de la Marburg cu Rudolf Bultmann, unul dintre cei mai importanţi 
teologi germani, care a schimbat studiul critic al Noului Testament în 
secolul XX în mod drastic?. Această conjunctie fericită a făcut ca Hans 
Jonas să devină, în acelaşi timp, student a două dintre cele mai strălucite 
minţi ale Germaniei interbelice. În această calitate, între 1924 şi 1926, 
Jonas a pregătit o lucrare de seminar pentru Bultmann, despre gnos- 
ticism în Evanghelia după loan, folosind sursele mandeene, proaspăt 


1. Am preluat datele biografice şi bibliografice ale lui Hans Jonas din 
articolul „Jonas, Hans” al lui Christian Wisse, publicat în ediţia a II-a 
a Enciclopediei religiei, editată de Lindsay Jones, Macmillan Reference 
USA, Thomson Gale, vol. 7, pp. 4947-4950. Cititorul interesat de 
detalii suplimentare despre viaţa şi opera lui Jonas din perspectivă 
autobiografică poate apela la contribuţia filozofului la Congresul de la 
Stockholm („A Retrospective View”, în Proceedings of the International 
Colloquium on Gnosticism, Almqvist & Wiksell International, Stockholm, 
1977, pp. 1-15), ori la cartea sa mai tîrzie de amintiri şi dialoguri (Hans 
Jonas, Erinnerungen. Nach Gesprächen mit Rachel Salamander, Insel 
Verlag, Frankfurt am Main şi Leipzig, 2003). Următoarele două volume 
colective oferă, de asemenea, o bună perspectivă asupra biografiei şi 
operei lui Hans Jonas : Wolfgang Erich Müller (ed.), Von der Gnosis- 
forschung zur Verantwortungsethik (Stuttgart, 2003) ; şi Christian Wisse, 
Eric Jacobson (eds.), Weiterwohnlichkeit der Welt (Berlin, 2003). Pentru 
influența lui Heidegger, vezi Richard Wolin, Heidegger’s Children : 
Hannah Arendt, Karl Löwith, Hans Jonas, and Herbert Marcuse, 
Princeton, Princeton University Press, 2001. 

2. Se cuvine să adăugăm că Jonas se referă aici la un amestec educațional 
cosmopolit, compus din profeţii religiei iudaice, filozofia religioasă a 
lui Martin Buber, precum şi filozofia kantiană ; vezi „A Retrospective 
View”, pp. 2-3. Capitolul 3 din volumul de amintiri citat mai sus al lui 
Hans Jonas, intitulat „Zwischen Philosophie und Zion : Freiburg-Berlin- 
-Wolfenbüttel” , prezintă pe larg începuturile celor şapte ani de studiu ai 
săi în universităţile nemţeşti (1921-1928), precum şi cursurile de filozofie 
urmate de Jonas la Freiburg, cele despre Talmud şi istorie iudaică la 
Universitatea din Berlin ; vezi Jonas, Erinnerungen, pp. 79-107. 

descoperite de M. Lidzbarski! ; lucrarea avea să ducă la proiectul unui 
text de dimensiuni mai mari, despre opoziţia dintre credinţă şi cunoaş- 
tere (pistis versus gnosis). În acest fel, Jonas a ajuns la proiectul unei 
disertaţii doctorale despre sensurile „gnostice” ale cuvîntului gnosis 
(„cunoaştere”), intitulată Der Begriff der Gnosis (Conceptul de gnoză). 
În final, teza de doctorat a lui Hans Jonas a tratat în special despre 
conceptul de cunoaştere mistică la filozofii de seamă ai secolelor al 
III-lea şi al IV-lea p.C., fiind transformată ulterior în volumul al II-lea 
al lucrării sale despre gnosticism scrise în germană şi publicate mult 
mai tîrziu, abia în 19547. Din 1928, dată la care a terminat de scris teza 
de doctorat, şi pînă în 1933, Hans Jonas a purces la pregătirea textului 
disertaţiei pentru publicare, fiind nevoit astfel să înfăţişeze în amănunt 
întreg eşafodajul gnozei mitologice din secolul al II-lea p.C. Această 
introducere istorică, prezentată iniţial doar ca anexa unei cercetări 
interbelice de natură filozofico-teologică, a devenit faimoasa lucrare a 
lui Hans Jonas din 1934, Gnoză şi spiritul Antichității tîrzii, care avea 
să influenţeze într-o manieră coviîrşitoare cercetările despre gnosticism 
în secolul XX?. 

Primul volum din Gnoză şi spiritul Antichității tîrzii a deprovin- 
cializat studiul gnosticismului cu ajutorul conceptelor specifice gîndirii 
lui Heidegger, mutînd centrul de greutate al cercetărilor din sfera 
teologiei către cea a istoriei religiei, aşa cum a fost aceasta practicată de 


1. Mark Lidzbarski, Das Johannesbuch der Mandăer, Giessen, A. 
Tâpelmann, 1915; Mark Lidzbarski, Ginzâ, der Schatz, oder das 
Grosse Buch der Mandăer, Göttingen, Vandenhoeck & Ruprecht ; 
Leipzig, J. C. Hinrichs, 1925. 

2. Hans Jonas, Gnosis und spätantiker Geist, II/1: Von der Mythologie 
zur mystischen Philosophie, Göttingen, Vandenhoeck & Ruprecht, 1954. 

3. Hans Jonas, Gnosis und spätantiker Geist, |: Die mythologische Gnosis, 
mit einer Einleitung zur Geschichte und Methodologie der Forschung, 
Göttingen, Vandenhoeck & Ruprecht, 1934. Primul volum se deschide 
cu o prefaţă de Rudolf Bultmann şi anunţă că volumul următor, deja în 
tipografie, va trata despre „transformări ale gnozei în gîndirea Antichității 
târzii” ; după cum am menţionat deja, volumul cu pricina avea să apară 
abia peste douăzeci de ani. Amănunte suplimentare despre lucrul lui 
Jonas la teza-i doctorală sub îndrumarea lui Heidegger se găsesc în 
capitolul IV din volumul său de amintiri, „Marburg: Im Bannkreis 
Heideggers und der Gnosis” (vezi Jonas, Erinnerungen, pp. 108-128). 

Şcoala germană la începutul secolului XX. Istoricii bisericii de pînă la 
Hans Jonas au avut tendinţa naturală de a adopta teza ereziologică, în 
acord cu care originile gnosticismului - ca şi cele ale oricărei alte 
„erezii” - s-ar găsi într-o deviere ulterioară de la ortodoxia creştină 
originară. Printr-o fericită coincidenţă, teza ereziologilor a fost con- 
testată în 1934 nu doar de cartea lui Hans Jonas, ci şi de volumul lui 
Walter Bauer, Ortodoxie şi erezie în creştinismul timpuriu, lucrare ce a 
chestionat unitatea originilor creştine şi a pus în evidenţă, pentru prima 
oară, diversitatea grupurilor creştine şi iudaic-creştine în primele trei 
secole după Isus Cristos!. Împreună, cărţile publicate de Hans Jonas şi 


1. 


Walter Bauer, Rechtgläubigkeit und Ketzerei im ältesten Christentum, 
Tübingen, Mohr, 1964 [1934], a fost tradusă în engleză de o echipă de 
savanți din cadrul „Seminarului de la Philadelphia despre Originile 
Creştine”, sub titlul de Orthodoxy and Heresy in Earliest Christianity, 
Philadelphia, Fortress Press, 1971. Ipoteza de lucru a lui Walter Bauer 
este deopotrivă simplă şi revoluţionară, propunînd înţelegerea ereticilor 
„în termenii propriei lor epoci, fără a-i judeca prin intermediul doctrinei 
ecleziastice în dezvoltare ori ai acelor doctrine care au devenit mai tîrziu 
literă de lege” (p. xxii în ediţia engleză). Drept urmare, Walter Bauer 
purcede la o lectură „printre rînduri” a scrierilor ereziologice, căutînd 
să pună în evidenţă vocile suprimate ale ereticilor printr-o nouă analiză 
a manierei clasice de demonizare a lor în scrierile patristice. El înlo- 
cuieşte secvenţa ereziologică potrivit căreia ereziile se dezvoltă din 
interpretarea greşită a unei presupuse ortodoxii apostolice originare, 
de-a lungul traseului „necredinţă - credinţă corectă — credinţă eronată”, 
cu o teză „geografică”, după care ortodoxia creştină s-ar fi situat mai cu 
seamă în Roma primelor secole, pe cîtă vreme provinciile Imperiului 
Roman s-ar fi bucurat de o mai mare diversitate de idei, opinii şi 
practici creştine. Lumea academică din Statele Unite a luat în consi- 
derare această lucrare esenţială abia mult după 1971. Apoi, deşi teza lui 
Bauer („erezia” a constituit substanţa creştinismului timpuriu într-o 
mult mai mare măsură decît au lăsat de bănuit scrierile patristice) a 
devenit monedă curentă în învățămîntul universitar american, ea a fost 
rafinată, îmbogăţită ori chiar contrazisă în chipuri felurite de savanţi 
precum Alain le Boulluec (La notion d'heresie dans la littérature 
grecque des Ile-IIle siècles, Paris, Etudes augustiniennes, 1985), Elaine 
Pagels (The Gnostic Gospels, New York, Random House, 1979), Elizabeth 
Clark (The Origenist Controversy. The Cultural Construction of an 
Early Christian Debate, Princeton, Princeton University Press, 1992), 

Walter Bauer în 1934 au deschis porţile unei reevaluări fenomenologico- 
-istorice a începuturilor creştine, stabilind în acelaşi timp noi căi de 
cercetare şi înţelegere non-teologică ale formării canonului şi ortodoxiei 
în primele patru secole ale acestei religii. Avantajul substanţial dobîndit 
de Hans Jonas prin folosirea terminologiei filozofice heideggeriene avea 
să scadă însă în mod vizibil după descoperirea textelor copte de la Nag 
Hammadi, în 1945, şi interpretarea lor ulterioară, în anii '80 şi '90, în 
cheie predominant istorică şi sociologică!. De asemenea, Hans Jonas a 
publicat în 1958 o versiune americană a cărţii sale despre gnoză, 
intitulată Religia gnostică ; în ediţia a doua a acestui volum, din 1962, 
el a încorporat analiza cîtorva texte copte de la Nag Hammadi şi a 
renunţat la accentele vădit heideggeriene, fără a schimba însă în chip 
spectaculos cadrul interpretativ al gnosticismului, aşa cum îl descrisese 
cu peste două decenii în urmă?. 

Înainte de a purcede la o descriere sumară a manierei în care Hans 
Jonas a înfăţişat gnoza Antichității târzii, se cuvine să ne amintim că 
intenţia fundamentală a filozofului evreu german nu a fost aceea de a 
prezenta istoria ori de a trasa sociologia unui fenomen religios antic, ci 


Daniel Boyarin (Border Lines. The Partition of Judaeo-Christianity, 
Philadelphia, University of Pennsylvania Press, 2004), ori Denise K. Buell 
(Making Christians. Clement of Alexandria and the Rhetoric of Legitimacy, 
Princeton, Princeton University Press, 1999). De asemenea, între timp 
au apărut lucrări mult mai nuanţate despre începuturile creştinismului 
în Roma ; vezi, de pildă, Peter Lampe, From Paul to Valentinus. Christians 
at Rome in the First Two Centuries, Minneapolis, Fortress Press, 2003, 
precum şi John R. Curran, Pagan City and Christian Capital. Rome in 
the Fourth Century, New York, Oxford University Press, 1999. 

1. Christian Wisse, „Jonas, Hans”, în Encyclopedia of Religion, editată de 
Lindsay Jones, Macmillan Reference USA, Thomson Gale, vol. 7, p. 
4948b. 

2. Hans Jonas, The Gnostic Religion. The Message of the Alien God and 
the Beginnings of Christianity, Boston, Beacon Press, 1970 [1962, 
1954]. Recenzia extrem de detaliată a lui loan Petru Culianu la traducerea 
italiană a acestui volum reprezintă probabil unul dintre primele texte ale 
istoricului religiei despre gnosticism. Publicat în 1975 (Aevum, 49/ 
1975, pp. 585b-587b), textul lui Culianu atestă interesul timpuriu al 
acestuia pentru opera filozofic-religioasă a lui Hans Jonas, dezvoltat 
pesemne la sugestia lui Ugo Bianchi. 

de a interpreta o sumă de texte patristice, copte, maniheene şi mandeene, 
prin grila filozofiei existenţialiste heideggeriene şi a organiza ulterior 
această interpretare potrivit categoriilor Şcolii germane de istorie a 
religiilor. 

Aşadar, Hans Jonas a înţeles conceptul grec de gnosis în cadrul 
dualismului religios ca fiind o „cunoaştere secretă, revelată şi mîn- 
tuitoare”, asemănătoare celei transmise în religiile misterelor, despre 
„creaţia lumilor superioare” reflectată în facerea lumii inferioare, şi 
implicit, în condiţia umană. În plus, potrivit lui Jonas, cunoaşterea 
aceasta secretă nu rămîne defel pasivă, ci se înscrie într-o economie 
dinamică a gnozei, în care divinitatea iroseşte parte din „cunoaştere” la 
un moment dat. Pierderea cu pricina se va traduce ulterior printr-o 
creaţie demiurgică strîmbă, caracterizată în pricipal de absenţa gnozei ; 
prin urmare, condiţia omului în interiorul acestei creaţii catastrofice şi 
devoluţionare este cea a unui exilat în căutarea perpetuă a cunoaşterii 
adevărate!. Dualismul religios, descris de Jonas fie ca „prim principiu 
existenţial şi invariant al gnosticismului” ori, mai poetic, ca „temă 
centrală în simfonia gnosticismului”, prezintă în acest caz un aspect 
dublu, de vreme ce exprimă deopotrivă tensiunea dintre omul exilat şi 
lume şi pe cea dintre lume şi Dumnezeu, dar şi o natură prin excelenţă 
antitetică, iar nu complementară. Bineînţeles, dezbinarea dintre om şi 
lume este imaginea în oglindă a opoziţiei dintre cosmos şi Dumnezeu?. 
Pe lîngă doctrina perfectei transcendenţe divine iniţiale, afectată de 
creaţia accidentală a lumii guvernate de arhonţi şi demiurgi, şi a transcen- 
denţei omului, mitul gnostic mai conţine şi episodul final al mântuirii 
omului, prin intermediul cunoaşterii speciale, gnosis’. 


1. Hans Jonas, „Delimitation of the Gnostic Phenomenon - Typological 
and Historical”, în Ugo Bianchi (ed.), Le origini dello enosticismo. 
Colloquio di Messina 13-18 Aprile 1966, Leiden, E.J. Brill, 1967, pp. 
90-104 ; vezi pp. 90-92, pentru cele de mai sus. 

2. Hans Jonas, „Delimitation of the Gnostic Phenomenon”, p. 94; a se 
observa deosebirea dintre radicalismul ontologic al lui Jonas, în descrierea 
opoziţiei exclusive a celor două principii, şi poziţia mult mai moderată 
a lui Ugo Bianchi, potrivit căreia ar exista felurite grade de comple- 
mentaritate între cele două principii creatoare. 

3. Hans Jonas prezintă scenariul căderii articulat fie în jurul figurii feminine 
a Sophiei, fie al figurii masculine a unui Anthropos ; în orice caz, cea 
dintîi pare a se bucura de o mai mare atenţie din partea ereziologilor. 

În secţiunea precedentă am prezentat mitul gnostic, aşa cum a fost 
acesta rezumat de Hans Jonas la întîlnirea de la Messina din 1966. 
Cititorul este invitat să recunoască eleganța clasică a scenariului jonasian, 
bine şlefuit şi ancorat deopotrivă în conceptele cuceritoare ale lui Martin 
Heidegger şi în reevaluarea protestantă a Noului Testament de către 
Rudolf Bultmann. De asemenea, cititorul poate deja bănui că perfec- 
ţiunea narativă a mitului gnostic, care începe cu o devoluţie ontologică 
accidentală şi ia sfîrşit printr-o integrare salvatoare mediată prin cunoaş- 
tere, a exercitat în ultimii şaptezeci de ani o fascinaţie greu de spulberat 
asupra învăţaţilor preocupaţi de înţelegerea documentelor de la Nag 
Hammadi ori a textelor ereziologice. Pentru savanții din şcoala lui Hans 
Jonas, printre care, în anii '80, îi numărăm deopotrivă pe Ugo Bianchi 
şi pe loan Petru Culianu, în Antichitate a existat nu doar un mit gnostic 
principal, manifestat platonician în felurite forme şi înfăţişări, ci o 
religie de sine stătătoare, numită „gnosticism”. Care au fost însă ele- 
mentele fundamentale ale acestei religii, potrivit reconstrucției lui Hans 
Jonas ? 

Primul capitol al volumului I din Gnoză şi spiritul Antichității tîrzii 
de Hans Jonas, intitulat, într-un mod pe cît de ceremonios pe atît de 
promiţător, „Logosul gnozei”, anunţă o trecere în revistă a cuvintelor- 
-cheie din imaginarul gnostic, ilustrată cu exemple luate cu precădere 
din literatura religioasă mandeană!. Conceptul de „viaţă străină”, unul 


Astfel, confruntarea dintre Sophia şi divinităţile superioare implică un 
schimb intens de strategii, şiretenie şi păcăleală. Ioan Petru Culianu a 
fost desigur sedus de figura tricksterului feminin, Sophia, prezentată de 
Jonas în 1966 după cum urmează: „Jocul întrepătruns al acestor două 
tendinţe [Sophia versus eoni], alcătuit dintr-o serie prelungită de manevre 
şi contra-manevre de-a lungul întregului proces, constituie o temă 
principală a naraţiunii gnostice. În elaborarea lui imaginativă, se poate 
observa un simţ acut pentru folosirea strategiilor de ambele părţi : chiar 
şi strategia mîntuirii cuprinde un element de şiretenie şi păcăleală” - 
Hans Jonas, „Delimitation of the Gnostic Phenomenon”, p. 96. Pentru 
perspectiva lui Ioan Petru Culianu asupra Sophiei ca trickster feminin, 
vezi Gnozele dualiste ale Occidentului, Nemira, 1995, pp. 114-116. 

1. Hans Jonas, Gnosis und spătantiker Geist, |: Die mythologische Gnosis, 
mit einer Einleitung zur Geschichte und Methodologie der Forschung, 
Göttingen, Vandenhoeck & Ruprecht, 1934, capitolul 1, „Der Logos 
der Gnosis”, pp. 94-140. 

dintre cele mai importante „cuvinte-simbol ale discursului gnostic”, 
ilustrat de concepte gnostice precum „Dumnezeul străin” ori „Tatăl 
necunoscut”, are menirea să sugereze situaţia străinului alungat din 
transcendenţă, pierdut în lumea aceasta ca într-o ţară străină şi rătăcit 
într-un peisaj complet neprimitor. Jonas foloseşte această metaforă 
pentru a descrie în egală măsură originea transcendentă a sufletului, cît 
şi condiţia sa alienată în lumea de aici ori în trupul uman!. „Lumea de 
aici”, „lumea de dincolo”, „eonii” şi „sălăşluirea” constituie alte cuvinte- 
-cheie din vocabularul gnostic întrebuințat de Hans Jonas, direct corelate 
cu destinațiile iniţiale, temporare şi finale ale sufletului rătăcitor în 
periplu-i cosmic?. În toate aceste peripeții ontologice, sufletul gnos- 
ticului trece printr-o fază de „amestec” şi „împrăştiere”, în care atenţia 
îi este „distrasă” de griji ori alte divertismente superficiale”. Odată aflat 
în această fază distructivă, sufletul intră în „cădere” liberă, „scu- 
fundîndu-se” tot mai mult „într-o viaţă străină”*. Pierdut într-o cunoaştere 
inutilă şi periferică, plin de „deznădejde”, „furie” şi „dor de casă”, 
sufletul gnosticului devine „insensibil”, „amorţeşte” şi cade pradă unei 
irezistibile narcolepsiis. Din acest „somn” nu-l poate „trezi” decît o 
„chemare din afară”, dublată de sosirea fericită a unui „mesager” din 
„lumea de dincolo”, un „mîntuitor” care va pregăti calea de întoarcere 
pentru sufletul rătăcit al gnosticului. În plus, „chemarea din afară” îi va 
oferi acestuia din urmă informaţia „uitată” despre originea divină a 
omului, „promisiunea mîntuirii” precum şi „instrucţia practică”, de 
natură rituală, necesară pentru „ascensiunea” sufletului înapoi, în „lumea 
de dincolo”$. 


1. Hans Jonas, ib., pp. 96-97; The Gnostic Religion, pp. 49-51. 

Hans Jonas, Gnosis und spătantiker Geist, |, pp. 98-102 ; The Gnostic 
Religion, pp. 51-56. 

3. Hans Jonas, Gnosis und spătantiker Geist, |, pp. 104-105; The Gnostic 
Religion, pp. 58-62. 

4. Hans Jonas, Gnosis und spătantiker Geist, |, pp. 105-109; The Gnostic 
Religion, pp. 62-65. 

5. Hans Jonas, Gnosis und spătantiker Geist, |, pp. 109-115; The Gnostic 
Religion, pp. 65-73. 

6. Hans Jonas, Gnosis und spătantiker Geist, |, pp. 120-134; The Gnostic 
Religion, pp. 74-86. Mitul fondator al studiului academic al gnosti- 
cismului, pus în circulaţie de Hans Jonas, prezintă omul aruncat în 
lume, intoxicat de ignoranță şi uitare, pînă ce primeşte o chemare de 

În toiul prezentării acestui eşafodaj elaborat, în varianta americană 
din volumul Religia gnostică, Hans Jonas se opreşte un moment, pentru 
sufletului aruncat în lume cu conceptul heideggerian de Geworfenheir!. 
La sfîrşitul aceluiaşi volum, într-un epilog intitulat „Gnosticism, existen- 
ţialism şi nihilism”, Hans Jonas mărturiseşte a fi descoperit în studiile 
filozofice heideggeriene de natură existenţialistă o cheie de interpretare 
care i-a deschis calea către înţelegerea gnosticismului. Cheia herme- 
neutică folosită de Jonas în descifrarea atît a textelor mandeene, cît şi a 
codului gnostic, provine din faimosul capitol 38 al opului Fiinţă şi timp 
de Martin Heigegger, despre „decădere şi starea de aruncare în lume” 
prin sporovăială, curiozitate şi ambiguitate. În acest loc, Heidegger 
critică atît cunoaşterea zadarnică a „celor mai străine culturi”, precum 
şi încercările vane de a amesteca, într-o „sinteză”, elemente străine cu 
cele ale culturii autohtone germane, cu scopul de a conduce la auto- 
-iluminarea finală a Dasein-ului. Dimpotrivă, argumentează Heidegger, 
curiozitatea versatilă şi posesia superficială a tot felul de informaţii nu 
reprezintă decît o schimonoseală a „cunoaşterii universale a Dasein-ului”, 
care nu poate conduce finalmente decît la „liniştirea” şi „alienarea” 
(Entfremdung) Dasein-ului, îndepărtîndu-l de „autenticitate şi posi- 
bilitate”?. Dincolo de jargonul filozofic extrem de specializat al celor de 
mai sus, se poate presupune că provincialismul, critica interbelică a 
modernităţii şi a cosmopolitismului, precum şi naționalismul german, 
infiltrate în scrierile lui Heidegger, au devenit, sub pana entuziastă a 
tînărului Hans Jonas, grile de interpretare ale textelor religioase man- 


dincolo care îl trezeşte, îi aminteşte de originea-i divină şi îi arată calea 
către eliberare. Derivată din texte mandeene tîrzii, doctrina lui Jonas 
reflectă mai degrabă starea tensionată a evreilor din Republica de la 
Weimar, exilați într-o ţară străină şi sfişiaţi între noua identitate naţională 
germană şi cea religioasă iudaică (vezi Richard Wolin, Heidegger's 
Children : Hannah Arendt, Karl Lâwith, Hans Jonas, and Herbert 
Marcuse, PUP, 2001). 

Hans Jonas, The Gnostic Religion, p. 64, vezi şi n. 19. 

Martin Heidegger, Sein und Zeit, Tibingen, Max Niemeyer Verlag, 
2001, capitolul 38, „Das Verfallen und die Geworfenheit”, pp. 175-180; 
citatul comentat se găseşte la pagina 178. 


Ne 

deene, iar mai tîrziu, elemente fundamentale în construcţia modernă a 


conceptului de „gnosticism”!. 


De ce s-a despărţit Zostrianos de Heidegger? 


Potrivit lui Culianu, interpretarea dată gnozei de Hans Jonas a produs o 
„perturbare” semnificativă a studiilor ulterioare despre gnosticism, prin 
faptul că a cerut cititorilor să se identifice cu situaţia existenţială a 


1. După cel de-al doilea război mondial, specialişti de marcă şi filozofi 
importanţi nu au încercat să izoleze opera filozofică fundamentală a lui 
Martin Heidegger de adeziunea sa necondiționată, după 1933, la național- 
-socialismul lui Adolf Hitler. Nume precum Karl Lâwith, Karl Jaspers, 
Hans Jonas, Herbert Marcuse, Jürgen Habermas, Otto Pâggeler, Hans- 
-Georg Gadamer, Pierre Bourdieu, Emmanuel Lévinas ori Jacques 
Derrida au încercat să resitueze adeziunea lui Heidegger în contextul ei 
istoric, dar şi să reevalueze filoanele gîndirii heideggeriane prin filtrul 
deciziilor sale politice din anii 1930. Vezi, pentru contribuţiile lor, 
următoarele volume : Günther Neske şi Emil Kettering (ed.), Martin 
Heidegger and National Socialism. Questions and Answers, New York, 
Paragon, 1990 [publicată întii în 1988, în germană, sub titlul de Antwort. 
Martin Heidegger im Gespräch], şi Richard Wolin (ed.), The Heidegger 
Controversy. A Critical Reader, Cambridge Mass., The MIT Press, 
1993. În ce-l priveşte pe Hans Jonas, acesta a acordat un interviu 
radioului elveţian la 9 octombrie 1987, în care mărturisea că nu prea a 
luat în seamă idiosincraziile personale ale filozofului din Pădurea Neagră 
pînă la discursul său rectoral din 1933. „Heidegger ţinea să pună în 
evidenţă caracterul său de om al Pădurii Negre [his Black Forestness], 
prin activitatea sa de schior ori cu cabana sa din Todtnauberg. Aceasta 
nu era doar pentru că îi plăcea să schieze sau să urce munţii, ci avea de-a 
face cu poziţia sa ideologică potrivit căreia trebuie să fim aproape de 
natură şi aşa mai departe. lar anumite remarci pe care [Heidegger] le-a 
făcut despre francezi arătau (cum să spun?) un soi de naționalism 
primitiv. Însă acesta era Heidegger, iar la momentul respectiv nu am 
făcut nici o legătură cu filozofia lui; mai degrabă, acestea erau idio- 
sincraziile lui Heidegger. El a întreţinut un anumit cult, de pildă, prin 
felul în care se îmbrăca. A conceput un soi de costum care se potrivea 
cu peisajul [de munte] : pantaloni doar pînă sub genunchi, dar cu şosete 

gnosticului din vechime, exprimată prin totala alienare faţă de lumea 
fizică, şi să-şi dea seama că problemele omului Antichității târzii nu sînt 
străine de cele ale omului modern!. Pentru Jonas, gnoza are deopotrivă 
un aspect teoretic, dar şi unul practic, „o informaţie tehnică despre 
tehnica de salvare necesară pentru a evada de sub tirania lumii infe- 
rioare”. Gnoza ar consta astfel, potrivit interpretării date de Culianu 
cărţii lui Jonas, în „îndreptarea alienării umane prin întoarcerea inte- 
lectuală şi sacramentală la propriul Eu transcendental”. Care este raportul 
dintre „rădăcina existenţială” a gnozei, se întreabă mai departe Culianu, 
şi producerea sistemelor gnostice? Cum poate redescoperi savantul 
secolului XX caracterul practic al gnozei, în măsura în care acesta din 
urmă este rezultatul existenţial al doctrinei gnostice din Antichitatea 
târzie? ? 

Ceea ce pare să-l fi atras pe Ioan Petru Culianu către mitul academic 
fondator al gnosticismului pus în circulaţie de Jonas, dincolo de îndru- 
mările atente ale magistrului său milanez, Ugo Bianchi, este căutarea 


lungi, vestă — cred că era de inspiraţie alemanică -, un costum pe care 
îl purta şi în timpul prelegerilor, pe jumătate conceput de el însuşi, pe 
jumătate copiat de la ţăranii din Pădurea Neagră. Nu i-am dat prea mare 
importanţă pentru că nu ne aflam acolo [la Freiburg] pentru idio- 
sincraziile lui Martin Heidegger, ci pentru gîndirea şi cursurile sale. Iar 
el a fost un învăţător magnific. Nu a fost doar un profesor extrem de 
original, ci şi unul teribil de fascinant.” După discursul rectoral din 
1933, continuă Jonas, „am început să-mi dau seama, pentru prima oară, 
de anumite trăsături ale gîndirii lui Heidegger, mi-am dat cu palma 
peste frunte, şi mi-am spus: da, ceva mi-a scăpat pînă acum! ” (Hans 
Jonas, „Heidegger's Resoluteness and Resolve”, în Giinther Neske şi 
Emil Kettering (eds.), Martin Heidegger and National Socialism. Questions 
and Answers, New York, Paragon, 1990, pp. 197-203. 

Ioan Petru Culianu, Gnosticismo, p. 33. 

Ib., pp. 36-37. Culianu presupune, dinăuntrul paradigmei academice în 
care s-a format, că doctrina gnostică — descrisă ca un joc al minţii în anii 
următori - are ca „rezultat existenţial” diverse aplicaţii teoretice şi 
practice ale gnozei. Cititorul secolului XXI ar putea întîmpina anumite 
greutăţi totuşi în a pune laolaltă termenul jonasian de „rădăcină exis- 
tenţială” şi multiplicitatea textelor creştine, neoplatoniciene ori iudaizante 
ale Antichității timpurii, descrise de Culianu sub eticheta de „sisteme 
gnostice”. 


Ne 

laturii practice a acestei religii. Putem presupune că acesta reprezintă 
punctul de întîlnire dintre existenţialismul heideggerian al lui Hans 
Jonas şi fenomenologia religiei a lui Mircea Eliade, aşa cum a inter- 
pretat-o Culianu în anii '70, căutînd să pună în evidenţă dimensiunea 
practică a experienţei religioase. Prin această abordare, Ioan Petru 
Culianu avea să se găsească într-o dublă situaţie, de acord, dar şi de 
dezacord cu mediul academic occidental, mai cu seamă cel american, 
deoarece, pe de o parte, cercetările sale despre latura practică a religiei 
îşi vor afla ecou în studiile ritualului din anii 1980-1990, iniţiate de 
Catherine Bell şi Ronald Grimes; pe de altă parte însă, „experienţa 
religioasă” a devenit, după dispariţia lui Eliade, o categorie din ce în ce 
mai problematică în studiile religioase!. 

Cum ar putea fi justificată aşadar, la nivel de experienţă, ruptura 
dintre om şi lume din dualismul gnostic, pornind de la texte care nu 
vorbesc despre aceasta în mod explicit? Culianu încearcă să de-heidegge- 
rizeze abordarea jonasiană, reluînd întrebarea majoră despre atitudinea 
de fond a gnosticului în faţa lumii într-o cheie epistemologică eliadiană, 
în chipul următor: din punct de vedere metodologic, cum se poate face 
saltul interpretativ de la un text mitologic îndeajuns de dens şi deseori 
obscur la practici rituale şi experienţe religioase concrete? În absenţa 
trimiterilor directe la adresa practicilor sexuale sau rituale ale gnosticilor 
în textele de la Nag Hammadi ori în absenţa documentelor lor biografice, 
Culianu recomandă explorarea „cadrului narativ” în care sînt plasate 
textele despre „starea sufletului celui care va primi gnoza înainte de 
evenimentul salvific”, sperînd să extragă rămăşiţe ale experienţei gnos- 
tice din stereotipurile narative întrebuințate în text. Dacă gnoza nu este 
nimic altceva decît însăşi revelaţia din textul gnostic, după Hans Jonas 
şi Ugo Bianchi, atunci personajele mitice cărora li se încredinţează 
cunoaşterea secretă mîntuitoare devin prototipuri ale gnozei. Abordarea 
lui Ioan Petru Culianu, de natură structuralistă, presupune investigarea 
atentă a structurii formale a unui text, spre a obţine informaţii atît 
despre felul în care cel care-l citea ori auzea se pregătea pentru primirea 


1. Catherine Bell, Ritual Theory, Ritual Practice, New York, Oxford 
University Press, 1992, şi Ritual. Perspectives and Dimensions, New 
York, Oxford University Press, 1997; Ronald L. Grimes, Beginnings in 
Ritual Studies, Columbia, S.C., University of South Carolina Press, 
1995 [1982]. 

gnozei, cît şi despre felul în care textul respectiv a (in)format neofitul 
înaintea viitoarei lui experienţe „gnostice”!. 

Primul său exemplu se referă la textul din Evanghelia după Maria, 
păstrată în întregime doar în coptă, în codexul Berolinensis Gnosticus 
8052,1. Cadrul narativ oferit de Evanghelia după Maria, în care apos- 
tolul Petru reprezintă partida publică a adepților lui Isus, iar Maria pe 
cea secretă, îl ajută pe Culianu să stabilească în ce măsură grupurile 
creştine timpurii s-au identificat cu personaje biblice de orientare mai 
mult sau mai puţin heterodoxă?. Cadrul narativ al tratatului Zostrianos 
îi permite apoi lui Culianu să descopere încă un motiv simptomatic 
pentru situaţia „existenţială” a gnosticului în lume, anume tensiunea 
permanentă dintre calea intelectuală de obţinere a cunoaşterii speciale şi 
calea rituală a gnozei. „Zostrianos era un intelectual pur, şi aceasta a 
fost drama sa”, exclamă Culianu cu un patos dublat de ironie, explicînd 
că „intelectualul Zostrianos nu era satisfăcut, deoarece nu avea parte de 
experienţa directă a realităţii asupra căreia medita şi despre care pre- 


dica”. După ce primeşte un răspuns detaliat la întrebările sale peste 
1. Ioan Petru Culianu, Gnosticismo, pp. 42-44; supra, pp. 46-48. 
2. Ib., pp. 44-46. Stabilirea unor legături interpretative între figurile 


apostolilor şi orientarea grupurilor în care scrierile despre aceşti apostoli 
se presupune că au fost produse şi puse în circulaţie nu este întotdeauna 
o formulă hermeneutică de succes. Ca atare, îşi are originea în maniera 
şcolii germane bultmanniene de a vedea grupurile religioase ca pe nişte 
„mişcări sociale”, exemplificată în teritoriul studiilor despre Noul 
Testament de către lucrările lui Gerd Theissen, printre alţii (vezi Studien 
zur Soziologie des Urchristentums, Wissenschaftliche Untersuchungen 
zum Neuen Testament, 19, Tiibingen, Mohr, 1979). Pe de altă parte, 
ajutorul cel mai important pe care studiile religioase l-au primit în 
destabilizarea viziunii teologice şi înlocuirea ei cu o viziune istorică a 
venit din partea ştiinţelor sociale, în anii '80 (vezi, de pildă, John Gager, 
Kingdom and Community. The Social World of Early Christianity, 
Englewood Cliffs, Prentice-Hall, 1975 ; Wayne Meeks, The First Urban 
Christians. The Social World of the Apostle Paul, New Haven, Yale 
University Press, 1983). Preocupat de ritualuri şi grupuri religioase, 
Culianu se găsea în avangarda studiilor religioase, aşa cum au fost 
acestea practicate în anii '70-'80 ai secolului trecut. 

3. Ioan Petru Culianu, Gnosticismo, pp. 46-47; supra, pp. 50-51. Pentru 
ediţia critică a scrierii Zostrianos, vezi John H. Sieber, Nag Hammadi 

măsură de teoretice, printr-o experienţă ritual-extatică, Zostrianos înţe- 
lege, în cele din urmă, că „gnosticul adevărat” este cel ce posedă 
deopotrivă cunoaşterea teoretică, dar are şi experienţa rituală a gnozei, 
aflînd astfel totul despre „ceea ce este pentru că este”. 

Lectorul contemporan al acestor pagini va găsi probabil răgazul 
necesar pentru a se întreba în ce măsură cadrul teoretic al lucrării 
Gnosticism şi gîndire modernă îi permite să identifice situaţia exis- 
tenţială a lui Zostrianos, blocat într-o explorare pur intelectuală a gnozei, 
cu situaţia profesională a lui Culianu din universitatea occidentală, 
pentru a-l descrie pe tînărul student ca fiind interesat de caracterul 
palpabil al experienţei religioase, însă captiv al trudei academice de 
natură filologică. Cu o doză de scepticism cuvenită oricărei abordări 
istorice lipsite de documente biografice directe, acelaşi lector con- 
temporan poate doar presupune că istoria lui Zostrianos, discutată 
deopotrivă în Experienţe ale extazului şi în Gnosticism şi gîndire modernă, 
a avut probabil darul de a facilita iniţierea lui Ioan Petru Culianu în 
arcanele academiei occidentale. 

Ce se poate spune, în final, despre maniera în care Culianu a încercat 
să îndepărteze analiza concepţiei lui Hans Jonas despre gnosticism de 
capcanele ontologiei heideggeriene ? În primul rînd, mutarea accentului 
de pe conţinutul speculativ al scrierilor ereziologice sau de la Nag 
Hammadi pe structura narativă a acestor texte se dovedeşte a fi fost 
deosebit de fructuoasă, de vreme ce i-a permis lui Culianu să sprijine 
descoperirile lui Jonas pornind de la textele Antichității mediteraneene, 
iar nu de la texte mandeene tîrzii. Pe de altă parte, Zostrianos nu este 
ilustrativ decît pentru un număr redus de texte gnostice, cele aşa-numite 
„sethiene”, iar distincţia, de origine jonasiană, dintre calea intelectuală 
(masculină) şi cea rituală (feminină) posedă valoare euristică, aplicarea 
ei la alte texte prezentînd totuşi riscurile importului de presupoziţii 
moderne în înţelegerea textelor antice. Cu toate acestea, pentru perioada 
anilor '80, Ioan Petru Culianu se află, incontestabil, în avangarda 
studiilor gnostice. Ca şi în cazul eseurilor şi al cărţii sale despre 
Mircea Eliade, Culianu nu dorea să schimbe în mod radical percepțiile 


Codex VIII, The Coptic Gnostic Library, Nag Hammadi Studies, 31, 
Leiden; New York, E.J. Brill, 1991; ori Catherine Barry, Zostrien (NH 
VIII, 1), Bibliotheque copte de Nag Hammadi. Section „Textes” ; 24, 
Québec, Presses de l’ Université Laval, 2000. 

interbelice, heideggeriene ori fenomenologice, din studiul religiei, ci a 
căutat mereu să le rafineze, să le inoveze şi să le (rejintroducă în 
circuitul de idei al deceniului al nouălea, la aproape jumătate de secol 
după ce ele fuseseră produse. 

În acest text am încercat să prezint lucrarea lui loan Petru Culianu, 
Gnosticism şi gîndire modernă : Hans Jonas, într-o serie de trei contexte : 
„Ugo Bianchi şi şcoala italiană de istorie a religiei”, „Hans Jonas şi 
reinventarea gnosticismului în cheie heideggeriană”, precum şi „loan 
Petru Culianu şi interpretarea formală a textelor gnostice”. Primul 
context ne-a oferit o perspectivă amănunţită asupra studiilor despre 
dualism întreprinse de Ugo Bianchi între 1958 şi 1976, ajutîndu-ne să 
înţelegem cadrul universitar formativ al lui Ioan Petru Culianu, educaţia 
„dualistă” pe care a primit-o la Milano, dar şi conexiunile sale tematice 
ulterioare cu tema dualismului religios, dezvoltate şi radicalizate la 
sfîrşitul anilor "80 şi începutul anilor '90. 

Pe lîngă aceste explorări academice, contextul „italian” ne oferă o 
perspectivă biografică aparte asupra relaţiei „maestru/discipol” dintre 
Bianchi şi Culianu. Lipsită de tensiunile şi intensitatea formativă, cu 
toate pericolele-i adolescentine, din relaţia complicată dintre Eliade şi 
Culianu, dar şi de proiecţiile ameţitoare pe care Ioan Petru Culianu le-a 
făcut asupra imaginii lui Eliade, ori de dezamăgirile şi „antropofagia” 
de după 1986, relaţia dintre Bianchi şi Culianu a fost una relativ 
„normală”. Maestrul şi-a influenţat discipolul decisiv la început, după 
care discipolul a intrat în tot felul de controverse creative cu maestrul 
său, pentru ca în final Culianu să admită deopotrivă datoria academică, 
precum şi distanţa sa faţă de Bianchi. Poate nu ar trebui să ne surprindă 
faptul că, aiurea, savanții se formează în chip armonios chiar şi în 
absenţa scenariului dramatic în care discipolul purcede la uciderea 
simbolică a maestrului ori la despărţirea livresc-ceremonioasă de acesta 
din urmă. 

Contextul „Jonas/Heidegger” ne-a ajutat să înţelegem cît de mult a 
deprovincializat Hans Jonas studiul gnosticismului cu ajutorul con- 
ceptelor existenţialiste ale lui Heidegger. Riscul acestei aventuroase 
remanieri conceptuale a fost reprezentat de formarea paradigmei de 
studiu al gnosticismului în ultimii cincizeci de ani în siajul criticii 
interbelice a modernităţii şi cosmopolitismului, precum şi în cel al 
naţionalismului german, infiltrate din Fiinţă şi timp, opul fundamental 
al lui Martin Heidegger. Culianu a încercat să evite pe cît cu putinţă 

această fundătură metodologică şi, într-o mişcare de „de-heideggerizare” 
a poziţiei lui Hans Jonas, a descris gnosticismul ca pe o religie de sine 
stătătoare, rămînînd astfel pe orbita de cercetare a lui Bianchi, însă 
încercînd să o îmbunătăţească cu distincţia şi eleganța unui eretic pe cît 
de curios, pe atât de discret. În final, contextul „Culianu - hermeneut” 
ne-a permis să propunem ipoteza potrivit căreia cel mai important 
moment din cartea lui Culianu despre Gnosticism şi gîndire modernă : 
Hans Jonas rămîne probabil analiza cadrelor narative din Zostrianos, ca 
procedeu de explorare a contextului ritualic. După slăbirea influenţei 
paradigmei jonasiene de studiu al gnosticismului ori dispariţia ei cu 
totul în lucrările unor Michael Williams şi Karen King, intuiţia tînărului 
Culianu rămîne dovada intactă a originalității sale de interpretare a 
documentelor unei lumi de mult apuse. 

